
PROLOG 


O dată cu torentele de ploaie isteria luă proporţii. Hohote de râs 
izbucneau necontrolat în noapte şi se pierdeau sub răpăiala ploii pe străzile 
pustii şi pe capotele maşinilor. Orice om normal la cap îşi găsise de mult un 
adăpost împotriva furtunii dezlănţuite. Doar cei şapte rămăseseră împreună, 
legaţi unii de alţii prin firele invizibile ale solidarităţii lor etilice, prin 
fantasmele pe care ei înşişi le creaseră. În starea în care se aflau, îmbibaţi de 
băutură, era o adevărată binecuvântare să fie udaţi până la piele. 

Don Hayes alunecă şi căzu peste o maşină. Picioarele îi fugiră şi se 
prăbuşi, lovindu-se cu capul de oglinda retrovizoare care se rupse. Cineva 
strigă: „Don a murit!” şi câteva perechi de paşi se apropiară, tropăind. Îl 
ridicară şi îl sprijiniră de maşina avariată. „Haide, yankeu nenorocit, ţine-te 
pe picioare.” Invitaţia fără menajamente putea să vină de la oricare dintre 
ei; ploaia era atât de puternică, încât era imposibil să vezi cine ce făcea, iar 
vocile păreau lipsite de identitate. Grupul devenise o masă fără forme, un 
muşuroi viermuind fără nici o direcţie, fără nici un scop, ţinut împreună 
doar de râsul isteric şi halucinant, fără noimă. Băuseră până îşi ieşiseră din 
minţi. 

Într-un fel sau altul, reuşiseră să se adune într-un cerc, ţinându-se strâns 
unii de alţii, pentru a executa un „Inel al trandafirilor” în mijlocul străzii. 
Apoi căzură în interior, ca într-o implozie, iar în acel moment una din cele 
două fete participante la petrecere se prăbuşi încet. Ceilalţi căzură peste ea. 
Râdeau şi chicoteau, bulucindu-se ca într-o grămadă de rugby. 

Când se ridicară împleticindu-se, fata rămase jos. Cineva strigă: „I s-a 
făcut rău.” 

O altă voce răcni, pentru a acoperi urletul furtunii: „Hai s-o ştergem de- 
aici, altfel dăm de belea.” 

Americanul, abia ţinându-se pe picioare, auzea doar voci fără corp şi nu 
vedea altceva decât torentele de ploaie şi nişte umbre depărtându-se în 
goană; deodată simţi că îi plesneşte capul şi avu impresia că se prăbuşeşte 
într-o prăpastie fără fund. 

Se pare că nimeni nu-şi dăduse seama că fata nu putea să se mişte şi, cu 
atât mai puţin, că nu avea să se mai mişte vreodată. Abia după două zile, 
când se treziră cu toţii din beţie, aflară că fata, Paula Smith, pentru ei o 


studentă oarecare la Oxford, ca şi ceilalţi, fusese, de fapt, o polițistă de la 
Secţia Specială, infiltrată în grupul lor. Şi că fusese împuşcată de la o 
distanţă foarte mică... 

— Sunteţi amabil că aţi acceptat să mă primiţi atât de târziu. Îmi cer 
scuze că vă deranjez la ora asta. 

Stuart Wilson stătea stingherit în pragul uşii şi nu schiţa nici un gest 
pentru a intra. 

— Mi-am imaginat că e important, altfel n-ai fi aici. Intră. Marvin Hayes, 
ambasadorul Statelor Unite închise uşa grea de la intrare şi îşi conduse 
vizitatorul în sufrageria spațioasă. Toată lumea s-a dus la culcare, inclusiv 
Zoe. Şi-a dat seama că nu era vorba de o vizită de curtoazie la ora asta. Bei 
ceva? 

— Cred că aş avea nevoie. M-a adus un şofer, aşa că pot să beau. 

Stuart Wilson se aşeză obosit. 

— Se pare că ai nevoie de un pahar mai mare. Scotch? Wilson îşi roti 
privirea prin încăperea splendidă, dar nu înregistra aproape nimic. În orice 
caz, mai fusese pe acolo. Se simţea îngrozitor şi îşi dorea să fi fost altcineva 
în locul lui. Luă paharul de calitate, aproape plin cu whisky şi se gândi că 
nu era momentul să fie ametit. Dar avea nevoie să bea. 

Marvin Hayes se aşeză în faţa lui, conştient de încordarea secretarului de 
la Interne şi, instinctiv, se simţi, în mod inexplicabil, deranjat. Brusc, n-ar 
mai fi dorit să participe la conversaţia aceasta. 

Îl întâlnise pe Stuart Wilson în diferite situaţii, dar nu putea să pretindă că 
îl cunoştea foarte bine. Cu câţiva ani mai tânăr decât el, Wilson era genul 
funcţionarului ministerial: păr negru, pieptănat pe spate, costum perfect 
croit şi trăsături destul de plăcute. Ochii căprui, înfundaţi în orbite, păreau 
întotdeauna gânditori, deşi Hayes ştia că avea un simţ al umorului destul de 
lugubru, care acum dispăruse. 

— Cât ai de gând să bei până te hotărăşti să-i dai drumul? E foarte târziu, 
Stuart. 

Hayes îşi aminti numele la timp. 

Wilson ridică privirea. Îi plăcea Hayes, cu sinceritatea lui brutală, un om 
care îşi petrecuse mare parte din cariera sa de început mai mult în acţiune 
decât legat de birou. Era înalt şi se ţinea bine. O figură populară în cercurile 
diplomatice, un om politic până în măduva oaselor, cu o descendență fără 
cusur. 


— Vă rog să aveţi răbdare cu mine, domnule. Nu-mi va fi uşor să vă spun 
ce am de spus. Wilson luă o înghiţitură, puse paharul jos şi îşi împreună 
mâinile. Îi era greu să-l privească în ochi pe ambasador. Aţi auzit probabil 
de petrecerea de la Oxford la care a participat şi fiul dumneavoastră acum 
două nopţi? 

— Bineînţeles. Au mai fost şi alte petreceri. Era o etapă importantă 
pentru ei — examenele finale. Mi-am închipuit că unii dintre ei au depăşit 
măsura şi am avut o discuţie cu Don imediat ce am auzit. Nu s-a întâmplat 
nimic, aşa că nu înţeleg care-i problema. 

Hayes se enervase fără să-şi dea seama şi acum îşi dorea ca Wilson să 
treacă mai repede la subiect. 

— La celelalte petreceri nu s-a comis nici o crimă. 

— Crimă? Ce crimă? Am auzit că o fată a murit. Abuz de alcool sau de 
droguri, nu ştiu exact... N-am auzit de nici o crimă. Încetează cu 
ocolişurile. 

— Nu v-au spus nimic cei de la colegiu? 

— Despre ce? Unde vrei să ajungi? 

— Fata n-a murit nici de o supradoză, nici de prea mult alcool. A fost, 
pur şi simplu, împuşcată. 

Hayes rămase nemişcat câteva secunde, cu chipul lipsit de expresie. 

— Vorbeşti de una din fetele de la petrecerea lui Don? 

— Da. Au fost două fete. Cea împuşcată era, de fapt, o polițistă infiltrată, 
una de la Secţia Specială. 

Hayes era tulburat şi foarte îngrijorat, presimţind că era pe punctul să 
audă ceva teribil de neplăcut. 

— N-am auzit nimic. Îmi pare foarte rău de fată. Presupun că a fost 
împuşcată mai târziu. 

— Nu. În timpul petrecerii. S-a întâmplat când erau toţi împreună. 

Hayes intuia că nu fusese spus încă totul, dar ceva îl împiedica să 
continue. 

— Un agent infiltrat de la Secţia Specială? Ce naiba căuta acolo şi de ce 
n-am fost informat la timp despre această tragedie? 

— A fost o muşamalizare. S-a făcut în grabă, ce-i drept, dar se pare că a 
mers mai bine decât s-ar fi aşteptat cineva, având în vedere timpul. Cred că 
aţi văzut foarte puţine relatări în presă. 


— Am văzut totul în presă, mă rog, doar un paragraf în care se spunea că 
o studentă murise în timpul unei petreceri. Don m-a sunat ca să-mi spună că 
întrecuseră măsura cu petrecerile şi că el şi prietenii lui fuseseră reţinuţi 
lângă colegiu. N-a pomenit nimic despre moartea fetei. Eşti sigur că ştia? 

— O, da. Ştia despre moartea fetei. El a apăsat pe trăgaci. 

Hayes îşi lăsă băutura încet din mână. Şocul îi provocase o stare de vomă. 
Mâinile îi tremurau şi îşi încrucişă braţele, încercând să le ascundă. Preţ de 
o clipă nu putu să gândească, dar era obişnuit să se descurce în situaţii de 
criză, iar simţurile îi reveniră treptat. 

— Ce tâmpenii îndrugi acolo? Don nu are pistol şi chiar dacă ar avea, nu 
cred că l-ar lua la Oxford. 

— Deocamdată poliţia nu ştie al cui e pistolul, dar ştie precis că Don a 
tras cu el. 

Hayes se străduia încă să-şi revină. Nu prea înţelegea şi totuşi, un secretar 
de stat de la Interne venise personal pentru a-i aduce vestea şi trebuia să o ia 
în serios. 

— A fost arestat? 

Era mai bine să nu se gândească acum la consecinţele politice, atât aici, 
cât şi în America. 

— Nu. Sperăm să evităm această oroare. 

— Deci, nu eşti sigur. Treaba asta nu-mi miroase a bine. De ce naiba ar 
vrea fiul meu să omoare un agent de la Secţia Specială? 

Wilson întinse mâna după pahar şi îşi termină băutura. 

— Poliţia n-are nici o îndoială. Aţi prefera să fie arestat? 

— Asta e o întrebare de-a dreptul tâmpită. Ai zis ceva de o muşamalizare; 
cum e posibil să se fi întâmplat atât de repede? Colegiul ştie cu siguranţă ce 
s-a întâmplat. Şi presa şi poliţia. Şi tu ştii. Dar părinţii fetei? Bineînţeles că 
nu vreau să fie arestat, dar trebuie să fiu convins că el a făcut-o, iar tu n-ai 
reuşit să mă convingi. Singurul lucru care susţine povestea asta şi îi dă o 
oarecare credibilitate e chiar prezenţa ta aici. M-ai făcut să trăiesc un 
coşmar, pentru Dumnezeu. 

— Înţeleg, credeţi-mă. Vă imaginaţi că mie mi-a plăcut ideea de a veni să 
vă aduc o asemenea veste? Şi pentru mine este un coşmar şi, deocamdată, 
nu pot să văd cum se va termina. Cel mai mare pericol nu îl reprezintă 
sursele pe care le-aţi amintit, ci poziţia Maiestăţii sale. 

— Încă nu mi-ai răspuns la întrebare. 


— Pot să beau un pahar mai întâi? 

— Serveşte-te singur, te rog. Nu sunt sigur că mă ţin picioarele după 
acest şoc. Niciodată nu se opreşte la o împuşcătură, nu-i aşa? Cunosc 
politica, o am în sânge. Hayes întoarse capul după Wilson, care traversă 
încăperea cu paharul gol în mână. Vrei să-l umpli şi pe al meu? Iisuse, ce 
porcărie! 

După ce paharele celor doi fură umplute din nou, Wilson, simțindu-se 
puţin mai încrezător, acum că spusese ce era mai rău, zise: 

— E vorba de un lanţ întreg de întâmplări şi de un noroc orb. Când 
poliţia locală a ajuns la locul faptei, legitimaţia fetei a fost de ajuns pentru 
a-i determina să contacteze imediat Secţia Specială. Aceasta a declanşat, la 
rândul ei, un şir de investigaţii în timpul cărora Secţia Specială a preluat 
controlul situaţiei şi i-a avertizat pe cei de la poliţia locală să tacă din gură. 
Erau în joc alte vieţi, alţi agenţi; trebuia să fie avertizaţi. Acum nu fac decât 
o presupunere, dar cred că presa a fost îndepărtată cu ameninţarea că „alte 
vieţi sunt în pericol” şi, astfel, a ieşit de sub tipar povestea cu petrecerea 
prelungită. Ştirea că o fată a fost împuşcată a murit în faşă. 

Hayes clatină din cap. 

— Înseamnă că oamenii tăi sunt uşor de satisfăcut. Dar cei care erau 
împreună cu fiul meu la petrecere? Bănuiesc că ştiu cu toţii că s-a tras un 
glonte. 

— Cred şi eu, însă nu ne subestimaţi. Am fost informat asupra acestui 
lucru, dar mai sunt nişte goluri pe care va trebui să le umplu mai târziu. 
Dacă Secţia Specială ar fi avertizat colegiul şi le-ar fi livrat povestea, ca să 
o răspândească, participanţii la petrecere, acum reduşi la o femeie şi cinci 
bărbaţi, ar fi fost înştiinţaţi că sunt în joc carierele lor. Li s-ar fi spus să-şi 
ţină gura şi nu era nevoie de prea multe insistenţe ca să-şi dea seama că, 
oricum, asta ar fi vrut şi ei să facă. lar Serviciul Special ar fi ajuns foarte 
repede la ei. Fiul dumneavoastră n-a făcut nici o aluzie şi ar fi bine să nu 
atingeţi acest subiect de faţă cu el. Totul atârnă de un fir de păr, dar, dacă 
avem nervii tari, o să meargă. 

— Ce o să meargă? 

Hayes, care depăşise în parte şocul iniţial, căuta acum o portiţă de 
scăpare, întrebându-se de ce se întâmplau toate astea. 

— Să-l scoatem pe fiul dumneavoastră cu faţa curată. Probabil că n-a fost 
decât un accident nefericit. 


— Şi de ce, mă rog, vrei să faci tu asta? 

Wilson îl privi surprins. 

— Eu nu sunt decât purtătorul mesajului. Dar consider că ar fi mai bine 
pentru toată lumea ca această afacere să nu iasă la lumină. 

— Şi sub ce formă te aştepţi să-mi manifest eu recunoştinţa? 

— Vă asigur că nici nu ne-a trecut prin cap aşa ceva. Noi dorim un astfel 
de scandal la fel de puţin ca şi dumneavoastră. Am avut destule probleme în 
ultima vreme. Ca şi bunul dumneavoastră prieten, preşedintele. 

— N-ar fi fost mai bine dacă ar fi venit cineva de la Secţia Specială să-mi 
explice? În fond, e o problemă a poliţiei. 

— Dacă ar fi venit cineva de la Secţia Specială, ar fi recunoscut 
implicarea poliţiei. Asta vreţi? 

— Eu nu vreau decât adevărul. Şi până acum se pare că nici tu nu-l 
cunoşti. Vreau să ştiu exact ce s-a întâmplat. 

— Nu cunosc toate detaliile cazului. Mă aflu aici pentru că ministrul mi-a 
cerut să iau legătura cu dumneavoastră personal. N-am avut nici un contact 
direct cu poliţia, dar sunt sigur că domnul ministru a discutat cu ei. Nu e 
tocmai un subiect de glumă. Încercăm să vă protejăm mai mult pe 
dumneavoastră decât pe Don, fiul dumneavoastră. E şi în interesul nostru. 
Nu vrem ca aşa ceva să ajungă la urechile altora. Nu dorim o schimbare a 
ambasadorului. 

Hayes îşi lăsă paharul pe o măsuţă şi începu să se plimbe prin cameră. 

— Totuşi, vreau mai multe dovezi decât mi-ai adus tu. De fapt, nu mi-ai 
adus nimic. Ai făcut o acuzaţie de-a dreptul fantezistă, monstruoasă. 

Wilson înclină afirmativ capul. 

— Eu sunt un fel de avertisment. Trebuia să evităm ca dumneavoastră să 
luaţi legătura direct cu poliţia. Cel puţin, pe mine puteţi să mă expediaţi 
cum vreţi. Aveţi încredere în noi. 

Hayes se întoarse de la fereastra încărcată de draperii şi privi în jos la 
Wilson, întrebându-se dacă acesta ştia mai mult decât spunea. 

— Să am încredere în voi? Nu pot să am până când nu văd o dovadă 
solidă şi până când nu vorbesc cu fiul meu. 

Wilson îşi goli paharul, întrebându-se de ce se simţea încă atât de treaz. 

— Voi face tot posibilul ca să obţin datele cazului. Deşi nu dorim să luaţi 
legătura cu poliţia, trebuie să ţineţi minte că forţele de poliţie se află sub 
jurisdicţia Ministerului de Interne. Nu vă putem împiedica să vă vedeţi fiul, 


dar mă îndoiesc că veţi afla ceva de la el. Oricum, am terminat tot ce aveam 
de spus. Îmi pare rău că v-am adus veşti atât de proaste. Cred că aţi înţeles 
deja că noi facem tot posibilul ca să vă ajutăm pe amândoi. 

— La ce preţ, Stuart? 

— Sunteţi cinic, domnule. Aţi fi fost mai mulțumit dacă l-am fi arestat pe 
fiul dumneavoastră pentru crimă? 

Cuvântul fusese pronunţat pentru prima oară şi după el se aşternu o tăcere 
stânjenitoare. Hayes lupta împotriva conştiinţei sale. Îşi iubea foarte mult 
fiul, singurul copil, de când fratele acestuia mai mare murise într-un 
accident de avion în urmă cu trei ani. Era încă tulburat nu numai de 
impactul cu această dramă, dar şi de diversele consecinţe pe care avea să le 
producă; lista lor părea nesfârşită şi, printre ele, efectul pe care avea să-l 
aibă asupra soţiei lui, Zoe, nu era cel mai puţin important. Nu ştia cum să-i 
spună, dar trebuia. Clătină din cap. 

— Nu, spuse el, n-aş vrea să faceţi aşa ceva. 

— Îmi pare rău că a trebuit să vă precizez cum stau lucrurile, zise Wilson. 
Dacă credeţi că vă va ajuta, voi încerca să stabilesc o întâlnire cu un ofiţer 
important din poliţie, atâta timp cât înţelegeţi că presa se pricepe foarte bine 
să scoată la lumină astfel de nenorociri. Dar rămâne la latitudinea poliţiei să 
hotărască. S-ar putea să nu le convină să fie folosiţi în felul acesta şi eu nu 
vreau să le forţez mâna. Pot să vă caut mâine la Ambasadă? 

— Sigur. Dar Marvin Hayes nu reuşise încă să se împace cu ideea că fiul 
său împuşcase o polițistă. Ceva nu era în regulă. Câţi ani avea fata? întrebă 
el. 

Wilson se arătă surprins. 

— Câţi ani? Nu ştiu. Are vreo importanţă? 

— Dacă studenţii au aproximativ între nouăsprezece şi douăzeci şi unu de 
ani, iar studentele între optsprezece şi douăzeci, era cam tânără pentru o 
polițistă, nu-i aşa? 

— Nu m-am gândit la asta. Nu toţi studenţii sunt atât de tineri. Unii 
petrec un an sau doi în străinătate înainte de a începe studiile. Fiica mea a 
stat mai mult de un an în India înainte de a merge la Cambridge. Depinde. 

— Oricum, era destul de tânără. 

— Nu toţi poliţiştii sunt bătrâni. 

— Şi părinţii ei? Nu sunt şi ei măcar puţin curioşi să afle de ce a murit 
fiica lor? 


— Am înţeles că li s-a spus. Ar trebui să fie primii care să accepte 
riscurile meseriei agenţilor secreţi. Ar trebui să înţeleagă nevoia de discreţie 
şi de ocultare a adevărurilor mai subtile. Am înţeles că fata a lucrat ca agent 
secret în ultimele optsprezece luni. 

— Nu eşti curios să vezi ce misiune avea la Oxford? Ce anume investiga, 
pentru Dumnezeu? 

— În momentul ăsta nu cred că are vreo importanţă. N-ar face decât să 
complice lucrurile în acest stadiu. Nu toţi studenţii sunt uşi de biserică. 

— Nu e suficient. Dacă fiul meu e acuzat, vreau să ştiu ce motiv ar fi 
avut să o omoare. 

— Nu se poate răspunde la toate întrebările dintr-odată. Să o luăm pas cu 
pas. Mai întâi, trebuie să avem grijă să-l scăpăm pe fiul dumneavoastră. 
După aceea putem să ne ocupăm şi de restul. Trebuie să plec. 

Îşi strânseră mâinile şi, după ce Stuart Wilson plecă, Hayes se întrebă de 
ce încerca Ministerul de Interne să-l ajute atât de mult. Parcă nu-i venea să 
pună totul pe seama relaţiilor speciale existente între cele două ţări. Mâine, 
la prima oră, avea să facă un drum până la Oxford. 

Nu era uşor să-i evite pe cei de la Grupul de Protecţie Diplomatică. 
Marvin Hayes voia să meargă singur la Oxford şi asta însemna fără şofer. 
Atrăsese deja atenţia asupra sa încălcându-şi programul obişnuit, dar nu 
avea ce face. De dimineaţă îl sunase pe fiul său şi fusese nevoit să inventeze 
diferite pretexte pentru personal ca să nu trezească vreo suspiciune. 
Intimitatea era greu de obţinut în cercurile diplomatice. Deocamdată se 
hotărâse să nu-i spună nimic soţiei sale, Zoe, preferind să aştepte până când 
avea să obţină mai multe informaţii. 

Drumul spre Oxford, pe şoseaua nu foarte aglomerată în zori, era destul 
de uşor, chiar plăcut, dar când ajunse acolo se lovi de sistemul de trafic într- 
un singur sens din oraş, care se dovedea deranjant nu numai pentru străini, 
ci chiar şi pentru localnici. 

Clădirile Universităţii erau împrăştiate peste tot şi el se trezi trecând de 
mai multe ori prin faţa unei închisori, care-i amintea de fiecare dată 
misiunea sa neplăcută. În cele din urmă opri maşina şi întrebă un poliţist 
care îi observă imediat accentul american şi îi dădu informaţii precise. 
Hayes îl găsi pe fiul său aşteptând la piciorul scării de la intrare şi porni 
imediat, abia lăsându-i timp să urce. 

— Cum naiba te orientezi în locul ăsta? 

— Instinctul şi rutina. Tată, ce s-a întâmplat de ai venit până aici? 

Don Hayes era mai înalt decât tatăl său, părând aproape deşirat. Avea un 
aspect plăcut şi un fel de a fi seducător. Fusese surprins şi îngrijorat când 
tatăl său îl sunase pentru a stabili o întâlnire urgentă. 

— Spune-mi cum să ies de aici şi condu-mă într-un loc unde putem sta de 
vorbă. 

— Putem sta de vorbă în maşină. 

— Nu face pe deşteptul, Don. E o problemă prea serioasă. Spune-mi doar 
pe unde să o iau. 

Apoi nu mai schimbară nici un cuvânt. Hayes conducea încruntat, iar 
Don ştia când era mai bine să-şi ţină gura. Opriră într-o parcare, pe o şosea 
laterală, mărginită într-o parte de un câmp pe care lucra un tractor, iar în 
partea cealaltă de un şir de copaci înalţi. Până la urmă vorbiră în maşină, 
pentru că nu exista alt loc mai sigur. Marvin Hayes trecu direct la subiect. 


— Aşa, acum povesteşte-mi în amănunt ce s-a întâmplat în noaptea în 
care aţi sărbătorit încheierea examenelor. 

Don se foi neliniştit, încercând în zadar să-şi găsească un spaţiu pentru 
picioarele lui prea lungi. 

— Hai, tată, am mai vorbit despre asta. Nu s-a schimbat nimic. 

— Totul s-a schimbat, fiule, aşa că nu mai trage de timp. Ai fost acuzat 
de crimă. 

— Ce?! Îţi baţi joc de mine? 

— Nu, nu-mi bat joc de tine. Probabil că te-ai întâlnit cu poliţia. 

— Bineînţeles că m-am întâlnit. Toţi ne-am întâlnit. Şi de atunci n-am 
mai vorbit unul cu altul. Cum e posibil să fie cineva acuzat de crimă când 
Paula a murit din cauze naturale? Aşa e, nu? 

— Aşa ţi-au spus? 

Hayes era nedumerit de atitudinea fiului său, nu părea cea a unui om 
vinovat. 

— Aşa am presupus noi. Am crezut că se va face o autopsie, dar nimeni 
nu ne-a spus nimic despre rezultat. 

— A cui era arma? 

— Arma? Don se întoarse greoi ca să-l privească pe tatăl său în ochi. 
Care armă? 

Hayes îşi frecă obrajii. Se simtea sfârşit. 

— Povesteşte-mi fiecare amănunt al acelei seri. 

— Tocmai terminasem examenele. Am ieşit cu câţiva colegi să 
sărbătorim. 

— Ce-ţi mai aminteşti? 

Don deveni dintr-odată nesigur. Mormăi o vreme, după care spuse: 

— La început a fost bine. Ne-am distrat, atât. Nu ştiu a cui a fost ideea, 
dar la un moment dat ne-am despărţit de ceilalţi şi am luat-o puţin razna. 

— Cât de puţin? Spune-mi tot, Don. 

— Ca să fiu sincer, nu mai ţin minte. Totul a dispărut în întuneric. 
Auzeam voci, râsete, dar nimic coerent. Ceilalţi mi-au spus că am căzut de 
vreo două ori. 

— Te-au ajutat ei să te ridici? 

— Cred că da. Sunt sigur că da, pentru că au râs de mine după aceea. 

— Deci, ei erau destul de treji ca să te ridice, dar tu nu erai în stare să te 
ţii pe picioare. Nu sună prea bine... 


— Cred că şi ei erau la fel. Pur şi simplu, aşa s-a întâmplat. Paula s-a 
prăbuşit, iar noi am căzut peste ea. Don încercă să spună lucrurilor pe 
nume. Bine, recunosc, eram beţi morţi. Depăşiserăm cu mult măsura. 
Presupun că nu eram singurii. 

— Frați singurii care aveaţi un pistol. Al cui era? 

— De ce nu vrei să nu mai aminteşti de pistoale. Habar n-am despre ce 
vorbeşti. 

— Atunci gândeşte-te mai bine. Se pare că poliţia are dovezi că tu ai tras 
cu el. Ştiu dintr-o sursă sigură că fata a fost împuşcată. Şi tu nici măcar n-ai 
auzit? Spune-mi o dată, pentru Dumnezeu! 

— Bine, eram criţă, ca şi ceilalţi. Dar nu ştiu nimic despre vreun pistol şi 
n-am auzit nici o împuşcătură. Don îşi prinse disperat capul în mâini. La 
naiba, zgomotul furtunii aproape ne spărgea timpanele, iar noi cântam, 
râdeam şi strigam ca proştii. Pur şi simplu, nu mai ştiam de noi. 

— Totuşi, beţia nu te-a împiedicat să omori o tânără polițistă dintr-un 
singur foc. Dacă ai făcut-o sub influenţa alcoolului şi a drogurilor, a fost o 
lovitură remarcabilă, în cazul în care n-a fost ea ţinta. Te-ai drogat? 

— Poliţistă? Despre ce vorbeşti? 

Hayes îşi fixă fiul cu o privire neîncrezătoare. 

— Vrei să spui că nu ştiai că fata era agent secret? 

— Paula? Eşti sigur că vorbim despre aceeaşi fată? Agent secret? Ce 
naiba căuta ea acolo? 

Don simţea cum îl cuprinde disperarea. Se aştepta la necazuri din cauza 
petrecerii, dar nu la aşa ceva. 

Hayes îşi dădu seama că trebuia să-l mai vadă o dată pe Stuart Wilson. 
Sau, mai bine, pe ministrul de Interne. Era posibil ca cineva să fie 
considerat vinovat şi totuşi să nu ştie nimic, nu numai despre armă, dar nici 
despre faptul că victima era un agent secret? Ajunse la concluzia că era 
posibil numai dacă Don fusese drogat în acel moment. 

— Nu mi-ai răspuns la întrebare: te-ai drogat? 

— Nu m-am mai drogat niciodată. Nu mi-am încălcat promisiunea faţă 
de tine şi de mama. Nu vreau să vă dezamăgesc. 

— E posibil ca cineva să vă fi pus droguri în băutură? 

— Bineînţeles. Oricine putea s-o facă după ce ne-am îmbătat. 

— Şi crezi că a făcut-o? 


— Nu ştiu. Nu ne-am făcut analizele. Cred că toţi erau morţi de beţi, nu 
numai eu. 

Hayes, cu o expresie sumbră şi mai confuz decât oricând, scoase un 
carnet şi un stilou. 

— Spune-mi numele tuturor participanţilor la petrecere. 

— Pentru Dumnezeu, tată, nu începe să faci pe detectivul. Parcă erai un 
simplu diplomat. 

— Văd că ai prins repede expresiile englezeşti. N-am de gând să-i 
interoghez, vreau doar numele lor. 

— Bine. Don se sprijini de spătar şi se întinse cât putu, dar nu se simţea 
deloc bine în maşină. Îşi aminti uşor numele. Neill Barker, Tammy Rees — o 
fată din Ţara Galilor, Phil Marshall, Walter McQueen — i se spune Wally, 
Jamie Burke, Paula Smith — fata care a murit — şi eu. Tată, crede-mă, n-am 
împuşcat pe nimeni. N-am pistol şi, oricum, e o nebunie. Dar, dacă aş fi 
făcut-o, de ce nu m-au arestat? 

— Ca să mă protejeze pe mine. Asta vor să mă facă să cred. Şi astfel să 
evite un scandal, atât aici, cât şi acasă. N-ar pica deloc bine vestea acasă, 
asta e sigur. Au avut o suită de scandaluri în ultima vreme şi asta s-ar putea 
să încurce lucrurile. Cei de aici au mai avut probleme, dar nu chiar aşa. 
Arată-mi drumul înapoi spre campus. 

— Nu mă crezi, nu-i aşa? La naiba, n-ai încredere în propriul tău fiu. 

— Cred că nu ţi-ai dat seama ce s-a întâmplat. Mai mult nu ştiu nici eu. 
Apropo, încă nu i-am spus mamei, aşa că fi atent ce îi spui când te sună. 

Don abia îşi ţinea lacrimile. 

— Ştii că nu vreau să-ţi fac necazuri, tată. Mă cunoşti. Nu v-aş face rău 
nici ţie, nici mamei. 

Hayes se concentră asupra drumului. 

— Ştiu că n-ai face aşa ceva, cel puţin în mod conştient. Aici e buba, nu-i 
aşa? Erai atât de beat, încât nu-ţi mai aminteşti nimic. O să începem de aici. 
Fi tare, eu voi fi ultimul care să te acuze. Întinse mâna şi strânse umărul 
fiului său. Las-o mai moale. Cu puţin noroc, poate rezolvăm problema asta 
înainte de plecarea ta de la Oxford. 

În tăcerea care urmă, tristeţea dintre tată şi fiu se adânci. Apoi Hayes 
întrerupse liniştea încordată, întrebând: 

— Ăsta e drumul spre colegiu? Te las acolo şi apoi mă întorc direct la 
Londra. 


Pe drumul de întoarcere, Hayes se simţi total descumpănit. Nu credea că 
fiul lui îl minţise, dar era sigur că se întâmplaseră multe lucruri pe care nu 
le cunoştea. În orice caz, Don fusese aproape inconştient. Sau cineva îl 
adusese în starea asta. 

Când ajunse la Ambasadă, în Grosvenor Square, mai rămăsese puţin din 
ziua de lucru şi avea multe de recuperat. Dădu două telefoane pe liniile 
particulare ale ministrului de interne şi secretarului său, Stuart Wilson, dar 
amândoi erau la Camera Comunelor, într-o sesiune care se dovedea a fi mai 
lungă decât de obicei. Se simţea frustrat şi iritat. Nu putea să uite afirmaţiile 
lui Wilson, dar avea nevoie să ştie mai mult înainte de a face următoarea 
mişcare. 

Întreaga zi fu încâlcită şi nu reuşi să ia legătura cu Wilson decât a doua 
Zi, când stabiliră o întâlnire la Camera Comunelor. 

Vremea rea trecuse şi în locul ei venise un mic val de căldură. Era puţin 
prea devreme pentru o îngheţată de căpşuni, dar, oricum, ei merseră pe 
terasă şi, acolo, Stuart 

Wilson i-l prezentă lui Marvin Hayes pe comisarul adjunct al Poliţiei, 
John Cordell. Wilson reuşise să găsească nişte locuri în capătul îndepărtat al 
terasei. Era devreme şi Camera încă nu se întrunise, aşa că terasa era destul 
de liberă, dar pentru Hayes şi aşa era prea multă lume. 

Hayes înţelese cu întârziere că Wilson avusese dreptate când spusese că 
nu trebuia să fie văzut cu un poliţist, deşi Cordell purta haine civile şi 
semăna mai mult cu un bancher decât cu al doilea om ca putere din poliţia 
ţării. Oricât şi-ar fi disimulat adevărata meserie, Cordell avea totuşi ochi de 
poliţist: nu-i scăpa nimic. Johnny Cordell jucase ca mijlocaş în echipa de 
fotbal a Poliţiei Metropolitane şi se păstrase în formă. Având puţin peste 
patruzeci de ani, el părea tânăr pentru o poziţie atât de înaltă, dar avea un 
dosar exemplar şi Hayes îi cunoştea reputaţia. 

Pentru cei care ar fi putut să tragă cu urechea, Wilson zise: 

— Domnul ambasador e preocupat de unele aspecte ale Unităţii de 
Protecţie Diplomatică, Johnny, sunt sigur că poţi să-i alungi temerile. 

Se aşezară în semicerc, cu spatele la parapet, ca şi cum s-ar fi aflat în faţa 
camerelor de luat vederi, dar, în realitate, pentru a-i ţine sub observaţie pe 
cei care s-ar fi apropiat prea mult şi pentru a schimba repede subiectul. 
Hayes vedea acum ce avantaje avea această întâlnire în public: era mult mai 
puţin sinistră decât o întâlnire clandestină. 


Soarele nu ajunsese încă la zenit şi colora apele Tamisei într-o nuanţă 
reconfortantă. Traficul de pe râu nu era zgomotos, iar Spitalul Saint Thomas 
de pe malul celălalt părea neobişnuit de curat. Atmosfera agreabilă şi caldă 
era contrazisă doar de subiectul pe care-l discutau cei trei bărbaţi. 

— L-aţi văzut pe fiul dumneavoastră ieri? întrebă Wilson. 

— Ştiţi foarte bine că l-am văzut. El spune că nu-şi aminteşte de nici o 
împuşcătură în noaptea aceea. Fata s-a prăbuşit, ceilalţi au căzut peste ea, 
dar el n-a auzit nici un foc de armă şi, până când i-am spus cum a murit, el 
credea că a fost o moarte naturală. N-am nici o îndoială că a fost sincer 
şocat de ceea ce i-am spus. Mie mi se pare că n-are nici un sens şi aş vrea să 
ştiu cum a ajuns poliţia la concluzia asta. 

Cordell avea cu el un dosar A4 pe care îl pusese pe masă fără să-l 
deschidă; stătea acolo ca un obiect misterios şi era prea subţire ca să conţină 
mare lucru. Cordell mângâie dosarul şi spuse: 

— Nu conţine prea mult, după cum vedeţi, dar puţinul ăsta, umilitor de 
concret, e dezastruos. Mi-a fost trimis de la Oxford, domnule. Am vorbit cu 
inspectorul de acolo, dar, pentru dumneavoastră, nu m-am implicat personal 
în acest caz. Mă aflu la mijloc şi nu încerc decât să vă ajut. 

— Vă mulţumesc, domnule comisar. Şi vă rămân îndatorat. Deci, ce e în 
dosar? 

Cordell zâmbi. 

— Încă nu sunt comisar, dar toţi superiorii îmi spun Johnny, iar 
subordonații mă numesc tot aşa în spate. 

Potrivit acestei afirmaţii, numai comisarul era destul de înalt în grad ca 
să-şi permită această familiaritate, aşa că Hayes nu se putu abţine să nu 
zâmbească. Cordell avea un simţ al umorului foarte ascuţit. Observă că şi 
Wilson zâmbea tăcut. 

— În acest dosar, domnule, se află declaraţia unui martor care pretinde că 
l-a văzut pe fiul dumneavoastră certându-se cu Paula Smith mai devreme în 
acea seară. 

— Atât? 

— Nu pare prea mult, nu-i aşa? Martorul nu era într-o stare prea bună 
nici măcar a doua zi după petrecere. Dacă în seara dinainte fusese şi el în 
halul în care fusese fiul dumneavoastră, e posibil ca această probă să fie 
pură fantezie. Deocamdată, însă, trebuie luată în considerare. Cordell îşi 


odihni mâna pe dosar şi îl privi în ochi pe Hayes. Am auzit că şi 
dumneavoastră aţi lucrat în poliţie. 

— Unii ar spune că nu. Am lucrat câţiva ani la Drug Enforcement 
Agency. Dar misiunile mele erau mai mult interne decât în afara Statelor 
Unite. De ce aţi adus vorba despre asta? 

— Numai pentru că astfel veţi înţelege importanţa covârşitoare a faptului 
că am găsit amprentele fiului dumneavoastră pe pistol. 

Hayes încremeni la auzul acestei veşti şi rămase câteva secunde cufundat 
în ceaţă. Apoi îşi limpezi gândurile şi spuse: 

— E prima oară când aud că aţi găsit arma. 

— Da, am găsit-o. Era într-un tufiş, destul de uscată, aşa că amprentele 
nu s-au şters. Îmi pare rău. 

— Cum le-aţi verificat? Don nu are amprentele înregistrate în această 
ţară. 

— Am luat amprentele tuturor studenţilor implicaţi. Dar pe ale fiului 
dumneavoastră aş fi putut să le iau de la FBI, din Washington, precum bine 
ştiţi. M-am gândit însă că aţi prefera să nu facem astă. 

Hayes era copleşit. 

— A fost o problemă măruntă, o alunecare stupidă pe tărâmul drogurilor. 
Dar a durat foarte puţin şi de atunci nu s-a mai repetat. 

— Suficient ca să i se facă dosar. 

Hayes ridică mâinile disperat. 

— Şi mai departe? 

— Nimic, domnule. Cordell îi aruncă o privire lui Wilson şi era evident 
că cei doi discutaseră problema înainte. Rămâne în dosar. 

— Foarte generos din partea dumneavoastră. Pot să ştiu de ce? 

Cordell dădu primul semn de iritare şi se uită din nou la Wilson, care 
rămăsese foarte retras de-a lungul întregii discuţii. 

— Credeam că domnul Wilson v-a explicat deja. 

Hayes studie chipul imperturbabil al lui Wilson înainte de a răspunde. 

— Într-o oarecare măsură. Înţeleg că nu trebuie să zdruncinăm scena 
internaţională, ci să ne bucurăm de prezenta stabilitate şi cooperare dintre 
ţările noastre. Suntem rude, nu-i aşa? Să spălăm rufele murdare în familie, 
ca să spun aşa. Ei bine, nu e suficient, domnilor. Există un preţ pe care 
trebuie să-l plătesc şi, în privinţa asta, dumneavoastră sunteţi în mod 
intenţionat foarte tăcuţi. 


— Credeţi că noi suntem Mafia? Că o să vă cerem datoria mai târziu? 

Wilson zâmbea foarte deschis. 

La rândul lui, Hayes urmări expresiile fiecăruia dintre interlocutorii săi. 
Chipurile le erau, ostentativ, deschise şi mimau sinceritate absolută. Wilson 
era om politic şi asta era de natură să trezească o mulţime de îndoieli, dar 
John Cordell ocupa o poziţie demnă de încredere. Nu putea să 
muşamalizeze o crimă decât dacă avea un motiv destul de bun şi, chiar şi 
atunci, n-ar fi făcut-o de capul lor. În mod sigur erau sustinuti de cineva. 
Cordell era un poliţist foarte cinstit şi, totuşi, Hayes avea rezervele sale. 

Hayes se întoarse să privească Tamisa, un truc al detaşării care nu-i aduse 
Nici O uşurare. 

— Îmi pare rău, domnilor, spuse el în sfârşit, nu pot să accept explicaţia 
dumneavoastră. Personal, vă sunt foarte recunoscător. Nu vreau să-l văd pe 
fiul meu condamnat pentru crimă. Mai ales dacă a fost un accident din 
cauza beţiei. Am văzut o dată un soldat care şi-a împuşcat prietenul. Se 
jucau cu armele şi nu verificaseră dacă erau încărcate. Am fost martor la 
proces şi am văzut cum tânărul a primit o condamnare extrem de severă 
pentru o prostie făcută din neglijenţă. Asta i-a distrus toată viaţa, iar 
prietenul lui cel mai bun a rămas mort. N-aş vrea ca aşa ceva să se mai 
repete o dată. Dar aici e vorba despre o polițistă împuşcată. O întâmplare 
care ar face ca orice forţă de poliţie din lume să pornească într-o cruciadă a 
răzbunării. Totuşi, dumneavoastră staţi aici şi îmi spuneţi că ştiţi cine a 
făcut-o, dar, din cauza repercusiunilor internaţionale, sunteţi dispuşi să-l 
lăsaţi pe criminal să scape. Cum puteţi să înăbuşiţi aşa ceva? Cum veţi 
explica părinţilor fetei faptul că nu sunteţi capabili să-l găsiţi pe vinovat? Şi 
presa? Poliţia locală, care a ajuns prima acolo? Mi se pare greu de înghiţit. 

Wilson coborî vocea fiindcă terasa începuse să se aglomereze. 

— La dumneavoastră, în Statele Unite, nu se recurge la muşamalizări? 
Atunci când e nevoie? Aţi avut şi acolo parte de aşa ceva, începând cu 
asasinatele politice. Încă se mai vorbeşte şi se mai scrie despre ele. Totuşi, 
nimeni nu ştie nimic cu siguranţă. Nu înţeleg de ce acum vă e greu să 
acceptaţi. 

Hayes ridică din umeri. O rază de lumină i se reflectă în ochi. 

— Johnny poate să confirme ceea ce spun. După cum a dat de înţeles, eu 
am lucrat cândva în forțele de poliţie; nici un poliţist nu-l va lăsa să scape 
pe ucigaşul unui coleg de-al său. Poate că aici lucrurile sunt altfel, dar eu nu 


pot să accept. Am un sentiment foarte puternic că lucrurile nu se vor opri 
odată cu eliberarea lui Don. 

— Acceptaţi alternativa? 

Wilson se arătă puţin iritat. 

— Da, înţeleg alternativa. Şi mi se pare încă şi mai greu de digerat. 

— Sunteţi un om de o integritate recunoscută, domnule. Cordell părea 
sincer. Încercăm să vă ajutăm şi pentru asta suntem corupți. Se aplecă 
înainte. Dar poate nu atât de mult cât credeţi dumneavoastră. E adevărat că 
avem amprentele fiului dumneavoastră pe pistol, dar sunt alte aspecte ale 
cazului care nu stau în picioare. 

— Puteţi să-mi spuneţi care? 

— Nu pot să merg atât de departe. Chiar şi cu ceea ce v-am spus până 
acum am depăşit deja limitele eticii profesionale. Dacă s-ar afla, ar trebui să 
demisionez şi s-ar putea să mi se intenteze chiar un proces. 

— Şi vă asumaţi acest risc pentru mine? 

— Nu pentru dumneavoastră personal, dar cred că anumite persoane ar fi 
uşurate dacă ar cunoaşte problema şi soluţia pe care o propunem noi. De la 
primul-ministru şi, în mod sigur, ministrul de Externe, până la preşedintele 
dumneavoastră. De data asta, cel mai bine ar fi să rămână totul între noi. 

În tăcerea lungă care urmă, Hayes răsuci problema pe toate părţile. 
Indiferent dacă motivele acestei operaţiuni erau sau nu cele prezentate, ştia 
că, oricum, le era profund îndatorat acestor doi oameni şi poate şi altora. 
Încă nu era totul bine, dar cel puţin îi dăduseră speranţa că acuzaţia nu era 
atât de solidă precum părea. Era o portiţă de scăpare pentru conştiinţa lui. 
Mai era un lucru care îl impresionase în felul cum îşi jucaseră cartea. 

— Vă mulţumesc că nu aţi implicat-o şi pe Zoe. Dacă aţi fi făcut-o, i-aţi 
fi aruncat o povară în plus pe umeri. Dar eu tot vreau să ştiu răspunsul final. 
Nu vreau să rămână totul în cumpănă, ca să nu ştim niciodată ce va urma... 

Cordell înclină capul, mulţumit de felul în care se desfăşurase discuţia, 
dar neliniştit din cauză că terasa se umplea. 

— Ancheta noastră va continua, fireşte. E adevărat că deţinem suficiente 
dovezi ca să-l arestăm pe fiul dumneavoastră, dar sunt multe alte lucruri 
care nu ne mulţumesc. Continuarea cercetărilor va satisface pe toată lumea 
şi poate va scoate la lumină ceva acceptabil pentru noi, cei de aici. Sunteţi 
de acord? 

Hayes înclină afirmativ din cap şi spuse: 


— Cred că da, deşi nu sunt tocmai fericit cu această soluţie. Mă lasă la fel 
de îngrijorat. Aţi construit un caz destul de solid, dar sper din tot sufletul să 
descoperiţi mai mult decât aveţi până acum. Am vreo şansă să văd acest 
dosar? 

Cordell zâmbi. 

— Voi considera că n-am auzit ce-aţi spus. Am mers cât de departe am 
putut. 

Cei trei bărbaţi îşi strânseră mâinile cu un gest mai degrabă conspirativ 
decât prietenesc şi părăsiră terasa vorbind despre Grupul de Protecţie 
Diplomatică. 

Mai târziu, în aceeaşi zi, Stuart Wilson îi telefonă lui Michael Sealy la 
Century House, sediul SIS şi solicită, de urgenţă, o audienţă. 

Marvin Hayes pierduse din nou o mare parte din zi şi secretara lui 
muncise din greu ca să reprogrameze întâlnirile pe care el ar fi trebuit să le 
onoreze. Anna Brus, funcţionară de carieră, în vârstă de treizeci şi opt de 
ani, îl căută pe ambasador imediat ce acesta se întoarse la birou. Era o 
femeie frumoasă, cu trăsături fine şi o expresie de spiriduş, cu şolduri 
înguste, păr superb şi cei mai inteligenţi ochi căprui din lume. Motivele 
pentru care rămăsese nemăritată îi erau cunoscute numai ei. Cei care o 
cunoşteau nu atingeau niciodată acest aspect al problemei de teamă să nu o 
supere; aluziile o iritau foarte uşor. Mică şi sălbatică, dar foarte eficientă, 
era singura persoană care putea să-l dojenească pe ambasador fără să 
păţească nimic. Problema era — şi Hayes o ştia foarte bine — că ea avea 
întotdeauna dreptate. 

— Bine, bine, mă predau. Ar fi trebuit să-ţi spun. 

— Aţi supărat foarte mulţi oameni importanţi. 

Era ultimul foc pe care îl trăsese împotriva lui. 

— Bine. Hai să trecem peste asta. Să nu mai programezi nici o întâlnire 
până nu-ţi spun eu. Trebuie să plec la Washington. 

— Cum să faceţi aşa ceva? A trebuit să îngrămădesc toate întâlnirile în 
zilele astea. Când aveţi de gând să plecaţi? 

— Mâine, dacă reuşesc să dau de Bill Fuller. Dă-i un telefon pe la trei. 

Bill Fuller era şef adjunct la FBI. 

Anna era pe punctul de a exploda din nou, când observă că ceva nu era în 
regulă. Şeful ei nu părea el însuşi. Era distrat, palid şi se vedea de la o poştă 
că îl preocupa ceva. 

— Ce s-a întâmplat? 

El căuta ceva prin hârtiile de pe birou. Ridică privirea şi dădu cu ochii de 
ea, mică, hotărâtă şi, mai ales, îngrijorată pentru el. 

— Nu întreba. Vorbesc serios, Anna. Să nu mă întrebi niciodată. Încearcă 
doar să-l găseşti pe Bill Fuller. 

— Dintr-odată am devenit o paria. Vreau să vă ajut. 

— Asta şi faci, dar termină cu prostiile, că nu ţine. E ceva personal, 
Anna. N-are nici o legătură cu serviciul. 


Deodată îşi dădu seama că era posibil să fi spus un neadevăr. Simţea 
greutatea problemelor peste tot în jurul lui, ca o umbră amenințătoare. 
Mintea lui era în ceaţă şi avea să rămână aşa până când lucrurile aveau să se 
limpezească. Aproape că îşi dorea să-l fi lăsat pe Don să-şi asume riscul, 
dar, în principiu, asta era imposibil, din moment ce încă mai existau îndoieli 
asupra vinovăţiei lui şi, chiar dacă n-ar fi existat, bună sau rea, ar fi fost cea 
mai grea misiune din viaţa lui să-şi condamne fiul la închisoare pe viaţă 
pentru o crimă care nici măcar nu-i adusese vreo satisfacţie. Un asemenea 
gest i-ar fi minat propria carieră diplomatică şi ar fi distrus-o complet pe 
soţia lui, Zoe. Prima consecinţă ar fi fost mai uşor de acceptat, dar a doua ar 
fi însemnat o lovitură cumplită pentru o femeie sensibilă care încă mai 
plângea moartea fiului ei cel mare. Problema necesita un tratament mai 
blând şi un sfat sincer de la un prieten... el era mult prea implicat ca să 
poată judeca limpede. Dar Anna cea înţeleaptă avea dreptate; ceva nu era în 
regulă şi lucrurile nu se rezolvaseră o dată cu sfârşitul întâlnirii cu Wilson şi 
Cordell. Întâlnirea asta îi lăsase, totuşi, un gust amar. 

Hotărât să-şi termine munca la birou, în acea seară ajunse târziu acasă. 
Când îl salută prietenos pe polițistul înarmat de la uşă şi intră în casă, 
lumina începea să pălească. Deşi îi spusese la telefon să mănânce singură, 
pentru că el avea să ia o gustare la venire, Zoe nu îl ascultase. Pregătise o 
salată de peşte rece pentru a lua cina împreună. 

Zoe era o femeie elegantă, timidă, dar întotdeauna capabilă să-şi susţină 
punctul de vedere. leşea în public numai pentru că slujba soţului ei o cerea, 
altfel, în cele mai multe seri, prefera să se retragă cu o carte decât să se 
îmbrace elegant şi să îndeplinească toate cerinţele poziţiei sale. În cei 
douăzeci şi opt de ani de căsnicie, deseori fusese nevoită să suporte 
absenţele lui Marvin, mai ales când acesta lucrase la DEA. De mai multe ori 
nici nu ştia pe unde umbla, până când primea un telefon de la el, câteodată 
în miez de noapte. 

De când Marvin fusese numit ambasador, viaţa ei se schimbase radical, 
dar se adaptase imediat şi nu se plângea de nimic. Acum îl vedea mai des, 
dar nu întotdeauna singur. În această noapte se îmbrăcă elegant pentru el — 
nu voia să-l dezamăgească — şi luară masa împreună în bucătăria spațioasă. 
Deşi nu obişnuia să se plângă, totuşi nu era deloc proastă. Observă aproape 
imediat că el nu era în apele sale. 


— Ce te frământă, dragul meu? Şi nu-mi spune că serviciul. Altceva te 
preocupă. 

În felul ei tăcut, Zoe era mult mai perspicace decât Anna; intuiţia ei era 
mai profundă şi, dintr-odată, fu îngrijorată. 

Hayes fu atunci la un pas de a-i spune, de a-i povesti totul. Observă că ea 
aştepta veşti rele şi se strădui să-şi ascundă supărarea prea evidentă. Zâmbi 
chiar. 

— A trebuit să anulez nişte întâlniri; mâine plec la Washington. Ştiu că e 
neplăcut, dar a intervenit ceva. 

— Nu mă iei şi pe mine? Nu vreau să rămân singură acasă. 

Vila imensă, un dar din partea unui american bogat, era situată în partea 
de nord-vest a cartierului Regent's Park. 

El nu spuse nimic despre personalul care locuia împreună cu ei; era 
departe de a rămâne singură în casă. 

— Acolo nici n-o să ies din aeroport. O scurtă întâlnire asupra unei 
probleme delicate şi apoi mă întorc cu primul avion. O să-ţi trimit un fax 
când aflu exact cu ce avion vin. 

— Dar telefon nu mai există? 

Hayes zâmbi. 

— Vrei să-mi intercepteze convorbirea la Cheltenham? 

— Înseamnă că e, într-adevăr, o problemă delicată. 

Hayes nu voia să continue discuţia şi, în ciuda eforturilor sale, îi era din 
ce în ce mai greu să se comporte firesc. Restul serii se transformă într-o 
continuă încercare nereuşită de a evita subiectul. Deşi făcea tot ce-i stătea în 
putinţă, se vedea că Zoe nu era deloc mulţumită. Oare cum ar fi fost dacă ar 


fi aflat adevărul? 
x 


Deşi diplomaţii americani zburau de obicei cu Compania American, el 
luă un avion Concorde pentru a mai câştiga timp. Nu se obosi să-şi mai 
potrivească ceasul şi petrecu aproape tot drumul gândindu-se la ceea ce se 
întâmpla cu el, pentru că, aşa cum stăteau lucrurile, deocamdată era 
singurul afectat de întorsătura bizară pe care o luaseră evenimentele. Zoe nu 
ştia nimic, iar Don, momentan, era în afară de orice pericol. Spre sfârşitul 
călătoriei aţipi şi se trezi chiar înainte de aterizare, simțindu-se îngrozitor. 


După aterizare se despărţi de fluxul pasagerilor şi se lăsă condus într-o 
încăpere separată. Când intră, un bărbat se desprinse de masa pe care şedea 
şi veni spre el cu mâna întinsă, urându-i bun venit cu un zâmbet larg. 

— Marvin, mă bucur să te văd. 

Cei doi se îmbrăţişară. Lucraseră deseori împreună şi era clar că 
amintirile rămăseseră vii pentru amândoi. Prietenia lor rezistase unor 
încercări destul de grele. 

— Cei de la vamă mi-au împrumutat camera asta, după cum probabil 
bănuieşti. E mai aproape decât salonul special VIP. 

Bill Fuller avea o înfăţişare academică, ceea ce nu era departe de adevăr. 
Asemenea multor agenţi FBI, el se pregătise pentru a deveni avocat şi chiar 
practicase meseria un timp, dar lucrase suficient de mulţi ani la FBI pentru 
a ocupa acum funcţia de director adjunct. Era înalt, aproape slab, purta 
ochelari fără ramă şi era, în general, destul de tăcut din fire. 

Şedeau faţă în faţă pe scaune de lemn, despărțiți de o masă obişnuită, 
asemenea unor deţinuţi cărora li se acordaseră privilegii speciale. Unul 
dintre ambasadorii cei mai importanţi şi directorul adjunct de la FBI stăteau 
de vorbă într-o încăpere plină de ecouri. În afară de masă şi scaune, erau 
înconjurați numai de pereţi goi. 

— Care-i problema, Marv? 

Hayes îi povesti, iar Fuller, fără să-l întrerupă şi fără să se arate surprins, 
îl ascultă până la sfârşit. Chiar şi atunci rămase tăcut o vreme. Apoi clătină 
încet din cap şi zâmbi într-un mod ciudat, aproape stânjenit, înainte de a 
rosti un cuvânt care exprima totul. 

— Bizar. 

— Pentru asta am făcut eu un drum de peste trei mii de kilometri? 

— Pot să-ţi ofer, în plus, o ceaşcă de cafea. 

— Asta e tot? Haide, Bill, toată viaţa ai făcut evaluări pentru Companie, 
aşa că evaluează. 

— Evident că tu crezi că există un motiv ascuns. Lor le convine că eşti în 
situaţia asta. Vor ceva de la tine. 

— Tu nu crezi? Ceea ce nu înţeleg e cum îi pot ajuta. Dacă aş fi fost în 
locul tău sau aş fi ocupat o poziţie înaltă la CIA, atunci înţeleg că ar fi vrut 
să le fac un serviciu în schimb. Dar un ambasador ce le poate oferi? 

— Poate au nevoie de ajutor în privinţa membrilor IRA care se află aici şi 
se opun extrădării. Fondurile Noraid nu reprezintă o problemă deocamdată. 


Ei ştiu că tu şi preşedintele sunteţi prieteni vechi. Fuller zâmbi. Altfel cum 
ai fi primit un post atât de important? Tu eşti un om de acţiune, nu un 
diplomat. 

Hayes reuşi să zâmbească. 

— Nu, IRA e un subiect mort de când cu acordul de pace. 

— Atunci poate că nu e nimic. Anii petrecuţi la DEA te-au învăţat să nu 
ai încredere în nimeni; asta nu e bine pentru un diplomat. Poate că motivul 
pe care ţi l-au spus e cel adevărat. Dacă situaţia ar ieşi la iveală, ar fi foarte 
neplăcut. La Capitol Hill ar domni nemulţumirea. 

— Chiar crezi? 

— Eu n-am avut timp să reflectez ca tine şi totuşi n-ai descoperit nimic, 
altfel n-ai fi venit aici. Nu-mi cere prea mult. 

— Nu există nimic ce poate avea legătură cu mine? Ceva ce vor englezii 
şi noi nu suntem destul de binevoitori? 

— Ba da, sunt foarte multe lucruri. Dar nu văd nimic care să aibă nevoie 
de ajutorul ambasadorului Statelor Unite pe lângă Palatul Regal din St. 
James. Ambasadorii au fost făcuţi inofensivi, nu mai au puterea pe care o 
aveau cândva. Ştii şi tu asta, altfel nu ţi-aş fi spus. 

— Dar comerţul? Acolo nu i-aş putea ajuta cu nimic? 

Fuller se întoarse într-o parte pe scaun, stând picior peste picior, cu un 
braţ pe spătar şi cu capul întors spre Hayes. 

— Şi acolo sunt destule, deşi nu văd ce legătură ar avea cu tine. Din câte 
am înţeles eu, suntem într-un fel de război comercial cu Europa. Tensiunile 
în acest domeniu sunt întotdeauna puternice. Întâlnirile de la G7 nu par să 
se amelioreze, dar tu n-ai nici un fel de influenţă acolo, după cum bine ştii. 

Hayes îl aprobă în tăcere, apoi spuse: 

— Asta înseamnă că nu mai rămâne aproape nimic. 

Cineva din personalul aeroportului le aduse cafea şi discuţia se opri 
pentru un timp. După ce bău jumătate din ceaşcă, Fuller spuse: 

— Am avut multe legături cu Johnny Cordell. E un poliţist integru şi, pe 
poziţie la vârsta lui: mita sau competenţa. El a ajuns acolo pentru că e 
competent. Cred că ţi-a spus totul în faţă. 

— Tot ce ştie, cel puţin. Poate că nici el nu ştie tot adevărul. 

Puțin exasperat, Fuller spuse: 


— De ce nu poţi să accepţi realitatea aşa cum este? Stuart Wilson are 
dreptate. Nimeni nu vrea un război anglo-american. Ne-am luptat destul ca 
să refacem relaţiile speciale cu englezii şi nimeni nu vrea să le distrugă 
acum. Fuller se răsuci în scaun pentru a-l privi în ochi pe Hayes. Ascultă- 
mă. Am început să vorbesc ca un politician. Ar fi trebuit să renunţi de mult 
la diplomaţie, nu ţi se potriveşte. 

— Am făcut-o pentru Zoe. Înainte lipseam tot timpul de acasă. Acum, cel 
puţin, crede că poate fi mândră de mine şi ştie pe unde umblu. Mă consideră 
cel mai important american din Marea Britanie. N-aş vrea ca povestea asta 
să o întristeze. Şi aşa e destul de fragilă. 

— Ştiu de ce ai făcut-o. Dar puteai să vii cu mine la FBI, să lucrezi la 
birou. 

— N-aş accepta să-mi fi tu şef. Sunt mult mai bun decât tine. 

Fuller râse uşor. 

— Acum te recunosc, ticălos bătrân ce eşti. Povestea asta te-a afectat 
foarte tare. Presupun că şi eu aş fi la fel dacă ar fi vorba despre fiul meu. 

Hayes îşi împinse scaunul înapoi şi îşi strânse mâinile între genunchi, 
uitându-se lung la podea. Deodată ridică privirea. 

— Am cerut prea mult. A fost nedrept din partea mea. În fond, cred că 
influența ambasadorilor din ziua de azi are o limită, oricât de inteligenţi ar 
fi. Bătrânul Joe Kennedy a crezut că englezii aveau să piardă războiul când 
era ambasador la Londra. El era mai puternic decât mine şi totuşi nu l-au 
băgat în seamă, aşa că ce efect pot să am eu asupra lor? Îmi pare rău că te- 
am făcut să-ţi pierzi timpul. 

Fuller se ridică. 

— A meritat să vin doar ca să te văd. Dar, din punctul tău de vedere, s-ar 
putea să nu fi fost o pierdere de timp. Dacă nu eşti mulţumit şi crezi că vor 
să se folosească de tine, cunosc o persoană în Londra care s-ar putea să te 
ajute, să facă mici săpături. Hayes nu părea convins. A fost detectiv şef la 
Scotland Yard. S-a retras dintr-un motiv pe care nu-l cunosc, s-a ocupat o 
vreme de ceasuri vechi, dar n-a reuşit să stea departe de joc. Adevărul e că 
era prea bun ca să renunţe. MI5 şi MI6 l-au folosit şi probabil că încă o mai 
fac. Şi nouă ne-a fost util de vreo două ori. Încearcă. Poate te va ajuta. 

— Adică să-mi angajez un detectiv particular? 

— Asta depinde de tine. Tu eşti cel direct interesat. Ai venit să-mi ceri 
ajutorul şi asta e tot ce pot să fac. E un tip dur şi imprevizibil. Obişnuia să 


poarte mănuşi chiar şi vara, dar ultima oară când l-am văzut avea mâinile 
goale, aşa că e posibil să fi renunţat. A studiat la Open University. Tatăl lui 
a luptat în al Doilea Război Mondial, în brigada care se numea King’s 
African Rifles. Numele lui e George Bulman. 

— Se pare că ştii multe despre el. 

— Am motive întemeiate. Dacă te interesează, îţi trimit adresa lui pe 
faxul de acasă. În felul ăsta nu vei mai fi nevoit să faci cercetări locale şi 
nici nu implicăm Ambasada. Fuller se uită la ceas. Trebuie să plec. 

Hayes îşi împinse scaunul înapoi sub masă. 

— Aş putea să folosesc unul dintre băieţii voştri? Trebuie să fie vreun tip 
de la Companie care arde gazul pe acolo şi ar fi dispus să lucreze pentru 
mine. 

Fuller voia să deschidă uşa, dar se întoarse la masă. 

— Nu-i o idee bună, Marv. În primul rând, dacă vrei un om de la 
Companie, trebuie să vorbeşti cu Hank Rosario la Langley, nu cu mine. 

— De-abia îl cunosc. Şi ceea ce am văzut nu mi-a plăcut. 

— Nu eşti singurul care nu-l agreează. Dar, oricum, n-ai putea să 
foloseşti pe cineva din grupul nostru. Gândeşte-te. Dacă se întâmplă ceva şi 
se află că oamenii noştri sunt folosiţi pentru o problemă personală? Situaţia 
ar deveni şi mai gravă. 

— Mă gândeam doar că trebuie să existe agenţi care stau degeaba. 

— Sunt destui dacă ştii unde să-i cauţi. Dar nu folosi americani. Dacă 
vrei să mergi până la capăt trebuie să te întâlneşti mai întâi cu Bulman. S-ar 
putea să nu accepte, dar e cunoscut ca un duşman al maşinaţiilor 
instituţionale. Nu suportă porcăriile. 

— Nu ştiu dacă poate într-adevăr să facă ceva, dar cred că ai dreptate. 
Orice e mai bun decât nimic. E de încredere? Vreau să spun că asta e o 
problemă delicată. 

Fuller îi aruncă o privire pătrunzătoare. 

— Asta e o insultă la adresa inteligenţei mele. Crezi că am devenit 
imprudent? 

— Îmi pare rău. Povestea asta m-a doborât. Oricum, îţi mulţumesc, Bill. 
Şi mi-a părut bine să te văd. Acum trebuie să-mi iau bilet înapoi. 

— Las” pe mine şi o să pun pe cineva de la birou s-o anunţe pe Zoe. Nu 
uita să-i transmiţi dragostea mea. 

— Sigur. Bill, asta nu trebuie să ajungă la dosar, bine? 


Fuller îi întoarse un zâmbet sarcastic. 

— Nu era nevoie să-mi spui. Sub nici o formă nu vreau să ajungă aşa 
ceva la dosar. În felul acesta nimeni n-o să poată descoperi nimic. Nu vrem 
să devină o problemă oficială, la nici un nivel. Eşti de unul singur, Marv. 
Succes. 

În avion, Hayes îşi dădu seama că situaţia îl tulburase atât de tare, încât 
îşi imaginase că prietenul lui, Bill Fuller, ajutat de resursele vaste ale FBI- 
ului, avea să-şi folosească bagheta magică pentru a-l ajuta pe el, în loc să 
prefere să nu se amestece. Poate că Fuller vedea mai clar complicațiile 
internaţionale decât Hayes, care era prea implicat în această problemă — 
dacă, într-adevăr, exista o problemă. Când miza se ridică la nivelul 
intereselor naţionale, cele mai mari prietenii se pot desface dacă părerile 
sunt diferite. Bill Fuller era interesat numai de efectul pe care problemele 
lui Hayes l-ar putea avea asupra statului. Hayes era îngrijorat mai întâi 
pentru fiul său şi apoi pentru stat. 

Hayes avea sentimentul că pierduse un prieten. Bill Fuller îl ascultase, 
spusese câteva cuvinte necesare, apoi îi oferise un detectiv ieşit la pensie pe 
care se îndoia că avea să-l caute. 

Prietenii la nevoie se cunosc. Poate că era totuşi nedrept; Fuller trebuia să 
aibă grijă de el însuşi, ca şi oricine altcineva. 

Când avionul ateriză la London Heathrow, Hayes era convins că fusese o 
călătorie inutilă. Se simţea părăsit şi singur. Faptul că Zoe îl întâmpină la 
aeroport, în ciuda orei târzii, îl bucură. Ea conduse înapoi acasă, iar el moţăi 
tot drumul pentru a evita întrebările. 

Când intră în birou, puţin după ce ajunseră acasă, faxul era deja acolo. 
Strecură adresa lui Bulman într-un sertar şi se duse la culcare. Zoe stătea 
trează lângă el, întrebându-se ce anume îi ascundea. 

K 

A doua zi fu atât de ocupat la Ambasadă, încât nu găsi momentul să-l 
caute pe Bulman, ceea ce, oricum, ar fi preferat să facă de acasă. Munca îi 
îndepărtă gândurile de la problemele sale şi abia la ora opt seara, în timp ce 
Zoe făcea ultimele pregătiri pentru masa pe care insistase să o pregătească 
singură, el intră în birou pentru a suna la numărul trimis de Fuller prin fax. 

Îi răspunse o voce gravă, aspră şi aproape nepoliticoasă, care rosti un 
singur cuvânt: 


— Bulman. 

— Mă numesc Marvin Hayes. Un prieten comun mi-a sugerat că 
dumneavoastră mă puteţi ajuta într-o problemă. Am putea să ne întâlnim? 

— Sigur. Bill Fuller m-a sunat ca să-mi spună că s-ar putea să mă căutaţi. 

Hayes rămase surprins. Cum putuse Fuller să fie atât de neatent? 

— Nu trebuia să facă aşa ceva. 

— De ce nu? Dacă nu mă suna, poate că n-aş fi fost de acord să vă văd. 
Nu mai fac de mult investigaţii personale. Dar aşa s-ar putea să fac o 
excepţie pentru dumneavoastră. 

Hayes nu era în situaţia de a face uz de poziţia sa. Întrebă: 

— V-a spus despre ce e vorba? 

— Bill nu face aşa ceva. E foarte atent. Când vreţi să ne întâlnim? 

Nu era uşor să stabilească o întâlnire clandestină, fiind tot timpul în 
atenţia publicului şi având, în plus, o gardă de corp care avea instrucţiuni să 
nu se desprindă de el până când nu ajungea teafăr acasă. O astfel de situaţie 
nu putea să apară în condiţii obişnuite. Iar crima nu era deloc un lucru 
obişnuit. 

Cel mai sigur loc de întâlnire era, evident, casa ambasadorului din 
Regent's Park, iar George Bulman ajunse în seara următoare foarte 
punctual, la patru ace şi cu servietă, încercând să arate ca un avocat plin de 
succes. Polițistul din faţa uşii fusese înştiinţat de venirea lui. 

Hayes însuşi deschise uşa, ceea ce o îngrijoră şi mai tare pe Zoe, din 
moment ce existau oameni plătiţi să o facă în locul lui. Hayes îl conduse pe 
Bulman în birou şi îi oferi un coniac, dar Bulman prefera scotch cu sau fără 
apă, dar în nici una din variante cu gheaţă. Se aşezară în fotoliile mari de 
piele care semănau cu cele dintr-un club şi, într-adevăr, în cameră plutea 
ceva din atmosfera unui club, sobră şi întunecată, dar, oricum, mult mai 
confortabilă. 

Bulman era mai masiv decât se aşteptase Hayes. Avea părul încă negru, 
dar destul de rar, faţa cu trăsături colţuroase, iar ochii, adânciţi în orbite, 
păreau împăienjeniţi cu whisky, încercănaţi şi greu de reperat până în 
momentul când zâmbetul din ei ieşea la lumină, de parcă Bulman reuşea să 
găsească ceva de râs în tot ce vedea. Sau poate că ceea ce vedea făcea să se 
reflecte în ochii lui un profund cinism. 

— Nu mă aşteptam la malţ, spuse Bulman după ce sorbi din pahar. 
Observă că Hayes preferase coniacul. Înainte de a începe, domnule, aş vrea 


să ştiu cum doriţi să vă spun. Nu prea mă pricep la titluri şi denumiri. 
Excelenţa voastră e bine? Sau domnule ambasador? 

Hayes răsuci între degete paharul de coniac şi se uită lung la musafirul 
său, încercând fără succes să-l facă să-şi plece privirea. 

— Te superi repede, Bulman? Buzele lui Bulman tresăriră şi Hayes zâmbi 
deodată, simțindu-se bine în compania acestui om. Domnule Hayes sună 
prea formal, domnule Bulman? 

— Nu, dar domnule Bulman sună. Prefer George sau Bulman, pur şi 
simplu, nu contează care. Îşi privi paharul. Scotch-ul ăsta e foarte bun. 

Hayes se lăsă pe spate, simțindu-se liniştit cu musafirul său, dar neliniştit 
în privinţa situaţiei. 

— Încerc să mă hotărăsc cât de mult trebuie să-ţi spun. 

Bulman îi răspunse aspru: 

— Trebuie să-mi spuneţi tot, altfel plec. Tonul lui se schimbase. Încă nu 
m-am hotărât să vă ajut, dar n-o voi face decât dacă îmi spuneţi tot ce ştiţi. 
Nu există jumătăţi de adevăr în situaţia asta, domnule Hayes. Ori aveţi 
încredere totală în mine, ori am plecat. 

Hayes se foi încurcat. Fusese greu să-i povestească totul chiar şi unui 
prieten bun ca Bill Fuller, dar despre acest om nu ştia nimic în afară de ceea 
ce-i spusese Fuller. Trebuia să-şi deschidă sufletul în faţa unui străin şi asta 
nu era uşor. 

Bulman spuse mai înţelegător: 

— Probabil că v-aţi gândit la asta înainte de a mă chema. De ce vi se pare 
acum atât de greu? 

Abia după un timp Hayes reuşi să-şi recapete glasul şi atunci îşi dădu 
seama cât de nefiresc părea totul. Ce naiba se întâmpla? 

— Bine. Îşi goli paharul. Uite cum stau lucrurile. 

Ca şi Fuller, Bulman nu îl întrerupse deloc şi, până când auzi întreaga 
poveste, rămase nemişcat. Abia după ce Hayes încheie cu glasul tremurând, 
ridică paharul la gură. Apoi îl aşeză cu mare grijă pe masă. 

— Asta e tot? 

— Tot până la întâlnirea cu Bill Fuller. Poţi să faci ceva? 

— Mi-ar plăcea să încerc. Ceva pute rău în Danemarca. 

— Simţi şi tu asta doar din ceea ce ţi-am spus? Faptul că îşi povestise 
necazurile era ca şi cum le-ar fi trăit, ca şi cum ar fi asistat el însuşi la 
crimă. Nu crezi că sunt nedrept sau că îmi imaginez prea mult? 


Bulman scutură din cap. 

— O, nu. Evenimentele însele par mai degrabă inventate, nu reacţia 
dumneavoastră la ele. Bulman reflectă o clipă înainte de a continua. Îl 
cunosc pe Johnny Cordell. Am lucrat împreună. E un copoi cinstit. Dar am 
înţeles că s-a retras sau vrea să se retragă. 

— Are vreo importanţă? Poate că nici nu mai era poliţist când m-am 
întâlnit cu el. 

— Nu cred că v-ar face aşa ceva. Dacă v-a fost prezentat drept comisar 
adjunct înseamnă că încă este. 

— Dar de ce vrea să plece? 

— Ca de obicei. A primit o ofertă din industrie imposibil de refuzat. 
Bulman alungă întrebarea. Se întâmplă tot timpul poliţiştilor buni. Deşi mie 
nu mi s-a întâmplat. 

— Deci, mă ajuţi? 

— Va fi greu. Vreţi să aflaţi ce naiba se întâmplă, de fapt. Dacă fiul 
dumneavoastră e vinovat sau nu şi dacă ceea ce vă oferă ei e prea bun ca să 
fie adevărat? Şi, dacă e aşa, care e şmecheria? Poate că nu e doar o mică 
şmecherie. Şi vreţi să fac toate astea fără să vă implic pe dumneavoastră. 
Asta e partea cea mai grea, pentru că eu sub autoritatea cui voi lucra? Vreau 
să spun că ei n-or să creadă în ruptul capului că m-am reciclat şi îşi vor da 
imediat seama cine m-a trimis. 

— Fiul meu? Oficial, el ar putea să te angajeze. 

— Fără să vă spună? Oricum, el nu ştie despre diferitele persoane care v- 
au contactat, nu-i aşa? 

Hayes clătină din cap îngrijorat de această nouă complicaţie. El nu 
cântărise toate aspectele, aşa cum făcuse Bulman. 

— Fata care a fost ucisă. Poliţista. O să stau de vorbă cu părinţii ei. 
Presupun că nu sunt prea mulţumiţi de ce s-a întâmplat. Poate reuşesc să-i 
conving să mă angajeze pe motivul că voi lucra gratis. Bulman îşi îndreptă 
spinarea. Condiţiile le discutăm mai târziu, dar să ştiţi că nu sunt ieftin. 
Sunt sigur că asta nu e o problemă. Dar veţi plăti cheltuielile încă din prima 
zi şi nu sunt puţine. Nu vă garantez rezultatele. Am presimţirea că ne vom 
confrunta cu ceva mult mai important decât o crimă. Îmi daţi lista cu 
studenţii care au fost cu fiul dumneavoastră în noaptea aceea? 

Hayes se simţea uşurat. Îşi luase o greutate de pe inimă şi o transferase 
asupra altuia, dar îşi dădu seama că nu era decât o iluzie. Spera că 


procedase bine, dar, gândindu-se la asta, înţelese că nu avea nici o altă cale 
pentru a înlătura incertitudinea. În acelaşi timp, însă, îi era frică şi se simţea 
dintr-odată foarte expus. Acum trebuia să aibă încredere în Bulman până la 
capăt, orbeşte. Era obişnuit să deţină controlul asupra lucrurilor, dar, acum 
începuse să-l piardă şi asta îl făcea să se simtă vulnerabil. Deşi vorbeau 
aceeaşi limbă, Bulman rămânea totuşi un străin; Hayes ar fi preferat să aibă 
de-a face cu un compatriot. Dar asta nu era posibil. Îndoielile sale creşteau 
chiar în timp ce-şi strângeau mâinile, pecetluind înţelegerea. 

Cu două ore înainte de întâlnirea lui George Bulman cu Marvin Hayes, 
Michael Sealy plecă de la reuniunea săptămânală a Comitetului Unit al 
Serviciilor de Informaţii şi căută un taxi pentru a ajunge la locuinţa sa din 
Chelsea. Ca de obicei, şedinţa primise rapoarte din toată lumea, aduse în 
discuţie de către conducătorii celor mai importante organizaţii de spionaj, 
alături de reprezentanţii departamentelor. Diplomaţi, ofiţeri şi alţii de pe 
lângă Cabinet alcătuiau inima reţelei naţionale de spionaj. 

Accentul se schimbase enorm, dar, cu toate modificările aduse forţelor 
armate şi aparenta scădere a numărului duşmanilor potenţiali, exista încă un 
teren vast de acoperit. Problema celui mai important diplomat din ţară, 
datorată aventurilor fiului său, nu fusese discutată. Comitetul nu putea să 
afle despre ea decât de la Sealy, iar acesta păzea cu grijă secretul asupra ei. 

Nu era nimic neobişnuit în ascunderea anumitor probleme până ce scopul 
lor nu era pe deplin clarificat. Nu avea nici un rost să se discute la nesfârşit 
despre evoluţia posibilă a evenimentelor, când nu trebuia decât să aştepţi şi 
să vezi. Sealy încercase întotdeauna să nu-şi pună toate cărţile pe masă 
chiar şi la întâlnirile Comitetului Unit al Serviciilor de Informaţii, care era 
destinat să abordeze subiecte generale şi măsurile ce trebuiau luate atât în 
problemele din diferite părţi ale lumii, cât şi în cele interne. Detaliile 
diferitelor acţiuni erau cunoscute numai în departamentele respective, altfel 
ar fi fost nevoie de mai mult decât o şedinţă săptămânală. 

Sealy ajunse în apartamentul lui singuratic, neavând altă companie decât 
propriile gânduri. Îşi puse servieta în seif, încălzi o cutie cu supă, luă o 
franzelă franţuzească din congelator şi o dezgheţă la microunde. Era o cină 
frugală, dar obişnuită pentru meniul lui de seară, dacă nu ieşea să mănânce 
în oraş. Prânzurile îi asigurau hrana necesară. 

Soţia lui murise cu un an în urmă, când încă plângea moartea unicului lor 
fiu. De atunci se obişnuise cu singurătatea. Bărbat puternic, considerat de 
unii prea serios, el era încă foarte bine cotat la bursa matrimonială şi existau 
câteva femei care l-ar fi considerat o partidă bună. Dar adevărul era că 
seriozitatea lui Sealy se extinsese şi asupra relaţiilor cu femeile şi nimeni n- 
ar fi putut să o înlocuiască pe Meg. 


Se căsătoriseră foarte tineri, avuseseră un băiat în al doilea an de căsnicie 
şi de atunci Meg mai pierduse încă două sarcini. Trăiseră aproape treizeci 
de ani împreună. Până în urmă cu cinci ani, Sealy lucrase mai ales în 
străinătate, apoi începuse să îmbătrânească şi fiul lui, Ray, continuase 
tradiţia. După câţiva ani, Ray murise la o vârstă la care abia începuse să 
trăiască, iar Meg se sinucisese după mai puţin de doi ani. 

După moartea lui Ray, căsnicia lor eşuase. Sealy o iubea încă pe Meg, dar 
nimic nu mai era la fel şi când, în cele din urmă, Sealy se trezise singur, 
amărăciunea îl copleşise. 

Prietenii lui cei mai apropiaţi observară schimbarea. Interesul său pentru 
viaţă scăzuse. Fusese întotdeauna o fire serioasă, dar acum îşi ascundea 
durerea şi sentimentul de vinovăţie în spatele unei duble meticulozităţi. Se 
afundă cu totul în munca în care, de altfel, excelase şi trăia mai departe cu 
convingerea că nici o femeie nu putea s-o înlocuiască pe Meg. 

În ziua următoare avea o întâlnire cu Stuart Wilson şi îşi dădu seama că 
trebuia să reflecteze puţin la ea. Se lăsă pe spate, cu un pahar în mână şi îşi 
lăsă mintea ascuţită să zboare. 

X 

Bulman se întoarse la apartamentul lui din North Kensington care ocupa 
un etaj întreg al unei case în stil edwardian, aşezată într-o piaţă veche. Zona 
crescuse în importanţă în ultimii ani, iar faimoasa piaţă Portobello se afla la 
numai un bloc distanţă — un teren de vânătoare numai bun pentru 
antichităţile şi ceasurile lui vechi. 

Mintea lui nu stătea deloc la ceasuri când deschise uşa cu canaturi de 
oţel, un avertisment ostentativ împotriva hotilor, dar care se dovedise foarte 
util în momentele când viaţa îi fusese în pericol. Nu toate cazurile lui erau 
uşor de rezolvat. 

Nici după ce îşi făcu cafeaua şi o duse în sufrageria care arăta ca o 
magazie de fiare vechi, nu era deloc convins că făcuse bine acceptând 
misiunea ambasadorului. Şi asta nu pentru că n-ar fi ştiut cum să-şi conducă 
investigaţiile, ci pentru că avea convingerea că, foarte curând, poliţia, 
inclusiv Secţia Specială, avea să afle totul şi, posibil, să-i scormonească 
acţiunile trecute — unele foarte periculoase. 

Se aşeză într-un fotoliu vechi şi se uită la magnificul ceas Boulle care 
începu să bată, răspunzând parcă dorinţei lui. Primul impuls fu să ia 


legătura cu oamenii pe care deja îi cunoştea ca Johnny Cordell, dar asta ar fi 
putut să oprească ancheta în faşă. Era o problemă. Avea un sentiment ciudat 
de deja vu. Era implicat ambasadorul Statelor Unite şi respectivul detaliu 
adăuga o complicaţie care era departe de a-l proteja în vreun fel. 

„Eşti un prost, George”, spuse el cu voce tare. Dar acceptarea unei 
misiuni ocazionale ca aceasta îl ajuta să suporte mai uşor singurătatea 
apartamentului şi absenţa unei femei din viaţa lui. Câteodată se simţea, într- 
adevăr, foarte singur. 

În dimineaţa zilei următoare pierdu ceva timp încercând să-i găsească pe 
părinţii fetei ucise. Era legat de mâini şi de picioare, pentru că nu putea să- 
şi folosească relaţiile din presă şi din poliţie fără să stârnească agitaţie, aşa 
că nu-i rămânea decât să contacteze o autoritate de la Oxford care îl 
cunoştea bine şi chiar îl propusese cândva pentru doctorat, fără succes însă. 
În felul acesta, obţinu numele părinţilor şi oraşul în care locuiau, iar restul îl 
află dintr-o carte de telefon locală. 

Asta era tot ce îi trebuia; nu voia să le facă părinţilor fetei o vizită care ar 
fi îngreunat povara de pe umerii lor. Şi oricum, se îndoia că ei ştiau exact în 
ce era implicată fiica lor în momentul în care fusese împuşcată. 

Era evident că nu putea să înceapă decât dintr-un singur loc, de aceea, în 
ziua următoare, plecă la Oxford la volanul unui Daimler Sovereign vechi de 
douăzeci şi trei de ani, pe care îl lăsă într-o parcare la două blocuri distanţă. 
În dimineaţa aceea senină, în timp ce conducea pe şosea, îşi dădu seama că 
acceptase slujba mai mult pentru Bill Fuller de la FBI decât pentru Marvin 
Hayes. Lucraseră împreună la două crime care se întinseseră peste Ocean, 
implicând ambele ţări. Aveau metode foarte diferite, dar între ei se stabilise 
o relaţie bazată pe respect reciproc şi, mai presus de toate, pe încredere. În 
timpul acelor misiuni beneficiaseră de tot suportul şi ajutorul de care 
avuseseră nevoie. Acum însă avea mâinile legate şi, pe măsură ce se 
apropia de Oxford, îşi dădu seama că, dacă nu-şi asuma riscul expunerii, nu 
avea să ajungă nicăieri. 

Pierdu aproape toată ziua încercând să-l găsească pe Neill Barker, care îi 
răspunse la telefoane abia spre seară. 

— Neill Barker? Aş vrea să stăm de vorbă dacă se poate. 

— O, Doamne, iarăşi? De câte ori mai vreţi să vorbim? 

Bulman zâmbi. Nu spusese că era poliţist şi nici măcar nu încercase să se 
prezinte; pur şi simplu, acţionase aşa cum făcea de mulţi ani. 


— Putem să mergem undeva să vorbim? Pot să vă ofer un ceai sau ceva? 

Barker era tânăr, dar părea obosit şi vorbea cu un accent extrem de 
şlefuit. Înalt, dar nu foarte solid, blondul Barker era, după cum descoperi 
Bulman mai târziu, un sportiv aflat la jumătatea cursei. 

— E vorba despre Paula? Să ştiţi că m-am săturat şi nu pot să vă spun 
nimic în plus faţă de ceea ce v-am spus deja. 

Stăteau în mijlocul străzii, în timp ce numeroşi studenţi mergeau în jurul 
lor, iar o mulţime de biciclete încercau parcă să-i doboare. 

— Nu sunt de la poliţie, spuse Bulman cât putu de politicos. Şi nimic nu 
te poate împiedica să pleci. Dar am bătut drumul până aici pentru tine şi te- 
am aşteptat toată ziua. Vin din partea părinţilor Paulei. Poliţiştii n-au nici un 
pic de inimă şi nu le-au spus nimic soţilor Smith. Eu vreau doar să le 
povestesc ce s-a întâmplat în noaptea aceea, în locul unei informări oficiale. 

Amintirea întâmplării îl făcu pe Barker să se simtă stânjenit. 

— Nu le-ar plăcea să ştie, credeţi-mă pe cuvânt. Noi toţi încercăm să 
uităm. Şi oamenii ca voi nu ne lasă. Îmi pare rău că aţi pierdut timpul 
degeaba. 

— Nu vrei să mergem într-un bar? Bulman se uită în jur, încercând să 
repereze unul. Bem un pahar şi e de-ajuns pentru ziua de azi. Fac cinste. 

Barker îl conduse la un bar foarte aglomerat, dar Bulman reuşi să ia două 
scotch-uri triple. Apoi îşi croiră drum prin învălmăşeală şi se opriră pe 
pavaj, în faţa barului situat pe una dintre străzile cele mai vechi din Oxford. 

— Noroc! Deci ce s-a întâmplat? 

— Nu pot să-mi schimb declaraţia ori de câte ori aş spune-o. După 
examene am făcut o beţie. Bântuiam împreună prin noapte, fără să mai ştim 
de noi, bucurându-ne de fiecare moment de luciditate, când cerul s-a 
prăbuşit în capul nostru, ca o pedeapsă infernală pentru comportamentul 
nostru idiot. 

— Momente de luciditate? 

— N-au fost prea multe. Nu ne-am dat seama cât de mult am băut decât a 
doua zi. Eram într-o stare cumplită. 

— Inclusiv Paula Smith? 

— Păi, da. Nici unul dintre noi nu mai era în stare să se descurce singur. 
Eram toţi beţi morţi. 

— În afară de cel care a tras. 

Barker nu avea nici un chef să retrăiască scena. 


— Nu ne-am dat seama că a fost împuşcată. Era întuneric. N-am văzut 
sânge sau ceva de genul ăsta. Probabil ne-am gândit că băuse prea mult. Nu 
a fost singura care a căzut pe jos în noaptea aceea. Abia a doua zi, când ne-a 
spus Don, am aflat că a fost omorâtă. A fost foarte discret în privinţa sursei, 
dar Don e de încredere. Poliţia n-a pomenit nimic despre crimă, deşi ne-au 
pus nişte întrebări foarte ciudate. Decanatul ne-a avertizat foarte serios să 
nu vorbim cu nimeni despre asta. Nu vrem să ne stricăm rezultatele; ar fi un 
dezastru să fim exmatriculaţi când am ajuns la nivelul acesta. Dar, din 
moment ce veniţi din partea părinţilor Paulei, mi se pare corect să... 
oricum, am vorbit deja prea mult. Dacă se află ceva, am să neg totul. 

— Nu va fi nevoie. Mi-ai spus cumva lucruri pe care nu le-ai spus la 
poliţie? 

— Nici un cuvânt. 

— Atunci nu-ţi face probleme. Aţi consumat droguri în noaptea aceea? 

— Ne-am gândit şi noi după aceea. Noi n-am avut droguri, dar cineva 
putea să ne pună în băutură. 

— O cunoşteai bine pe Paula Smith? 

— Destul de bine. Înainte de a veni aici fusese prin India, pe undeva pe- 
acolo. Era o fată simpatică. Îmi plăcea. 

— Şi ceilalţi sunt tot prin cămine sau au plecat? 

— Ni s-a sugerat să rămânem pe locurile noastre deocamdată. Mai greu o 
să fie să-l găsiţi pe Wally McQueen; s-a îmbolnăvit a doua zi şi tot aşa e şi 
acum. E o minune că nu ne-am îmbolnăvit cu toţii. 

Bulman îl surprinse pe Barker privindu-şi lung paharul gol şi, profitând 
de slăbiciunea lui, insistă să mai comande un rând. Se aştepta ca Barker să 
dispară până când se întoarse cu băuturile, dar el era tot acolo, sprijinit de 
peretele barului, cu părul atârnându-i pe frunte şi privirea gânditoare; era 
limpede că avea nevoie de băutura pe care i-o întinse Bulman. 

— Nu ţi se pare ciudat că nimeni n-a spus nimic despre crimă? întrebă 
Bulman pe tonul cel mai amical. 

— Foarte. Expresia lui Barker se schimbase, gândurile îi deveniseră mai 
uşor de ghicit. Crimă! N-am privit niciodată lucrurile din această 
perspectivă. Dacă Paula a fost împuşcată, trebuie să fi fost un accident. 

— N-a fost un accident faptul că cineva avea o armă. 

— Nu e obligatoriu să fi fost unul dintre noi. Putea să fie un trecător. 
Presupun că, din moment ce Paula lucra sub acoperire, poliţia are toate 


motivele să treacă totul sub tăcere. Au reuşit foarte repede să ne închidă 
gura şi să ascundă detaliile în faţa presei. Impresionant. 

— Presupun că Don ţi-a spus despre adevărata identitate a Paulei. 

— O, da. Cred că a aflat de la tatăl lui, nu? Cine ştie ce misiune avea 
aici? Barker băuse jumătate din paharul de whisky şi începea să ameţească, 
dar reuşi să păstreze o urmă de luciditate, de frică să nu spună prea multe. 
Câteodată cred că totul e o farsă. Că nu era polițistă şi că n-a fost omorâtă. 

— Atunci unde a dispărut, Neill? 

Barker se uită pe strada aglomerată, de parcă spera să o găsească acolo. 

— Aveţi dreptate. Se uită lung la faţa colţuroasă a lui Bulman. Nu ştiu de 
unde au început problemele. Nu voiam decât să sărbătorim sfârşitul celor 
trei ani în care am muncit pe brânci. Uneori mă întreb: dacă n-ar fi fost 
potopul acela, s-ar mai fi întâmplat? Nu eram singurii prinşi de ploaie pe 
afară. 

— Probabil că furtuna a fost o ocazie bună pentru o persoană foarte 
răbdătoare. Ai spus că toţi eraţi beţi morţi; vrei să spui că nu ţi-a trecut 
niciodată prin minte că unul dintre voi putea să joace teatru? 

Barker se mută încurcat de pe un picior pe altul. 

— Sigur că ne-a trecut prin minte, dar am preferat să nu ne gândim la 
asta. 

— Cine crezi că a fost cel care a rămas treaz? 

— Nu, nu. Nu încercaţi chestia asta cu mine. Tot ce ştiu e că n-am fost 
eu. Majoritatea dintre noi ne-am adunat împreună acolo din întâmplare. Pur 
şi simplu aşa s-a nimerit. La început a fost o singură petrecere mare şi în 
clipa imediat următoare s-a spart în grupuri mai mici, fiecare apucând-o 
care încotro. 

— Încă ceva. Cum te înţelegi cu Don Hayes? 

— Don? E un tip sportiv şi cred că destul de popular. E un tip simpatic, 
îmi place. 

— Îţi mulţumesc pentru sinceritate. N-o să le spun celorlalţi că ne-am 
întâlnit. Nu-ţi face griji, nimeni nu va afla nimic. Acum ţi-aş fi recunoscător 
dacă m-ai ajuta să aflu adresele celorlalţi, ca să nu-mi mai obosesc 
picioarele. 

— Bulman zici că te cheamă? Barker vorbea puţin împleticit, căci băuse 
deja şase porţii. După ce Bulman dădu afirmativ din cap, adăugă: Eşti un 
domn, Bulman. Mi-a făcut plăcere să te cunosc. Dar nu pot să te ajut în 


privinţa celorlalţi. Când nu sunt la facultate, pot să fie oriunde altundeva. 
De ce nu-l întrebi pe Don? Nu trebuie decât să te plimbi printre studenţi 
până dai de unul cu accent american. 

Bulman îi strânse mâna şi plecă, sperând că nu complicase lucrurile prea 
tare pentru Barker. Când se uită înapoi, Barker se lupta să intre în bar, 
împotriva fluxului celor care ieşeau. 

X 

Nu era bine să fie văzuţi împreună, mai ales la Century House, dar 
locurile de întâlnire pentru reuniunile conspirative nu erau întotdeauna la 
îndemână. Aşa că se întâlniră într-o cafenea de pe Charing Cross Road, pe 
care Sealy o numea „a taximetriştilor”, deşi aceştia nu mai veneau acolo din 
cauza unei schimbări în sistemul de trafic care nu le mai permitea să 
parcheze în apropiere. 

Veniră mai devreme pentru a evita înghesuiala de la prânz, se aşezară în 
spatele unei măsuţe pentru două persoane şi comandară câte un grătar mixt, 
ceva ce nu mai mâncaseră de mult timp. 

— Cu ani în urmă veneam foarte des aici, spuse Sealy. Folosesc ulei bun 
şi îl schimbă regulat. Cartofii sunt mai buni decât la Ritz. 

— Dar suntem în siguranţă? Wilson era mirat de buna dispoziţie a lui 
Sealy, căruia cafeneaua părea să-i stârnească numai amintiri plăcute. 

— N-am fi dacă taximetriştii ar mai veni aici. Ar putea să te recunoască 
vreunul. Eu fac parte din decor. 

Mâncarea era pe măsura aprecierii lui Sealy şi o consumară cu plăcere, 
preocupaţi, în timp ce, treptat, localul se aglomera. Sealy alesese bine masa, 
fiind una care se bucura de oarecare intimitate. Aşteptară cafeaua şi apoi 
Wilson spuse: 

— Nu prea îmi place povestea asta de la Oxford, Mike. Îmi lasă un gust 
amar. 

— Crezi că mie îmi place? Dar aşa e jocul. Nu trebuie să scapi nici o 
ocazie. 

— E adevărat, dacă jocul merită jucat. Acum însă nu sunt sigur că 
profitul justifică riscurile. Mie nu-mi place. 

— Profitul poate fi considerabil. Important e să alegi momentul potrivit. 
Dar, în afară de asta, îi facem şi un mare serviciu lui Marvin Hayes. 

— Mă întreb dacă şi el vede lucrurile aşa. 


— E adevărat. Dar amprentele fiului său sunt peste tot pe pistol. Cu 
antecedentele lui cu drogurile, poate să o păţească. 

Wilson clătină din cap. 

— Povestea cu drogurile a fost o mică greşeală pe care mulţi studenţi 
sunt destul de fraieri să o facă şi, în plus, a durat foarte puţin. 

— Totuşi, apare la dosar. Juraţilor nu prea le plac narcomanii. Puteam să- 
| acuzăm pe Don de la bun început. Poliţia locală nu prea acceptă amestecul 
nostru, dar n-are ce face. Sunt obligaţi să se poarte frumos; consecinţele le- 
au fost clar explicate. Asta înseamnă că rămânem noi: tu, eu şi Barry White 
de la MI5. Mai ştie cineva? 

— Că amprentele lui Don Hayes sunt pe pistol? 

— Şi restul. Ambasadorul nu ştie decât atât. Fiul lui era atât de beat, încât 
nu cred că mai ţine minte ceva, doar dacă nu e mai deştept decât credem. 
Pistolul n-a fost găsit imediat, ceea ce ne-a dat timp să punem mâna pe el şi 
să facem analizele aici, la Londra... încă un lucru pe care poliţia locală nu-l 
acceptă. Dar au fost nevoiţi să admită că Paula Smith era de la Secţia 
Specială şi n-au mai avut ce face. A trebuit să accepte că lucrurile nu sunt 
de competenţa lor. 

Ascultând asigurările lui Sealy, Wilson deveni şi mai neliniştit. 

— Şi tu eşti singurul de la SIS care cunoaşte problema? 

Sealy făcu o grimasă. 

— Bineînţeles. Aşa cum sper că şi tu eşti singurul printre politicieni. Ştii 
mai bine decât mine că e absolut necesar ca ministrul de Interne şi oricare 
alt ministru, să poată declara sincer, sub jurământ, că nu ştie nimic despre 
povestea asta. 

— Adică eu rămân ţap ispăşitor, replică amar Wilson. Cei de la SIA scapă 
cu o crimă. Dacă bomba explodează, toată lumea va cere o anchetă publică, 
ceea ce nu se va întâmpla niciodată, având în vedere caracterul serviciilor 
noastre de informaţii, iar oamenii ca mine sunt aruncaţi la lupi. Cred că ar 
trebui să-i spun ministrului. 

— Să nu îndrăzneşti. Nu ti-ar fi deloc recunoscător dacă îl implici şi pe 
el. Lasă lucrurile aşa cum sunt. Din orice parte ai privi situaţia, noi le facem 
un mare serviciu americanilor, salvându-i de la un scandal. 'Trebuie să sper 
că Don Hayes e destul de puternic ca să nu dea fuga în Statele Unite. Ar fi 
un dezastru dacă s-ar afla în felul ăsta. 

— Nu poţi să-i iei paşaportul? 


— Pentru Dumnezeu, doar eşti secretarul ministrului de Interne. Ştii 
foarte bine că nu se poate. Nu are paşaport britanic. 

— Bineînţeles. Iartă-mă, nu m-am gândit. Sunt sigur că tatăl lui nu l-ar 
lăsa să fugă, ar fi cel mai stupid lucru. Spune-mi, ce căuta Paula Smith la 
Oxford? 

Sealy chemă o chelneriţă ca să le mai aducă o cafea. 

— Există zvonuri despre o tentativă de asasinare sau răpire. În 
universităţile noastre sunt destui arabi importanţi din punct de vedere politic 
care pot fi ameninţaţi. În momentul de faţă avem mai mulţi agenţi infiltraţi 
la Oxford şi ăsta e un motiv bun pentru a nu face publică uciderea Paulei 
Smith. Mai există şi o reţea de distribuitori de droguri, implicată probabil în 
crimă. E aproape sigur că Don Hayes şi grupul lui vesel au fost drogati, 
probabil fără să ştie. E posibil ca Paula Smith să fi descoperit ceva. Ăsta e 
încă un aspect pe care trebuie să-l avem în vedere. 

Wilson îl avertiză: 

— Îţi depăşeşti atribuţiile. Asta e o treabă pentru MI5. 

— Ţi-am mai explicat o dată, Stuart. Nu încerca să dai înapoi. Împărţim 
totul în jumătate, aşa cum am făcut mereu. Consecințele şi câştigurile 
acestei afaceri se vor vedea, în mare parte, peste Ocean, deşi, din punctul de 
vedere al protecţiei, băieţii de la Interne ar ieşi cu faţa curată. Sarcina lor a 
fost să o infiltreze pe fata de la Secţia Specială pentru a supraveghea 
cercurile subversive cunoscute. Din cauza legăturilor de peste Ocean şi a 
fondurilor primite din diferite surse, ei au acceptat şi amestecul nostru. Între 
noi n-au existat aproape nici un fel de probleme. E doar o operaţiune 
comună a mai multor servicii, aşa cum a fost întotdeauna. Se vorbeşte prea 
mult despre rivalitatea dintre servicii; când suntem la ananghie, ştim să ne 
strângem rândurile foarte eficient. Se opri ca să zâmbească. Şi, în plus, noi 
nu trebuie să răspundem în faţa nimănui, iar ei ştiu asta. E adevărat, am avut 
noroc că am intervenit atât de repede după comiterea crimei, dar e nevoie 
de cineva care să ne acopere. I-am explicat, în mare, situaţia lui Barry 
White şi el mă va susţine. La timpul potrivit va avea mult de câştigat. Cea 
mai mare problemă a fost şi probabil încă este, Secţia Specială. Una dintre 
fetele lor a fost ucisă şi nu prea se împacă cu ideea de a fi daţi deoparte. 
Sunt foarte supăraţi şi vor să ia ancheta în mâinile lor. Pe tine te-au abordat? 

— Ştii foarte bine că da. Până acum i-am ţinut departe. Sunt de acord că 
avem mai mult de câştigat procedând aşa, dar ei vor să aresteze pe cineva. 


I-am calmat spunându-le că pot să-l aresteze oricând, că dovezile sunt 
solide, dar tot aşa e şi motivul pentru care nu vrem să facem deocamdată 
nimic. Aşteptând, vom câştiga mult mai mult decât o simplă arestare. Nu 
sunt sigur că m-au crezut, dar sunt profesionişti şi trebuie să ia lucrurile aşa 
cum se prezintă. Totuşi, am nevoie de câteva argumente convingătoare, 
Mike, pe care să le pot transmite mai departe. Johnny Cordell n-a fost prea 
mulţumit pe partea lui. Nu e convins că i s-a spus totul. Şi nici eu nu sunt. 

Sealy ridică din umeri. 

— Cine ştie totul? Asta trebuie să aflăm şi noi. În momentul de față, 
nimeni nu ştie exact ce s-a întâmplat în noaptea aceea. 

Wilson îşi împinse scaunul înapoi. 

— Cineva ştie, spuse el sec. Cel care a apăsat pe trăgaci. 

Sealy scoase câteva bancnote pentru a plăti consumaţia. 

— Când va veni momentul, îl vom scutura mai tare pe tânărul Hayes. Dar 
acum nu e timpul potrivit. Întinse mâna. Îţi mulţumesc că ai venit, Stuart. 
Curând îi vom avea pe bandiți exact acolo unde vrem. 

Se despărţiră în faţa cafenelei şi Wilson plecă întrebându-se ce naiba voia 
să spună Sealy. 

Sealy, pe de altă parte, ştia foarte bine ce voia să spună şi era conştient că 
îl zăpăcise îndeajuns pe Wilson. Ajuns la Century House, reuşi să nu se mai 
gândească la asta şi se apucă să rezolve alte probleme. La trei şi jumătate, 
Barry White de la MI5 îi dădu un telefon şi aruncă o mică bombă. 

— Secţia Specială m-a informat că cineva din afară i-a abordat pe unii 
dintre studenţi. 

— Cine şi de ce? 

— Bulman este acel cineva. Se spune că vine din partea părinţilor Paulei 
Smith, care ar fi fost înşelaţi de către poliţie. 

— Bulman! George Bulman? 

— Chiar el. N-am mai auzit de el de foarte mult timp. Credeam că a 
murit. 

— N-avem noi norocul ăsta... 

— Ce crezi că trebuie să facem? Secţia Specială e şi aşa nemulțumită de 
acest caz. 

— Trebuie descurajat. Mă ocup eu de asta. 

— Nu e uşor de intimidat. Am avut o presimţire că se va întâmpla aşa 
ceva. 


— Nu văd cum ar fi putut părinţii fetei să dea de cineva ca Bulman şi 
încă atât de repede. Marvin Hayes a zburat la Washington alaltăieri. N-a 
ieşit din aeroport şi i-am pierdut urma, fiindcă ne-a fost suflat. E evident că 
aranjase o întâlnire şi, dacă era cineva de la Companie sau de la FBI, 
Bulman are prieteni în ambele tabere... nu mulţi, dar puternici. Poate că i-a 
fost recomandat lui Hayes. Nu vor să folosească oamenii lor din motive 
lesne de înţeles. 

— Dacă e aşa, înseamnă că ambasadorul n-a fost mulţumit cu ceea ce i- 
am spus. 

— Păi, doar nu era să ne creadă pe cuvânt, nu-i aşa? La naiba, e în joc 
viitorul fiului său. Şi al lui. ÎL aşteaptă un mare scandal la el acasă dacă 
povestea asta iese la lumină. Fra obligat să facă ceva, fie şi numai pentru a-l 
necăji pe Stuart Wilson. Bulman, în schimb, este ceva mai special. 

— Deci, ce facem? 

— N-ai vrea să ştii ce am să fac. Tu nu trebuie să te implici. 

— Dar sunt implicat, pentru Dumnezeu. Întotdeauna am lucrat în paralel. 

— Nu şi în privinţa lui Bulman. Tu trebuie să joci la sigur. Lasă-l pe 
Bulman şi linişteşte-i pe cei de la Secţia Specială; au început să se poarte ca 
nişte recruți. Lasă totul în seama mea, inclusiv pe Bulman. Dar mulţumesc 
pentru informaţie, Barry. Îţi rămân dator. 

Ar fi fost uşor să-şi facă autocritica şi să spună că trebuia să se aştepte la 
aşa ceva. Dar Sealy era realist. Îl subestimase pe ambasadorul american. Nu 
putea să uite că Marvin Hayes lucrase mult timp la Drug Enforcement 
Agency. L-ar fi fost, într-adevăr, imposibil să uite. În pachetul de cărţi 
puteai să găseşti oricând un joker, dar nici unul nu era mai valoros decât 
Bulman. Combinația dintre Hayes şi Bulman era aproape imposibil de 
anticipat. Dar nu avea nici o importanţă. Trebuia să se ocupe de el şi 
problema nu putea fi rezolvată prin discuţii. Era nevoie de metode mai dure. 

Bulman dădu de urma lui Don Hayes a doua zi după discuţia cu Neill 
Barker. Era o muncă foarte obositoare să încerci să găseşti studenţi care nu 
voiau să fie găsiţi şi, mai ales, interogaţi. Dintr-un grup vesel şi deschis 
deveniseră dintr-odată foarte reticenţi. Când se întâlneau, îşi aduceau 
aminte de lucruri pe care voiau să le uite şi asta crea suspiciuni pe care nu 
voiau să le întreţină. Le era teamă de situaţia grea în care se aflau şi din care 
parcă nu mai puteau să iasă. 

În această privinţă, prezenţa lui Bulman nu era deloc de ajutor, dar el 
trebuia să-i găsească unul câte unul. Când îl găsi pe Don Hayes, Bulman 
adoptă metoda cea mai rapidă de a-i atrage atenţia şi de a-l împiedica să o ia 
la fugă. 

— Tatăl tău m-a trimis, spuse el. M-a angajat ca să te ajut, dar, pentru că 
asta îţi oferă un avantaj asupra celorlalţi, aş prefera să nu le spui că sunt 
plătit de el. Oficial, lucrez pentru părinţii fetei ucise. Am o rablă parcată 
prin apropiere, unde am putea să stăm de vorbă? 

leşiră din oraş, se opriră la un cot al râului şi se aşezară pe o bancă pentru 
a privi rațele sălbatice, lebedele şi oamenii care le aruncau pâine. Locul era 
plăcut şi liniştit, un foarte frumos peisaj englezesc de ţară. 

— O să-ţi lipsească toate astea? întrebă Bulman. 

— Da, sigur. Tata crede că eu am omorât-o pe fată. 

Don, tras la faţă, privea rațele cu ochi încercănaţi. 

— Dacă ar fi aşa, eu n-aş mai fi aici. Încerc să aflu adevărul. 

— Nici unul dintre noi nu ştie adevărul. 

— Ba da, unul dintre voi ştie. Şi el sau ea a făcut tot posibilul ca restul să 
nu-l afle. 

Don întoarse capul şi privi printre gene soarele care apunea. 

— Chiar crezi asta? E posibil să omori pe cineva fără să-ţi dai seama? 

— Bineînţeles. Băutura şi drogurile te pot face să uiţi tot. Ai de gând să- 
mi spui ceva ce nu i-ai spus tatălui tău? O să păstrez secretul. 

— Nu. l-am spus tot ce ştiu. 

— Pe naiba. Dacă erai atât de beat, cum poţi fi atât de sigur? Unde erai 
când s-a întâmplat şi ce a mai urmat? 

Don îşi puse mâinile în cap. 


— Nu mai suport. Am mai spus o dată şi poliţiei. 

— Termină cu autocompătimirea şi vorbeşte. Nu vezi că bâjbâi prin 
întuneric şi încerc să te ajut? 

— De unde ştiu eu că te-a trimis tata? Ai putea fi oricine. 

— Bine. La cel mai apropiat telefon îl suni şi îl întrebi. 

— Nu, lasă, renunţă Don. Nu mi-ar fi deloc recunoscător. Se uită din nou 
la Bulman. Eşti al naibii de şmecher. Ştiai că n-am s-o fac. 

— Iar tu ai stat prea mult în Anglia de ai învăţat un asemenea limbaj. Dă- 
i drumul, Don. Nu mai am mult de trăit. 

— Cred că am căzut cu toţii peste Paula; e mai mult o impresie decât o 
amintire. Ţipam şi râdeam ca nişte bezmetici. Cred că încă ploua. Sunt sigur 
că m-am ridicat, dar nu-mi amintesc când. Mi se pare că am auzit pe cineva 
chemând o ambulanţă, dar nu ştiam de ce şi, în plus, vocea venea parcă de 
pe lumea cealaltă; probabil mi s-a părut. Capul mi se bălăbănea pe umeri. În 
cele din urmă, mi-a dispărut şi vederea, după ce toate celelalte simţuri mă 
părăsiseră demult. Nu mai fusesem niciodată într-un asemenea hal. Apoi 
cineva mi-a dat una în cap. Sau poate că mi-a explodat creierul. Era o beznă 
cumplită. 

— Tatălui tău nu i-ai spus nimic din toate astea? 

— Glumeşti? I-am făcut şi aşa prea mult rău. Ceea ce i-am spus a fost 
suficient. 

— Atunci de ce îmi spui mie, care sunt reprezentantul tatălui tău? Sunt 
obligat să-i repet totul. 

— Pentru că nu voi fi de faţă, iar tu ştii cum să-l iei. Şi, oricum, pot să 
neg oricând. 

Bulman zâmbi, iar faţa lui colţuroasă se schimbă complet. 

— Şi apoi? 

— Când m-am trezit încă ploua şi eram ameţit din cauza loviturii, dar şi a 
băuturii. Am reuşit totuşi să mă ridic în patru labe. Mai aveam măcar atâta 
minte cât să mă întreb ce se întâmplase cu ceilalţi, dar tot nu reuşeam să mă 
ţin pe picioare, în stradă era un felinar şi probabil că m-am târât până acolo, 
pentru că îmi amintesc că stăteam agăţat de el şi cântam. Nu vedeam pe 
nimeni. Plecaseră toţi, inclusiv Paula. Sau poate că mă îndepărtasem de 
locul unde erau. 

— Sau ai fost îndepărtat? 


— Presupun că e posibil, dar puţinele gânduri pe care eram în stare să le 
controlez nu mergeau atât de departe. Apoi cred că mi-am pierdut din nou 
cunoştinţa, pentru că următorul lucru pe care mi-l aduc aminte e o cumplită 
durere de cap. Îmi era rău şi ploaia se oprise, dar în jurul meu totul era încă 
ud. Am încercat să mă uit la ceas, dar n-am reuşit să disting nimic, nici 
măcar la lumina felinarului. M-am ridicat din nou şi cred că am început să 
merg. Cădeam la fiecare pas, am vânătăi la genunchi; pot să o dovedesc. 

— Ai cumva una şi la cap? Unde ai fost lovit? 

Don îşi pipăi ceafa. 

— Am un cucui, dar e destul de mic. 

— Ai spus asta la poliţie? 

— Cred că da. Nu-mi aduc aminte ce le-am spus. Eram într-o stare 
jalnică. Dar orice le-aş fi spus, nu i-a impresionat deloc. 

— Ştii cumva ce-au spus ceilalţi? 

— Am fost interogaţi separat. N-aveam nici chef şi nici nu eram în stare 
să schimbăm bileţele. Eram speriaţi de moarte. Şi încă mai suntem. 

— Toţi? 

Don răspunse nesigur: 

— Presupun că da. Mi-am închipuit că toţi se simțeau la fel ca mine. 

— Asta a fost înainte ca tu să fi acuzat de crimă? 

Don spuse tăios: 

— N-am fost acuzat de crimă. 

— Tatăl tău ţi-a spus că poliţia e convinsă că tu ai tras. 

— Dar mie nu mi-au spus în faţă. Ciudat, nu-i aşa? De ce nu m-au 
arestat? 

— Se pare că încearcă să-l ajute pe tatăl tău şi să salveze astfel de la 
distrugere o relaţie specială, statală. Sunt sigur că ţi-a spus, aşa că nu mai 
căuta ceva ce nu există. M-am întâlnit deja cu Neill Barker, dar am nevoie 
de ajutorul tău ca să dau de urma celorlalţi. 

— O să fac tot ce pot. Wally McQueen e bolnav. Din noaptea aceea nu l-a 
mai văzut nimeni. 

— E la cămin? Acasă? La spital? 

— Am auzit că ar fi la spital. Presupun că are ceva grav. Niciodată n-a 
rezistat la băutură. 

Bulman chicoti. 

— În mod sigur n-a rezistat acelei nopţi. Porţi armă? 


— N-am purtat niciodată armă. Acasă aveam o puşcă 22 cu care făceam 
găuri. Dar n-am luat-o cu mine. 

— Găuri? 

— Da, găuri. Trăgeam în cutii goale şi alte chestii din astea. N-am rănit 
pe nimeni cu ea. Crezi că eu am omorât-o? 

Bulman preferă să nu dea nici un răspuns. Urmări mişcările graţioase ale 
unei rațe care îşi conducea puii pe râu în sus şi apoi spuse: 

— Am văzut mulţi criminali la viaţa mea. Se întoarse ca să-l privească în 
ochi pe Don. Unii păreau la fel de inocenți ca şi tine. E prea devreme ca să- 
mi formez o părere. 

— Mulţumesc. Cu asta chiar m-ai liniştit. 

— Dacă vrei să te ajut, atunci încearcă să mă ajuţi şi tu. Consideră-te 
vinovat, pentru că poliţia aşa te consideră. Acum fa ce ştii, dar vreau să-mi 
spui exact ce s-a întâmplat cu mult timp înainte ca fata să fie ucisă. Când au 
început să apară probleme? Ce ai băut, cine a venit cu ideea să plecaţi în 
grup şi cum ai ajuns împreună cu aceşti oameni? Sunt toţi prietenii tăi? 
Cred că totul a fost premeditat şi ploaia a picat ca o mană cerească. Bulman 
rupse o foaie dintr-un carnet şi i-o întinse lui Don. În seara asta mă întorc la 
Londra, dar mâine vin din nou. Uite adresa şi telefonul meu. Dacă îţi mai 
aminteşti ceva, sună-mă. Între timp încearcă să dai de ceilalţi. Dacă se 
opun, îi voi suspecta imediat. Se ridică cu oarecare greutate şi rămase cu 
privirea la fluviu. Apoi îşi puse mâna pe umărul lui Don. Unde am lăsat 
rabla aceea a mea? 

K 

Bulman văzu mişcarea din umbră când intră în piață. Merse înainte fără 
să se uite în urmă, trecu prin fața blocului său, dădu colțul cel mai apropiat 
şi ieşi din piaţă. Traversă strada, o luă la dreapta şi văzu semnul luminos al 
unei cabine de telefon. Avu norocul să o găsească liberă şi nedistrusă de 
golani. Se gândi că paza de cartier era mai eficientă decât îşi imaginase. 
Scoase câteva monede şi formă un număr local. 

— Spider? Vrei să-mi faci un serviciu? 

— Ce fel de serviciu? Ultima oară era să sfârşesc mort. 

— Asta nu e o spargere, doar o supraveghere rapidă. Sun de la telefonul 
din colţul străzii tale. Vreau să aştepţi în faţa blocului meu, să-l urmăreşti pe 
tipul care iese de acolo şi să-mi spui unde merge. Asta e tot. 


— Tocmai mă uitam la film cu Maggie, ce Dumnezeu? Deja se întreabă 
cine e la telefon. 

— Spune-i că sunt eu. O să înţeleagă şi o să-ţi povestească ea filmul când 
te întorci. 

— Să te ia naiba, George. E pe viaţă şi pe moarte? 

— Nu ştiu, dar tipul ăsta nu prea ştie să se ascundă. Sau poate vrea să-l 
văd. Nu mai cunosc pe nimeni la fel de priceput ca tine. 

— Cât timp am? 

— Cam zece minute. Dacă nu ţine, o să ies afară să te anunţ. 

— Nu te aştepta la mare lucru. Mi-am ieşit din mână. 

— Mulţumesc, Spider. Ştiam că pot să contez pe tine. Bulman nu se grăbi 
să iasă din cabină şi îşi numără banii ca şi cum ar fi vrut să mai dea un 
telefon. Apoi merse încet spre casă, conştient că mai avea pe cineva în urma 
lui. 

Lumina din holul de la intrare era întotdeauna stinsă, becurile fiind în 
permanenţă sparte. Era obişnuit cu asta. În loc să urce, coborî sub scară şi 
aşteptă. 

Imediat intră un bărbat, silueta lui se contură o clipă în lumina slabă din 
stradă şi apoi făcu un pas înăuntru pentru a permite uşii să se închidă. Era 
întuneric beznă până când străinul aprinse o lanternă cu fascicul îngust de 
lumină şi urcă scările. Nu făcea nici un zgomot. 

Bulman măsură înaintarea lui după slăbirea luminii, ieşi de sub scări şi le 
urcă fără zgomot. La primul etaj zări strălucirea lanternei mult deasupra sa 
şi continuă să urce. La numai câteva trepte de etajul superior văzu silueta 
bărbatului în faţa uşii de la apartamentul lui, pipăind cu degetele rama de 
oţel. Se mişcă fără grabă şi Bulman îl urmări cu interes. 

Apoi, când raza de lumină se mişcă, Bulman încremeni, la început 
neputând să-şi creadă ochilor. În cele din urmă, omul sună şi aşteptă, iar 
Bulman, din spatele lui, rosti uşor: 

— Nu e nimeni acasă. 

Majoritatea oamenilor ar fi sărit în sus sau ar fi intrat în panică din cauza 
şocului, dar vizitatorul rămase nemişcat cu spatele la Bulman, iar mâna lui 
se strecură încet în haină. 

— Nu e nevoie, Aleksei. Nu sunt înarmat. Bulman înaintă şi aprinse 
lumina în hol. Ar fi nevoie jos, la parter, unde vin golanii. Intră, distrug tot 
şi apoi o iau la fugă pe stradă. Vrei o cafea? 


Aleksei nu părea încurcat de faptul că fusese prins, deşi mâna dreaptă îi 
rămase în interiorul hainei. Stinse lanterna. Era un bărbat înalt şi slab, cu 
ochi posomoriţi şi o expresie nepăsătoare. 

— Aveţi o memorie bună, dar nu cred că ne-am mai întâlnit. 

Avea o voce aspră şi răguşită. 

— Nu, nu ne-am întâlnit. Bulman îşi scoase cheile şi deschise uşa. Intră 
şi spuse: Dar am văzut multe fotografii de-ale tale şi chiar o casetă făcută la 
Paris. Mă mir că eşti încă activ. Asasinii nu prea au de lucru zilele astea. 

Aleksei nu-i răspunse nimic, iar Bulman îl invită să ia loc în sufragerie. 
Bulman îşi scoase haina şi se duse în bucătărie să pună de cafea. Se trezi cu 
Aleksei lângă el. 

— N-ai încredere în nimeni, nu-i aşa? Presupun că e deformare 
profesională. Dacă ai de gând să mă urmăreşti ca un căţel, atunci stai în 
bucătărie până fac cafeaua. Cine te-a trimis şi de ce? 

— Nu puneţi întrebări tâmpite. Aleksei vorbea cu un puternic accent slav. 
Nu-şi lua ochii de la Bulman, de parcă se simţea ameninţat. 

— Linişteşte-te, pentru Dumnezeu. 

Bulman duse cafeaua în sufragerie şi îi spuse lui Aleksei să ia ceştile şi 
zahărul, dacă voia. Se aşezară aproape unul de altul, dar faţă în faţă. Aleksei 
se aşeză atent pe marginea scaunului, încercând să controleze o eventuală 
situaţie schimbătoare. Bulman zâmbea. 

— Dacă ai fi venit să mă omori, ai fi făcut-o până acum, fără să-ţi mai 
laşi amprentele pe ceştile de cafea ca să ai ce curăța după aceea. Lucrezi 
pentru noi acum? Nu cred că există prea mult de lucru pentru asasini 
şomeri. Vreau să spun că cei de la Serviciul Social n-ar şti cum să-ţi 
găsească o slujbă. Ţi-a fost greu să te adaptezi şi acum trăieşti aici ilegal sau 
nu te-au mai primit acasă? 

Aleksei Cernov îşi bău cafeaua şi puse ceaşca pe masă. Mişcările lui erau 
calme şi calculate. 

— Dacă ştiţi că n-o să vă răspund la întrebări, de ce le mai puneţi? Nu 
faceţi pe deşteptul cu mine, domnule Bulman. 

— George e mai bine sau doar Bulman. Încă nu mi-ai spus de ce ai venit. 

— Ca să te cunosc. Am auzit de tine. Mai de mult auzeam chiar foarte 
des. Ai grijă să nu te apropii de omul acesta, mi se spunea. Pentru un 
profesionist, asta e foarte incitant. Acum nu mai ameninţăm, acum dăm 
sfaturi. lar sfaturile noastre sunt bune. 


— Cu o susţinere serioasă, bănuiesc. Şi ce anume mă sfătuieşti să fac? 

Aleksei ridică din umeri, devenind din ce în ce mai indiferent faţă de ceea 
ce avea de spus Bulman. 

— Ai fost văzut cu nişte băieţi. Trebuie să te opreşti. 

— Nu băieţi, tineri. Şi de ce te interesează pe tine? Un asasin scos la 
pensie care trăieşte pe seama contribuabilului englez, când, de fapt, ar 
trebui să fie la închisoare sau să se arunce în faţa trenului. Nu încerca să mă 
intimidezi pe terenul meu, Aleksei, dacă nu vrei să-ţi controleze cineva 
actele de rezidenţă aici. 

Aleksei zâmbi. 

— Noi doi nu suntem atât de diferiţi. Nici unul nu poate să se dea bătut. 
Am venit să-ţi dau un sfat şi ţi l-am dat. 

— Şi dacă îţi spun să ţi-l bagi undeva? 

— Credeam că tocmai mi-ai spus. Atunci o să primesc noi instrucţiuni. 

— Pe care o să le urmezi până în pânzele albe. Nu vrei să facem un târg? 
Tu îmi spui cine nu vrea să mă vadă pe la Oxford şi eu îţi spun cum pot să-ţi 
rezolv cererea. 

— Nu e o cerere, Bulman. Când oamenii ca mine acceptă o astfel de 
slujbă — şi crede-mă că aş vrea să mă retrag dacă m-ar lăsa — trebuie să fie 
extrem de eficienţi, pentru că sunt mulţi dornici să le ia locul. 

— Asta e prima ameninţare adevărată pe care o aud de la tine. N-ai 
câştigat destui bani ca să ieşi la pensie? 

— Banii noştri n-au valoare. E ca şi cum ai lua-o de fiecare dată de la 
capăt. Sunt atât de mulţi tineri gata să-mi ia locul, încât nu cred că voi putea 
să mă retrag vreodată. Nici măcar în meseria noastră lucrurile nu mai sunt 
ca altădată. Standardele au scăzut. Între timp, fac tot ce pot şi respect 
orbeşte instrucţiunile. Nu-mi pot permite luxul de a avea simpatii sau 
antipatii. 

Bulman zâmbi încet. 

— Asta a fost aproape o strângere de mână, Aleksei. Dar îţi înţeleg 
reţinerile. Mă tem că răspunsul e acelaşi: pleacă şi nu te mai amesteca în 
treburile mele. 

Aleksei clătină trist din cap. 

— E bine să mai întâlneşti şi câte un profesionist. Alţii ar fi făcut pe ei de 
frică. Ce păcat că meseria mea e să elimin oameni ca tine. În curând n-o să 
mai rămână nici unul şi atunci eu ce mai fac? 


— Îţi scrii memoriile. Autobiografia unui asasin. Asta ar trebui să-i 
descurajeze pe cei mai tineri să vă înlăture pe voi, dacă nu vor să aibă o 
soartă similară. Bulman se uită la ceas. Am obosit făcând tot ce tu nu vrei să 
fac. 

Aleksei îşi roti încet privirea prin cameră. 

— A, deci ai telefon. Mă întrebam de ce ai simţit nevoia să foloseşti unul 
public. 

— Am lucrat atât de mult cu cei de la securitate, încât niciodată nu ştiu 
când îmi ascultă convorbirile. Ştii cum e. Anumite telefoane le dau 
întotdeauna de afară. E timpul să pleci şi să-ţi faci raportul. Te conduc. 

Aleksei se ridică. 

— Cunosc drumul. 

— Ştiu că îl cunoşti, spuse Bulman rece, dar vreau să fiu sigur că pleci. 

X 

Willie Scott, „Păianjenul”, aştepta în acelaşi loc în care stătuse şi Aleksei 
când ieşise din clădirea de vizavi. Prietenia dintre Scott şi Bulman începuse 
cu mulţi ani în urmă, pe când Bulman era detectiv sergent, iar Scott era unul 
dintre cei mai buni spărgători de atunci. Puţini sunt cei cărora le trece prin 
cap să intre prin efracţie în Consulatul Chinei. El intrase, dar asta se 
întâmplase cu mulţi ani în urmă. 

Pe vremea aceea se spunea că Scott era în stare să repereze o „codiţă” 
chiar şi în somn. Bulman putea să depună mărturie că era aproape imposibil 
să-l urmăreşti pe Scott, chiar şi cu o echipă întreagă. Atunci fuseseră 
duşmani, detestându-se reciproc, dar caracterul nesuferit care făcea parte 
din rolul lui Bulman dispăruse treptat, iar antipatia lui Scott faţă de el se 
atenuase cu anii. Anumite evenimente îi apropiaseră şi mai mult şi, la 
nevoie, se sprijiniseră unul pe altul. Astfel se născuse între ei o amiciţie 
bazată pe încredere şi un respect reciproc. Scott se lăsase de meserie în ziua 
în care se căsătorise cu Maggie şi rezistase valului de oferte din partea 
serviciilor de securitate cu care colaborase în trecut. Nu-i fusese tocmai 
uşor să reziste. 

Şi acum, privindu-l pe Aleksei care mergea înaintea lui, se întrebă de ce 
fusese atât de prost încât acceptase să-l urmărească. Ruginise. Dar, când se 
desprinse din umbră, îşi dădu seama că vechile instincte nu mor niciodată. 


Pur şi simplu nu mai avea exerciţiu, asta era tot; dar încă ştia exact ce să 
facă. 

După câteva manevre ale lui Aleksei, îşi dădu seama că avea de-a face cu 
un profesionist şi reflexele i se ascuţiră imediat în faţa acestui avertisment. 
Îl urmări de-a lungul a două blocuri, sperând că avea să se ducă la una 
dintre maşinile parcate, dar el merse mai departe şi Scott rămase puţin în 
urmă. 

Străzile nu erau pustii, dar nici foarte aglomerate. După un timp Scott 
crezu că omul avea să se urce într-o maşină şi să plece, ca el să se poată 
întoarce. Dacă Bulman credea că el avea să fure o maşină pentru a-l urmări, 
se înşela; vremurile acelea trecuseră. 

La un moment dat, Scott socoti că merseseră deja prea mult fără a 
schimba direcţia, îndreptându-se spre nord. Şi apoi, aproape luându-l prin 
surprindere, Aleksei urcă fără ezitare câteva scări şi Scott se opri. 

După ce Aleksei dispăru din vedere, Scott se trase înapoi; putea fi o altă 
capcană. Aşteptă mult mai mult decât ar fi vrut, blestemându-l pe Bulman 
pentru că îl implicase în aşa ceva. În cele din urmă, se strecură printre 
maşinile parcate şi se apropie de casă. Nu era nimeni nici în capul scărilor, 
nici lângă uşă. Bărbatul intrase în casă. 

Scott urcă, în sfârşit, scările, conştient de pericolele pe care le cunoştea 
de ani de zile. Nu exista nici o plăcuţă cu nume, doar câteva sonerii 
nemarcate. Uşa din faţă era încuiată. Traversă strada şi se opri. La primele 
două etaje, luminile fuseseră aprinse, iar acum se aprinseseră şi la ultimul 
etaj. Subsolul era cufundat în întuneric. 

Deodată Scott îşi dădu seama că se lăsase furat de ceea ce făcea şi căuta 
informaţii pe care Bulman nu i le ceruse. Zâmbi în sine şi rosti încet: 

„Ticălos bătrân.” Bulman îl cunoştea prea bine. 

Scott aruncă o ultimă privire casei de vizavi — unde nu se mişca nici 
măcar o perdea — şi se întoarse la fel de precaut ca şi la venire, până când fu 
sigur că cei din casă nu mai puteau să-l vadă. Apoi o luă la fugă. 

Se opri la Bulman, care locuia foarte aproape de el. Cei doi îşi strânseră 
mâinile. Bulman turase deja două pahare mari de whisky, lucru care nu-i 
scăpă lui Scott. 

— Crezi că-ţi merge cu mine, George? Asta te costă mult mai mult decât 
un whisky. Se aşeză gândindu-se că era timpul ca Bulman să-şi schimbe 
mobila. 


— O trec pe lista de cheltuieli şi mă achit eu mai târziu. Noroc! Mă bucur 
să te văd, Spider. 

— Deci, ai o listă de cheltuieli? Ţi-ai găsit de lucru? Se aşezară în tăcere, 
bucurându-se că erau împreună. După un timp Scott zise: Stă pe Jupiter 
Street la numărul 56. Ştii unde e. La câteva blocuri de aici. Chiar în nasul 
tău, George. 

— Te-a văzut? 

— Probabil. Nu sunt în cea mai bună formă, iar el fie e absolut nevinovat, 
fie un profesionist al naibii de bun, cum deja ai bănuit. Nu era nici o plăcuţă 
cu nume. S-ar putea să stea la ultimul etaj. 

— E un fost asasin KGB, spuse Bulman, ca şi cum ar fi vorbit despre 
vreme. Poate nu tocmai „fost”. Numele lui e Aleksei Cernov... sau era. 

Scott îi aruncă o privire plină de dezgust. Avea un chip deschis, plăcut, 
încadrat de păr bogat. Era greu de crezut că fusese cândva un hoţ. Meseria îi 
plăcuse, dar nu intrase cu adevărat în lumea violenţei şi a crimei. Poliţiştii 
de altădată l-ar fi numit un ticălos cinstit. Dar dintr-odată se enervă. 

— M-ai trimis după un criminal? Ce naiba a fost în capul tău? 

— Calmează-te, Spider. Nu te-ar fi omorât. Indivizii ăştia nu omoară pe 
nimeni dacă nu sunt plătiţi. 

— Nici dacă descoperă că sunt urmăriţi? 

— Probabil că s-a aşteptat la asta. Nu-ţi mai bate capul. Crezi că e uşor 
de intrat la el? 

Scott rămase nemişcat. Ştia ce avea să urmeze, iar ideea îl atrăgea şi îl 
deranja în acelaşi timp. 

— Nu pot să fac aşa ceva, George. Maggie m-ar omori. 

— Ţi-am cerut doar părerea. Nu-ţi imagina prea mult. E uşor sau nu? 

— N-am examinat intrarea. Nu ştiu. Un asasin trebuie să aibă metode de 
protecţie. Mi s-a părut ciudat că la fiecare etaj era o sonerie fără nume. De 
unde să ştie omul pe care să apese dacă n-a mai fost pe acolo sau nu i s-a 
spus? Cred că nu încurajează vizitele ocazionale. Uşa de la stradă e 
încuiată, spre deosebire de asta de aici. 

Bulman îi întoarse un zâmbet misterios. 

— Am mai văzut eu ascunzători ca asta. 

— O ascunzătoare pentru un asasin? Cine să i-o pună la dispoziţie? Şi 
şterge-ţi zâmbetul ăla atoateştiutor de pe faţă. 


— Ar fi interesant de aflat ce nume are acum. Sunt al naibii de sigur că 
nu e Aleksei Cernov. Bulman îl privi gânditor pe Scott. Ştii câte organizaţii 
participă la crearea unei noi identități? E nevoie de vreo treizeci de acte 
pentru a face o schimbare fără riscuri, o viaţă nouă pentru cineva. 

— Treizeci? Organizaţii guvernamentale? Treizeci de acte false? 

— În unele domenii pot fi şi mai multe. Asigurare, fişă medicală, carte de 
muncă, ipotecă, cont în bancă, diplome false, asigurări sociale, pensie, 
paşaport şi aşa mai departe, la nesfârşit. Numele, certificatele de naştere şi 
de căsătorie sunt partea cea mai uşoară. Mă întreb în ce măsură i s-a dat o 
mână de ajutor lui Aleksei? 

— Poate că trăieşte de capul lui, asumându-şi riscul de a sta ilegal în ţară. 

— Sau poate că a devenit informator al securităţii, cu toate drepturile de 
care se bucură aceşti indivizi. 

— Se bucură? Cred că trăiesc tot timpul cu frica în oase. 

— Nu şi Aleksei. A văzut moartea cu ochii atât de des, încât mă îndoiesc 
că tremură când o înfruntă el însuşi. Se aşteaptă să fie omorât, poate chiar 
de către ai lui. Asasinii profesionişti sunt omorâţi din interior după un 
anumit timp. În aşteptarea acelei zile, ei ucid în continuare. 

— Pentru cine crezi că lucrează? 

— Exact asta vreau să aflu, Spider. Dacă i-am putea descoperi noua 
identitate, cel puţin am avea un punct de pornire. Floare la ureche pentru 
tine. 

— Las-o baltă, spuse Scott. Mă depăşeşte. 

— Pe tine nu te depăşeşte nimic. Eşti cel mai bun. 

Scott clătină din cap. 

— Lasă-mă în pace. 

— Încerc să ajung la rădăcina acestei afaceri. Şi nu ştiu altă metodă mai 
sigură. Ajută-mă, Spider. 

— Dacă s-ar întâmpla ceva, Maggie ar fi distrusă. Îmi pare rău, George. 

Bulman vedea limpede că în sufletul lui Scott se dădea o luptă. I-ar fi 
plăcut să accepte: întotdeauna răspunsese la astfel de provocări. Era ca şi 
cum ar fi oferit ceva de băut unui alcoolic. Scott avea un potenţial enorm, 
pe care nu-l mai pusese de mult în valoare, până la urmărirea lui Aleksei. 

— Şi dacă mă prind? N-aş putea să suport încă o dată închisoarea, 
George. Ştii foarte bine că nu mai sunt în stare să fac faţă. 


— În acest caz, puţin probabil, m-aş înţelege cu autorităţile şi aş clarifica 
lucrurile. Acum trebuie să fim siguri că Aleksei nu e acasă. 

Michael Sealy ajunse la birou mai devreme decât de obicei. Aşeză cu 
atenţie pe masă o fotografie înrămată, reprezentându-l pe el, soţia lui, Meg 
şi fiul lor, Ray; era o fotografie de familie cunoscută tuturor celor care 
intrau în biroul lui. Unii aveau cunoştinţă de întâmplările care duseseră la 
formarea acestui obicei, dar puţini ştiau de ce o lua cu el acasă în fiecare 
seară şi o aducea înapoi a doua zi, când putea foarte bine să-şi facă o copie. 

Connie Taylor, asistenta lui Sealy, ştia de ce. Sau cel puţin credea că ştie. 
Credea că, dacă ar lăsa-o în acelaşi loc, nu s-ar mai uita atât de des la ea. Ar 
deveni doar un obiect de decor, iar Sealy îşi jurase să nu uite niciodată. 

Connie, o femeie elegantă, de aproape patruzeci de ani, dusese tot greul 
muncii, în locul lui Sealy, în aceste ultime zile. Înfăţişarea şi manierele ei îi 
confereau un aer distins, pe care unii îl găseau prea înţepat. Această opinie 
se născuse mai ales printre colegii de la serviciu, care nu înțelegeau că 
aceasta era singura ei şansă de a-şi păstra calmul în timp ce se afla atât de 
aproape de bărbatul pe care îl dorea. Prietenii ei din afara serviciului vedeau 
o persoană cu totul diferită; la fel de elegantă, uneori rezervată, dar ea era 
caldă şi atentă şi putea să râdă din toată inima fără să-şi piardă demnitatea. 
Apropierea zilnică de Sealy o învățase să se controleze. 

Acum, când Meg şi Ray nu mai erau, Connie Taylor reuşea mult mai greu 
să-şi ascundă sentimentele, mai ales sesizând cât de mult se schimbase el. 
Întotdeauna fusese rece, o atitudine pe care putea s-o părăsească atunci când 
voia, dar acum devenise aspru, iar ea nu ştia ce să facă. În plus, nu mai 
discuta aproape deloc cu ea, deşi asta nu fusese niciodată o obligaţie pentru 
el. Se transforma treptat într-o persoană necunoscută, iar asta o durea, dar o 
şi îngrijora. În ultimele zile însă, îngrijorarea ei crescuse; ajunsese să nu-l 
mai recunoască. Era limpede că îl frământa ceva, dar ce? 

Când el se aşeză la birou, ea se opri în faţa lui cu un teanc de dosare în 
braţe şi spuse: 

— Te simţi bine? 

Nu primi nici un răspuns şi rămase uitându-se la el. Era adâncit în 
gânduri. Costumul îi era la fel de elegant ca de obicei, ca şi cum ar fi vrut să 
recupereze toţi anii pe care îi petrecuse pe teren, dar chipul îi era împietrit. 

— Te simţi bine, Mike? 


Începuse să-i spună pe nume de când lucraseră un timp împreună până 
seara târziu. 

El ridică în sfârşit privirea. 

— Îmi pare rău, mă gândeam la altceva. 

Zâmbi forţat şi era evident că voia să se întoarcă la gândurile lui. 

— Am nişte dosare care trebuie rezolvate. Au cam rămas în urmă. 

Apoi îşi aduse aminte ce zi era şi se simţi îngrozitor. Era ziua în care 
murise Meg. Îşi dădu seama la timp că nu trebuia să pară insensibilă şi 
aruncă o privire fotografiei înrămate care se afla pe colţul biroului. 

Poate că Sealy o văzuse. Făcu un efort pentru a se aduna şi întinse mâna 
după dosare. 

— Nu ştiu cum poţi să mă suporţi, remarcă el cu un zâmbet mai sincer. 

Asta era problema, reflectă Connie: într-adevăr, nu ştia cum îl suporta şi 
se îndoia că avea să afle vreodată. 

Mai târziu primi un telefon de la prietena ei, Anna Brus, care lucra la 
Ambasada Americană. Amândouă erau ataşate de şefii lor, dar în mod 
diferit. Anna era mândră de Marvin Hayes, îl considera un ambasador foarte 
bun, care îşi merita postul şi ar fi făcut orice pentru a-l proteja sau, la 
nevoie, pentru a-l ajuta. Şi ea era îngrijorată pentru şeful ei. 

Cele două femei se întâlniseră pentru prima dată la Ambasadă şi, de 
atunci, rămăseseră bune prietene. Deşi erau foarte diferite ca înfăţişare, 
aveau totuşi mai multe în comun decât părea la prima vedere. Amândouă 
fuseseră măritate, Anna cu un ofiţer de la US Air Force, care fugise cu o 
nemţoaică în Germania, iar Connie, cu un beţiv care o violase şi care îi mai 
era încă soţ până la definitivarea divorţului. Dar, în afară de asta, exista 
între ele o scânteie care le permitea să lase trecutul în urmă şi să se bucure 
de prietenia lor, fără să se amestece una în treburile celeilalte. Cunoşteau 
regulile jocului. Între ele mai exista însă o legătură care, deşi încă nu le era 


cunoscută şi se clădea fără ştirea lor, avea să aibă efecte devastatoare. 
X 


— E un nenorocit. Un puşti american răsfăţat. Profită de poziţia tatălui 
său şi ne râde în nas de câte ori poate. 

Jamie Burke era vehement şi era clar că intrase la Oxford pe baza 
inteligenţei, nu a felului cum vorbea. Avea o privire pătrunzătoare şi 
sălbatică, de rebel înnăscut, dar era probabil genial din moment ce nu fusese 


trimis la una din universităţile mai puţin cunoscute. Accentul lui nu suferise 
nici o schimbare de când plecase din Glasgow. 

— Atunci de ce aţi fost la petrecere împreună? 

Uneori Bulman nu putea să-l înţeleagă pe Burke. Cunoştea genul: 
societatea era rea — aceeaşi societate care îi permisese să ajungă la Oxford. 
În fond era un anarhist, fiindcă nici o schimbare de guvern sau de orice 
altceva nu l-ar fi mulțumit. 

— Are lipici la oameni. În noaptea aceea s-a întâmplat să fie cu noi. Dar 
nu ţine la băutură. N-are ce căuta aici. 

Ploua uşor, aşa că Bulman se întorsese la Oxford şi îi dăduse întâlnire lui 
Burke într-o ceainărie, după ce mai întâi folosise informaţiile lui Don Hayes 
pentru a lua legătura cu el. Vremea fusese cea care alesese locul de 
întâlnire, fiindcă Burke părea genul de om care avea mereu nevoie de o 
băutură. 

Înfăţişarea lui Burke îi reflecta perfect caracterul: părul negru îi cădea 
dezordonat deasupra sprâncenelor groase, avea ochi căprui fioroşi, trăsături 
puternice, iar corpul scurt şi îndesat. Pretindea că era întotdeauna de partea 
celui mai slab, aşa că îi fusese imposibil să refuze invitaţia lui Bulman, care 
încă mai spunea că îi reprezintă pe părinţii fetei. 

— Şi tu poţi? spuse prompt Bulman. 

— Ce să pot? 

— Să ţii la băutură. Se pare că în seara aceea ai cedat, împreună cu toţi 
ceilalţi. 

— Da, noaptea aceea a fost cu totul excepţională. Nici unul dintre noi n-a 
rezistat. Şi nu-i nevoie să fi sarcastic. 

— Vi s-a pus ceva în băutură? Mă refer la toţi. 

— Bineînţeles. Altfel, n-aş fi ajuns în halul acela. Individul şi-a ales bine 
momentul. 

— Sau individa. Erau şi două femei cu voi. 

— Tammy n-ar face aşa ceva. E prea de treabă. Iar cealaltă a fost 
împuşcată din câte-am auzit. E foarte probabil să fi fost yankeul. 

— De ce? 

— A mai avut probleme cu drogurile, peste Ocean. Probabil că şi aici. 

— De unde ştii? 

Întrebarea căzu ca o lovitură de bici şi Burke îşi dădu seama că se lăsase 
purtat prea departe de propria-i elocvenţă. Muşcă din prăjitură pentru a mai 


câştiga timp de gândire. 

— I-am auzit pe unii vorbind. Ştii cum e. 

Din gură îi scăpară firimituri o dată cu vorbele. 

— Zvonuri, vrei să spui? Credeam că eşti genul care judecă numai 
faptele, în alb şi negru. Cei buni, cei răi şi cei care schimbă lumea. O să-i 
spun profesorului său ceea ce mi-ai zis. Nu vrem drogaţi în universităţile 
noastre, nu-i aşa? 

— Nu e nevoie. Încercam să fiu de ajutor. 

— Încercai să înfunzi o persoană care nu-ţi place deloc pentru un motiv 
pe care nu mi l-ai explicat şi pe care am să-l consider o prejudecată oarbă. 
Nu-ţi plac americanii. Bine, e punctul tău de vedere. Pun pariu că nu-ţi plac 
nici englezii. Cum naiba ai ajuns la Oxford? De ce nu la Glasgow sau la 
Edinburgh... sau cei de acolo nu tolerează indivizi ca tine? 

Burke era cât pe ce să răstoarne masa, apoi îşi dădu seama unde se afla şi 
îşi reveni rapid. Îi aruncă o privire plină de ură lui Bulman, care îi întoarse 
un surâs candid. Burke mârâi: 

— Dacă mai spui aşa ceva, o să ieşi de aici invalid. 

Bulman îi răspunse cu acelaşi zâmbet: 

— Ăsta eşti tu, de fapt, Jamie. Îmi placi mai mult când nu încerci să te 
eschivezi. Încă nu mi-ai răspuns la întrebare! 

— Trăiesc în Anglia. Sudul Londrei. Şi nu sunt obligat să răspund la 
întrebările tale tâmpite. 

— Asemenea multor intelectuali de genul tău, n-ai nici un pic de bun 
simţ. Aşa ai făcut şi în noaptea de după examene? Ţi-ai pierdut controlul? 
Ai împuşcat o polițistă pentru că nu-ţi place poliţia? Burke părea gata să 
ucidă, dar nu făcu nici o mişcare. Bulman adăugă: Nu prea poţi să te 
stăpâneşti, nu-i aşa? 

— Ce naiba crezi că fac acum? Mă controlez ca să nu-ţi zdrobesc mutra 
aia tâmpită de englez. 

— Ăsta nu e control, Jamie. Te abţii pentru că suntem în văzul lumii şi nu 
vrei să te dai în spectacol. În sfârşit, o fărâmă de bun simţ. Ei bine, ai 
împuşcat-o sau nu? Ai aflat că era polițistă? Ai descoperit de ce era acolo, 
printre voi? 

În acel moment, Bulman chiar avu impresia că masa venea peste el. 
Burke se albise de furie şi parcă îşi pierduse minţile. Bulman înţelese 


deodată cum s-ar fi putut întâmpla: Burke era în stare să ucidă într-o criză 
de furie. Poate că avea multe de ascuns. 

Apoi Burke reuşi să evite explozia şi spuse cu vocea tremurând: 

— N-am pistol, nenorocitule. Şi nu ştiam că era polițistă. Nici măcar nu 
ştiam că era moartă. Dacă am mai fi fost în stare să gândim, ne-am fi 
imaginat probabil că leşinase. Nu încerca să dai vina pe mine. 

— Ai spus asta la poliţie? 

— Nu. Le-am spus că n-am fost acolo şi că ceilalţi mint. Tu ce crezi că 
le-am spus? 

Bulman se întrebă de ce Burke mai era încă lângă el în cafeneaua aproape 
plină şi răspundea întrebărilor lui enervante, într-o dispoziţie foarte 
bătăioasă, când putea foarte bine să iasă pe uşă afară. Atunci îşi dădu seama 
că Burke încerca să scoată ceva de la el. Burke voia să afle ceva şi îi era 
frică să întrebe. 

— Cum te înţelegi cu Neill Barker? întrebă încet Bulman. 

— E un bleg cu sânge albastru. 

— Are şi el lipici? Vreau să spun că nu e genul tău, nu-i aşa? Ca şi Don 
Hayes. Deci, mai sunt încă trei, în afară de fata omorâtă, ca să fie grupul 
întreg. Câţi dintre ei sunt genul tău? 

— Eram amestecați. Pur şi simplu, aşa ne-am nimerit. Câţiva prieteni de- 
ai mei s-au pierdut pe drum. 

— Deci, fie te-ai despărţit de ei la un moment dat, fie te-a luat cineva de- 
acolo. Mai ţii minte cine? 

— Dacă aş fi fost treaz, n-ar fi putut să mă ia nimeni şi tu vrei să-mi 
amintesc cine? Nici nu cred că a fost cineva. Ţi-am spus, ne-am adunat din 
pură întâmplare. 

— Wally McQueen avea pistol? Scoţian ca şi tine, el trebuie să fie pe 
gustul tău. 

— De unde să ştiu eu dacă avea pistol? De unde să ştiu eu dacă avea 
cineva pistol? Pui nişte întrebări cam aiurea. Oricum, Wally e la spital. 

— Aşa am auzit şi eu. Ai idee la ce spital e? 

— Nu. Întreabă la cămin sau la facultate. 

— Am întrebat. Vrei să spui că n-ai încercat să afli unde e, ca să-i faci o 
vizită? Se pare că nimeni nu s-a gândit la asta. 

— Nu e prea popular. Oricum, am auzit că nu e foarte grav. De când s-a 
întâmplat chestia asta, nu mai vrem să ştim unul de altul, iar conducerea 


colegiului ne-a sfătuit să nu ne mai întâlnim, ca să nu mai iscăm probleme. 
Oricum şi fără recomandări, tot aşa am fi procedat. Pentru mulţi dintre noi a 
fost doar o întâlnire de o seară. Atât. 

— Deci, McQueen nu e foarte popular, dar a fost acolo. Evident, încă 
unul care nu-ţi place, dar care are lipici. Asta înseamnă că rămân Tammy 
Rees şi Phill Marshall. E greu să găseşti un om pe placul tău, Jamie. Poliţia 
te-a dus la sediu pentru continuarea interogatoriului? 

Bulman încerca să scoată la suprafaţă ceea ce-l preocupa pe Burke. 

— Nu. Din câte ştiu eu, nici unul dintre noi n-a mai fost contactat. 

— Pari surprins. 

— Tipic pentru poliție, nu? Absolut inutil. 

— Asta dacă nu cumva au aflat cine a ucis-o pe Paula Smith. 

Burke se foi neliniștit. 

— În ziare n-a apărut nimic. Din câte ştiu eu, nimeni n-a fost arestat. 
Poate că totuşi a murit din cauze naturale, iar tot restul e o invenţie. 

— Poate că ai dreptate. Bulman atrase atenţia chelneriţei şi ceru nota de 
plată. Mulţumesc pentru ajutor. 

— Ai aflat ceva? 

Burke se calmase. 

— Da. Am aflat că nimeni nu ştie nimic, că toată lumea a fost drogată şi 
că nimeni nu are armă. Mai mult sau mai puţin, toţi spuneţi acelaşi lucru. 
Toţi pretindeţi că aţi stat de-o parte, aşa că, evident, nu există nici o 
conspirație. 

— Ei bine, poate conspirația e în altă parte. 

X 

Tammy Rees şi Phill Marshall nu erau în camerele lor, iar proprietarele 
nu ştiau când aveau să se întoarcă, aşa că Bulman se duse la hotelul de la 
periferia Oxfordului şi începu să caute spitalele locale, încercând sădea de 
urma lui McQueen. Nici el şi nici altcineva nu ştia în ce spital sau în ce 
salon era internat McQueen, astfel că munca obositoare nu-l duse nicăieri. 

Dacă cercetările fuseseră complete, atunci Walter McQueen nu se afla în 
nici unul din spitalele de pe o rază de douăzeci şi cinci de kilometri. 
Bulman era nevoit să facă un pas pe care îl evitase din mai multe motive. Îl 
sună pe directorul colegiului, nu reuşi să dea de el imediat, lăsă un mesaj, 
apoi îşi făcu de lucru prin hotel, aşteptând să primească un răspuns. Acesta 


nu sosi în următoarele două ore lungi şi plictisitoare, aşa că sună din nou. 
Nici de data aceasta nu reuşi să-l prindă pe director, dar vorbi cu un asistent 
care îi spuse că, din câte ştia, McQueen fusese dus la un spital din afara 
oraşului, care avea o aripă specializată în tratarea dependenţei de droguri. 
Nu cunoştea numele spitalului, dar era, probabil, în Londra. 

Bulman lăsă receptorul din mână. Drogurile în universităţi nu mai erau o 
raritate, deveniseră chiar obişnuite, dar nimeni nu era dispus să facă din asta 
un subiect public şi, cu atât mai puţin, să vorbească despre el cu un străin. 
Bulman înţelegea consecinţele neplăcute, dar trebuia neapărat să dea de 
urma lui McQueen. 

Se întoarse la Londra în aceeaşi seară, nemulţumit de rezultatele muncii 
sale de peste zi. În afară de a-l enerva pe Burke, nu mai făcuse nimic. Ar fi 
vrut să rămână la Oxford pentru a vorbi cu Tammy Rees şi Phill Marshall, 
dar stabilise o întâlnire cu Marvin Hayes pentru un raport direct. Când se 
întoarse în apartament, îl sună pe Spider Scott, dar nici el nu era acasă. Nu 
lăsă nici un mesaj, ca să n-o supere pe Maggie. Suferise destul în primele 
zile ale aventurilor lui Scott. Nemulțumirea lui crescu. 

Îl căută din nou pe Marvin Hayes, dar nu înainte de ora nouă. Spre 
surpriza lui, Zoe Hayes îi deschise uşa. Soţia ambasadorului îi făcu o 
impresie foarte plăcută, iar ea părea să ştie cine era şi îl invită înăuntru. N-o 
cunoscuse personal, dar îi văzuse fotografia în ziare. Îşi dădu seama imediat 
că era tulburată. 

— Marvin vă aşteaptă, spuse ea privind înapoi peste umăr, ca şi cum ar fi 
aşteptat confirmarea soţului. Vă conduc în birou. 

În acel moment Hayes intră în hol şi păru sincer surprins să-şi găsească 
soţia acolo, dar îşi ascunse imediat neplăcerea. 

— Eram în spate, explică Hayes grăbit. Aş fi răspuns eu la uşă, dragă, nu 
trebuia să te deranjezi. 

Zoe Hayes îl pătrunse pe Bulman cu o privire aproape disperată, de parcă 
ar fi sperat să poată schimba două vorbe cu el. Bulman se înclină politicos, 
conştient de frumuseţea ei şi regretând să o vadă atât de neliniştită. 

— Sper să ne mai întâlnim, doamnă. 

— Şi eu sper, domnule Bulman. 

Dispăru în capătul holului, iar Hayes îl conduse pe Bulman în birou. 

Când se aşezară, ca de obicei, cu paharele în mâini, Bulman observă: 

— Soţia dumneavoastră ştia cum mă cheamă. l-aţi povestit ceva? 


— Asta mă îngrijorează şi pe mine. Te-a văzut plecând în seara trecută, 
dar n-am stat de vorbă despre tine. A ghicit că s-a întâmplat ceva, în afara 
Ambasadei şi ştie că sunt îngrijorat, chiar şi atunci când n-o arăt. Cred că 
ne-a auzit când am vorbit ultima oară. 

— Şi a vrut să vă arate că a auzit. 

— Presupun. Nu-i stă deloc în fire. Nu vreau să afle ce se întâmplă. 
Vestea despre Don ar putea s-o omoare. 

— Poate e mai puternică decât credeţi. Tocmai ne-a arătat puţin din 
hotărârea ei. 

— Crezi că ar trebui să-i spun că poliţia are dovezi că fiul nostru e un 
criminal? Nu pot să risc. Ce ai aflat? 

— Nimic concret. Cuiva îi displace atât de mult că-mi bag nasul în 
treburile de la Oxford, încât a trimis un fost asasin KGB să mă avertizeze s- 
o las baltă. 

— Nu se poate! Vorbeşti serios? 

— El vorbea destul de serios. L-am rugat pe un prieten de-al meu, fost 
spărgător de case, să-l urmărească. Dar se pare că avem ceva şi la Oxford. 

— Fost KGB? Fost spărgător? În ce naiba ne-am băgat? 

— Dacă vreţi ca totul să rămână secret, lumea de jos e singura la care pot 
să apelez. Nu pot să lucrez oficial pentru că nu numai că nu m-ar ajuta în 
nici un fel, dar mi-ar pune şi piedici la fiecare pas. Cineva a aflat deja de 
mine, dar s-ar putea să fie doar o presupunere pripită. N-ar fi trimis un 
asasin dacă toată lumea ar fi la curent. Presa nu cooperează decât până la un 
punct... dacă simte o poveste senzaţională, n-o lasă să-i scape din mână. 

— Crezi că Don e nevinovat? 

— N-am spus şi nici n-am sugerat aşa ceva. Dar sunt convins că a picat 
în mijlocul unor întâmplări ciudate. Tar pasivitatea poliţiei e cel puţin 
suspectă. Sunt sigur că lucrează alături de forţele de securitate, deşi nu le 
convine. Persoanele de la Whitehall, Curzon Street sau Century Plouse sunt 
destul de puternice. Nu-şi pot permite să nu coopereze. Acestea fiind spuse, 
cred că vor continua să facă cercetări, chiar şi numai pentru a oferi iluzia 
unei activităţi oneste. 

— Dar ei pretind că pot să dovedească faptul că Don a tras în fată. Ce altă 
activitate le mai trebuie? 

— Vedeţi, chiar şi cu amprentele lui Don pe pistol, ei nu sunt convinşi de 
vinovăția lui. În halul în care era, amprentele puteau să ajungă acolo într-o 


mie de feluri. Aşa că amestecul meu nu le convine sau, mă rog, nu-i 
convine celui care trage sforile. Aleksei Cernov ne poate arăta direcţia cea 
bună. 

Hayes, cu paharul în mână, îşi întinse picioarele şi îl privi hotărât pe 
Bulman. 

— Începe să pară cam sinistru. 

— De la început a fost sinistru. Sunt mai multe lucruri ciudate aici. În 
primul rând, nu pot să-mi dau seama ce căuta de fapt Paula Smith acolo. S- 
ar putea să fie două sau chiar trei probleme legate între ele fie intenţionat, 
fie din întâmplare, fie din ambele motive. 

— George, poate că e timpul să-i chem pe băieţii noştri. Dacă e vorba de 
vreo conspirație, ei pot face scandal mai mare decât tine. Au putere. Te rog 
să nu te superi, cred că şi tu te descurci foarte bine. Cel puţin, mi-ai dat 
speranţe. 

— Nu sunt sigur că asta am vrut să fac. N-am făcut decât să vă arăt că se 
întâmplă ceva al naibii de ciudat şi că motivul pe care l-au invocat pentru 
faptul că nu l-au arestat pe Don nu e neapărat şi cel adevărat. Au încercat 
cumva să vă forţeze mâna? 

— Nu, nu încă. Relaţiile diplomatice sunt destul de normale. Crezi că s-ar 
putea s-o facă? Ajutorul meu e limitat. 

Bulman ridică din umeri. 

— Puteţi să vă chemaţi oamenii când doriţi. Socotelile le putem încheia 
aici şi acum, dacă vreţi. Dar ar fi mai bine dacă m-aţi lăsa să mai încerc 
câteva zile. 

Hayes îşi lovi palmele şi îi zâmbi şiret lui Bulman. 

— Nu crezi că mă vor ajuta, nu-i aşa? 

— De ce v-ar ajuta? Până acum n-au făcut-o. 

— Dar acum avem un element care nu exista înainte. 

— Vă agăţaţi de un pai, domnule. Elementul a fost acolo tot timpul. Încă 
nu ştim ce e, încă bâjbâim prin întuneric, dar de data asta am convingerea 
că există ceva. Chiar vă rog să-i mai puneţi o dată la încercare. 

Hayes se uită la ceea ce-i mai rămăsese din băutură, apoi la Bulman şi, în 
cele din urmă, îşi goli încet paharul. 

— Ştii, spuse el după ce lăsă paharul jos, adevărul e că nu sunt un 
adevărat diplomat. Eu nu provin din şcoala de diplomaţi. Nu sunt nici un 
om de afaceri puternic, recompensat pentru că ar fi subscris la fondurile 


partidului. Eu am fost poliţist ca şi tine. Unul specializat, e adevărat, dar în 
fundul sufletului un simplu copoi. Mă aflu aici pentru că soţia preşedintelui 
şi soţia mea sunt prietene încă din copilărie şi pentru că unii au observat la 
timp ce efect dezastruos aveau aventurile mele eroice asupra lui Zoe. Eu nu 
mi-am dorit acest post, nu mi se potriveşte, dar Zoe a vrut să îl accept, cu 
toată împotrivirea sorții, a intrigilor şi a competiţiei. Poate că aş fi reuşit să- 
mi servesc ţara mai bine decât credeam dacă n-aş fi fost atât de surprins 
când mi s-a oferit postul. L-am acceptat pentru ea, pentru că îi eram dator. 
Hayes se aplecă înainte. Şi uite unde am ajuns, George. În cea mai mare 
criză din viaţa mea, care se pare că o afectează pe Zoe mai mult decât toate 
aventurile mele pe teren. Mi se rupe sufletul, dar nu numai mie. Zoe ştie că 
se întâmplă ceva şi e descumpănită pentru că nu vreau să-i spun. 

— Sunteţi foarte sincer cu mine, domnule. 

Hayes ridică braţele disperat. 

— Poate că ai început să-mi placi. Am nevoie să vorbesc cu cineva. Dar 
ai dreptate: cei de acasă nu mă vor ajuta, de teamă să nu rămână descoperiţi 
în faţa voastră, a englezilor. Au nevoie de mult mai multe date decât 
deţinem noi acum pentru a risca să ia o poziţie în această problemă delicată. 
Vrei să continui? 

— Desigur. Bulman scoase o listă cu cheltuieli. Nu vreau să mă credeţi 
calic, dar salariul meu nu se compară cu al dumneavoastră. Apropo, noaptea 
răspundeţi dumneavoastră personal la uşă? După ce polițistul care vă 
însoţeşte semnează de plecare? 

— În mod normal deschide majordomul. Dar nu vreau să implic şi 
personalul casei. Hayes se duse la un seif din perete şi scoase nişte bani. 
Cred că e suficient. Îi întinse câteva bancnote. Mă gândesc că ar fi bine să-i 
aduc la cunoştinţă problema primului-ministru. 

Bulman zâmbi ironic. 

— Asta face parte din prerogativele dumneavoastră. Iar el vă va asculta, 
bineînţeles, foarte înţelegător. Şi după ce va studia problema, se va întoarce 
şi vă va spune: „Domnule ambasador, facem tot ce ne stă în putinţă ca să vă 
protejăm pe dumneavoastră şi familia dumneavoastră. Vă rog să nu vă 
faceţi nici o grijă”. 

— Atunci cine trage sforile, George? 

Bulman ridică din umeri. 


— Ca şi în Statele Unite, există anumite persoane care nu pot fi trase la 
răspundere. În final, s-ar putea să descoperim că am luat-o pe o pistă greşită 
şi că motivul invocat de ei era cel adevărat. 

— Chiar crezi asta?. 


— Nu, răspunse fără ezitare Bulman. O să-mi continuu cercetările. 
X 


Wally McQueen se întinse pe pat, se uită în sus şi făcu câteva semne 
obscene spre camerele de supraveghere agăţate în colțurile opuse ale 
încăperii. După un timp se dădu jos din pat şi începu să studieze, a nu ştiu 
câta oară, odaia. 

Era o încăpere destul de spațioasă, cu o masă mică, un scaun şi un fotoliu. 
După un paravan se afla toaleta şi o chiuvetă. Mai erau şi două rafturi pline 
cu cărţi, un amestec de realitate şi ficțiune, iar deasupra lor era încorporat 
un microfon atât de sensibil, încât îi prindea până şi răsuflarea. Oricât de 
confortabilă ar fi fost, era totuşi o celulă, iar uşa de metal nu avea decât o 
deschizătură pentru mâncare. Mesele veneau regulat, mâncarea era mult 
mai bună decât cea obişnuită în închisoare şi era servită pe farfurii de 
plastic, cu tacâmuri de plastic. 

Becurile ascunse erau aprinse zi şi noapte, iar la lumina lor se adăuga cea 
care intra prin două geamuri pătrate, din sticlă armată, aflate însă mult prea 
sus pentru a putea fi atinse. Ştia că sticla era dură încă de când încercase 
pentru prima oară să le spargă, aruncând în ele cu orice îi picase în mână. 

McQueen avea ochii mici, şireţi, purta barbă şi era bine făcut, tipul clasic 
de individ agresiv. Vorbea cu accent londonez, deşi se născuse în Midlands. 
Nu avea nici simpatii politice, nici cazier, deşi poliţia îl cunoştea foarte 
bine. 

Fusese închis a doua zi după examenele finale şi era perfect conştient că 
nu se afla într-o închisoare obişnuită. Asta îl îngrijora cel mai mult. Nu 
putea să comunice cu nimeni. Nu fusese interogat şi singurul semn de viaţă 
pe care îl primea era aducerea meselor. Fanta pentru mâncare se deschidea 
într-o singură direcţie, aşa că nu putea să strige prin ea, deşi încercase. În 
cele din urmă, îşi descărcă furia asupra uşii, lovind-o de mai multe ori, până 
îşi răni picioarele. După ce descoperi microfonul, începu să strige 
obscenităţi, dar nu primi nici un fel de răspuns. 


Apoi îşi dădu seama că împotriva lui se purta un război psihologic şi se 
hotărî să suporte situaţia cu calm. Altfel ar înnebuni. Încercă să citească, 
cerând din când în când câte o explicaţie de la microfonul mut şi se strădui 
să-şi minimalizeze frustrarea. Nu puteau să-l ţină acolo la nesfârşit. Asta îl 
făcu să se întrebe cine îl închisese, de fapt. Între timp îşi dădu seama cu o 
teamă crescândă că nimeni nu avea să-l găsească acolo, pentru că nimeni nu 
avea nici cea mai vagă idee ce se întâmplase cu el. 

Începu să se gândească la noaptea petrecerii şi să se întrebe ce se 
întâmplase cu americanul. Apoi abandonă, speriat, subiectul, ca şi cum 
microfonul ar fi putut să-i audă şi gândurile. 

Când se întoarse în apartamentul său, Bulman îl sună pe Spider Scott şi 
se bucură că nu-i răspunsese Maggie. 

— lartă-mă că sun la ora asta. Când ai de gând să-i faci o vizită lui 
Cernov? 

— Pentru asta m-ai trezit din somn? 

— Nu dormeai. Eşti o pasăre de noapte, Spider. Ce zici? 

— N-am spus că sunt de acord. Şi nici nu mă gândesc s-o fac fără să am 
pe cineva afară ca să-mi ţină de şase. Culcă-te la loc, George şi anunţă-mă 
când reuşeşti să te organizezi. Şi nu mai suna la ora asta. 

— Stai puţin. Mâine trebuie să mă întorc la Oxford. E mai greu să găseşti 
un om acolo decât un ac în carul cu fin. Aruncă o privire mâine la lumina 
zilei şi spune-mi ce crezi, închise telefonul înainte ca Scott să-i poată 
răspunde. 

X 

— Frumoasă cameră, observă Bulman. Toate sunt la fel de bune? 

Tammy Rees zâmbi. 

— Nu e rea. Stau împreună cu o prietenă. Proprietara e drăguță şi nu 
suntem departe de colegiu. Dacă vreţi un ceai, însă, trebuie să mă invitaţi în 
Oraş. 

— Nu vrei să stăm de vorbă mai întâi? Dacă nu ne întrerupe nimeni, 
terminăm foarte repede. 

— Aţi vorbit şi cu ceilalţi? Tammy Rees vorbea cu un puternic accent 
galic şi era foarte atrăgătoare. Avea o privire inteligentă şi pielea albă, deşi 
părul ondulat era foarte negru. Aparent, viaţa însemna pentru ea câte o 
surpriză plăcută la fiecare pas. Dar Bulman ştia că, pentru ea, asta nu mai 
era adevărat. Fie îşi revenise extraordinar de repede după cele întâmplate, 
fie o aştepta un şoc întârziat. 

— Aproape cu toţi. Nu l-am văzut încă pe Phill Marshall, iar Walter 
McQueen parcă s-a evaporat. 

— E în spital, spuse Tammy cu un aer deschis. Dumnezeu ştie de ce. 

— Aşa zice toată lumea, rosti Bulman sec. Dar nu e internat în nici un 
spital din împrejurimi. Se opri aici ca să vadă dacă Tammy avea ceva de 


adăugat, dar nici ea nu ştia mai mult decât ceilalţi şi se arătă surprinsă de 
ceea ce auzi. 

— Vreţi să vă povestesc ce-mi aduc aminte din noaptea aceea? 

Devenise dintr-odată serioasă, ca şi cum n-ar fi vrut deloc să-şi aducă 
aminte. 

— Vreau doar să-mi formez o imagine asupra a ceea ce s-a întâmplat. 

— Ei bine, amintirile mele sunt un haos total, dar, după cum vedeţi, eu 
măcar am supravieţuit ca să povestesc. Nu vreau să mai trec prin aşa ceva. 
Biata Paula. 

— Eraţi prietene? 

— Prietene bune. Ea era cu doi ani mai mare decât mine. Dar a vrut mai 
întâi să vadă India înainte de a se apuca serios de studii. Când mi-au spus că 
era polițistă, am avut un şoc. Şi încă de la Secţia Specială. Nu mi-a venit să 
cred. 

— Asta a schimbat cu ceva sentimentele tale pentru ea? 

Tammy îşi strânse picioarele sub ea pe canapeaua veche. 

— Nu chiar. Mi-am dat seama că ne spiona pe noi, dar era o fată 
simpatică şi probabil avea un motiv serios. 

— Frumos din partea ta. De ce crezi că vă spiona? 

Tammy ridică din umeri. 

— M-am întrebat şi eu. În ultima vreme au apărut multe zvonuri despre 
traficanţii de droguri. Iar colegiile sunt foarte sensibile la pericolul cu care 
se confruntă unii studenţi străini, mai ales cei din Orientul Mijlociu. Dar, de 
fapt, nu ştiu. Ceea ce ştiu sigur e că un nenorocit ne-a pus droguri în băutură 
în seara aceea. 

Era cea mai hotărâtă afirmaţie de până acum. Bulman întrebă: 

— Ştii cumva şi cine a făcut-o? 

— Oricine ar fi făcut-o, ne-a drogat pe toţi. Ce n-aş da să-l prind pe 
ticălos. 

— Dar nu şi-a făcut-o şi lui însuşi, nu-i aşa? Probabil că a jucat teatru. Ce 
zici de Don Hayes, e posibil să fi fost el? 

Tammy se supără vizibil. 

— Sunteţi pe un teren aiurea dacă gândiţi aşa, domnule Bulman. Îl 
iubesc. Don n-ar face rău nimănui. Imaginaţi-vă cum trebuie să se simtă 
părinţii lui. Nu cred că le-ar fi făcut el aşa ceva. 

— Nici ţie? 


Tammy îi zâmbi malitios. 

— Nu sunteţi un detectiv foarte subtil. Întrebaţi direct: şi el simte pentru 
mine ceea ce simt eu pentru el? Ei bine, încă nu ştiu. Dumneavoastră ştiţi? 

— E posibil. A avut grijă să nu-ţi pomenească numele în legătură cu 
noaptea aceea. Gestul poate fi interpretat ca o încercare de a te proteja, nu 
crezi? Şi ceilalţi? 

— Jamie Burke şi Wally McQueen formează o pereche. Mie îmi sunt 
antipatici amândoi; prea radicali pentru gusturile mele. Sunt inteligenţi, dar 
foarte primitivi. Sunt sigură că Burke e amestecat în vreo organizaţie 
extremistă de genul „Drepturile animalelor”; ar fi în stare să meargă până la 
capăt, cu orice risc, să elibereze animalele pentru a le încredința unei sorţi 
mai rele decât cea pe care o înfruntă acum. L-am auzit odată, când nu ştia 
că eram pe acolo. L-am sfătuit pe Don să se ferească de el. 

— Atunci de ce nu te-a ascultat? 

— M-am gândit şi eu la asta. Mă chinuie şi pe mine, să ştiţi. Mi-ar plăcea 
să cred că noi şapte ne-am adunat din întâmplare în noaptea aceea. Dar nu 
cred că a fost aşa. Cineva a plănuit totul. Când băutura e trucată — şi se 
poate să nu fi fost droguri, ci un amestec mortal de alcool — oamenii îşi 
pierd minţile, îşi uită simpatiile şi antipatiile şi se iau după oricine îi 
conduce. Dacă e cineva treaz şi destul de convingător, atunci nu cred că e 
greu să-i târască pe ceilalţi după el. Era o petrecere, pentru Dumnezeu. Nu 
ne mai păsa cu cine eram, după un timp, oricum, n-ar fi contat. 

— Ai auzit împuşcătura? 

Tammy scutură din cap. 

— Câteodată îmi vine să cred că nu e decât o mare prostie, că, de fapt, ea, 
Paula, n-a murit. Dar trebuie să mă întreb ce s-a întâmplat cu ea, dacă e 
adevărat. 

— Şi totuşi, s-a tras cu un pistol. Nimeni n-a auzit nimic. 

— Poate că nu s-a întâmplat în timp ce eram acolo. Poate că au împuşcat- 
o mai târziu, după ce a căzut. Cineva ne-a făcut să intrăm în panică, a strigat 
să fie chemată o ambulanţă, iar noi, restul, să ne împrăştiem rapid, ca să nu 
dăm de belea. De-abia ne tineam pe picioare; în nici un caz nu eram în stare 
să gândim. Supravieţuirea e singurul lucru care te interesează într-o 
asemenea situaţie — aş putea să scriu un eseu despre asta. E ruşinos felul în 
care am părăsit-o acolo. Dar cel care a strigat ne-a asigurat că va rămâne cu 
ea. 


— Nu poţi să identifici vocea? 

— Ştiu că sună îngrozitor, dar nu mai eram în stare să deosebesc nici o 
voce. Nici măcar pe a mamei mele. A fost doar o voce, străbătând prin 
zgomotul vântului şi al ploii, care a pus stăpânire pe minţile noastre. 
Probabil că am fi făcut orice ne-ar fi spus. Noi strigam şi râdeam în 
continuare, deşi Paula era pe jos. Don căzuse mai devreme; l-am ajutat să se 
ridice. 

— Văd că-ţi aminteşti bine asta. 

— Foarte vag, dar mai ales pentru că era vorba de Don. Nu pot să 
vorbesc în numele celorlalţi. Dar dacă au folosit un fel de surdină? Atunci 
am mai fi auzit împuşcătura? 

— Nu cred, mai ales în mijlocul furtunii. 

Tammy îşi întinse picioarele şi Bulman observă cât de frumoase erau. 

— Nu prea v-am ajutat, nu-i aşa? 

— Ba cred că da, fie şi numai pentru că i-ai făcut un portret frumos lui 
Don Hayes. Asta îl va ajuta. 

Tammy se nelinişti brusc. 

— De ce? Are vreo problemă? 

— Nu mai mult decât ceilalţi. Bulman constată că fata era foarte isteaţă. 
Încerc să mă întâlnesc cu Phill Marshall şi să dau de urma lui Wally 
McQueen şi cu asta îmi închei ancheta. Mulţumesc, Tammy. Nu te da 
bătută. 

Phill Marshall nu se întorsese acasă şi nimeni nu ştia când avea să vină, 
aşa că Bulman făcu încă o dată drumul înapoi la Londra. 

X 

Când ajunse acasă, Bulman îşi controlă robotul telefonic, dar nu găsi nici 
un mesaj, îl sună pe Spider Scott şi dădu din nou peste blestemata de 
mesagerie vocală. Atât Scott, care avea o agenţie de turism, cât şi Maggie 
lucrau, dar Bulman se arăta deseori nerăbdător când voia să rezolve ceva. 
Spre mirarea lui, Scott îi făcu o vizită pe la şase seara. 

— Te rog să nu mai suni când e Maggie acasă. Deja a mirosit ceva şi 
întotdeauna devine suspicioasă când îţi faci tu apariţia. Poţi să-i dai un 
telefon tipului ca să vezi dacă e acasă? 

Bulman izbucni în râs. 


— Ai fost cuminte prea mult timp. Cum să-i dau telefon? Doar nu crezi 
că foloseşte numele de Cemov? Aşteptăm până se întunecă şi pe urmă 
mergem să vedem ce se întâmplă. 

— Am nevoie de un aparat de fotografiat şi de un beeper. Vreau să ştiu 
dacă e pe urmele mele. 

— S-ar putea să am nişte beepere pe undeva. Tu n-ai nici unul? 

— N-am folosit niciodată. Dar, pe de altă parte, întotdeauna mi-am făcut 
mai întâi tema cum trebuie. Am impresia că tu vrei să fi rezolvat totul ieri. 
Te sun eu la ora nouă. 

Scott plecă şi Bulman se întrebă dacă făcea bine punându-şi prietenul în 
primejdie. 

Scott se întoarse la ora nouă, după ce inventase o poveste pentru Maggie 
ca să-şi justifice absenţa. Înainte de a pleca împreună cu Bulman, Scott 
scoase o sticluță cu lac de unghii şi îşi pictă amprentele. Nu suporta să 
poarte mănuşi. Cei doi ieşiră din casă la nouă şi jumătate. 

Se opriră în locul unde stătuse Scott prima oară, când studiase casa. Nu 
era încă întuneric deplin, dar câteva lumini erau aprinse. Subsolul şi ultimul 
etaj erau cufundate în beznă. Cele două etaje de la mijloc erau evident 
locuite, iar de la unul se auzea muzică. 

Scott îi spuse lui Bulman să rămână pe loc, apoi traversă strada, urcă 
treptele şi sună la soneria ultimului apartament. Nu mai era la fel de calm ca 
înainte. Stăpânirea de sine nu-i mai fusese solicitată de mult timp. Dar acum 
nu mai putea să dea înapoi, iar degetele îi fremătau. 

Sună din nou, aşteptă mult mai mult decât era necesar, apoi se întoarse şi 
făcu un semn în direcţia porţii întunecate de vizavi. Nu-l vedea pe Bulman, 
dar spera că acesta îl vedea pe el, aşa că se apropie de partea din faţă a 
verandei pentru a face din nou cu mâna. Beeperul sună o dată şi el se 
întoarse zâmbind spre uşă. 

Avea la el şase chei de siguranţă luate de pe un inel cu ustensile de 
deschidere pe care îl ţinea ascuns acasă. Cea de-a treia făcu să sară 
încuietoarea, iar el deschise cu grijă uşa. Trecuseră ani de când nu mai 
făcuse aşa ceva şi era la fel de incitat ca întotdeauna, doar că acum avea un 
sentiment vag de teamă, pe care nu-l mai avusese niciodată. 

Închise încet uşa, măsură dintr-o privire holul bine luminat şi urcă scările 
păşind pe margine ca să evite scârţâitul. Ultimul etaj nu era luminat, aşa că 
scoase o lanternă mică şi găsi uşa în dreapta scării. 


Plimbă raza de lumină de-a lungul uşii, dar nu găsi nici un semn evident 
de siguranţă şi asta îl îngrijoră. Un fost asasin KGB şi-ar fi luat anumite 
măsuri de precauţie, i-ar fi fost ca o a doua natură, dar în spaţiul gol dintre 
uşă şi canat nu era nici măcar un fir de păr. Poate că nu era acesta 
apartamentul, dar avea totuşi sentimentul că nimerise unde trebuia. 

Îi luă puţin timp să deschidă uşa, pe care o împinse uşor. Înăuntru era 
întuneric beznă. Închise uşa după el, se strecură în hol şi rămase cu spatele 
lipit de perete. Ceva nu era bine. N-ar fi trebuit să fie atât de uşor. 

Rezistă tentaţiei de a aprinde lumina şi examină cele două uşi care 
dădeau în hol. Găsi o muscă moartă în spaţiul dintre uşă şi podea şi zâmbi 
în întuneric; aşa da, mai mergea. Oricine ar intra ar deschide ambele uşi. 
Trase musca afară cu un cui şi o aşeză atent într-o parte. 

Intră în sufrageria destul de spațioasă, modern mobilată, dincolo de care 
se afla o mică bucătărie. Cealaltă uşă dădea în sala de baie şi toaletă. 
Apartamentul era confortabil, dar lipsit de personalitate. Scott se opri să 
studieze un mic birou dintr-un colţ, lângă care se afla o combină stereo 
imensă. Dacă acesta era căminul lui Cernov, în mod sigur nu trăia din 
ajutorul de şomaj. Toate sertarele biroului erau descuiate, cu excepţia unuia. 
Găsi ceea ce căuta în sertarul de la mijloc. 

Un plic nesigilat conţinea un certificat de naştere mototolit, un certificat 
de căsătorie, unul de deces, o poliţă de asigurare, o ipotecă veche, anulată 
cu câţiva ani în urmă, un paşaport britanic care mai avea şase luni până la 
expirare şi actele de naturalizare. Mai erau un carnet de cecuri şi un 
certificat bancar. Scott le întinse pe masă şi le fotografie una câte una cu un 
mic aparat cu blitz de care făcuse rost Bulman. Când puse plicul la loc, găsi 
altul, mai mic, cu câteva bonuri de benzină, care indicau faptul că 
proprietarul avea maşină şi cumpăra benzină în această ţară de ceva vreme. 

Scott era destul de mulţumit, dar intrigat de sertarul încuiat pe care se 
simţi îmboldit să-l deschidă. Pierdu destul de mult timp şi îşi blestemă 
neîndemânarea. Aproape renunţase când încuietoarea cedă şi el trase 
sertarul pe care îl găsi plin cu fotografii porno şi câteva casete video, 
probabil de acelaşi fel. Făcu două poze cu aparatul, apoi descoperi că una 
dintre ele avea pe spate numele, adresa şi telefonul unei agenţii de întâlniri, 
pe care le fotografie înainte de a pune totul la loc. Intenţionase să se rezume 
la atât, dar, din cauza surprinzătoarei descoperiri, cercetă şi restul camerei şi 


găsi câteva reviste porno în spatele combinei. În timp ce aranja totul la loc, 
beeperul sună de două ori. 

Scott se deplasă repede la fereastră şi trase draperia puţin într-o parte, dar 
nu văzu nimic în stradă şi plecă spre uşa de la sufragerie. Strecură musca 
înapoi sub uşă, observă telefonul pe o măsuţă din hol şi se repezi ca să ia 
numărul, dar găsi discul alb. Se grăbi să ajungă la intrare, îşi lipi urechea de 
lemn şi nu auzi nimic, apoi ieşi. În timp ce se străduia să închidă uşa, auzi 
paşi pe scară. 

Scott continuă să meşterească la încuietoare; era vital să o închidă. Se 
resemnase deja că nu avea cum să iasă fără să treacă pe lângă cel care urca 
scările. Degetele începură să-i tremure, apoi îl năpădi sudoarea şi, pentru 
prima oară în viaţă, îl lăsară nervii. În cele din urmă, încuietoarea se răsuci 
cu un zgomot mult prea puternic în holul întunecat şi tăcut. Se refugie în 
colţul cel mai îndepărtat de uşă pe care îl permitea arhitectura blocului. Se 
afla la ultimul etaj şi, în afara cazului în care exista un pod, singura ieşire o 
reprezentau scările. Se lipi cât putu de tare de perete. Era cea mai bună 
soluţie, dar, oricum, se simţea total expus. 

Apoi lumina din hol se aprinse, iar el nu avea unde să fugă. Rămase pe 
loc, încercând să se facă una cu peretele. Un bărbat se opri la uşa de la 
intrare, întors pe jumătate cu spatele la el. Scott auzi clinchetul slab al yalei 
răsucindu-se şi nu făcu nici o mişcare. Nu vedea decât un spate întors, dar, 
după descrierea lui Bulman, omul putea să fie foarte bine Cernov. Uşa se 
deschise şi se încuie după ce bărbatul intră. Scott nu se mişcă. 

Lumina din hol se stinse automat şi Scott se bucură de întuneric, dar mai 
rămase un timp pe loc, mirat de faptul că această lumină din hol putea fi 
controlată din interiorul apartamentului. Coborî repede scările, fără să facă 
zgomot. Trecu de uşa de la parter, o încuie apoi merse grăbit de-a lungul 
clădirii, pe acelaşi trotuar, ca să nu poată fi văzut din spatele perdelelor de 
la ultimul etaj. Ştia că Bulman avea să-l înţeleagă şi să-l urmeze în cel mai 
scurt timp. 

Se întâlniră după colţ câteva minute mai târziu. 

— Credeam că te-a prins, spuse Bulman cu o oarecare uşurare. 

— Era cât pe ce. M-ai anunţat prea târziu şi am avut probleme cu 
închiderea uşilor. Făcu o pauză, hotărându-se cu greu să continue. Am 
tremurat zdravăn. Nu mi s-a mai întâmplat niciodată. Mă depăşeşte, George. 

— Nu vorbi prostii. Eşti doar ruginit. Ai reuşit, nu-i aşa? 


Bulman observă că Scott încă tremura. 

Mergeau încet, unul lângă altul şi Bulman se uită la Scott care părea 
copleşit. Amândoi erau înalţi de peste un metru optzeci. 

— Nu ţi-ai pierdut îndemânarea, Scott. Ai făcut o treabă foarte bună. 

— Începusem să mă îndoiesc. Cred că am obţinut ceea ce voiam. Apropo, 
tipul se ocupă de pornografie, probabil de plăcere. Ajunseră pe strada lui 
Bulman, iar Scott îi întinse aparatul şi spuse: Ai materiale ca să le 
developezi singur? Eu n-aş avea încredere în altcineva. 

— Nu, dar ştiu pe cineva care îmi va împrumuta o cameră obscură. Îl mai 
ţii minte pe Bluie Palmer? Ar trebui să găsesc un taxi. 

— Bluie? Credeam că lucrează pentru ei. 

— A lucrat. Acum s-a retras. Doar nu-l cheamă degeaba Bluie. Când o 
să-i arăt pozele porno ale lui Cernov, sunt sigur că o să-mi spună cine a luat 
parte, data, locul, actorii principali şi cine a fotografiat. Probabil chiar el. 
Nu cred că durează mult. 

— Vrei să te duci chiar acum? Cum reuşeşti să-ţi păstrezi atâţia prieteni, 
George? Eşti un ticălos. 

— Ştiu. Dar Bluie nu mi-e tocmai prieten. Îmi e doar dator. Aş fi putut 
să-l bag la răcoare pentru totdeauna. Îţi dau un telefon mâine. 

— Ai totul în aparat. Am plecat. E târziu. 

Cei doi plecară în direcţii opuse. 

X 

Era ora patru şi jumătate dimineaţa, iar Bulman ajunsese acasă şi se uita 
la fotografiile împrăştiate pe masă. Îşi scosese haina şi cravata şi arăta 
obosit şi tras la faţă, iar barba nerasă reflecta lumina de la veioza pe care o 
trase lângă el. 

Charles Dubas se născuse în Estonia în decembrie 1945. Certificatul de 
naştere era atât de bine făcut şi de vechi, încât părea real. Actele de 
naturalizare arătau că Dubas devenise cetăţean britanic în 1960. Ar fi fost 
interesant de văzut certificatele de naştere ale părinţilor, dar acestea nu 
apăreau pe film. Carnetul de cecuri uzat, ipoteca veche, paşaportul valid şi 
restul fuseseră aşezate ca să fie găsite uşor. Oamenii păstrează în general 
toate actele împreună? Sau le pun de-o parte pe cele de care nu au nevoie în 
fiecare zi, ca de exemplu un testament, care lipsea, dar ar fi fost interesant 
de văzut. 


Nu era nici un număr de telefon şi nu-i stătea în fire lui Scott să uite un 
lucru atât de important. Căută în cartea de telefon, fără succes. În ciuda orei 
târzii, sună la informaţii şi află că numărul era secret. 

Bulman era tulburat de ceea ce găsise, dar şi mai tulburat de ceea ce nu 
găsise. Se bărbieri, făcu un duş şi îşi pregăti o cafea tare. Era prea târziu ca 
să se culce, s-ar fi trezit şi mai obosit. Se aşeză cu cafeaua în faţă şi se 
întrebă de ce actele lui Cernov fuseseră puse toate într-un loc accesibil, 
având în vedere că era un asasin cu multe lucruri de ascuns. lar Cernov nu 
era omul care să facă munca mai uşoară pentru cineva. 

Bulman descoperi că multe din lucrurile pe care le ştia se băteau cap în 
cap. Deşi apăruse acest Cemov, chiar şi numai ca o ameninţare, Bulman 
avea presentimentul că problema n-avea nimic de-a face cu spionajul, la 
nici un nivel. E adevărat, foştii specialişti erau deseori folosiţi pentru că 
aveau experienţă, erau tari ca stânca şi, ca mulţi alţii, erau în căutare de 
lucru. Mulţi oameni ca Cernov ieşiseră la pensie, dar aveau încă mult de 
oferit. De vreme ce el nu era genul care să intre în afaceri de unul singur, în 
mod sigur cineva, care cunoştea jocul la fel de bine ca şi el, era în spatele 
întregii poveşti şi trăgea sforile. 

Ambasadorii nu mai erau la fel de puternici ca în urmă cu câteva decenii. 
Unii sugeraseră chiar că nu mai aveau nici o valoare, că nu erau decât un 
ornament costisitor pe lista de plată şi aşa enormă a contribuabilului. Decor, 
nimic mai mult. Lumea se schimbase prea mult, iar metodele nu mai erau 
cele de altădată. Rolul lor se schimbase. Aşa că ce valoare mai avea Marvin 
Hayes, în afara celei pentru care îşi primise postul? 

Bulman lăsă fotografiile împrăştiate pe masă, se aşeză în faţa lor şi le 
studie până când aţipi pe scaun şi aproape căzu de pe el. 

Se trezi şi primul impuls fu să se prindă de masă. Se uită la ceas: şase şi 
zece minute. Se ridică greoi, scotoci într-un sertar pentru casete, în care îşi 
ţinea acum revistele, găsi un carnet mototolit şi îl luă lângă telefon. Găsi un 
număr, îl formă şi aşteptă o vreme. 

În cele din urmă îi răspunse o femeie, nervoasă şi obosită: 

— Oricine-ai fi, nu sunt acasă, aşa că du-te dracului. 

— Sunt George, spuse repede Bulman. Şi ai greşit direcţia, Julie. Sper că 
nu te-am întrerupt. Ai pe cineva cu tine în pat? 

— George? Care George? Îţi dai seama cât e ceasul? 

— M-am gândit că nu contează dacă tot lucrezi de noapte. 


— A, George. Ar fi trebuit să-mi închipui. Pentru Dumnezeu, dacă aveam 
treabă? 

— Ştiu, recunoscu Bulman. Dar aş fi fost dispus să te aştept până termini. 
Te-ai trezit? 

— Ticălosule. Nu te-ai schimbat deloc. Ce vrei de la mine? 

— Dacă mai lucrezi încă, aş vrea să faci o treabă pentru mine. Bine 
plătită. 

— Înseamnă că nu sunt banii tăi. Tu mi-ai cere pe credit sau degeaba. Te 
ascult. 

— Mai lucrezi pe cont propriu sau ai apelat la o agenţie? 

— Stau prost cu banii. Dacă nu lucrez la o agenţie, rămân pe drumuri. 

— Nu la agenţia DLA, nu-i aşa? 

— Vaca aia? Cred că glumeşti. E o hoaţă. 

— Vreau să te angajezi la ei o vreme şi să cauţi un anumit client. Nu 
contează că e hoaţă, n-o să-ţi lipsească banii. E doar pentru puţin timp. 

— Nici măcar nu mă tentează, George. Şi asta nu e oră pentru afaceri. Mă 
culc din nou. 

— Te invit la prânz la Romano. La douăsprezece şi jumătate. 

Închise telefonul înainte ca Julie Clarke să aibă timp să-şi dea seama că 


devenise cam nesocotit cu banii. 
x 


Nu se mai văzuseră de peste un an şi Bulman observă micile schimbări. 
Deşi era încă atrăgătoare, Julie Clarke dădea semne de îmbătrânire 
prematură şi Bulman se întristă. Îşi păstrase totuşi silueta care, presupuse el, 
era esenţială în meseria ei. Îşi aminti că avea aproape treizeci de ani, dar 
arăta cu zece ani mai bătrână şi situaţia nu se va ameliora, dacă avea de 
gând să trăiască tot aşa. 

Vorbiseră despre asta cu mult timp în urmă, când soţul ei primise ordinul 
de a nu se mai apropia de ea pentru că era adeptul violenţei, al posesiunii 
totale. 

Bulman înţelegea argumentele financiare invocate de această femeie 
pentru a justifica ceea ce făcea. Ratase o carieră de fotomanechin, jucase în 
câteva filme, dar îi era greu să accepte disciplina unei meserii de rutină şi 
nu voia în ruptul capului să admită că, până la urmă, ajunsese într-o 
fundătură. 'Trecuse, poate, prin prea multe greutăţi ca să mai accepte să fie 


proprietatea cuiva şi preferase să ofere plăcere tuturor fără să fie a nimănui. 
Era, vorba psihologilor din poliţie, „femeia discernământului parţial”. 

El o considerase întotdeauna o femeie caldă şi generoasă, cu un 
temperament debordant şi un fel de inconştienţă care avea să fie, constant, 
farmecul ei. De asemenea, credea că existau momente în care meseria ei îi 
plăcea cu adevărat. Când încerca să şi-o explice, nu ajungea nicăieri şi, în 
cele din urmă, o accepta aşa cum era. Încercase să-i fie un fel de frate mai 
mare sau orice altceva, dar eşuase. 

— Văd că ai rămas pe poziţie, spuse Julie cu o scânteie în ochi. Crezi că 
poţi s-o iei tot timpul de la capăt. N-am nimic, serios. Şi îmi pare rău că m- 
am purtat urât la telefon. Ce oră imposibilă pentru a da telefoane! Dar 
presupun că nici tu, nici eu n-o să ne schimbăm vreodată, George. Apropo, 
te-ai cam îngrăşat. 

— Eu mă îngraş mereu. Îl urmări pe chelnerul care le servea masa. Şi 
chestia asta n-o să mă ajute deloc. Deci, te descurci? 

— Mai mult decât atât. Mi-am pus ceva deoparte. Mai stau cel mult cinci 
ani şi pe urmă intru şi eu în viaţă. 

Aşa spuneau toate. Bulman uitase cât de mult îi plăcea această fată şi 
începu să aibă îndoieli asupra a ceea ce voia să-i ceară. 

— Îmi trezeşti o mulţime de amintiri, Julie. Unele foarte plăcute. 

— Într-adevăr, foarte plăcute. Îl privi cu un aer cochet. Ce ne-am mai 
distrat! Uneori putea fi foarte veselă şi în acel moment era. Abia atunci îşi 
dădu el seama că juca teatru, întotdeauna părea foarte fericită când voia să- 
şi ascundă durerea şi se întrebă dacă lucrurile mergeau într-adevăr atât de 
bine precum spunea. Ce vrei de la mine, George? 

— Încep să mă îndoiesc. Restaurantul ăsta e la fel de bun ca înainte. 
Mănâncă. 

— Azi-dimineaţă erai foarte fericit la gândul că te vei folosi de mine. Nu 
m-am schimbat atât de mult. Încă mai pot să-i dau gata. 

Bulman îşi şterse buzele cu şerveţelul. 

— Bineînţeles că poţi. Chiar şi eu mi te-am imaginat de câteva ori. Dar 
acum poate fi periculos. 

— Mai periculos decât acum câteva ore? S-a întâmplat ceva între timp? 

— Nu. Bulman clătină din cap. Dar eram mort de oboseală la ora aceea, 
nu gândeam limpede. Hai să mâncăm, să ne simţim bine împreună şi să 
uităm restul. 


— La naiba, George Bulman. Un atac subit de conştiinţă? Nu mai vrei să 
te foloseşti de oameni? Ce-ai păţit? 

— E mai riscant decât am crezut la început. Zâmbi. Dar îmi pare bine că 
te-am sunat, Julie. Mă bucur să te văd. 

— Nu vrei să mă culc cu individul? 

— Asta-i partea cea mai uşoară. Omul ăsta obişnuia să-şi câştige pâinea 
făcând felul altora. E un asasin profesionist. Nu ştiu ce mi-a venit să-ţi cer 
aşa ceva. 

— Are obiceiul să omoare femei uşoare? 

— Nu, nu-i vorba de asta. Făcea treburi plătite, cu caracter politic. 

— În afară de a mă culca cu el, ce altceva ar mai fi trebuit să fac? 

— Voiam să ştiu pentru cine lucrează. 

— Şi cum aş putea să aflu aşa ceva? Să-l întreb? Să-i dau o „bombonică” 
şi să-l caut prin buzunare? 

— Nu. Voiam doar să-l ţii ocupat, ca să avem timp să-i scotocim 
apartamentul. Poate că nici nu e acolo ceea ce-mi trebuie, dar, oricum, n-ar 
fi o treabă prea scurtă. Mi-ar trebui aproape toată noaptea. Dacă ar afla 
ceva, s-ar supăra foarte tare. Foarte tare. Cred că are multe secrete. 

— Atunci ar trebui să fi foarte atent, nu-i aşa? Şi să te asiguri că nu trag 
eu ponoasele dacă o încurci. 

— Nu, îmi pare rău. Nu ştiu ce a fost în capul meu. Sunt sigur că poţi să-i 
dai de lucru o noapte întreagă, dar ar fi trebuit să mă gândesc înainte de a te 
suna. Toată viaţa acestui om e o minciună şi nu s-ar da în lături de la nimic 
ca să o apere. Până la sfârşitul vieţii va trăi uitându-se înapoi peste umăr, 
dar, oricum, aşa e învăţat. Dacă încerci să-l ţii lângă tine un pic mai mult 
decât se aşteaptă, o să înceapă să intre la bănuieli. Sunt un prost că m-am 
putut gândi la aşa ceva. Ai tot dreptul să-mi ceri bani pentru timpul pe care 
l-ai pierdut cu mine. 

— Nu ţi-aş lua banii fără să fac nimic, George. Întotdeauna am muncit 
pentru bani. 

— Uneori sunt într-adevăr foarte prost. Ar trebui să-mi muşc limba. 

— O să ţi-o muşc eu dacă nu încetezi. E foarte simplu. Julie îl privi, iar el 
n-o mai văzuse niciodată atât de rugătoare. Am nevoie de bani, George. 
Cred că ştii foarte bine, ticălosule. 

Connie Taylor se pregătea să deschidă uşa de la biroul lui Mike Sealy, dar 
o găsi întredeschisă. Dacă voia să intre pe neaşteptate, întotdeauna bătea la 
uşă; dacă era chemată, nu se mai obosea. Acum ar fi trebuit să bată, fiindcă 
tocmai se întorsese de la biroul unui coleg şi trecea prin faţa uşii lui Sealy, 
când îşi amintise că avea de clarificat o problemă cu el. În mod normal, l-ar 
fi sunat prin intercom. 

Nu ştia de ce reacţionează aşa. Mai târziu, gândindu-se la asta, îşi 
imagină că era din cauza îngrijorării crescânde pentru el. Uşa era 
întredeschisă, ea o împinse uşor şi îl văzu pe şeful ei în faţa biroului, cu 
spatele la ea, ţinând în mână fotografia de familie în ramă de argint care în 
ultima vreme părea să-l obsedeze. Connie se simţi dintr-odată vinovată şi îşi 
dădu seama că trebuia să plece sau să îşi semnaleze prezenţa. Totuşi, rămase 
să-l privească, fascinată de ceea ce făcea. 

Sealy desfăcu partea din spate a ramei, o aşeză cu grijă pe masă şi scoase 
o scrisoare de sub fotografie. Era împachetată, iar el o despături uşor şi o 
citi. De unde stătea, Connie văzu că era scrisă de mână. Erau două foi prin 
care se vedea lumina de la fereastră. Păreau subţiri ca foita de ţigară. 

Connie descoperi că nu putea să se mişte. De la distanţa aceea n-avea 
cum să citească, dar ceea ce o tulbura era reacţia lui Sealy. Mâinile îi 
tremurau şi, când termină de citit a doua pagină, era evident că plângea 
încet. Ea simţi că o podidesc lacrimile doar văzând tristeţea lui. 

Mâna care ţinea scrisoarea căzu pe masă şi el rămase mult timp cu 
privirea pierdută pe fereastră, apoi citi din nou scrisoarea, de data aceasta 
mult mai liniştit. Urmărindu-l, Connie avu senzaţia că el nu mai avea 
nevoie să citească scrisoarea, că o citise probabil de atâtea ori, încât o 
învățase pe dinafară. Citirea ei părea un fel de pedeapsă autoimpusă pentru 
ceva ce nu trebuia uitat. Connie era atât de tulburată de ceea ce vedea, încât 
uită pericolul. 

Sealy se îndreptă, ca şi cum până şi acest mic gest necesita un efort 
teribil, lipi cele două foi şi le împături cu multă grijă înainte de a le pune la 
loc, în spatele fotografiei. Degetele îi tremurau în timp ce fixa rama peste 
scrisoare. 


Deodată, Connie îşi dădu seama că trebuia să plece. Trase uşa după ea, 
lăsând-o întredeschisă şi se grăbi spre biroul ei. Auzi ţârâitul telefonului cu 
mult înainte de a ajunge la uşă. Alergă pe ultimii metri şi încercă să nu 
gâfâie când îi răspunse lui Sealy. Era clar că îşi revenise foarte repede din 
tristeţea care îl copleşise mai devreme. 

Amândoi mergeau la masă în acelaşi timp, dar foarte rar împreună. După 
ce Sealy plecă să mănânce, Connie simţi un impuls pentru care nu era 
pregătită. Tentaţia de a intra în biroul lui Sealy în timp ce acesta era plecat 
era prea puternică pentru a-i rezista, deşi lupta împotriva ei cu toate forţele. 
Nu putea să înţeleagă nici măcar de ce se gândea la aşa ceva. 

Avea o cheie de la birou, fiindcă făcea parte din administraţie. O folosea 
foarte rar, dar acum îşi dorea să n-o fi avut. Aşteptă câteva minute ca el să 
părăsească clădirea, apoi se îndreptă spre birou cu un sentiment puternic de 
vinovăţie, tremurând şi întrebându-se ce o apucase. Când întoarse cheia în 
broască, reuşi să se convingă că o făcea pentru binele lui. 

Lăsă uşa întredeschisă pentru a auzi mişcările celorlalţi şi pentru a putea 
evada repede la nevoie. Sentimentul trădării era atât de puternic, încât 
aproape renunţă. Apoi îşi aminti lacrimile şi mâinile lui tremurânde, intră în 
birou, ridică suportul fotografiei şi îl întoarse. Văzu imediat că era uşor de 
deschis şi, judecind după zgârieturile din jurul clamelor, fusese deschis de 
multe ori. 

Aruncă o privire spre uşă, apoi se aşeză în poziţia în care îl găsise pe 
Sealy. Mâinile îi tremurară când încercă să deschidă clamele din jurul 
ramei, dar dintr-un cu totul alt motiv: niciodată în viaţa ei nu făcuse ceva 
atât de grav. Desprinse scrisoarea, lăsă rama pe masă ţi abia atunci îşi dădu 
seama cât de fragile erau cele două foi. 

Foarte uzată şi aproape găurită într-un loc, scrisoarea era greu de citit, iar 
scrisul varia de la un paragraf la altul şi uneori era aproape ilizibil. La 
început crezu că era scrisul unui copil, dar mai târziu îşi dădu seama că 
fusese scrisă cu mare greutate, ca şi cum cineva ar fi încercat să-l împiedice 
pe cel care scria, sau ca şi cum ar fi fost presat de timp. 

Când ajunse la jumătate, îşi dori să nu fi început deloc, dar acum nu mai 
putea să se oprească. Simţi că i se moaie genunchii, se prinse de masă 
pentru a nu cădea şi aşteptă câteva minute înainte de a fi în stare să 
continue. Când termină, încercă să împăturească scrisoarea la loc, dar 
mâinile îi tremurau atât de tare, încât intră în panică. În timp ce se străduia 


să-şi păstreze calmul, începu să regrete că nu încercase mai tare să reziste 
tentaţiei. 

O întâlnire atât de brutală cu tragedia umană nu era pentru cei slabi de 
inimă şi, în timp ce împăturea foile delicate de hârtie, nu se putu împiedica 
să-şi imagineze ce-ar fi crezut duşmanii ei dacă ar fi văzut-o atunci: căţeaua 
arogantă cedase psihic. 

Reuşi să pună scrisoarea la loc şi să fixeze rama, chinuindu-se să închidă 
clamele. Când aşeză fotografia în poziţia iniţială, simţi prezenţa cuiva în 
spatele ei. 

K 

Zoe Hayes reuşea din ce în ce mai greu să rămână singură cu soțul ei. În 
fiecare zi lucra până târziu şi onora toate invitaţiile, deşi ura petrecerile 
formale la care poziţia sa îl obliga să participe. Când ajungeau, în sfârşit, 
singuri în dormitor, el era prea obosit ca să mai vorbească şi adormea 
imediat, deşi ea era sigură că, de cele mai multe ori, stătea nemişcat, 
prefăcându-se că doarme. 

Faptul că o evita, deşi el jurase că nu era aşa şi că nu era decât victima 
unor crize care-i epuizau toate resursele, nu o ajuta deloc să se liniştească. 
Ştia că îi ascunde ceva; asta o speria şi îi afecta sănătatea. 

Zoe se întreba din ce în ce mai des dacă făcuse bine folosindu-și influenţa 
pentru a-i obţine soţului său acest post. Alţii îl doriseră foarte tare, în timp 
ce Marvin fusese complet indiferent. Ştia de ce, în cele din urmă, îl 
acceptase şi îl iubea mai mult pentru asta. Şi acum, deşi stăteau mai mult 
împreună, de fapt, erau mai singuri ca oricând. Era bizar. 

Când el lucra la DEA, petreceau puţin timp împreună, dar acele momente 
erau minunate. Ştia că atunci când Don avusese problema cu drogurile, în 
timp. Ce Marvin îşi petrecea cea mai mare parte din viaţă luptând împotriva 
celor care le fabricau şi le comercializau, soţul ei fusese cumplit de speriat. 
Ea trăia acum aceleaşi senzaţii: dezastrul era inevitabil, doar că acum nu 
ştia dacă mai putea să suporte. Dacă Don avea din nou aceleaşi probleme, ar 
fi devastator pentru familia lor, pentru că ea abia mai putea să-şi ţină nervii 
în frâu, iar tactica de evitare adoptată de Marvin nu tăcea decât să 
înrăutăţească situaţia. 

La micul dejun îl prinse singur. De obicei se trezea târziu, dar de data 
aceasta nu mai voia să scape ocazia. Când intră în cameră, el răsfoia câteva 


ziare. Micul dejun era singura masă la care insista să nu fie servit de 
personal. Îi plăcea să pună ordine în treburile lui înainte de a pleca la 
Ambasadă. 

Când Zoe intră în cameră, el ridică privirea din ziar. Observă ridurile ei 
adâncite, ochii încercănaţi şi disperarea din spatele lor. Ştia foarte bine cât 
rău îi făcea şi nu vedea nici o ieşire. Îşi pusese toate speranţele în Bulman 
şi, deşi încrederea în el devenea în fiecare zi mai puternică, nu putea să 
ignore faptul că munca de detectiv era îngrozitor de lentă. 

— Bună dimineaţa. Mă bucur că te-ai trezit mai devreme. Vrei nişte 
cafea? 

— Las-o baltă, Marv. Pot să-mi pun şi singură. Vreau să ştiu ce se 
întâmplă şi de ce avem nevoie de un detectiv particular. Dacă nu-mi spui 
acum, o să ajung direct la casa de nebuni. Nu mai suport să mă eviţi aşa. 

Hayes împături ziarul, încercând din răsputeri să se concentreze. Ştia cât 
de mult o afectase problema lui Don cu drogurile, dar nu ştia ce se putea 
întâmplă dacă îi spunea că poliţia britanică, la cel mai înalt nivel, avea 
dovezi că Don împuşcase o polițistă de la Secţia Specială. Ce trebuia să-i 
spună? Minciunile se puteau întoarce împotriva lui şi atunci situaţia ar fi 
fost mult mai gravă. Ştia că ziua aceasta ar fi venit oricum şi că, mai 
devreme sau mai târziu, trebuia s-o înfrunte. 

— Mă sperii dacă ţi-e atât de greu să-mi spui. Pentru numele lui 
Dumnezeu, nu sta acolo ca o paiaţă. Vorbeşte cu mine înainte ca eu să încep 
să vorbesc cu pereţii. E Don, nu-i aşa? 

Dacă nu-i spunea nimic, avea să cedeze, iar dacă îi spunea adevărul, nu 
ştia ce se putea întâmplă. Povara lui era la fel de mare ca a ei, doar că de 
altă natură. Dacă voia să-i spună ceva, trebuia să fie adevărul, pentru că nu 
vedea cum ar fi putut să răstălmăcească ceea ce ştia. Se uită la ea, ştiind cât 
de mult suferea şi că el avea să-i răsucească cuțitul în rană. 

— Nu e vorba despre droguri, spuse el. S-ar putea chiar să nu fie nimic. 
A fost o petrecere cam nesăbuită după examene şi cineva a fost rănit. Unii 
vor să dea vina pe Don. De aceea l-am angajat pe acest fost poliţist, ca să 
vadă despre ce e vorba. 

— Asta e tot? 

— Sigur. Totul va fi bine. Nu trebuie să-ţi faci griji. 

— Asta mi-ai ascuns atâta timp, încât era să-mi pierd minţile de supărare? 
De ce nu mi-ai spus când s-a întâmplat? 


— N-am vrut să-ţi faci probleme. 

— N-ai remarcat câte probleme mi-am făcut? 

Hayes îi evită privirea acuzatoare. 

— Cam asta e. Ancheta merge bine din punctul nostru de vedere. 

Zoe rămase în faţa lui cu lacrimi în ochi şi buzele tremurând. Când el 
întinse mâna spre ea, cu o lovitură disperată ea răsturnă dintr-odată tot ce 
era pe masă. Vasele se împrăştiară cu zgomot pe jos şi ea strigă: 

— Mincinos nenorocit! De ce mă chinui aşa? Ce s-a întâmplat cu tine? 
Lacrimile i se rostogoleau pe obraji, iar Hayes avu senzaţia că îi semnase 
internarea într-un spital de nebuni. 

Se ridică tremurând şi ocoli masa pentru a o mângâia, dar ea se trase 
înapoi. Nu mă atinge! Vreau să ştiu cine a fost rănit. Spune-mi, pentru 
Dumnezeu. 

— O fată, o studentă. Încearcă să înţelegi, draga mea. Am vrut să te 
feresc exact de ceea ce se întâmplă acum. Lasă totul în seama mea. Mă 
ocup eu. 

— Ce-a păţit? 

— Ce importanţă mai are? S-a întâmplat. La naiba, Zoe, linişteşte-te. 

— E la spital? Zoe stătea lipită de perete, înlăcrimată şi distrusă şi avea 
nevoie de alinarea unei minciuni convingătoare pentru că îi era teamă să 
înfrunte adevărul pe care, de fapt, nu voia să-l audă. Şi totuşi, trebuia. 
Răspunde, Marvin, rosti în şoaptă. 

— Nu, nu e la spital. 

Ştia că el încerca în continuare să evite răspunsul şi abia reuşi să mai 
întrebe: 

— Atunci la morgă? 

Încăpăţânarea ei devenise dureroasă ca să ajungă în acest punct. Hayes nu 
ştia ce să facă sau ce să spună ca să o ajute. Până acum eforturile lui de a o 
proteja avuseseră urmări dezastruoase. Ţinuse cont de fragilitatea ei psihică, 
dar îi subestimase hotărârea şi inteligenţa. În adâncul sufletului era convins 
că oricum s-ar fi ajuns aici şi totuşi, dacă s-ar fi întâmplat încă o dată, ar fi 
procedat exact la fel, în speranţa că timpul îi va oferi răspunsul. Nu avea 
rost să se mai eschiveze. 

— E moartă, spuse el şi cuvintele sunară mult mai grav decât atunci când 
le auzise pentru prima oară. Se aşeză greoi pe scaunul cel mai apropiat. Îmi 


pare rău. Am sperat că voi avea nişte răspunsuri ca să pot evita această 
situaţie. Am făcut-o pentru tine. 

Zoe alunecă încet pe lângă perete, se ghemui la baza lui şi îşi ascunse 
capul în mâini. Plângea uşor şi Hayes ştia că ar greşi dacă ar încerca să o 
mângâie. Printre braţele încrucişate răzbătu vocea ei, înăbuşită şi 
tremurătoare: 

— Cum a murit? 

El înţelese că se terminase deja. 

— A fost împuşcată. Sunt convins că Don n-a avut nici o legătură şi 
încerc s-o dovedesc. 

— Înseamnă că poliţia crede că el a făcut-o, altfel n-ar mai fi nevoie s-o 
dovedeşti. 

— Nici ei nu sunt foarte mulţumiţi de informaţiile pe care le deţin în 
acest moment. Nu s-a făcut nici o acuzaţie. Asta e formidabil, nu-i aşa? 

Zoe îşi sprijini bărbia pe braţe şi se uită la el cu ochii înroşiţi şi umezi. 

— Vreau să plec acasă. Doamne, urăsc locul ăsta. Tu rămâi aici, iar eu şi 
Don ne întoarcem acasă. 

Atunci el spuse poate lucrul cel mai dureros. 

— Mă îndoiesc că-l vor lăsa pe Don să plece până nu se clarifică situaţia. 
Poliţia încearcă să ne ajute, pentru asta n-au făcut nici o acuzaţie oficială, 
dar cred că mai au nevoie de nişte răspunsuri înainte de a-i permite să 
părăsească Anglia. 

Cel puţin reuşise să-i ascundă faptul că fata era polițistă, infiltrată la 
colegiu. Nu putea decât să se roage şi să spere că întrebările ei aveau să se 
oprească aici. 

Avu impresia că ea era pe punctul de a izbucni din nou, dar, cu o 
clarviziune remarcabilă, Zoe spuse: 

— Cine ne face asta? Crezi că scumpul tău Bulman poate să afle? 

x 

Sealy nu se duse să ia masa la restaurantul său obişnuit, ci preferă să 
mănânce ceva uşor la garajul aflat la un sfert de oră de biroul său. Erau mai 
multe garaje în şir, iar el descuie lacătele duble de siguranţă şi intră pe una 
din cele două uşi înalte. O închise după el şi încuie pe dinăuntru. 

Aprinse lumina şi văzu două maşini în garaj, un Jaguar XJ 12 decapotabil 
şi un Porsche, aflate acolo doar pentru a reflecta spiritul locului. Garajul era 


curat, rafturile perfect aliniate şi, din câte putea el să vadă, podeaua nu avea 
pete de ulei. 

Sealy înaintă spre capătul garajului, unde peretele cu tencuiala puţin 
îngălbenită era acoperit de sus până jos cu rafturi şi apăsă pe un buton care 
arăta ca un cui ieşit în afară. Transmise un anumit semnal şi aproape 
imediat o parte din perete se deplasă înapoi, iar el intră într-un spaţiu cu 
totul diferit. Un tânăr cu un toc de pistol gol în mână îl întâmpină pe Sealy 
cu o reverență. 

Coridorul cu lespezi de piatră avea o formă neregulată şi se termina într- 
un L. Aerul era răcoros şi bâzâitul slab al aparatului de aer condiţionat se 
auzea din capătul micului complex. Pereţii erau de un alb aproape sanitar, 
fără nici un ornament. 

— Ce face? întrebă Sealy, urmându-l pe tânăr spre o cameră din capătul 
coridorului. 

— Meditează. Vreti să vă arăt nişte înregistrări? 

— Aş vrea un sandviş mai întâi, Tommy, dacă poţi să faci rost. 

— Nici o problemă. Cafea? 

Tommy Wise avea peste treizeci de ani, părul şi pielea deschise la culoare 
şi purta o mustață care îl făcea să pară mai bătrân şi nu i se potrivea. 
Pistolul automat se odihnea la vedere pe masă, unde îl pusese ca să-l curețe. 
Nu-i scăpă privirea dezaprobatoare a lui Sealy — nu trebuia să-şi curețe 
pistolul când era de serviciu; trebuia să-l poarte şi să-l aibă oricând la 
dispoziţie. 

Sealy se aşeză într-un fotoliu pentru a mânca un ou şi un sandviş şi pentru 
a-şi bea cafeaua amară, aşezată pe marginea mesei din lemn de pin. În timp 
ce el mânca, Tommy Wise îşi asamblă pistolul, îl controlă şi îl puse în tocul 
de piele de la brâu. 

Wise nu se simţea bine în compania lui Sealy, un ofiţer reputat, mai ales 
în ultima vreme, de când părea să nu mai fie deprimat. Chiar şi în ultimele 
zile, Wise avusese impresia că Sealy se schimbase în rău: devenise mai 
distant, iar starea lui de spirit oscila de la o clipă la alta. Cuvântul 
„imprevizibil” i se părea cel mai potrivit, dar Wise avea grijă să-şi păstreze 
gândurile bine ascunse. 

După ce Sealy îşi termină sandvişul şi cafeaua, intrară în camera de 
observaţie, unde un perete întreg era acoperit de monitoare sclipind cu 
diverse imagini ale lui McQueen. Wise îi arătă lui Sealy câteva înregistrări 


cu structura comportamentală a lui McQueen, iar Sealy le privi impasibil. 
După un timp spuse: 

— Ar fi bine să-l văd. Ai grijă să mă acoperi, în complex erau două celule 
asemănătoare, despărțite între ele. Un dormitor era pentru personal şi avea 
două paturi comode şi o baie modernă cu duş. Cealaltă cameră, mai mică, 
putea fi folosită tot ca dormitor. Acolo se aflau un congelator şi un frigider 
ticsite cu mâncare. În aceeaşi cameră mai erau o chiuvetă şi un cuptor cu 
microunde. 

Urmărind monitoarele din celulele exterioare, Wise deschise drumul spre 
celula în care era închis McQueen. La uşă, Wise se apropie de un microfon 
şi îi spuse lui McQueen să stea nemişcat în colţul cel mai îndepărtat al 
camerei; avea un vizitator. Îşi scoase pistolul pentru că nu avea încredere în 
McQueen, deşi toate mişcările acestuia puteau fi urmărite pe monitor. Când 
fu sigur că McQueen se retrăsese în capătul celulei, Wise deschise uşa; în 
tot acest timp, Sealy nu scăpă din vedere monitorul. 

Cei doi bărbaţi intrară, în frunte cu Wise care era înarmat. Uşa se închise 
după ei, iar Sealy observă că McQueen căuta o şansă de scăpare şi spuse: 

— Chiar dacă ai reuşi să treci de amândoi şi ai fi împuşcat dacă ai 
încerca, tot n-ai putea ieşi, iar alarma se va declanşa instantaneu, după care 
vei fi ucis şi aruncat undeva. Cred că e timpul să avem o mică discuţie. 

— N-avem ce să discutăm. N-aveţi nici un drept să mă ţineţi aici şi o să 
aveţi probleme dacă nu-mi daţi drumul. Oamenii îmi vor simţi lipsa. 

Sealy se aşeză pe marginea patului, spre nemulţumirea lui Wise. 

— Oamenii îţi simt deja lipsa, dar nu sunt îngrijoraţi. Nu eşti prea iubit la 
Oxford, McQueen. Toată lumea crede că eşti în spital ca să te refaci după 
noaptea examenelor. Din câte ştiu eu, nimeni nu s-a interesat unde eşti şi, 
chiar dacă ar face-o, ar fi foarte greu să te găsească. Am lansat zvonul că ai 
fost trimis la un spital special din Londra, care are o secţie de dezintoxicare. 
Nimeni nu vrea să aibă de-a face cu drogurile în mod public. Aşa că, 
deocamdată, eşti singur. 

McQueen încercă să se hotărască dacă trebuia sau nu să-l bruscheze pe 
Sealy. 

— N-o să scapi cu asta. 

— De ce nu? Până acum am scăpat. 

— Ce vrei să spui? 


— Ştii foarte bine ce vreau să spun. Ştii de ce eşti aici. Singura ta şansă 
de a ieşi e să cooperezi. 

— Dumnezeule, Anglia liberă e o farsă, o dictatură a poliţiei. 

— Bineînţeles. Sealy zâmbi fără nici o urmă de umor. Asta nu te sperie 
măcar puţin? 

McQueen îi aruncă o privire sălbatică şi se lipi cu spatele de zid, gata să 
se repeadă ca un animal prins în cursă. 

— Înainte de a te sinucide făcând vreun gest necugetat, ţine minte că ştim 
multe lucruri despre tine. Soţia adolescentă pe care ai părăsit-o s-ar bucura 
să te ştie aici. Părinților tăi nu le pasă de tine, în ciuda succesului tău la 
universitate, fiindcă sunt sigur că ai terminat studiile cu brio. Ai foarte 
puţini prieteni la Oxford, iar aceştia nu ştiu încă ce se întâmplă. Aşa că eşti 
singur. Nimeni nu ţi-ar sări în ajutor, chiar dacă ar şti unde eşti. Nu eşti 
decât o altă persoană dispărută în mod misterios, iar condiţiile dispariţiei 
tale sunt oricum neclare. La timpul potrivit îţi vom spune ce vrem de la tine. 

McQueen îşi cântări şansele. Wise se deplasase lateral ca să poată ţinti 
mai bine şi, cu pistolul ridicat, era clar că nu aştepta decât o ocazie pentru a 
trage. 

— Vreau un avocat şi am dreptul la un telefon. 

Wise rânji sarcastic, dar Sealy fu cel care răspunse: 

— N-o să primeşti nici una, nici alta. Aici nu suntem la poliţie, iar tu n-ai 
fost acuzat de nimic. De fapt, ai fost răpit. Ai noroc. Cu trecutul tău dubios 
şi violent, ar fi trebuit să te executăm. În schimb, noi ţi-am dat cărţi să 
citeşti şi un radio la care să asculţi şi îţi promit că îţi vom comunica 
rezultatele de la examene imediat ce se vor anunţa. Beneficiezi de un 
confort pe care nu-l meriţi. 

McQueen îl urmări pe Sealy ridicându-se şi se pregăti să sară asupra lui 
dacă Wise ar fi lăsat cumva arma în jos. Dar privirea pe care i-o aruncă 
Sealy îl făcu să se înfioare. Problema lui nu mai era acum bărbatul înarmat, 
ci cel fără armă, ca şi cum Sealy ar fi preferat ca el să facă vreo prostie 
pentru a scăpa de o bătaie de cap. McQueen rămase nemişcat. 

Sealy îi zâmbi aproape imperceptibil şi spuse: 

— La revedere. 

X 


Bulman intră în biroul cu pereţii acoperiţi de postere lucioase cu femei 
frumoase. La televizor vorbea un bărbat, dar sonorul era închis. Bulman 
observă aparatul video de dedesubt şi bănui că era vreun client care îşi 
înregistrase datele personale pentru dosar. Femeia de la birou era plină de 
ruj şi zâmbete, iar ochii foarte albaştri se pierdeau sub stratul gros de fard. 
Nu se putu împiedica să observe picioarele lungi, aşezate unul peste altul în 
spatele biroului. 

Flutură o legitimatie veche de poliţist pe care ar fi trebuit s-o predea când 
demisionase, dar jurase că o amestecase din greşeală printre alte hârtii pe 
care le arsese. Cu această legitimaţie trecuse de fata de la recepţie şi acum 
fusese primit de patroana unei agenţii de întâlniri cu reputaţie dubioasă. 

Se vedea că era neliniştită din felul în care se juca cu şuviţele blonde de 
păr, uitându-se la el. Nu îl invită să ia loc, aşa că el rămase în picioare, 
poziţie pe care o considerase întotdeauna avantajoasă. 

— Cu ce pot să vă ajut, domnule? 

— Presupun că eşti Lottie Devine. 

— Da. 

Ostilitatea ei era deja evidentă. 

— E numele tău adevărat? 

— Cred că ştiţi că nu. Dar e cel pe care îl folosesc şi e foarte bun. Am 
treabă. Vreti să treceţi la subiect? 

— Vreau să ştiu dacă un anumit bărbat apare în dosarele voastre. E străin 
şi are accent rusesc. Bulman îl descrise pe Cernov. Vrei să controlezi? 

— Nu-i nevoie. Îl cunosc. E înregistrat la noi de peste un an. Apelează la 
noi regulat şi plăteşte imediat. Vă ajută cu ceva? 

— Da. Bulman scoase o poză a lui Julie Clarke şi i-o întinse. O cunoşti? 

Lottie clătină încet din cap. 

— Nu e de-a noastră. 

— Nu e de-a nimănui, dar vreau să o iei la voi de azi până când poţi să-i 
aranjezi o întâlnire cu tipul ăsta, cum îl cheamă. Sub ce nume e înregistrat? 

Lottie bătu ceva pe tastatura computerului de pe birou. 

— Charles Dubas. El e omul? 

— El e. Era un pic surprins de faptul că Cernov îşi folosea numele de 
împrumut într-o asemenea situaţie, dar prea multe nume ar fi fost derutante 
pentru proprietar. A făcut vreo cerere în ultima vreme? 

— Nu-mi place ceea ce-mi ceri să fac. 


— Îţi cer să faci ceea ce faci tot timpul: să pui doi oameni împreună. Şi, 
ca să nu mai pierdem timpul, lasă pretenţiile de moralitate, pentru că ştim 
destule despre anumiţi indivizi din dosarele voastre şi despre obiceiurile 
ciudate ale unor fete de aici. Nu-ţi complica situaţia, că altfel îţi închid 
afacerea. Şi o să am grijă ca povestea să ajungă la ziar. 

Lottie îşi cântări opţiunile în spatele unei priviri ucigătoare. 

— E un client frecvent. I-am aranjat o întâlnire pentru diseară. 

— Întotdeauna aceeaşi fată? 

— Niciodată. A pus condiţia asta de la început. De fiecare dată altă fată. 

— Deci, nu ştie pe cine primeşte în seara asta? Lottie clătină din cap şi el 
adăugă: Atunci schimbă fata. Să terminăm rapid. 

— Pentru Dumnezeu, fata şi-a făcut deja programul. Nu pot să anulez 
acum. 

— Ba poţi. O suni şi îi spui că partenerul ei din seara asta a fost văzut la o 
clinică SIDA. Particip şi eu la compensarea fetei, dar nu acopăr toată suma. 

— Şi eu ce câştig? E muncă suplimentară. 

— Salvarea, Lottie. Te lăsăm să-ţi continui afacerea. Bulman deveni tăios 
şi asta o sperie pe Lottie. Ar fi bine să nu încurci lucrurile. Nu te aşteaptă 
numai pierderea afacerii. Fetele merg la el acasă? 

— Nu permite aşa ceva. Se întâlnesc la un mic hotel, de obicei, unul cu 
care avem contract. Cred că nici una dintre fete nu i-a văzut casa; e o 
persoană foarte discretă. 

— Vreau să am asigurarea ta că vei aranja ce ţi-am cerut. Pe urmă îmi 
anunţ fata să ia imediat legătura cu tine, iar tu îi comunici locul şi ora. Ai 
înţeles? 

— Sigur. Oricând la dispoziţia poliţiei. 

Bulman îşi scoase portofelul şi extrase câteva bancnote pe care le puse pe 
birou. 

— Ăştia sunt pentru fata care şi-a pierdut întâlnirea. Sunt sigur că o să i-i 
dai. 

Era convins că banii aveau să rămână la Lottie, dar asta îi convenea de 
minune. 

Lottie adună bancnotele şi le puse în sertarul de la mijloc. 

— Pot să te mai ajut cu ceva? O întâlnire, de exemplu. 

Bulman îi aruncă o privire aspră. 


— Nu sunt atât de disperat. Dar fi atentă, Lottie, să meargă totul ca pe 
roate. În afară de noi, nu trebuie să mai ştie nimeni. Şi sub nici o formă nu 
trebuie să-l anunţi pe Dubas că fetele au fost schimbate. Înţelegi ce spun? 

— Mă enervezi. Nu-i nevoie să-mi vorbeşti aşa. 

— Ba e nevoie. Bulman se îndreptă spre uşă, se uită înapoi la faţa 
încărcată de farduri a patroanei şi spuse pe un ton imposibil de interpretat 
greşit: Nu e un joc, Lottie. Nu e o favoare oarecare pe care o faci ca să-ţi 
salvezi afacerea. E pe viaţă şi pe moarte, femeie, să nu uiţi nici o secundă. 
Dumnezeu să te ajute dacă se întâmplă ceva. 

Lui Scott nu-i plăcea să fie împins de la spate. Îi plăcea să muncească în 
ritmul lui, iar acum Bulman aranjase, dintr-odată şi, evident, cam grăbit, ca 
Cernov să lipsească de acasă exact în acea seară. 

— Ce te-a apucat? se plânse Bulman când îi întinse lui Scott un pahar de 
whisky. Diseară, mâine seară, săptămâna viitoare, ce contează? Vrem să 
terminăm cu asta cât mai repede şi, mai ales, nu vrem să-i dăm timp lui 
Julie să se răzgândească. 

— Bine. Doar că nu-mi plac aranjamentele făcute în lipsa mea. Aruncă o 
privire prin apartament. Locul ăsta trebuie redecorat. 

— Ai mai spus o dată. Ia paharul. 

— Nu beau niciodată înainte de o misiune şi nici tu n-ar trebui să bei. 
Trebuie să avem simţurile în alertă. 

— Oricum, nu pot să-l pun înapoi în sticlă. Bulman luă o înghiţitură din 
paharul lui Scott. Vrei nişte scule? 

Scott îşi atârnă dezgustat picioarele peste marginea canapelei. 

— Ce naiba e cu tine? Cum Dumnezeu ai ajuns poliţist? Înainte, toate 
sculele de care aveam nevoie încăpeau pe o bicicletă. Se uită la ceas. La cât 
plecăm? 

— Julie se întâlneşte cu el la opt seara. lau masa şi, pe urmă, se pun pe 
treabă. Camera e rezervată prin agenţie, aşa că totul e pe faţă. 

— Sper că n-avem nevoie de toată noaptea. S-ar putea să obosească şi să 
vină acasă mai devreme. 

Bulman termină paharul lui Scott şi îl ochi pe al lui. 

— La agenţie am aflat că e un client obişnuit. Probabil că îl doare capul 
dacă nu are o femeie, ca pe Jack Kennedy. Meseriile cu nivel ridicat de stres 
pot avea acest efect asupra oamenilor şi nimic nu e mai stresant decât să 
omori oameni. 

Scott îşi întinse picioarele şi se ridică. 

— Dacă încerci să mă derutezi, să ştii că reuşeşti. 

Bulman zâmbi. 

— Văd că o iei foarte în serios, Spider. 

Scott îi aruncă o privire plină de avertismente. 

— Ar fi bine să faci şi tu la fel. Nu mai turna şi celălalt pahar. 


Era timpul să plece. 

Ajunseră la locuinţa lui Cernov la nouă şi jumătate şi după un sfert de oră 
erau în apartament. Musca moartă dispăruse de sub uşa de la sufragerie, dar 
obişnuitul fir de păr se afla la baza celeilalte uşi din interior. Scott lipi firul 
de pragul de sus cu o gumă de mestecat şi se întrebă de câte ori pe zi îşi 
schimba Cermnov micile capcane. 

Scott intră înaintea lui Bulman în sufragerie, trase draperiile grele, 
asigurându-se că nu rămăsese nici o crăpătură şi aprinse lumina. Se întoarse 
în holul îngust şi examină acoperişul. 

— De unde începem? întrebă Bulman. Vrei să ne despărţim? 

Scott îl privi dispreţuitor. 

— Mai întâi trebuie să găsim o cale de scăpare. Nu vreau să mă mai 
prindă ca data trecută. 

Erau numai două posibilităţi de ieşire: trapa spre acoperiş, care se afla în 
hol, dar avea mânerul de deschidere mult prea sus şi scara de incendiu care 
trecea pe lângă baie, unde se deschidea o uşă îngustă ce dădea spre o terasă 
cu grilaj. Nici una nu era ideală pentru o eventuală fugă. 

Scott se întoarse spre Bulman, care se ţinea după el ca un căţel 
supraponderal. 

— Ce naiba faci? Tu eşti detectivul, dă-i drumul şi caută. 

Bulman acceptă reproşul. 

— Noi suntem antrenați să găsim, voi să ascundeţi. Deci, de unde 
începem? 

Îşi aleseră câte o cameră şi se despărţiră, căutând minuţios şi fără să se 
grăbească, punând totul cu grijă la loc. Căutau un indiciu care să le 
dezvăluie pentru cine lucra Cernov. Dacă era acolo, trebuia să fie bine 
ascuns, dar cei doi cunoşteau toate ascunzătorile obişnuite şi, când acestea 
se epuizară, începură să se gândească la cele mai puţin obişnuite. 

Scott lăsă la sfârşit biroul, pentru că îl scotocise la prima vizită, dar când 
ajunse la el îi păru rău. Îl chemă în şoaptă pe Bulman din camera alăturată. 

— Revistele porno au dispărut. 

Bulman intră în cameră la fel de îngrijorat ca şi Scott. Se sprijini de tocul 
uşii şi îşi scoase mănuşile de cauciuc. 

— Crezi că şi-a dat seama că ai fost aici? 

— Nu văd unde aş fi putut să dau greş. Ştiu că sunt ruginit, dar n-am 
devenit nesăbuit. Poate că m-a văzut şi a dat raportul, fără să facă nimic 


altceva. 

— Nu. Bulman scutură din cap. Îl cunosc. Te-ar fi atacat. Dacă nu avea 
pistol, avea măcar un pumnal sau ceva mortal. Oamenii ca Cemov se 
bazează pe instincte ca să supravieţuiască. Dacă şi-a dat seama, atunci s-a 
întâmplat mai târziu. 

Poate că le-a schimbat locul sau s-a gândit că era timpul să le arunce. Ai 
găsit ceva? 

— Trei numere de telefon pe fundul unui coş pentru pâine şi unul zgâriat 
pe fundul unei cutii de lapte. Le-am notat. 

— Şi ce face când se termină laptele? 

— Se vede că n-ai fost niciodată urmărit. Îl scrie din nou pe cutia 
următoare şi tot aşa. Îşi ia măsuri de precauţie în fiecare zi şi le schimbă 
permanent. Trăieşte în craterul unui vulcan care poate să erupă în orice 
clipă. Dacă nu-i vine cineva de hac până la urmă, o să moară de inimă. 

— Oamenii ca Cernov n-au inimă. Continuă să ucidă pentru că numai 
asta ştiu să facă. Măsurile de precauţie fac parte din rutina zilnică, 
asemenea prinderii unui tren sau schimbării pastei de dinţi. Hai să ne vedem 
de treabă. 

Continuară să caute, dar acum simțeau presiunea timpului. Scott 
descoperi câteva arme fixate pe partea de dedesubt a patului. Nu le mişcă 
din loc, dar înregistră o puşcă cu ochiul telescopic fixat şi două pistoale 
automate. Le găsise desfăcând un capăt al husei de sub pat şi strecurând 
lanterna în locul gol. De-a latul patului fusese fixată o scândură care se 
rotea în jurul unui ax. Învârtind scândură, descoperi armele fixate pe lemn 
cu clame de plastic. Scott îl chemă pe Bulman să vadă. 

— Sunt sigur că asta nu e tot, spuse Scott. Muniţie, alte echipamente sunt 
probabil împrăştiate peste tot, dar astea sunt suficiente pentru noi. Tipul e, 
într-adevăr, foarte activ. Să mergem. 

Bulman se ridică greoi în picioare şi spuse: 

— Am remarcat că unul dintre suporturi e gol. Când văzu că Scott nu-l 
băga în seamă, adăugă: încă n-am găsit ceea ce căutăm. 

— Poate găsim prin numerele de telefon. Omul e prea grijuliu ca să lase 
măcar un nume prin casă şi chiar dacă ar fi lăsat, ar fi fost unul codificat. 
De ce naiba îţi spun toate astea? Ştii mai bine decât mine. 

Dar Bulman avea şi el propriile griji. 


— Cu cât ne uităm mai mult la casa asta, cu atât pare mai anonimă. Cred 
că e o ascunzătoare, Spider. Dar a cui? 

— Hai să mergem. O luăm pe scara de incendiu. 

— Cam complicat pentru greutatea mea, nu crezi? 

— Poate că am început să ne speriem unul de altul, dar, de când au 
dispărut pozele alea porno, nu mă mai simt în siguranţă. E pe urmele 
noastre. Am o presimţire neagră că ieşirea din faţă e supravegheată. 

Bulman nu-l mai auzise de mult pe Scott vorbind aşa. Scott era prea 
experimentat ca să intre în panică, dar instinctele lui se ascuţiseră prin 
exerciţiu şi pericol. Bulman nu mai făcu nici o obiecţie. Scott devenise 
dintr-odată foarte agitat şi asta îl îngrijora mai mult decât voia să 
recunoască. 

Scott aşeză firul de păr sub uşă şi scoase guma de mestecat, dădu o raită 
prin apartament ca să fie sigur că lăsaseră totul aşa cum găsiseră, stinse 
lumina şi trase draperiile la loc. Bâjbâiră pe lângă mobilă până la uşa de la 
baie, o închiseră după ei şi descuiară uşa de la scara de incendiu. Platforma 
abia îi cuprindea pe amândoi şi Bulman fu nevoit să stea chiar pe margine 
în timp ce Scott meşteri la broască pentru a o încuia la loc. 

Scott deschise drumul pe scara de metal care scârţâia la fiecare pas. 

Coborâră într-o alee îngustă şi merseră până în strada din spatele intrării 
principale a clădirii. Era două dimineaţa, iar pe străzile pustii strălucea 
lumina portocalie a felinarelor. 

Scott trecu de colţ şi continuă să meargă, iar Bulman nu obiectă, fericit că 
se afla pe mâna unui fost spărgător care scăpase din cele mai dificile situaţii 
pe baza reflexelor sale; dar asta îl şi îngrijora, pentru că ştia că Scott era 
neliniştit. 

Când Scott consideră că ajunsese suficient de departe, se opri şi se 
întoarse spre Bulman. 

— Poţi să ajungi singur acasă? 

De la câteva blocuri distanţă se auzea din când în când zgomotul câte 
unei maşini. 

— Sigur. Bulman ridică din umerii lui masivi. E frig. Mersul pe jos o să- 
mi facă bine. 

Scott zâmbi: Bulman ura mersul pe jos. 

— Putem să comparăm notițele mâine. Dar Bulman se depărtase deja de 
el într-un ritm destul de alert şi Scott îşi dădu seama că Bulman nu voia 


numai să ajungă acasă. Scott îl urmări dispărând în întuneric. În afară de 
paşii lui Bulman nu se mai auzea nimic, aşa că porni şi el spre casă. Maggie 
îl aştepta. 

Bulman nu se gândea decât la un singur lucru: cum să ajungă mai repede 
la telefon. Îl blestemă pe Scott pentru că îi trezise atâtea îndoieli, dar, în 
acelaşi timp, era conştient că nu era deloc rezonabil şi că Scott avea 
perfectă dreptate. Era atât de nerăbdător să ajungă acasă, încât îşi scăpă 
cheile şi clinchetul lor sună în noapte ca nişte clopote. Când ajunse, în 
sfârşit, în apartament, aprinse lumina şi se repezi la telefon. Formă numărul 
Juliei Clarke şi, pe măsură ce telefonul sună în gol, deveni inexplicabil de 
nervos. 

Închise şi rămase cu mâna pe telefon. Îşi repetă în gând că o plătise pe 
Julie să stea toată noaptea cu Cemov, aşa că n-avea cum să răspundă la 
telefonul din camera ei. Era logic. Dar îşi dădu seama unde greşise Scott. 
Ştia numele hotelului unde se aflau, dar nu îndrăznea să sune acolo. Julie 
avea dreptate: se folosea de oameni, dar îi plăcea să creadă că nu în mod 
nesăbuit. Cântărise atent situaţia de la bun început. Îi arătase care erau 
riscurile şi o plătise foarte bine. Atunci de ce devenise dintr-odată 
îngrijorat? Era a doua noapte în care Bulman abia apuca să aţipească puţin. 

După o noapte agitată în care moţăise pe un scaun, Bulman se trezi la 
şase dimineata, se bărbieri, făcu un duş şi îşi schimbă hainele, apoi se duse 
la garaj şi îşi scoase bătrânul Daimler. Traficul nu era foarte aglomerat şi 
găsi imediat un loc de parcare. Merse pe jos câţiva paşi până la Agenţia de 
întâlniri DLA. 

Mica şi profitabila afacere îşi avea sediul la etajul al doilea, iar clădirea 
nu avea lift. Bulman urcă scările cu senzaţia ciudată că era singur în clădire. 
Era atât de îngrijorat, încât ajunse la etaj fără să se întrebe de ce uşa de la 
intrare nu era încuiată. Se opri în faţa uşilor de sticlă, pe care numele 
agenţiei începea să se şteargă şi apăsă pe clanţă. Ştia că biroul nu se 
deschidea înainte de ora zece, aşa că uşa încuiată nu-l surprinse. 

Se aplecă să examineze gaura cheii şi observă micile zgârieturi din jurul 
ei. Uşa şi broasca păreau vechi; nu aveai ce să furi de acolo decât 
informaţii. Chiar şi aşa, pierdu mult timp încercând să forţeze o încuietoare 
pe care Scott ar fi deschis-o cât ai clipi. Intră în camera luminoasă de 


primire, cu pereţii plini de afişe cu femei frumoase. Se opri lângă uşă şi o 
închise în urma lui. 

Tânăra de la recepţie zăcea peste birou cu o gaură cât pumnul în moalele 
capului. Părul ei roşcat era năclăit de sângele care i se scursese pe spate în 
dâre lungi. 

Bulman văzuse multe victime, dar cu mult timp în urmă şi nici una atât 
de tânără. I se făcu rău. Numai cine se afla în contact permanent cu violenţa 
putea să rămână impasibil în faţa unei asemenea privelişti. Iar sentimentul 
că el era de vină făcea totul mult mai greu de suportat. 

Uşa de la birou era deschisă şi, cu o presimţire îngrozitoare, Bulman se 
îndreptă spre ea. Când ajunse la uşă, văzu lumina televizorului, iar când 
intră, zări ecranul sclipind fără imagini. Aparatul video de dedesubt era încă 
pornit, iar sonorul era la minimum. Caseta se terminase de mult. 

Lottie Devine stătea sprijinită pe birou, iar în mijlocul frunţii avea o 
gaură cu margini maronii, ca un mic obiect de podoabă indian. Sub capul ei, 
pe birou, lucea o pată întunecată. Fusta îi era ridicată, lăsându-i picioarele 
dezgolite în întregime. După poziţia ei neobişnuită, Bulman ghici că 
încercase să fugă când îşi dăduse seama ce avea să se întâmple. 

Pe jos erau împrăştiate casete video. Merse în vârful picioarelor printre 
ele şi apoi se opri pentru că ştia că nu avea să găsească ceea ce căuta. 
Obiectul fusese deja găsit şi luat. Se aplecă peste Lottie şi, când o atinse, 
ochii ei părură plini de reproşuri. Judecind după miros, rigiditatea corpului 
şi sângele coagulat, Bulman ajunse la concluzia că ambele femei fuseseră 
omorâte în seara dinainte şi asta îl făcu să se cutremure. 

Se întoarse la recepţie, ridică uşor capul tinerei femei de o şuviţă curată 
de păr şi văzu acelaşi tip de rană ca şi la Lottie. Lăsă capul la loc cu grijă, 
ca şi cum ar fi durut-o dacă l-ar fi lăsat să cadă. 

Avea la el numărul lui Julie Clarke de la hotel, aşa că scoase o batistă şi 
ridică receptorul. Formă numărul cu articulaţia degetului. Când cineva de la 
recepţie îi răspunse, el rosti rar: 

— Sunt de la poliţie. Dacă-mi răspunzi la întrebări, te las în pace. Nu 
încerca să minţi: ştim la ce folosesc camerele voastre murdare. Un client de 
la agenţia DLA a rezervat o cameră dublă aseară. Îl descrise pe Cernov, 
ştiind că n-avea nici un rost să dea nume. Cred că era însoţit de o femeie 
frumoasă, blondă. Ştii despre cine vorbesc? 


— Staţi un pic, eu sunt în tura de zi. Cel de azi-noapte a plecat acasă. Dar 
pot să vă spun că acum nu e nimeni aici de la DLA. Aşteptaţi să mă uit în 
registru. Bulman auzi fâşâitul unor hârtii. Am avut două rezervări astă- 
noapte. Unii au plecat înainte de a veni eu. Ceilalţi au anulat rezervarea 
aseară. N-au mai venit. 

Bulman rămase înlemnit. Apoi îşi reveni şi întrebă: 

— Ştii la ce oră au contramandat? 

— Trebuie să-l aşteptaţi pe Norman să se întoarcă. Sunt sigur că el ştie. 

— Încă ceva. Ştii cum arătau cei care au plecat azi-dimineaţă? 

Urmă o tăcere ciudată. 

— Nu ne interesează cum arată cei care vin aici, aşa că nu dăm atenţie. 
Cu cât ştim mai puţin, cu atât mai bine. Dar v-am spus că au plecat înainte 
de a veni eu. 

Bulman închise telefonul. Totul mersese îngrozitor de prost. Ridică din 
nou receptorul, sună la poliţie şi raportă cele două crime. Apoi ieşi repede. 

La întoarcere, traficul se aglomerase considerabil, dar cel puțin el mergea 
împotriva fluxului. Parcă maşina pe linia galbenă dublă din faţa clădirii sale 
şi urcă. La început se învârti prin casă fără să ştie ce să facă. Pregăti o 
cantitate uriaşă de cafea, ca să alunge oboseala celor două nopţi nedormite 
şi se simţi foarte singur, fiind în posesia unor informaţii pe care nu le-ar fi 
putut împărtăşi altora fără să-i compromită. 

Problema cea mai importantă era ce se întâmplase cu Julie. O sună acasă 
de mai multe ori şi, în cele din urmă, făcu ceea ce ar fi trebuit să facă de la 
bun început: se urcă în maşină şi merse la locuinţa ei din nordul Londrei. La 
început nu reuşi să treacă de proprietăreasă, dar o mică sumă de bani 
rezolvă problema şi îi făcu rost de cheia de la apartamentul ei. 

Acea Julie Clarke pe care o cunoştea el fusese întotdeauna foarte 
ordonată şi Bulman se simţi uşurat văzând că în această privinţă nu se 
schimbase. Apoi se înfurie pentru că zăbovea asupra unor mărunţişuri când 
nici măcar nu ştia dacă era vie sau moartă. Încercă să alunge aceste gânduri, 
pentru că el o pusese în pericol şi nu avea nici un rost să-şi spună că nu 
putea să anticipeze un astfel de deznodământ. 

Un astfel de deznodământ? Acceptase adevărul şi se aşeză sfârşit pe unul 
din scaunele moi. Julie era moartă. Cernov nu le-ar fi omorât pe celelalte 


două numai ca să o lase pe Julie în viaţă. N-avea nici un rost să-i 
scotocească apartamentul. Oricum n-ar fi găsit nici un indiciu. Se tortura 
singur şi poate tocmai de aceea venise. Proprietara îi confirmă că Julie nu 
venise acasă cu o seară înainte. Bulman plecă la hotelul unde Julie ar fi 
trebuit să se întâlnească cu Cernov. 

Nu află nimic în plus faţă de ceea ce i se spusese deja la telefon. 
Directorul hotelului, luându-l drept un ofiţer important, se sperie şi îi arătă 
camera în care ar fi trebuit să vină Julie şi cea în care stătuseră cei care 
plecaseră în zori. 

Ambele camere fuseseră curățate şi nu mai rămăsese nici un indiciu. 
Norman, paznicul de noapte, se întorcea abia spre seară. Bulman se uită în 
registru: anularea rezervării doamnei şi domnului Hope era înregistrată la 
ora cinci, cu o seară înainte. 

Bulman îşi dădu seama că acţiona mai mult simbolic. Se întoarse acasă, 
parcă maşina şi merse pe jos până la locuinţa lui Cernov, simțind că nu mai 
avea ce pierde. Apăsă butonul soneriei nemarcate, dar nu răspunse nimeni, 
aşa că sună din nou, prelung. Făcu înapoi câţiva paşi şi se uită din stradă la 
ferestrele acoperite. Nu era nici un semn de viaţă. 

Urcă din nou treptele şi sună de mai multe ori la celelalte sonerii. Casa 
părea nelocuită, ceea ce-i confirmă bănuiala că era o ascunzătoare. Se 
întoarse din nou acasă şi studie numerele copiate de Scott de pe coşul de 
pâine şi de pe cutia de lapte. Se simţi tentat să sune, dar se gândi că ar fi 
fost mai înțelept să folosească, mai întâi, alte mijloace pentru a afla cine era 
la capătul firului. Îl sună pe Scott la agenţia de turism. 

— Hai să luăm un prânz rapid. Localul din St. Martin's Lane? 
Douăsprezece şi jumătate? 

Nu se mai întâlniseră de mult în acest restaurant. Avea ferestre de sticlă 
mată şi bere cu malt adevărat, fiind unul dintre puţinele localuri în care 
Bulman prefera să bea bere în loc de whisky. Luară câte o halbă şi se 
aşezară pe scaunele de la fereastră. Nu trecură decât cincisprezece minute 
de când se aşezaseră şi restaurantul se aglomeră până la refuz. Zgomotul era 
foarte puternic şi trebuiau să se aplece unul la urechea celuilalt ca să nu fie 
auziti. 

Bulman îi povesti lui Scott ce se întâmplase la Agentia DLA, iar Scott îşi 
sorbi încet berea. Scott nu purta niciodată armă, deşi în armată învățase cum 


să le folosească. Şi nu recurgea niciodată la violenţă în afacerile particulare. 
Ceea ce îi spuse Bulman îl cutremură. 

— Şi cu Julie Clarke ce s-a întâmplat? întrebă Scott, încet, abia 
murmurând. 

— Speram să aduc eu vorba despre asta. Bulman sorbi lung din halbă şi 
îşi şterse buzele cu dosul mâinii. Îi era greu să-l privească în ochi, fiindcă 
Scott, fost spărgător sau nu, avea propria sa etică profesională. Deseori era 
dificil să-i defineşti pe aceşti doi prieteni în termeni de poliţist şi hoţ. Nu se 
poate să nu fie moartă, Spider. Cernov n-ar risca să dea greş de data asta. 
Îmi pare îngrozitor de rău, prietene, dar, sincer, n-am crezut că se va ajunge 
atât de departe. Bine, ştiu cine e Cernov, dar el nu ucide în mod gratuit, e 
prea riscant. 

Scott îl fixă pe Bulman cu o privire critică. 

— Se pare că ar fi fost mult mai riscant să nu ucidă. Ele puteau să-l arate 
într-o lumină în care, bineînţeles, nu vrea să fie văzut. Crima e o măsură 
prea radicală pentru mascarea apetitului sexual, nu crezi? 

— Slavă Domnului că aici suntem de acord. Dar de ce le-a omorât şi cum 
a aflat că Julie fusese trimisă ca să-l ţină ocupat? 

— Poate i-a spus Lottie. S-a gândit că ar mai fi rost de ceva bani şi i-a 
povestit despre discuţia cu tine şi ce ai vrut de la ea. N-ai speriat-o suficient 
de tare. 

— Atunci de ce nu ne-a eliminat şi pe noi? 

Dar Scott se uita dincolo de Bulman, la un titlu din ziarul cuiva. Fără nici 
un cuvânt, ieşi din restaurant, se duse la cel mai apropiat chioşc de ziare, 
cumpără Standard şi se întoarse la Bulman care-l aştepta nedumerit. Scott 
răsfoi ziarul, găsi ceea ce căuta, îl împături şi i-l întinse lui Bulman. 

— Asta e ea? întrebă Scott. 

Bulman citi articolul scurt, telegrafic, despre o femeie care fusese găsită 
strangulată şi mutilată pe Tooting Bec Common, în primele ore ale 
dimineţii. Nu fusese violată, fapt pentru care poliţia nu era sigură în privinţa 
motivului. 

— Ea e, spuse Bulman. 

— Cum naiba poţi fi atât de sigur? 

— N-a avut relaţii sexuale cu ea, ca să nu rişte identificarea ADN-ului. 
Nu vor găsi nici arma, nici martori. Mutilarea e un avertisment pentru noi. 


Nu e omul căruia să-i facă plăcere astfel de perversiuni: el ar fi omorât-o 
mai întâi. Ea e, îţi spun eu. 

— Atunci de ce n-a venit să ne elimine şi pe noi după ce a omorât-o pe 
ea? Cred că a fost treaz toată noaptea şi nu se poate să nu-i fi trecut prin cap 
că eram la el acasă. De ce, George? 

Bulman nu-i răspunse, dar Scott nu-l văzuse niciodată atât de deprimat. 

Connie Taylor nu reuşea să se comporte firesc în faţa lui Sealy. Îl 
spionase, iar faptul că se comportase atât de abject o deranja îngrozitor. 
Singura persoană cu care putea sta de vorbă era prietena ei Anna Brus de la 
Ambasada Statelor Unite, dar având în vedere că ea jurase să nu dezvăluie 
secrete oficiale, o împiedica să vorbească despre acest subiect. Nu-i trecuse 
prin minte că sentimentul ei de vinovăţie era ciudat şi totodată pervers, 
pentru că spionase într-o instituţie care exista pe baza spionajului. Bunul 
simţ înnăscut nu-i permitea să facă legătura. 

Nu putea să uite şocul pe care îl avusese când aproape că fusese prinsă 
punând scrisoarea la loc, în spatele fotografiei lui Sealy. Colega ei, Amanda 
Chapman, o văzuse stând în faţa biroului lui Sealy şi nu bănuise nimic. 
Când îi auzise vocea, Connie fusese la un pas de infarct. Putea să fie mult 
mai rău, de exemplu să se întoarcă însuşi Sealy, dar, oricum, se speriase 
îngrozitor. 

Din fericire, Sealy nu observă nici un semn de vinovăţie din partea ei, 
fiindcă se adâncise şi mai mult în contemplarea propriilor probleme, care în 
ultimul timp deveniseră unica sa preocupare. Văzându-l din ce în ce mai 
morocănos, sentimentul ei de vinovăţie se mai atenuă. Voia să-l ajute şi nu 
ştia cum. 

% 

Bulman luă legătura cu un inginer de la British Telecom care îl ajutase la 
rezolvarea unui caz cu câţiva ani în urmă. Inginerul avusese un rol 
important în găsirea dovezilor pentru o crimă deosebit de sângeroasă, aşa că 
era puţin probabil să fi uitat întâlnirea. Îl făcuse celebru pe plan local şi îi 
asigurase berea pe gratis multe luni după proces. Singura grijă a lui Bulman 
era dacă nu cumva inginerul aflase că ieşise din poliţie. Îi dădu numerele pe 
care le dorea investigate şi insistă asupra secretului operaţiunii. 

Apoi merse din nou la Oxford ca să stea de vorbă cu Phill Marshall şi ca 
să vadă ce mai era nou în legătură cu dispariţia lui Wally McQueen. De 
fapt, nu se aştepta să descopere nimic spectaculos, dar nu voia să rişte să-l 
caute Marvin Hayes tocmai atunci. În plus, încă nu-şi revenise după 
moartea celor două femei şi, aproape sigur, a Juliei Clarke, care îl afecta 


mai mult decât voia să recunoască. El o trimisese la moarte, nu putea să 
nege. 

Era aproape seară când dădu de urma lui Phill Marshall şi tânărul bine 
făcut îi plăcu din prima clipă. Părul roşcat îi încadra faţa albă şi ochii 
albaştri prin care treceau uneori umbre de nelinişte. Se întâlniră în camera 
lui Marshall, exact când acesta se pregătea să iasă la jogging, îmbrăcat într- 
un trening vechi. Se plimbară mult şi Bulman descoperi că îi era greu să 
poarte o conversaţie serioasă, aşa că, după un timp, îi sugeră să se întoarcă 
la maşina care începuse să semene mai mult cu o cameră de interogatorii. 

Bulman folosi aceeaşi tactică cu care îi abordase şi pe ceilalţi, dar nu află 
nimic nou. Marshall îl simpatiza pe Don Hayes şi se pare că erau chiar buni 
prieteni. Marshall se dovedi a fi un antialcoolic convins, ceea ce îl provocă 
pe Bulman să întrebe: 

— Dacă eşti atât de pornit împotriva alcoolului, cum se face că ai ajuns 
criţă în noaptea aceea? 

Marshall privi afară la ploaia care formase o peliculă subţire de apă pe 
parbriz. Se aplecă înainte şi şterse o pată de grăsime cu mâna. 

— Poate să-ţi distragă atenţia când conduci. Rămase cu privirea înainte, 
apoi se întoarse încet spre Bulman. Cred că la întrebarea asta cunoaşteţi 
deja răspunsul, domnule Bulman. Un nenorocit şi-a făcut de lucru cu 
băuturile noastre. Putea chiar să ne omoare, eram duşi departe. 

— De fapt, chiar a omorât pe cineva. 

— Nu chiar. Dar i-a oferit o acoperire perfectă. 

Bulman ridică sprâncenele. 

— Te-ai gândit şi tu la asta? 

— Ar trebui să fim idioţi ca să nu ne gândim. Cred că toţi ne-am gândit la 
asta. Paula era o fată simpatică, deşi am avut un şoc teribil când am aflat că 
era polițistă. 

— Dar n-ai vorbit despre asta cu ceilalţi? 

— Nu prea am fost încurajați. De fapt, am fost avertizaţi, sfătuiţi cred că 
a fost cuvântul pe care l-au folosit, să stăm departe unii de alţii, ca să nu 
înceapă să se şoptească pe la colţuri cuvântul conspirație. Vor să fie siguri 
că nu ne vom fabrica nişte răspunsuri universale pentru poliţie, deşi, de a 
doua zi după tragedie, n-am mai văzut picior de poliţist. Adevărul e că nici 
noi nu prea avem chef să ne întâlnim. 

— Nu ţi se pare curios că poliţia n-a mai venit pe aici? 


— Ba da, dar nu-mi pare rău. Marshall se lăsă pe spate în scaun, evident 
tulburat de amintirea Paulei Smith. Sunteţi sigur că nu vreţi să alergăm 
puţin? Doar câţiva kilometri. Zâmbi. Mai daţi jos din grăsime. 

— Nu e grăsime, explică Bulman. Hainele mele sunt croite prost. Sunt 
coşmarul croitorilor. Aşa sunt eu făcut. Cu ceilalţi cum te împăcai? 

Marshall ridică din umeri. 

— Eram un grup neomogen, cu una sau două excepţii. Nu-mi dau seama 
cum am ajuns împreună. Atunci nu avea nici o importanţă. Cu excepţia lui 
Burke şi a lui McQueen, presupun că ne-am fi înțeles destul de bine. Ăştia 
doi militează tot timpul pentru câte ceva şi sar de la o cauză la alta atâta 
vreme cât există un deznodământ revoluţionar. E trist, pentru că amândoi au 
ceva minte, dar şi-o folosesc în tot felul de scopuri dubioase. Cred că nici 
măcar nu se plac. 

Bulman îl aprobă şi îl privi atent, mulţumit de replicile lui, care păreau 
sincere. 

— Deci, ce s-a întâmplat cu McQueen? 

Marshall zâmbi acru. 

— Cred că mi-aş face iluzii dacă aş spera că l-a călcat vreo maşină. 
Ultima oară am auzit că era atât de beat, încât a aterizat la spital. Umblă 
zvonul că ar fi făcut complicaţii la ficat. Nu mă mir, fiindcă tot timpul e 
prost dispus. Nici nu ştiu cum a intrat aici, la Oxford. 

— Nu ştii la ce spital e? 

— Doamne fereşte. Asta ar însemna că mă interesează. 

— Crezi că el sau Burke a omorât-o pe Paula? 

— Asta nu e o întrebare cinstită. Faptul că sunt nesuferiţi nu-i face 
criminali. Uciderea ei trebuie să fi avut un motiv şi nu văd care ar putea fi 
acesta, doar dacă nu cumva cineva a aflat că ea era polițistă şi că era 
aproape de o descoperire interesantă. 

Bulman zâmbi şi îl bătu pe umăr. 

— Ai fi un poliţist foarte bun, dar presupun că eşti destinat unor 
preocupări mai înalte. 

— De asta sunteţi aici? Ca să aflaţi cine a împuşcat-o pe Paula? 

— Sigur că vreau să aflu. Şi părinţii ei vor. Tu nu vrei? 

Marshall îl privi pe Bulman cu un aer trist. 

— Uneori am sentimentul că nu vreau să aflu, pentru că s-ar putea să fie 
cineva la care ţin. Dar aveţi dreptate. E singurul mod de a limpezi apele. 


— Crezi că putea fi Don? 

Întrebarea veni ca din senin şi doborî garda lui Marshall. Acesta rămase o 
clipă mut, ca şi cum ideea nu i-ar fi trecut niciodată prin minte. Acum, că 
fusese rostită cu voce tare, trebuia să o accepte. 

— Din cauza problemei cu drogurile de la el de-acasă? 

— Din cauza a tot ce s-a întâmplat. Problema din America nu poate 
justifica crima de aici, nu crezi? Sau mai e şi altceva? 

— De unde ştiţi ce s-a întâmplat în State? 

— Mi-a spus el. Mi s-a părut un băiat cinstit. Voiam doar să-ţi văd 
reacţia, fiindcă se pare că sunteţi apropiaţi. 

— Lovitură sub centură. Nu-l văd pe Don purtând armă, mai ales la o 
petrecere. Şi, în plus, nu cred că era în stare să o folosească, chiar înainte ca 
noi ceilalţi să ne pierdem minţile de tot. 

— Cineva a fost în stare. 

— Într-adevăr. Dar poate că n-a fost unul dintre noi. În halul în care 
eram, oricine putea să se învârtă pe-acolo fără să ne dăm seama. 

— Bine, mulţumesc. Mi-ai fost de mare ajutor. Apropo, nu cred că 
McQueen e la spital. Am căutat peste tot. 

Pentru prima oară Marshall se arătă într-adevăr surprins. 

— Atunci unde e? 

— Fie şi-a luat papucii, fie a fost făcut dispărut. Dacă auzi ceva — 
zvonuri, tâmpenii, orice — mă anunţi? Uite cartea mea de vizită. 

— Le-aţi cerut şi celorlalţi acelaşi lucru? 

— Nu. Tu ai minte de copoi. Ţi-aş fi recunoscător pentru ajutor. 

— Bine. Marshall deschise uşa. Spuneţi-mi, domnule Bulman, pentru 
cine lucraţi de fapt? Nu pentru părinţii Paulei, nu-i aşa? 

Bulman fu cât pe ce să-i spună, dar îi întoarse un zâmbet. 

— Ocupă-te de asta, spuse el. O să-ţi distragă atenţia de la alte lucruri. 

Când ajunse înapoi la Londra, ediţia de seară a ziarului Standard tipărise 
deja ştirea despre cele două femei împuşcate la agenţia DLA. Bulman citi 
articolul când ajunse acasă. Poliţia bănuia că era mâna unui asasin 
profesionist, iar locul crimei fusese cercetat minuţios. Era dată şi descrierea 
unui om pe care poliţia voia să-l interogheze, dar care nu semăna nici cu 
Cernov, nici cu el însuşi, de parcă cei de la poliţie erau fie foarte abili, fie 
total induşi în eroare. Ştia că nu putea să afle nimic important din articol, 


dar se întrebă de ce totuşi ştirea apăruse atât de târziu, având în vedere că el 
însuşi raportase crimele. 
X 

Mike Sealy şi Stuart Wilson se întâlniră într-un apartament lângă St. 
James. Clădirea cu terasă era mică şi trecea neobservată: avea numai 
douăsprezece apartamente de închiriat şi era folosită mai ales de către 
turiştii străini care nu voiau să stea la hotel. Apartamentul de la ultimul etaj 
era permanent închiriat de către guvern sub numele unei companii inventate 
de predecesorul lui Sealy. Era folosit mai ales de către oamenii care veneau 
în vizite de o zi sau două şi nu voiau să atragă atenţia asupra lor. 

Exista întotdeauna o rezervă de băutură şi cei doi bărbaţi îşi desfăcură o 
sticlă de vin alb. Camerele nu erau luxoase, dar avantajul poziţiei centrale 
era mult mai mare. Se aşezară faţă în faţă pe fotoliile puţin cam şubrede, iar 
Wilson îşi dezvălui neliniştile chiar de la început. 

= Începe să fie ridicol, se plânse el. 

Sealy îşi ridică paharul. 

— Pentru că ne întâlnim aici? Nu cred că Century House ar fi fost locul 
cel mai potrivit. Mai ales în aceste condiţii. Iar aici e foarte convenabil. Ce 
te frământă, Stuart? 

Când trebuia să-şi înfrunte propriile crize în prezenţa altora, 
profesionistul din el ieşea la suprafaţă şi reuşea să controleze situaţia chiar 
dacă aceasta devenea din ce în ce mai gravă. 

— Am senzaţia că totul se duce de râpă. O tânără polițistă a fost ucisă şi 
totuşi nu se întâmplă nimic. Mai devreme sau mai târziu, presa va începe 
să-şi bage nasul şi scandalul se va dezlănţui. Cred că trebuie să-l arestăm pe 
tânărul Hayes sau să-l trimitem acasă, ca să nu ne mai stea în cale. 

— Dacă facem aşa ceva, atunci chiar că presa se va dezlănţui. Vor mirosi 
ceva, se vor întreba de ce şi vor începe să sape după murdării... adică ce se 
întâmplă dincoace şi dincolo de Ocean. Tonul lui Sealy era calm şi 
convingător. Scopul nostru e să-l ajutăm pe ambasador, nu să-l punem la 
zid. Ştim cu toţii că, din cauza aventurilor fiului său, Marvin Hayes era să-şi 
piardă slujba. Dacă nu era asta... 

Dintr-odată, Sealy începu să se sufoce şi Wilson, alarmat, se ridică din 
fotoliu, dar Sealy îl îndepărtă cu mâna şi se linişti treptat. 


— Cred că e din cauza prafului din cameră, explică el, palid la faţă. N-a 
mai stat nimeni aici de mult timp. Oricum, Hayes are o reputaţie solidă la 
Washington. Se pare că a făcut treabă bună la DEA şi l-a ajutat pe fiul său 
să-şi depăşească problemele înainte de a deveni prea grave. S-a făcut prea 
mult caz de afacerea asta şi trebuie să spun că îl admir pe preşedinte pentru 
că a rămas alături de prietenul său. Dar putea să-l coste foarte scump. 

— Trebuie să existe o soluţie, Michael. Nu putem să lăsăm lucrurile aşa, 
în aer. Am început să nu mai înţeleg ce vrei să câştigi din asta. Poate ar fi 
mai bine ca, după o perioadă de timp, să trimitem întreaga familie înapoi în 
State. La momentul potrivit, el va declara că are probleme de sănătate şi pe 
urmă totul va fi uitat. 

— Şi crima rămâne nerezolvată. Poliţia n-o să fie de acord. 

— Dar oricum rămâne nerezolvată, nu-i aşa? 

— N-am avut niciodată această intenţie. Uite ce e, îmi dau seama că 
timpul e limitat. Dar sunt convins că merită să aşteptăm. Două sau trei 
săptămâni. 

Wilson se aplecă nervos înainte. 

— Stai un pic. Vrei să spui că ai de gând să-l arestezi pe tânărul Hayes? 

— Am spus doar că n-am de gând să las crima nerezolvată. Amprentele 
lui Hayes sunt pe pistol. Asta e de necontestat. lar poliţia s-ar mulţumi cu 
această dovadă şi l-ar aresta. Dar eu nu. Există multe moduri de a pune 
amprente pe o armă. Ar fi fost chiar foarte simplu dacă Hayes era 
inconştient — şi se pare că în acea noapte a fost mai tot timpul. Trebuie să 
folosim situaţia în avantajul nostru. 

— Şi care e acest avantaj? 

Sealy zâmbi discret. 

— M-ai mai întrebat o dată. Şi îţi dau acelaşi răspuns. E mai bine să nu 
ştii, ca să poţi declara cu mâna pe inimă că eşti nevinovat dacă afacerea iese 
la lumină. Ai încredere în mine, aşa cum ai avut întotdeauna. Nu e rău să-l 
avem la mână pe cel mai important diplomat străin din ţară. Între timp, ceea 
ce i-am spus lui Marvin Hayes e adevărul adevărat. 

— Bietul om suferă. 

— Serios? Există grade de suferinţă. Sealy flutură o mână. Sunt 
răutăcios. Ştiu că cei de la Secţia Specială fac presiuni asupra ta. Nu s-a 
schimbat absolut nimic, trimite-i tot la mine. O să-mi dau seama când vine 
momentul să ne retragem. Dacă mai avem puţină răbdare, vom ieşi cu bine 


şi din asta. Apoi adăugă, fără nici o legătură aparentă: Apropo, cunoşti un 
fost poliţist Bulman? A fost detectiv şef. 

— Numele nu-mi spune nimic. De ce? 

— Mă mir, dar presupun că ai o scuză, fiindcă eşti nou pe la Ministerul 
de Interne. Mă gândeam să-l folosesc, asta e tot. Ei bine, cred că despre asta 
o să mai vorbim, Stuart. Ştii unde să mă găseşti dacă te mai nelinişteşte 
ceva. 

Lui Wilson nu-i scăpă tonul condescendent din ultima remarcă a lui Sealy 
şi se simţi ofensat. Se ridică, zâmbi şi spuse: 

— E adevărat că sunt nou la Ministerul de Interne, dar sunt sigur că tu ştii 
unde este şi poţi să vii până acolo când eşti chemat. Nu ne lăsa să aşteptăm 
prea mult. 

După ce Wilson plecă, Sealy se înfurie. Nu-l aprecia prea mult pe Wilson, 
dar făcuse o prostie arătându-i ce credea despre el şi se întrebă ce-l apucase 
de se purtase atât de prosteşte. 

Îşi turnă încă un pahar din vinul care se încălzise şi strâmbă din nas. Se 
duse la fereastră şi privi hotelul aflat pe partea cealaltă a străduţei înguste. 
Unele lucruri merseseră prost, reflectă el, dar asta nu era ceva neobişnuit. 
Puţine planuri funcționau perfect. Neprevăzutul pândea la fiecare colţ, iar 
Cernov demonstrase clar acest lucru. Nu era nimic rău în faptul că Cernov 
avea un apetit sexual ieşit din comun şi, ducându-se la o agenţie, care se 
dovedise a fi o casă de toleranţă, acţionase, de fapt, foarte prudent. Bulman 
era de vină şi începuse să fie o adevărată pacoste. Era clar că Bulman nu se 
speria uşor. 

În timp ce răsucea problema pe toate părţile, sorbind din când în când din 
vin, simţi deodată tensiunea pulsându-i în tâmple. Îi era groază de aceste 
momente. Lăsă paharul din mână, se mută într-un fotoliu mai adânc şi 
rămase nemişcat, cu capul pe spate şi ochii închişi. Credea că, dacă stă 
liniştit, o să-i treacă. Durerea persistă şi propriile lui temeri îi măriră 
tensiunea. Cu cât se străduia mai mult să-şi revină, cu atât se simţea mai 
rău; întotdeauna era aşa şi faptul că ştia n-avea nici o importanţă, pentru că 
teama creştea cu fiecare clipă şi teroarea nu era departe. 

Începu să tremure. În depărtare se auzeau zgomote asemenea unor 
motoare de avion, care se apropiau implacabil, ca o sentinţă şi ochelarii i se 
aburiră. Ochelarii? Dar el nu purta ochelari şi, cu un gest disperat, îşi puse 


mâinile la ochi. Încercă să alunge imaginea care se apropia odată cu 
zgomotul, ca şi cum ar fi avut un aparat video în creier. 

Zgomotul motoarelor era acum în cameră şi zgâlţâia clădirea care părea 
de gelatină, gata să se prăbuşească. Durerea devenise insuportabilă, iar 
presiunea părea să-l apese şi dinăuntru şi din afară, încercând să-i strivească 
craniul. Apoi, mult prea încet, zgomotul se îndepărtă şi, dintr-odată, se 
stinse complet, rămânând doar foşnetul unui curent de aer şi senzaţia 
cumplită că se scufunda, că se prăbuşea cu o viteză infernală spre vârfurile 
copacilor din pădurea întinsă de dedesubt. Apoi tăcere. 

Plană fără să aterizeze până când flăcările izbucniră în jurul lui într-o 
dezlănţuire apocaliptică, iar căldura deveni insuportabilă, carnea se 
contorsiona în fâşii negre ca de cărbune şi urletele începură. Dar nu erau 
urletele lui, erau urlete fără trup, iar el privea cum flăcările ardeau pe cineva 
de viu. Urletele atinseră un nivel insuportabil, spărgându-i timpanele; 
trebuia să înceteze vacarmul acestei agonii a unei suferinţe cutremurătoare. 
Treptat,  urletele se  îndepărtară într-un ritm îngrozitor de lent, 
transformându-se în horcăitul final al muribundului care se stingea încet; 
durerea persistă dincolo de orice limită a suferinţei umane. 

În acel moment, Sealy nu mai era decât un corp contorsionat care tremura 
scăldat în sudoare. Alunecase de pe scaun şi se sprijinise de el, cu braţele 
încolăcite în jurul genunchilor şi faţa îngropată în mâini, scâncind ca un 
animal rănit de moarte. Trecu mult timp până când reuşi să se mişte şi când 
în sfârşit se trezi, era ud, palid şi tremura. 

Se ridică în picioare clătinându-se. Durerea şi tensiunea dispăruseră, dar 
avea senzaţia neplăcută că făcuse baie îmbrăcat. Chiar şi părul îi era ud, iar 
când îşi şterse faţa, descoperi fără uimire că plânsese. Fusese cel mai 
cumplit atac de până atunci şi se îngrozi la gândul că se putea întâmpla când 
nu era singur. Dar, după ce îşi adună forţele ca să se dezbrace şi să facă un 
duş, îşi dădu seama că era foarte puţin probabil. Compania altor oameni îi 
distrăgea atenţia. Numai când era singur şi mintea lui se elibera de lumea 
înconjurătoare devenea prizonierul supus acestei cumplite torturi. Îşi dădu 
seama că era din ce în ce mai rău. Şi ştia de ce. 

Deşi apartamentul nu îi fusese încredinţat în mod oficial, Sealy îl folosea 
mult mai des decât alţii şi ţinea acolo un rând de haine, inclusiv un costum 
de seară pentru ocaziile neaşteptate. După ce se îmbrăcă şi înghesui hainele 
ude într-o geantă, îşi reveni complet. Termină vinul din pahar, astupă sticla 


şi o puse într-un dulap suspendat din bucătăria micuță, spălă paharele şi le 
aranjă într-o parte. 

Era sigur că presiunile lui Wilson îi provocaseră criza; se părea că 
începuseră să-l lase nervii, dar ceea ce îl îngrijora cel mai mult era motivul 
pentru care Wilson se simţea ameninţat. Sealy era obişnuit cu acest joc 
obscur pe care îl juca de mult timp cu rezultate foarte bune, dar oamenii ca 
Wilson erau doar spectatori de moment care, probabil, aveau să-şi piardă 
locurile la următoarele alegeri. Pe de altă parte, nu putea să ignore faptul că 
Wilson era acolo şi că avea nevoie de sprijinul lui. Asta îl făcea să se simtă 
vulnerabil. 

Când se pregăti să iasă din apartament, Sealy era mult mai bine decât 
înainte, dar se simţea sfârşit. Într-un fel, Stuart îi făcuse şi un bine. Acum 
ştia cum putea să scape de presiuni şi era hotărât să treacă la fapte, dar, de 
data asta, în cu totul altă direcţie. Momentul se apropia şi poate că în felul 
acesta avea să se elibereze de urletele şi groaza care puneau stăpânire pe el 
mult prea des în ultimul timp. 

Bulman ascultă mesajele de pe robotul telefonic la o oră după ce se 
întoarse de la Oxford. Ura robotul. Când ieşea, uita întotdeauna să-l 
pornească şi, în rarele ocazii când îşi aducea aminte, uita să-l asculte la 
întoarcere. 

Avea două mesaje: unul de la inginerul de la British Telecom şi celălalt 
de la Marvin Hayes, care îl sunase de la Ambasadă, dar voia să fie căutat 
acasă după ora şase. Bulman îl sună mai întâi pe inginer, dar nu răspunse 
nimeni şi se simţi uşurat că la capătul celălalt al firului nu se afla un robot 
telefonic. Aşteptă câteva minute înainte de a-l suna pe Hayes. Acesta îi ceru 
să vină imediat, iar din tonul lui ghici că se întâmplase ceva grav. 

Bulman luă un taxi şi când ajunse găsi uşa deschisă. Soldatul de serviciu 
îl salută şi îi spuse să intre şi să închidă uşa după el. Auzindu-i sosirea, 
Hayes ieşi grăbit din birou, aruncă o privire fugară prin holul spaţios şi îl 
conduse în birou. 

— Ce se întâmplă? întrebă Bulman şi se aşeză în fotoliul lui obişnuit. E 
puţin ciudat să folosiţi un poliţist pe post de majordom, nu credeţi? Poate să 
dea de gândit. 

— Am vrut să fiu sigur că nu deschide Zoe uşa. Ar da orice ca să pună 
mâna pe tine. 

— Nu i-aş spune nimic fără acordul dumneavoastră. 

— Ea nu ştie asta. Am fost nevoit să-i spun ce s-a întâmplat. Era cât pe ce 
să facă o criză. 

— l-aţi spus totul? 

— Nu i-am spus că victima era polițistă. Acest mic amănunt s-ar fi putut 
dovedi prea mult pentru ea. 

Bulman îşi luă obişnuitul whisky. 

— Asta voiaţi să-mi spuneţi? 

— Nu te-aş fi chemat până aici numai pentru asta. Nu. Azi-dimineaţă am 
primit scrisoarea asta. A venit împreună cu corespondenţa obişnuită. 

Bulman luă plicul pe care i-l întinse Hayes. Nu-l atinse cu prea multă 
grijă, fiindcă nici ambasadorul n-o făcuse şi amprentele lui erau peste tot. 
Scoase o singură foaie împăturită, o deschise şi citi un mesaj scurt, 


dactilografiat: „Fiul dumneavoastră n-ar trebui să omoare tinere polițiste, 
mai ales când sunt în misiune. De ce n-a fost arestat, domnule ambasador?” 

Bulman întoarse foaia; pe partea cealaltă nu era nimic. Examină ştampila 
şi nu se miră când văzu că era de la Oxford. Citi din nou scrisoarea. Scrisul 
era negru şi egal, probabil bătut la o maşină de scris electrică. Puse cu grijă 
scrisoarea la loc în plic şi i-o înapoie lui Hayes. 

— Nu vrei s-o păstrezi? întrebă surprins Hayes. 

— O păstrez dacă nu vreţi s-o găsească soţia dumneavoastră, dar nu cred 
că mă va ajuta în vreun fel. 

Hayes se arătă puţin iritat. 

— Ce naiba? Voi, detectivii, ar trebui să obţineţi informaţii din chestii de 
astea. 

— Poate, dacă aş avea acces la resursele poliţiei, dar presupun că acestea 
îmi sunt refuzate acum. Arătă cu degetul plicul pe care Hayes îl ţinea încă 
în mână. N-ar mai fi fost expediată dacă ar conţine vreun indiciu, dar pot să 
o iau cu plăcere. Luă înapoi scrisoarea şi o puse în buzunar. Nu vă speriaţi 
din cauza ei. 

— Uşor de spus, George. Dar mă simt distrus. Poate a trimis-o unul 
dintre studenţii care a fost cu Don în noaptea aceea. 

— În ce scop? Am stat de vorbă cu toţi şi nu cred că vreunul dintre ei ar 
face aşa ceva, chiar dacă nu sunt toţi uşi de biserică. Singurul care nu poate 
să-l sufere pe Don şi detestă poziţia dumneavoastră aici e Burke, dar el nu e 
prost să se demaşte în felul acesta. Nu e nici un avertisment, nici o 
ameninţare. A fost trimisă ca să producă exact efectul pe care l-a produs: să 
vă zăpăcească. 

Hayes îi răspunse cu o privire nedumerită care exprima o întrebare mută: 
„De ce?” 

— Accentul începe să se mute, explică Bulman. Şi se ridică o mulţime de 
întrebări. Ştiţi dacă Don şi-a făcut vreun duşman pe aici? 

— Nu cred. Şi chiar dacă ar fi aşa, nu-i stă în fire să dea fuga la tata ca să 
se plângă. Ai găsit ceva la Oxford? 

— Aş putea spune că Phill Marshall e prieten bun cu Don. Şi e un băiat 
simpatic. Tammy Rees e îndrăgostită de Don. Neill Barker nu-l cunoaşte 
atât de bine, dar n-are nimic împotriva lui. Să zicem că e indiferent. Jamie 
Burke îl urăşte şi pe el şi poziţia lui privilegiată şi e atât de vehement încât 
se aşază singur în fruntea listei suspecţilor pentru orice i s-ar întâmpla lui 


Don. Scrisoarea asta nu e stilul lui; el nici măcar ticălos american nu v-a 
numit pe dumneavoastră sau pe Don. Ultimul lucru pe care îl doreşte e să 
atragă atenţia asupra lui. Nu cred că trecutul lui e deschis la o examinare 
mai atentă. Deci, rămâne Wally McQueen, iar el se pare că s-a cărăbănit. 

— Ce-a făcut? 

— A plecat. A dispărut. S-a evaporat. Şi-a luat papucii. S-a cărat. 

Hayes nu-şi putu ascunde un zâmbet. 

— Îţi cam arăţi vârsta, George. Ai rămas în urmă cu argoul modern. Deci, 
unde poate fi? 

— Circulă zvonul că ar fi fost atât de bolnav după petrecere, încât a ajuns 
la spital, dar nici un spital din zonă n-a auzit de el. Pe urmă cineva de la 
colegiu mi-a sugerat că s-ar putea să fie într-un spital din Londra, la secţia 
pentru toxicomani. Dar toate astea sunt prostii. Fie s-a făcut nevăzut, fie a 
fost îndepărtat. 

— Încă o crimă? Nu cred. Cu asta ar fi două. 

— Nu, rosti Bulman foarte serios, cu asta ar fi cinci. Dar mai degrabă 
cred că a fost răpit. 

— Cinci? Hayes se holbă la el, nevenindu-i să creadă. Cinci? Ce naiba s- 
a mai întâmplat şi eu n-am fost informat? 

— Celelalte trei n-au legătură directă cu Don, au fost îndreptate 
împotriva mea. Aveţi puţină răbdare şi vă spun tot. Între timp, se pare că 
grija dumneavoastră prioritară e ca soţia dumneavoastră să nu vadă 
scrisoarea pe care mi-aţi dat-o. Foarte bine, acum asta nu se mai poate 
întâmpla fiindcă e la mine. Dar dacă primeşte şi ea una? 

Hayes rămase nemişcat un timp. Părea paralizat. În cele din urmă vorbi 
atât de încet, încât Bulman abia reuşea să distingă cuvintele: 

— De asta mi-e groază. Cum să previn o astfel de nenorocire? E deja o 
epavă din cauza nervilor, şocul ar putea s-o ucidă. Se gândi cu groază la 
această posibilitate. De ce ar face cineva aşa ceva? 

— Pentru acelaşi motiv pentru care a făcut-o deja. Dacă Don nu are 
duşmani, poate că dumneavoastră sunteţi ţinta. 

Hayes păru că se prăbuşeşte pe scaun, dar era un gest de exasperare. Nu 
înţelegea prea bine ce voia să spună Bulman. 

— Vrei să spui că Paula Smith a fost ucisă pentru mine? E absurd. Şi, 
oricum, eu n-am duşmani nici aici, nici altundeva care să meargă atât de 
departe. 


— N-am spus aşa ceva. Poate că fata ar fi fost ucisă oricum. Probabil că 
era deja luată în colimator şi criminalul aştepta doar momentul potrivit, care 
s-a ivit în noaptea examenelor. Totul a fost perfect. O mare beţie la care a 
dat şi el o mână de ajutor cu nişte pastile sau droguri, vremea infernală a 
picat ca o mană cerească şi ţinta a fost lovită. Prezenţa lui Don a putut fi 
accidentală sau organizată. Întrebarea e dacă incidentul e folosit împotriva 
dumneavoastră sau a lui Don. Şi dacă e împotriva dumneavoastră, de ce? 

Hayes făcea eforturi pentru a înţelege ce spunea Bulman. În acel moment, 
mai mult decât orice îl îngrijora sănătatea soţiei sale, chiar mai mult decât 
pericolul în care se afla fiul său. Iar acum Bulman îi spunea că el însuşi era 
la fel de implicat ca şi fiul său, poate chiar mai mult. Acceptase de la 
început ipoteza că englezii vedeau în asta o ocazie de a face un schimb 
reciproc avantajos, dar puterea lui în acest sens era limitată. În afară de 
efortul pe care îl făcea pentru a înţelege noile implicaţii, era încă speriat din 
cauza scrisorii primite, care pe Bulman nu părea să-l îngrijoreze prea tare. 

Hayes nu răspunse imediat şi când, în sfârşit, vorbi, o făcu vrând parcă să 
evite subiectul principal. 

— Nu poţi să-ţi imaginezi cât de mult mă costă afacerea asta, pierd o 
grămadă de timp şi muncă. În seara asta am pierdut o recepţie, adică m-am 
purtat nepoliticos faţă de un prieten şi ţara lui. Am impresia că nu ajungem 
nicăieri, iar tu încurci lucrurile şi mai tare. 

— Preferaţi să ne rezumăm la acuzaţia de crimă împotriva fiului 
dumneavoastră? 

— Lasă gluma, George. Pur şi simplu mi-e greu să accept încă o povară 
în plus. Dar, dacă ceea ce spui tu e cât de cât posibil, înseamnă că 
amprentele lui Don de pe pistol sunt o invenţie. 

— Nu. Nu ştiu de la cine aţi mai auzit, dar Johnny Cordell nu minte, nici 
măcar nu exagerează în privinţa unui lucru atât de serios. Dacă el spune că 
amprentele lui Don sunt pe pistol, înseamnă că sunt. E cel mai cinstit 
poliţist din lume. Dacă şi el a început să calce strâmb, vă dau toţi banii 
înapoi şi n-o să mă mai vedeţi niciodată. 

Hayes închise ochii şi paharul din mână tremură puţin. 

— E un coşmar. N-ai descoperit nimic concret, dar ai reuşit să ridici mai 
multe întrebări decât la început. Şi acum încotro? 

— Cercetăm în continuare. Şi să ştiţi că sunteţi nedrept. Pentru liniştea 
mea sufletească, am reuşit să elimin câteva persoane de pe listă. Numărul 


suspecţilor s-a micşorat. Dar sunt sincer convins că adevăratul vinovat nu 
şi-a făcut încă intrarea în scenă. Am fost urmăriţi tot timpul din umbră. 
Flerul meu îmi spune totuşi că ne apropiem. 

— Bine-ar fi să-mi spună şi mie acelaşi lucru. Dar pe mine mă preocupă 
scrisoarea. 

— Normal. Şi sunt convins că cel care ne supraveghează a trimis-o. Nu 
ţineţi cont de ştampila de la Oxford. Asta este doar ca să ne dezorienteze. 
Sunt sigur că a fost pusă chiar aici, în Londra. 

— Bine. Hayes îşi frecă obosit ochii injectaţi. Acum spune-mi ce-i cu 
celelalte crime. Eşti în pericol? 

— Da, cred că da. Dar nu sunt sigur. Am prieteni care mă ajută la acest 
caz, printre care şi o prostituată. A fost omorâtă din cauza mea şi mi-e 
foarte greu să mă împac cu ideea. 

Bulman simţi că devenea melodramatic şi îşi termină repede băutura 


înainte de a continua. 
X 


Bulman se întoarse târziu în apartamentul său, ameţit de cele câteva 
pahare pe care le băuse împreună cu Hayes. Urcă scările împleticindu-se 
puţin şi se sprijini de pereţii din ambele părţi. Vizita nu fusese prea rodnică: 
pe de o parte, îl liniştise pe Hayes, pe de altă parte, îl băgase în ceaţă de tot. 
Ura raporturile intermediare, nu erau niciodată concludente şi nu ajutau cu 
nimic. Îşi încurcă degetele în chei şi râse de neîndemânarea lui, conştient că 
băuse prea mult. Totuşi se simţea uşurat, fiindcă alcoolul îl anesteziase 
împotriva durerii pe care o simţea când se gândea la Julie Clarke. Descuie 
uşa şi intră. 

Aprinse lumina şi când înaintă îl găsi pe Cernov în faţa uşii, cu un pistol 
cu surdină în mână. Bulman se trezi imediat şi rămase nemișcat. Din 
moment ce Cermov nu trăsese imediat, Bulman, luptându-se încă să-şi 
adune gândurile, trase concluzia că rusul avea, mai întâi, ceva să-i spună. 

— Stai jos, spuse Cernov, arătându-i cu capul un scaun. 

Pistolul nu urmări mişcarea capului. 

Bulman se aşeză încet. Trecuse mult timp de când nu mai simţise această 
teamă şi neputinţa de a reacţiona. Cernov nu era omul care să asculte de 
glasul raţiunii. Apoi furia care mocnea în el izbucni şi Bulman îi aruncă o 


privire plină de ură celui care, credea el, o omorâse pe Julie Clarke. Pentru 
o clipă îşi învinse teama. 

— N-ai unde să fugi, Aleksei? 

— Crezi că eu le-am omorât pe cele două femei? 

— Trei. 

— Trei? Cine era a treia? Eu n-am auzit decât de cele două de la agenţie. 
De ce-ţi baţi capul cu ele? 

— Aveai întâlnire cu o fată. Ce s-a întâmplat cu ea? 

— N-a apărut. Nu aştept niciodată prea mult, din motive de siguranţă, 
dar, de data asta, am aşteptat mai mult decât de obicei. Apoi am mirosit 
ceva necurat şi am şters-o. Cred că mi-ai întins o cursă, Bulman. Dar înainte 
de a te omori, vreau să aflu totul. 

Bulman rămase nemişcat, dorindu-şi să nu fi băut atât de mult. 

— Vrei să spui că nu le-ai omorât tu? 

— Exact. Spune-mi ce s-a întâmplat. 

Pistolul lui Cermov nu se mişcă, rămânând îndreptat spre pieptul lui 
Bulman. Femeile fuseseră împuşcate în cap. 

— Dar, pentru Dumnezeu, eşti asasin profesionist. Cine naiba o să creadă 
că n-ai făcut-o tu? Caseta video cu informaţii lipsea. Vrei să spui că n-ai 
luat-o tu? 

— Ştii foarte bine că nu. Nu face pe deşteptul, Bulman, că-ţi zbor 
genunchii. Vreau să ştiu ce s-a întâmplat. Ştiu că ai fost în apartamentul 
meu, aşa că dă-i drumul şi nu mai trage de timp dacă nu vrei să te aranjez 
chiar acum, fără să mai aştept. 

Bulman se uită la pistol, apoi îl privi pe Cernov în ochi. Rusul chiar 
credea ce spune, pe lângă faptul că, probabil, nu jucase niciodată la 
cacialma. 

— Vrei să spui că nu le-ai omorât pe femeile alea şi nu ţi-ai recuperat 
înregistrările? Aşa e? 

— 'Ţi-am spus să nu mai tragi de timp. Şi ţi-am răspuns deja la întrebarea 
asta. Mi s-a întins o cursă. Acum vorbeşte. 

— Nu crezi că s-ar putea să fie cei pentru care lucrezi? Nu ţi se pare 
logic? 

— Mi se pare lipsit de sens. 

— Ai mai luat legătura cu ei de atunci? 


— Las-o baltă. N-am pomenit niciodată despre un el sau o ea. Mi se pare 
logic că vrei să scapi de mine. Te împiedic în investigaţiile tale. Te-am 
sfătuit să te opreşti. Ştiai că n-o să stau cu mâinile în sân şi ai găsit o 
metodă ca să mă opreşti. Mi-ai aranjat o întâlnire ca să poţi să cauţi mai 
atent la mine acasă, apoi ai aranjat execuțiile astea ca să pară că eu sunt 
vinovat. 

Bulman observă că Cernov nu folosea cuvântul crimă; nu făcea parte din 
vocabularul lui. Apoi făcu o încercare. 

— Ai înnebunit, Aleksei. Eu n-am omorât pe nimeni în viaţa mea. Nici n- 
am cum. Nu ştiu să trag cu pistolul. Nici măcar tu n-ai putea să mă înveţi. 

Cernov tăcu o vreme pentru a cântări situaţia, dar păstră pistolul ridicat şi 
privirea rece ca gheaţa. Nu era confuz, dar nici sigur pe sine. Trăise atât de 
mult în umbră, încât nu-i era uşor să recunoască adevărul decât dacă era 
smuls prin tortură sau prin groază. Lui Bulman îi era frică, dar nu era 
îngrozit. Cernov observase, în diferite ocazii, toată gama sentimentelor pe 
care le trăieşte omul în faţa unei ţevi de pistol. 

Rămase tăcut atât de mult, încât Bulman fu nevoit să întrebe: 

— De ce n-ai raportat? De ce te-ai simţit în pericol dacă nu le-ai omorât 
tu? 

Răspunsul lui Cermov mai întârzie un timp. La un moment dat, mânia îi 
fulgeră în ochi şi Bulman crezu că îi venise sfârşitul, dar rusul se linişti şi 
Bulman se hotărî să nu mai spună nimic. Era în mâinile lui Cernov şi nu 
avea ce să facă. În cele din urmă, Cernov spuse: 

— Nu e treaba ta. 

— Ai venit aici ca să afli ce s-a întâmplat. Crezi că eu ţi-am întins o 
cursă. Ei bine, dacă n-am făcut-o eu, atunci cine a făcut-o? Ai început să-l 
deranjezi pe patronul tău? Asta ar putea însemna sfârşitul tău. Acum eşti un 
om căutat, fie de către poliţie, fie de către cel care te-a angajat. Îndepărtând 
riscul ca identitatea ta să iasă la lumină, îşi creează lui însuşi o acoperire. Ai 
face bine să nu te opreşti în loc. 

— Nu. Cernov clătină încet din cap. Încerci să mă zăpăceşti. Dacă voiau 
să scape de mine, ar fi încercat să mă omoare. 

— Nu eşti uşor de omorât, Aleksei. Ca să aibă măcar o şansă, ar trebui să 
trimită pe cineva mai bun decât tine şi asta nu-i uşor de găsit. Dar Bulman 
se gândea că cele două femei fuseseră împuşcate exact în mijlocul frunţii. 
Ucigaşul ştia prea bine să folosească un pistol... doar dacă Cernov nu era 


un actor excelent, iar Bulman se îndoia de asta. Cernov nu era îngrijorat atât 
din cauza pericolului în care se afla, de oriunde ar fi venit, ci din cauză că 
nu ştia ce se întâmplă. 

— Ai găsit ceva interesant în apartamentul meu? 

În acel moment Bulman se simţi mai ameninţat decât când pusese 
piciorul în casă. Cernov ezita, nu mai era sigur de nimic şi cel mai simplu 
mijloc de a rezolva problema era să o elimine. 

— Numai materialul pornografic. Ne-a condus la agenţie, dar mai departe 
n-am ajuns. Presupun că nu vrei să-mi spui pentru cine lucrezi. M-ar putea 
determina să te ajut. Din nou se aşternu o tăcere lungă, încordată. Asemenea 
explozibilului prost întreţinut, Cernov devenea din ce în ce mai instabil. 
Bulman nu scăpă din ochi degetul de pe trăgaci. Făcuse tot ce-i stătea în 
putinţă, răspunsese sincer în cea mai mare parte, dar ştia că, în final, reacţia 
lui Cernov era imprevizibilă şi că venise pregătit să ucidă. Bulman adăugă 
repede: N-ai prieteni pe care să-i suni? Cineva de încredere? 

Cernov zâmbi subţire, fără nici o urmă de umor. 

— În meseria mea? Prieteni? Oameni de încredere? Nu cunosc pe nimeni 
căruia să-i pot încredința viaţa mea, pentru că ăsta e singurul fel de 
încredere care contează. Nu mă plâng. Am o slujbă bună, dar cred că sunt 
vulnerabil. Şi acum mă întreb dacă merită să am încredere în tine sau ar 
trebui să joc la sigur şi să te împuşc? Îmi place de tine, dar trebuie să trăiesc 
şi eu. 

— Stai! Mai aşteaptă puţin. Cunoşti pe cineva care obişnuieşte să 
împuşte în cap? Mi se pare o metodă destul de riscantă. Din câte ştiu eu, 
trăgătorii noştri sunt învăţaţi să aleagă o ţintă mai mare, corpul şi să tragă 
mai multe salve ca să fie siguri că duşmanul e mort. 

— Vorbeşti despre trupele voastre speciale. Munca noastră e altfel, noi 
lucrăm în condiţii diferite şi suntem singuri. Se gândi un timp la ce spusese 
Bulman. Unii dintre noi preferă capul, pentru că oamenii încep să 
folosească din ce în ce mai mult vestă antiglonţ pentru ţintele obişnuite. 
Depinde de unghi şi de ce parte a corpului e disponibilă în acel moment. 
Am tras şi eu în cap, dar nu ca regulă. 

Câteva clipe Cernov se lăsase furat de profesionalism, vorbind despre 
subiectul pe care îl cunoştea cel mai bine. 

— Deci, faptul că fetele de la agenţie au fost amândouă împuşcate în cap 
n-are nici o importanţă? Nu-ţi dă nici un indiciu asupra autorului? 


Bulman se lupta pentru viaţa lui. 

— Cât de eficient a fost? 

— Doar un glonte pentru fiecare. În mijlocul frunţii. Acurateţe perfectă, 
ca şi cum pistolul ar fi fost pus chiar pe frunte. Nu erau semne de arsuri, aşa 
că s-a tras de la cel puţin câţiva metri. Remarcabil. 

— Ai văzut cu ochii tăi? 

— Am şi eu instinctele mele. Când am văzut că n-o găsesc pe Julie, fata 
cu care trebuia să te întâlneşti, mi s-a făcut frică. M-am dus la agenţie cât 
am putut de repede. Presa a relatat totul destul de corect. Un foc pentru 
fiecare. Eu am sunat la poliţie. 

Bulman ştia că adusese în scenă o umbră, pe cineva care lucra mai bine 
decât Cernov, pe care unii începeau să-l considere uzat. 

— Guliev. E posibil. 

— Guliev? Crezi că el e aici? 

— Galina Guliev. E femeie. Asta ar explica de ce a intrat atât de uşor în 
agenţie. Totul e un spectacol pentru ea. Vrea să arate că e mai bună decât 
bărbaţii. E stilul ei, dar nu pot să fiu sigur. 

— Câţi dintre voi mai sunt aici? 

— Nici unul, din câte ştiu eu. Unii sunt împrăştiaţi prin Europa, alţii au 
plecat în America să lucreze pentru Companie. 

— Crezi că ea ti-ar face aşa ceva? 

Cernov făcu o grimasă. Îşi arăta oboseala, dar pistolul rămăsese în 
aceeaşi poziţie. 

— Ar face aşa ceva oricui. Mai ales bărbaţilor, îi place să-i distrugă. 

— Atunci ea trebuie să fie. Ai avut un înlocuitor despre care nu ştiai şi 
care s-a hotărât să preia numărul tău. Văzu că vorbele lui avuseseră un 
oarecare impact, aşa că adăugă imediat: Ştiau că foloseşti agenţia, poate 
chiar ti-au recomandat-o. 

— Şi ştiau că ştii şi tu. 

Cernov era la jumătatea drumului spre autoconvingere. 

Bulman îşi pusese în practică prima lovitură sub o presiune considerabilă. 
Nu se baza numai pe ea, dar pentru prima oară văzu că Cernov dădea semne 
de relaxare. Voia să-şi schimbe poziţia, dar echilibrul situaţiei era prea fragil 
ca să rişte să-l distragă pe Cernov tocmai acum. Piciorul stâng îl durea 
cumplit, dar rămase nemişcat, cu o expresie impenetrabilă. Simţi sudoarea 
alunecându-i pe tâmple şi sub bărbie. Exact în momentul în care crezu că 


Cernov voia să lase pistolul jos, telefonul sună şi rusul sări în picioare, 
învârtind pistolul prin cameră ca un animal căzut în capcană. 

— E doar telefonul. 

Bulman înălţă o mână şi se ridică încet. 

— Stai jos. Ce crezi că faci? 

— Vreau să răspund, asta e tot. 

Dar ţârâitul se oprise deja, iar vocea lui înregistrată spunea cuiva că nu 
era acasă şi că avea să-l caute mai târziu dacă lăsa un mesaj după semnalul 
sonor. Lăsase robotul telefonic deschis şi îşi blestemă ghinionul. 

Mâna lui Bulman întinsă cobora încet spre telefon, dar Cernov se răsti la 
el: 

— Lasă-l! 

Când cel care sunase începu să vorbească, Bulman îngheţă. 

— Sunt Rod, domnule Bulman. Numerele pe care mi le-aţi dat sunt strict 
secrete. N-am cum să aflu ale cui sunt. De data asta nu pot să vă ajut. 

Dar Bulman nu mai asculta. Mai mult simţi decât îl văzu pe Cernov luând 
decizia finală. 

Cernov spuse pe un ton care exprima perfect soarta lui Bulman: 

— Deci, ai găsit numai pozele porno, nu? Adio, Bulman. 

Bulman se prăbuşi ca o cărămidă când apucă telefonul. Se întoarse în 
cădere şi, înainte de a lovi pământul, telefonul pe care îl ţinea în faţă se 
zdrobi în mâinile lui, ca şi cum o forţă irezistibilă ar fi încercat să i-l 
smulgă. Aruncă ceea ce mai rămăsese din el, cu toată puterea, în capul lui 
Cernov şi se învârti până când lovi un scaun care se deplasă, dar nu 
suficient de departe. Se lupta ca o fiară pentru supravieţuire, dar lupta lui 
putea fi încheiată printr-un singur foc de pistol. 

Se ascunse în spatele unui fotoliu şi ieşi în partea cealaltă, riscând să 
arunce o privire spre locul unde îl văzuse ultima oară pe Cernov. Rusul 
stătea tot acolo şi cu o mână îşi pipăia faţa însângerată. Telefonul îl lovise 
chiar la baza nasului şi o muchie ascuţită îi tăiase adânc fruntea şi o arcadă. 
Sângele curgea abundent, iar el încerca să şi-l şteargă din ochi. În mâna 
cealaltă avea încă pistolul şi, deşi nu mai vedea nimic, din instinct îl ţinea la 
fel de ferm. Firul telefonului îi atârna pe umăr, iar ceea ce mai rămăsese din 
aparat zăcea într-o grămăjoară la picioarele lui, pătat de sânge în locurile 
care îl loviseră peste faţă. 

Lui Bulman îi luă o fracțiune de secundă ca să-şi dea seama unde era şi 
tot atât lui Cemov ca să tragă un glonte spre locul în care bănuia că se 
ascunde Bulman. Acesta se cutremură de precizia focului tras orbeşte; 
gloanţele trecuseră periculos de aproape. 

Bulman se uită împrejur după o armă. Pe cămin se afla o statuetă de 
bronz, reprezentând o femeie. 'Traversă camera de-a buşilea. Cernov îl auzi 
şi se răsuci ca să tragă din nou, dar Bulman îl împinse din spate cu toată 
puterea, iar rusul se împiedică şi căzu în genunchi, dar chiar şi atunci dădu 
dovadă de profesionalism, urmărind zgomotul înfundat al mişcărilor lui 
Bulman şi trase din nou. 

Glontele zbură aiurea şi lovi o vitrină care se sparse cu zgomot, ca o 
explozie. Asta, mai mult decât orice, îl împinse pe Bulman înainte. Apucă 
statueta, în timp ce Cernov se ridică şi se întoarse instinctiv spre sunetul 
primejdios. 

Amândoi ochii lui Cemov erau orbiţi: unul din cauza sângelui care 
curgea din el, celălalt din cauza sângelui de la rana de pe frunte. Nu vedea 
aproape nimic, dar Bulman avea o siluetă greu de ratat. Trase chiar în clipa 


în care Bulman, simțind pericolul, sări într-o parte, se izbi de canapea şi îşi 
pierdu echilibrul. Se prăbuşi într-o direcţie nepotrivită şi îl văzu pe Cernov 
întorcându-se din nou. 

Singura parte a corpului lui Cernov la care Bulman putea ajunge, după ce 
se lovi puternic de podea, erau picioarele. Se întinse cât putu, ca să-l 
împingă din spatele genunchilor şi rusul se prăbuşi încet. Când ajunse la 
pământ, Bulman încercă să se ridice. Din întâmplare, căderea îl întorsese pe 
Cernov cu faţa spre Bulman, care se ridică greoi în picioare. 

Bulman văzu pistolul înălțându-se spre el, văzu gaura ţevii largă cât un 
tunel şi simţi mirosul persistent de la împuşcătura anterioară. Apoi, cu o 
disperare nebună, ridică statueta şi o lăsă să cadă în capul lui Cernov cu 
numai o fracțiune de secundă înainte ca acesta să apese pe trăgaci. Glontele 
intră în podea şi Cernov se prăbuşi din nou. Bulman se târî după pistol, apoi 
merse împleticindu-se până la cel mai apropiat scaun. 

Se aşeză ca să-şi revină şi rămase holbându-se la masa însângerată a 
corpului lui Cernov. Deodată, o durere ascuţită îi cuprinse mâna dreaptă şi 
îşi dădu seama că încă mai strângea statueta, de parcă i-ar fi fost sudată de 
mână. Se chinui să-şi desfacă degetele, dar fu nevoit să lase pistolul 
deoparte pentru a le desprinde unul câte unul de pe metal. Când reuşi să-şi 
mişte mâna, găsi încărcătorul armei şi îl goli, apoi strecură gloanţele în 
buzunar şi îl scoase pe cel de pe ţeavă. Luă atât pistolul, cât şi statueta de 
bronz şi se ridică, fără să ignore posibilitatea ca Cernov să joace teatru. 

Cernov avea un cucui uriaş în moalele capului şi pielea era tăiată. 

— Întoarce-te, spuse el. Îşi dădu seama că era o cerere stupidă exact în 
clipa în care o rosti, dar, ca şi cum i-ar fi ascultat cuvintele, Cernov se 
răsuci parţial pe spate. 

Rusul avea ochii deschişi, dar expresia lor îngheţată era ascunsă sub valul 
de sânge. Privirea lui se fixase parcă asupra lui Bulman, dar făcea un efort 
uriaş ca să vadă prin perdeaua roşie. Buzele i se mişcară; erau uscate şi 
crăpate, ca şi cum ar fi avut nevoie urgent de o băutură. Dar Bulman nu era 
dispus să rămână descoperit în faţa unui om atât de periculos. Era convins 
că Cernov arăta mult mai rău decât se simţea cu adevărat. 

Bulman se hotărî să-l lege mai întâi pe Cernov, apoi să-i îngrijească 
rănile. Rusul încercă să spună ceva şi Bulman se apropie de el, dar păstră 
distanţa, aşa ca acesta să nu-l poată înhăţa. 

— Dacă nu te omor eu, o va face Firma. 


Cuvintele ieşiră însoţite de un suspin lung şi dureros. 

Cernov nu emitea ameninţări zadarnice, dar, în acel moment, nu era deloc 
în situaţia de a le pune în aplicare. 

Bulman nu răspunse. Nu-i surâdea ideea de a se duce în bucătărie după 
sfoară, lăsându-l pe Cernov acolo. Se uită înjur după ceva cu care să-i lege 
mâinile ca măsură de precauţie. Cernov horcăi şi, când Bulman se uită din 
nou la el, ochii deschişi nu mai vedeau nimic prin valul de sânge. Îşi dădu 
seama imediat. 

Bulman se aşeză pe un genunchi, fără să se apropie prea mult, se întinse 
ca să apuce una din mâinile lui Cernov şi îi căută pulsul. Propria lui inimă 
începu să se zbată când nu-l găsi. Nici măcar Cernov nu putea să fie atât de 
prefăcut. Bulman îi pipăi carotida, căutând disperat un semn de viaţă, dar nu 
găsi nimic. Cernov era mort şi el îl omorâse. 

Bulman rămase un timp în genunchi. Puterile îl părăsiseră şi se afla încă 
sub influenţa şocului. 

— Ridică-te, ticălosule! 

Vocea îi tremura, dar nu mai avea nici o importanţă. Covorul era plin de 
sânge şi asta îl îngrijora mai mult decât faptul că omorâse un asasin. Puse 
mâna pe pieptul lui Cernov, ca şi cum ar fi vrut să-i facă un masaj cardiac, 
dar nu era decât un gest derutat, pentru că nu ştia ce să facă mai întâi. 

Se ridică încet şi se aşeză pe scaunul cel mai apropiat care, din 
întâmplare, era chiar cel pe care stătuse Cernov. Încă simţea căldura 
corpului său. Rămase acolo, cu mâinile împreunate pe genunchi, holbându- 
se la cadavrul celui care încercase să-l omoare. Fusese legitimă apărare, dar 
avea sentimentul că anumite interpretări puteau foarte uşor să o transforme 
în crimă. Asta era problema: nu ştia unde să se ducă şi la cine să apeleze. 
Cu telefonul distrus, era izolat. 

Nu-şi dădu seama cât timp a rămas acolo, dar degetele îl dureau la 
încheieturi, unde le strânsese prea tare şi încercă să le dezmorţească. Gestul 
nu-l ajută însă să-şi limpezească gândurile. Era prins în capcană. Experienţa 
de poliţist îl îndemna să sune la poliţie. Dar acesta ar fi fost un pas spre 
dezastru. Cineva aştepta exact o astfel de situaţie, mană cerească, pentru a-l 
scoate definitiv din joc. 

Era deja trecut de zece seara. Era singur şi, orice s-ar fi hotărât până la 
urmă să facă cu cadavrul, nu putea să se descurce fără ajutor. Treptat îşi 


dădu seama că trebuia să lase corpul în casă pe timpul nopţii. Ideea îi 
provocă greață. 

Se ridică de pe scaun şi rămase nemişcat, neputând să-şi desprindă 
privirea de corpul neînsufleţit al rusului. Trăia un coşmar. Era din ce în ce 
mai convins că trebuia să anunţe poliţia, dar asta însemna să folosească 
telefonul altcuiva sau să meargă la cea mai apropiată cabină telefonică. 
Astfel ar fi avut timp să se gândească mai bine şi să respingă ideea de a se 
implica. N-ar fi fost un lucru inteligent. Avea reputaţia unui excentric, aşa 
că avea să fie excentric şi să nu anunţe pe nimeni până a doua zi. 

Începu să facă puţină ordine prin cameră: puse scaunele la locul lor, 
adună rămăşiţele împrăştiate ale telefonului şi le aruncă într-un coş, după ce 
scoase discul cu numărul de apel. Găsi o cantitate surprinzătoare de sânge 
pe bucăţile de telefon pe care nu se mai obosi să le şteargă. Orice ar fi făcut, 
pentru un detectiv tenace ar fi rămas, oricum, câteva urme de găsit. 

Se învârtea în jurul cadavrului ca şi cum ar fi vrut să netezească o cută 
din covor, semn că începuse, treptat, să accepte situaţia. Adevăratul şoc abia 
de-acum avea să vină. Făcu o cafea şi se aşeză în faţa lui Cernov, sorbind 
din ceaşcă şi gândindu-se că rusul nu reprezenta nici o pierdere pentru 
societate şi că mulţi oameni s-ar fi simţit uşuraţi văzându-l aşa, mort şi golit 
de puteri, după ce trăsese ultimul foc şi omorâse ultima victimă. Bulman se 
cutremură. Cernov era prea aproape. 

Din când în când arunca o privire spre vitrina spartă de glontele lui 
Cernov şi cioburile îi atraseră atenţia. Nu putuse niciodată să-şi permită 
prea mult, dar adunase o colecţie valoroasă de căni şi farfurii din secolul al 
optsprezecelea şi începutul secolului al nouăsprezecelea. Era tot ce reuşise 
să cumpere de-a lungul anilor şi le alesese cu multă grijă. Îi lipsea voinţa de 
a cântări exact pagubele colecţiei sale. 

Bulman rămase treaz toată noaptea. Nu se simţea în stare să doarmă. Nu 
avea atâta sânge rece, orice i-ar fi făcut Cernov. Stătu în sufragerie cu 
cadavrul, moţăind în fotoliu şi uneori chiar dormind, dar avea coşmaruri 
atât de cumplite, încât se trezea imediat. La miezul nopţii, când deschise din 
nou ochii obosiţi, îl îngrozi ceea ce văzu, stomacul i se revoltă şi fugi la 
baie ca să vomite. 

Zorile îl găsiră într-o stare îngrozitoare şi, când încercă să se ridice, 
găsind cadavrul tot acolo, îşi dădu seama, pentru a nu ştiu câta oară, că 


Cernov nu avea să se mai trezească niciodată. Se uită în oglindă şi încasă un 
nou şoc. 

Duşul şi bărbieritul îl curăţară de sânge şi de sudoarea cristalizată a fricii, 
dar nu-l ajutară cu nimic în privinţa stării de spirit. Cea mai crudă era 
conştiinţa că nimic nu se mai putea schimba. Cernov nu avea să mai plece 
nicăieri. 

Bulman îşi schimbă toate hainele, se duse la biroul lui vechi, umblă la 
compartimentul secret din spatele lui şi scoase nişte bani. Aruncă o ultimă 
privire corpului neînsufleţit, se îndreptă spre uşă şi ieşi, apoi încuie uşa 
după el. Se sprijini câteva secunde de perete, eliberat de priveliştea 
cadavrului. 

Merse pe jos o bucată de drum, apoi luă un taxi care îl duse până la 
Tottenham Court Road. Cumpără un telefon nou, un robot şi nişte mâncare 
preparată şi se întoarse în apartament cu aceeaşi speranţă absurdă că, între 
timp, Cernov îşi revenise miraculos şi dispăruse. Dar corpul era tot acolo. 
Deschise fereastra. 

Conectă telefonul şi îl sună pe Spider Scott la birou, sperând din tot 
sufletul că era acolo. Când îl găsi, îi spuse pe un ton pe care Scott nu-l mai 
auzise niciodată: 

— Ajută-mă Spider. Am probleme mari. 

Scott ajunse spre prânz, cerându-şi iertare pentru întârziere şi nu-i plăcu 
deloc felul în care arăta Bulman. Când intră în sufragerie, înţelese de ce. 

— [isuse Hristoase, ăsta e tipul în apartamentul căruia am intrat. E...? 
Bineînţeles că e. Dumnezeule, ce naiba s-a întâmplat? 

Bulman îi povesti, iar Scott se prăbuşi pe un scaun, neputând, ca şi 
Bulman mai devreme, să-şi ia ochii de la rusul mort. 

— Ai curăţat totul? întrebă Scott. 

— Resturile telefonului sunt în coş. Putem să le aruncăm. 

— Şi statueta de bronz? Ce naiba ai făcut cu ea? 

Bulman rămase şocat de propria sa neatenţie, oricât de justificată ar fi 
fost. Căutară statueta şi o găsiră rostogolită sub un fotoliu. Scott o ridică cu 
o batistă, în virtutea obişnuinţei şi o spălă în chiuvetă. O şterse, îl întrebă pe 
Bulman unde îi era locul şi o puse înapoi pe cămin. 

— E mult sânge pe covor, spuse Scott. Nu cred că o să reuşeşti să-l scoţi. 

— Până atunci o să cumpăr un covor ieftin ca să acopăr petele. Bulman îi 
era foarte recunoscător lui Scott pentru ajutor şi nu-i scăpă neobservat 


faptul că fostul spărgător nu sugerase nici măcar o dată să sune la poliţie. 
Pur şi simplu nu-i trecea prin minte. Prietenia lor, legată pe vremea când 
Scott se ocupa de jafuri şi bazată pe respect reciproc, era probabil unică. 
Trebuie să mă ajuţi, Spider. 

Scott se uită în jur cu o privire profesionistă, ca să vadă dacă nu le 
scăpase ceva. 

— Oricând, răspunse el. 

Dar înţelesese greşit. 

— Trebuie să aşteptăm până la noapte, ca să mutăm cadavrul. 

— Vrei să te ajut să-l muţi? Haide, George, aşa o să fiu la fel de implicat 
ca şi tine. 

— Nu mă descurc singur. Ar trebui să-l târăsc pe scări, să-l trag în maşină 
şi să fac acelaşi lucru şi în partea cealaltă. Am nevoie de ajutor. 

— Şi ce vrei să faci cu el, George? Unde te gândeşti să-l arunci? 

— La el acasă. O să treacă zile sau chiar mai mult până o să-l găsească 
cineva. 

Lui Scott nu-i venea să creadă. 

— Adică, vrei să intru din nou în casa aceea, în timp ce el aşteaptă afară? 
Nici nu mă gândesc. Până atunci cadavrul o să înceapă să se scurgă în 
stradă. Deja a început să pută. Ar fi mai bine să anunţi pe cineva. 

— Nu pot să-l las aici, ce naiba! Trebuie să-l mutăm. 

Scott se aşeză din nou. Ştia că nu putea să-l lase baltă pe Bulman, dar 
avea o limită până la care era dispus să se implice. 

— Te ajut să-l scoţi afară, dar eu nu mai intru în apartamentul lui ca să-l 
lăsăm acolo. Îl aruncăm în râu, îl lăsăm pe stradă sau ceva de genul ăsta. 

— Numai atât poţi să faci? 

— Numai atât sunt dispus să fac. Nu vreau să fiu amestecat. Maggie ar 
face infarct numai dacă ar şti despre ce vorbim. Altfel, rămâi singur, 
George. În fond, tu l-ai omorât. Imediat după ce spuse acest lucru, îi păru 
rău. Ştia că Bulman nu avusese nici o intenţie să-l omoare. Îmi pare rău, n- 
am vrut să sune aşa. 

— Nu, ai dreptate. Îl aruncăm. Ce mai contează? Mă duc să caut o pătură 
veche. 

— Ai grijă să tai eticheta producătorului şi pe cele de la spălătorie. Cred 
că aveai noroc cu carul când lucrai la poliţie. 


Tachinat prieteneşte, Bulman reuşi să zâmbească stins. Se bucura că Scott 
era lângă el. 

— Nu mai sunt eu însumi, spuse el. Am stat treaz toată noaptea din cauza 
asta. Mi-a vorbit puţin, cu mare greutate, dar era lucid. M-a ameninţat, 
ticălosul. Bulman îl privi fix pe Scott şi ochii îi sclipiră. Mi-a dat un indiciu. 
Nu ştiu exact persoana, dar am aflat ce organizaţie e în spatele acestei 
nebunii. Aveam eu bănuielile mele, dar erau vreo trei posibilităţi. Acum ştiu 
sigur că e Firma. Mă duc după pătură. 

Scott se încruntă nemulţumit când auzi ce spusese Bulman. Avusese 
multe necazuri cu Firma chiar şi când lucrase pentru ei. Când Bulman ieşi 
din cameră, Scott privi expert în jurul său. Văzu vitrina spartă şi grămăjoara 
de cioburi de pe jos. Nu pricepea cum putuse să-i scape mai devreme. 
Desprinse bucata de geam care atârna în ramă şi o scoase cu atenţie, apoi se 
duse în bucătărie ca să aducă un făraş şi o perie. 

În timp ce aduna cioburile de pe jos, îl auzi pe Bulman înjurând în 
dormitor, unde căuta o pătură veche. Scott puse geamul în coş şi curăţă 
cioburile din interiorul vitrinei. Cu rama curățată de resturile de sticlă, 
vitrina arăta aproape normal, cu excepţia unei farfurii şi a unei căni sparte, 
pe care le îndepărtă cu grijă. Bulman avusese noroc că pierduse un singur 
set, dar ar fi fost distrus dacă ar fi aflat că era chiar premiul Dr. Wall, un 
Worcester albastru cu alb. Scott îl puse în coş, alături de geamul spart, 
pentru că nu mai putea fi recuperat. Bulman avea să afle la timpul lui. 

Scott mută celelalte căni ca să acopere spaţiul gol şi atunci văzu glontele 
înfipt în placa de lemn din spatele vitrinei. Îl trase afară cu un briceag şi îi 
dădu drumul în buzunar. Apoi se duse să vadă de ce întârzie Bulman. 
Acesta îşi ţinea cearşafurile curate într-o ladă, sub pat. Când Scott intră în 
cameră, tocmai le împacheta la loc. Pe pat era aruncată o pătură veche, 
zdrenţuită. 

După douăzeci de minute, Cernov era înfăşurat în pătură, iar capetele 
acesteia erau legate cu o bandă adezivă groasă, care trecea de câteva ori şi 
în jurul corpului. Le mai rămăsese mult timp de pierdut şi asta era cel mai 
rău. 

Bulman îşi aduse aminte de inginerul de la British Telecom, al cărui 
telefon provocase în ultimă instanţă crima şi îl sună. 

— Rod? Îmi pare rău, dar aseară mi s-a spart telefonul şi a trebuit să-mi 
iau unul nou. Nu merita să-l repar, era prea demodat. Ce noutăţi ai? 


— Aveţi noroc că m-aţi găsit. Nimic bun. Nu ştiu de unde aveţi numerele 
alea, dar sunt tari, strict secrete. Interzise pentru cei ca mine. Nu numai că 
nu sunt pe listă, dar oficial nici nu există. Îmi pare rău, dar pentru asta 
trebuie să încercaţi mai sus de mine. 

— Nu le-ai încercat? întrebă Scott după ce Bulman închise telefonul. 

— M-am gândit că, înainte de a suna, ar fi bine să ştiu la cine. Numerele 
astea erau să mă coste viaţa. 

Bulman scoase din buzunar lista originală a lui Scott, în timp ce acesta 
privea neîncrezător aparenta lui lipsă de prevedere. 

Bulman rămase nepăsător la mustrarea mută a lui Scott. Şocul anterior îi 
trecuse acum, când Cernov era acoperit cu pătura. Fixă casetofonul la 
robotul telefonic şi formă primul număr. Sună de câteva ori şi apoi se opri. 

— Cel puţin e conectat, observă Bulman cu răceală. O să mai încerc din 
când în când. 

Formă al doilea număr. O voce de bărbat spuse: „Lăsaţi-vă numele şi 
numărul de telefon şi vă vom căuta. Spuneţi codul de prioritate”. Bulman 
închise şi se uită la Scott. 

— Cred că avem o pistă. Să-l încercăm şi pe ultimul, înregistrarea era 
aceeaşi, dar cu o voce diferită, tot bărbătească şi fără mesajul relativ la cod. 

Atmosfera din încăpere se schimbă. La început fusese teamă, stare de 
şoc, aproape panică. Apoi sosirea lui Scott îl calmase pe Bulman mai mult 
decât era dispus să recunoască. Scott trecuse prin atât de multe situaţii 
dificile, încât Bulman avea impresia că nimic nu-l mai putea dobori. 
Prezenţa lui era reconfortantă. Bulman omorâse un om şi nu avea cum să 
scape uşor de asta. Faptul că Scott se afla acolo era foarte important. 

Oricât de dezastruoasă ar fi părut situaţia, cu puţin noroc puteau să o 
rezolve. Dar acum intrase în scenă un element nou, pe care amândoi 
ajunseseră să-l deteste. Faptul că nu primiseră nici un răspuns la telefon 
părea mai ameninţător decât orice. Pentru ei însemna pericol, minciună, 
trădare şi neprevăzut. Nu fusese întotdeauna aşa. Existaseră momente în 
care fuseseră recunoscători pentru ajutorul cenuşiilor, dar nu făcuseră cu 
adevărat parte din instituţie, fiind, în consecinţă, doar nişte unelte bune de 
folosit şi apoi de aruncat la coş. Cooperarea temporară era doar o iluzie, nu 
era reală. 

Scott spuse: 


— Să ştii că lucrurile s-au mai schimbat... Nu mai pot să scape ca 
înainte. Astăzi atitudinile sunt diferite. 

Bulman se uită lung la corpul învelit în pătură. 

— Uită-te la el şi pe urmă repetă ce-ai spus. Încă mai există câţiva dintre 
vechii lor oameni care au rămas la fel de buni în meseria lor. Nu neg nevoia 
de a ne apăra drapelul, dar unii dintre ei nu sunt buni de nimic. Ca şi în alte 
domenii, oamenii lor nu sunt toţi perfecţi. Există şi între ei ticăloşi care fac 
abuz de putere şi cred că tocmai am dat de urma unuia dintre ei. Să ştii că 
nu e nevoie decât de unul. 

— Dar ce legătură are cu ambasadorul american? El sau fiul lui par să fie 
ţinta, iar încercările tale de a-l ajuta nu sunt prea bine văzute. Nu pierde 
perspectiva, George. Cernov n-a fost trimis ca să te omoare, ci ca să te 
sperie. Femeile au fost ucise ca să-l înfunde pe el, nu pe tine. A doua oară a 
venit la tine ca să obţină nişte informaţii, pentru că patronul lui nu vrea să-l 
lumineze. Dacă între timp ţi-a pus gând rău, asta e treaba lui, dar n-a primit 
nici o instrucţiune în acest sens. Orice mizerie care ţi se face are scopul de a 
te împiedica să înlături mizeriile care li se fac americanilor. 

— Ce predică lungă din partea ta, Spider! 

— Da. Ca un detectiv promovat la gradul de detectiv şef, zilele astea stau 
în fund şi mormăi. Dar ştii că am dreptate. 

Bulman nu răspunse. Încerca să găsească o modalitate de a afla cine era 
legătura lui Cernov. Întunericul se lăsa mult prea încet; puseră ceva de 
mâncare la microunde, dar le fu imposibil să mănânce cu cadavrul lângă ei. 
Făcură curăţenie — Bulman nu avea maşină de spălat vase — şi neliniştea se 
strecură din nou în încăpere. 

— Nu putem să-l scoatem pe scări, spuse Scott. O singură persoană dacă 
iese din vreun apartament sau vine târziu acasă, am încurcat-o. În spate ce 
e? 

Ar fi trebuit să se gândească la asta cu mult timp în urmă, dar nici unul nu 
avusese chef să atace subiectul. Acum erau în criză de timp, problema 
devenise urgentă şi soluţia nu era deloc la îndemână. 

— Mă duc să iau maşina, spuse Bulman lăsându-l pe Scott, care nu 
făcuse nici o mişcare, să rezolve problema. 

După ce Bulman ieşi, Scott stinse lumina şi se apropie de ferestrele din 
spate, le deschise şi se uită în jos. Din câte putea să vadă, în spate era o 
grădină publică. Casa se afla într-o piaţă veche, iar în mijloc avea un mic 


parc. Trei laturi erau mărginite de garduri pe lângă care trecea câte o stradă. 
Pe cea de-a patra latură se afla clădirea impunătoare din epoca victoriană. 
Trebuia să existe măcar o poartă în grădină care să dea în stradă. 

Scott era agitat. Ar fi trebuit să se gândească din timp, în loc să lase totul 
pe ultima clipă. 

Până se întoarse Bulman trecură parcă ore fără sfârşit, iar când acesta 
intră, era clar că operaţiunea era foarte aproape, pentru că devenise tot un 
pachet de nervi. Scott îi comunică imediat: 

— Va trebui să-l coborâm pe geam în spate, apoi să ocolim ca să-l luăm. 

— Grădina aparţine celor de la parter. Eu n-am cheile de la porţi. 

Scott, care aprinsese lumina, se înfurie. 

— Te-ai trezit cam târziu să-mi spui asta. Ai stat aici toată ziua şi nici 
măcar nu ţi-a trecut prin cap. Trebuie să scăpăm cumva de cadavrul ăsta 
nenorocit. O să forţăm încuietorile. Du-te şi adu nişte frânghie ca să-l lăsăm 
jos. 

Bulman îl privi mirat. 

— Frânghie? N-am frânghie. 

Lui Scott nu-i venea să creadă. Venise să-şi ajute prietenul, cândva unul 
dintre cei mai buni detectivi, dar acesta începea să uite lucrurile elementare. 
Era pe punctul de a exploda, când îşi dădu seama că povestea asta cu crima 
îl tulburase pe Bulman mai mult decât se vedea pe el. Pur şi simplu nu era 
în stare să gândească limpede în acel moment. În alte împrejurări situaţia ar 
fi fost de-a dreptul comică, dar acum aveau un cadavru de aruncat şi dintr- 
odată sarcina devenise cumplit de grea, iar afară parcă îi aştepta o lume 
întreagă să-i arate cu degetul. 

— Bine, aşteptăm până la ora trei şi pe urmă îl împingem afară. 

— Între clădire şi grădină e un pasaj îngust. Acolo sunt ţinute lăzile de 
gunoi şi fiecare locatar de la parter are propria poartă cu cheile. Nu putem 
să-l aruncăm în partea asta a gardului. 

— Am impresia că te joci cu nervii mei, George. Am fost nevoit să 
inventez o poveste ca să-i explic lui Maggie de ce nu vin acasă toată 
noaptea şi acum tu ridici obstacol după obstacol. Nu meriţi nici un pic de 
ajutor. Ai nişte sfoară? 

Bulman se duse în bucătărie şi se întoarse cu mai multe ghemuri 
desfăcute de sfoară de diferite mărimi. 


— Îmi pare rău, Spider. Nu pot să-mi adun forţele să ies din starea asta. 
Sunt terminat. 

— Bine, să sperăm că asta o să ţină. Hai să-l legăm fedeleş. 

Era o îndeletnicire sinistră. Folosiră aproape toată sfoara adusă de 
Bulman şi se aşezară neliniştiţi pentru a aştepta încă două ore. ÎL târâră pe 
Cernov sub fereastra din dormitor şi se întoarseră în sufragerie. Cel puţin 
cadavrul nu mai era la vedere, dar acest sentiment de uşurare dispăru când 
Scott stinse toate luminile. Rămaseră în întuneric, ascultând zgomotele 
slabe care intrau prin fereastra deschisă. 

Conversaţia se stinse când se apropie momentul. Încăperea semăna cu un 
bloc de gheaţă pe măsură ce aerul rece al dimineţii intra în apartament, dar 
frigul izvora mai mult din propria lor nelinişte. 

Când ceasul de pe cămin bătu ora trei, se ridicară fără un cuvânt şi se 
îndreptară bâjbâind spre dormitor. Scott se aplecă peste pervaz şi scrută 
întunericul de dedesubt. Nu vedea nimic şi nu putea să cântărească situaţia. 

— Cât de lat ziceai că e pasajul? 

— Un metru, un metru şi ceva. 

— N-o să meargă, spuse Scott. Putem să-l coborâm, dar n-o să reuşim să- 
| legănăm atât de tare, încât să treacă dincolo de gard. 

Întunericul era atât de dens, încât cei doi abia se vedeau unul pe altul. 
Afară totul părea încremenit. 

— Ce rău se mai poate întâmpla? 

— Nu avem experienţă la aruncat cadavre. Ridică-l pe pervaz. Bulman nu 
se mişcă. Ridică-l, George, dacă nu vrei să te las cu el pe cap. 

Împreună reuşiră să-l pună pe Cernov pe pervaz, unde rămase în echilibru 
fragil, dar ţinut bine de cei doi bărbaţi. 

— Dă-i drumul, spuse Scott. ÎL ţin eu. 

Cernov atârna cu picioarele înainte, iar Scott îl ţinea de umeri. Bulman 
ştia ce voia să facă Scott, dar nu avu putere să protesteze. Rămase lângă 
fereastră, cu spatele lipit de perete şi închise ochii. Îi era mult mai uşor să 
înfrunte o ameninţare personală decât să accepte faptul că încălca legea pe 
care fusese învăţat să o respecte necondiţionat. 

Scott îşi schimbă strânsoarea, lăsă corpul lui Cernov să se încline spre 
podea, îndoi genunchii şi-i făcu un vânt puternic; cadavrul dispăru în 
noapte. Scott se aplecă pe geam ca să audă izbitura înăbuşită, care parcă nu 
sună exact aşa cum ar fi trebuit să sune. 

— Adu maşina în spatele grădinii. Scott închise repede geamul. Eu merg 
pe jos. 

După ce Cemov fu scos, în sfârşit, din apartament, Bulman intră în 
acţiune şi plecă în grabă. Scott voia să mai arunce o privire prin casă, ca să 
se asigure că orice urmă a lui Cernov dispăruse odată cu el, dar rezistă 
tentatiei de a aprinde lumina şi îl urmă pe Bulman. 

Când ajunse în stradă, Bulman nu reuşise încă să pornească maşina. Scott 
veni lângă el, se aplecă la geamul deschis şi mârâi: 

— Aşa, trezeşte tot cartierul. În acel moment motorul porni şi el se 
îndepărtă în fugă. Ajunse în spatele grădinii înaintea lui Bulman, care 
rămăsese să încălzească motorul ca să nu aibă vreo pană şi găsi imediat 
poarta grea. 

Meşteri cu cheile lui şi deschise încuietoarea, lăsând poarta întredeschisă 
pentru Bulman. Grădina era acoperită în cea mai mare parte cu iarbă, dar în 
mijloc avea un aranjament de flori care abia se zărea. Se strecură ca o pisică 
până sub geamurile lui Bulman şi îl găsi pe Cernov agăţat de gard, în partea 
dinspre grădină. Cernov atârna cu capul în jos, iar capătul păturii era sfâşiat 
şi prins între ţepii ascuţiţi ai gardului. 

Scott încercă să-l tragă, dar abia când sosi şi Bulman, să-i dea o mână de 
ajutor, reuşiră să-l desprindă. Apoi îl cărară la maşină şi îl înghesuiră în 
portbagaj. Scott încuie poarta şi se aşeză lângă Bulman, care spuse: 

— Încotro? 

— La periferie. Trebuie să ajungem cât mai departe de aici. Şi mergi 
numai pe străzi lăturalnice. Nu te apropia de nici o stradă principală. 

Bulman conducea cu farurile stinse, încercând să se împace cu ceea ce 
făcea. Străzile erau pustii la ora patru dimineaţa, dar nu peste mult timp 
oamenii aveau să înceapă să plece la muncă. Între cei doi se instaurase un 
sentiment de uşurare — cel puţin scoseseră cadavrul din clădire — dar Scott 
întorcea din ce în ce mai des capul pentru a privi înapoi. După un timp 
spuse: 

— Avem companie. 

— Nu se poate. Nu e nici o lumină în spatele nostru. 


— Am mai urmărit şi eu cu farurile stinse. Nu e o treabă uşoară, ar trebui 
lăsată pe mâna experţilor. Opreşte după primul colţ şi lasă-mă pe mine la 
volan. 

— Am pregătire. Mă descurc. 

— Nu-mi pasă nici dacă ai ieşit primul la Indycar, ăsta e domeniul meu şi 
adu-ţi aminte că nu urmăreşti, ci fugi. Întoarce aici şi opreşte. 

Bulman întoarse, frână, scoase din viteză şi se chinui să sară peste 
schimbătorul de viteze. 

Scott coborâse înainte ca maşina să oprească de tot. Alergă în partea 
cealaltă, se urcă şi porni, trântindu-l pe Bulman în scaun. Anii dispărură în 
clipa în care simţi volanul vibrând în mâinile sale relaxate. Nu-şi amintea 
când gonise ultima oară pe străzi în inima nopţii, dar parcă fusese ieri. 

Concentrat asupra drumului, Scott nu mai auzea ţipetele lui Bulman la 
fiecare curbă pe care o lua cu o îndemânare perfectă. Se simţea bine, dar nu 
era nesăbuit, aşa cum credea Bulman. 

Goana era incredibilă, iar Bulman se linişti treptat şi singurul zgomot 
rămase cel al motorului şi, uneori, scârțâitul roţilor. Când Bulman se 
obişnui cu stilul de conducere şi priceperea lui Scott, se simţi asaltat de un 
vag sentiment de nemulţumire faţă de sine. Era salvat de un ticălos bătrân. 

Îl privi pe Scott, văzu concentrarea totală a acestuia şi îşi dădu seama că 
n-avea nici un rost să vorbească cu el; Scott uitase de prezenţa lui. ÎL imită 
pe Scott şi se uită în urma lor. Nimeni nu putea să-l urmărească pe Scott cu 
viteza şi priceperea lui decât dacă le avea pe amândouă. 

În timpul acestei curse nebuneşti — curbele, accelerările bruşte, farurile 
din spate care se apropiau sau rămâneau în urmă — Bulman nu scăpă din 
vedere faptul că aveau un cadavru în portbagaj şi, că dacă vreun echipaj de 
poliţie le-ar cere să oprească, Dumnezeu ştie ce s-ar întâmpla. 

— Îmi pare rău, spuse el. Ar trebui să fiu mai tare. Dar e prima oară când 
omor pe cineva. 

De fapt, vorbea mai mult cu sine, răstignit în scaun, fără centura de 
siguranţă. 

Fără să-şi desprindă privirea de pe şosea, Scott spuse: 

— Tipul ăsta e bun, dar se încrede prea mult în noroc. 

Ca şi cum ar fi vrut să-şi dovedească afirmaţia, Scott înclină periculos 
maşina pe două roţi, menţinând direcţia, iar în spatele lor se auzi un zgomot 
infernal de metal zdrobit şi în oglinda retrovizoare apăru o lumină orbitoare, 


ca un meteorit lovindu-se de pământ. Farurile străpunseră cerul întunecat ca 
nişte reflectoare, străbătură aerul nopţii cu zvâcniri necontrolate şi apoi se 
stinseră. Maşina se lovi de pământ, se răsuci, alunecă scrâşnind pe o parte şi 
intră într-un şir de maşini, izbindu-se din una în alta până când lumina 
dispăru complet. 

Scott nu văzu deznodământul, fiindcă întoarse după un colţ şi încetini, 
călcând pe frână până când ajunseră la viteza normală. Abia atunci îşi 
dezumflă obrajii, răsuflând uşurat. 

Bulman zise: 

— Poate are cineva nevoie de ajutor. 

— Săracul, replică sarcastic Scott. Acum, hai să ieşim din oraş. 

Nu ajunseră atât de departe cât ar fi vrut. Treptat maşinile se înmulţiră pe 
şosele şi, deşi acest lucru nu reprezenta în sine un pericol, nu voiau ca 
maşina lor să fie recunoscută de cineva. Un echipaj de poliţie care trecu pe 
lângă ei le aminti că erau încă foarte vulnerabili. Scott opri într-o piaţă cu 
grădină în centru, asemănătoare cu cea pe care o părăsiseră mai devreme, la 
periferiile din nordul Londrei. 

Era deja prea multă lumină ca să rezolve totul fără probleme, dar trebuia 
să facă ceva. Fără să schimbe un cuvânt, ieşiră din maşină, Bulman deschise 
portbagajul, se uitară lung pe stradă în ambele direcţii şi, cu destulă 
greutate, îl aruncară pe Cernov peste gard. Se urcară înapoi în maşină şi 
porniră. 

Văzându-se scăpaţi în sfârşit de cadavru, se cufundară într-o tăcere lungă 
şi tensionată. Bulman, care se urcase din nou la volan, nu ştia încotro 
merge. Îşi luaseră o mare greutate de pe inimă, dar o alta începea să se 
apropie. Scott spuse: 

— Trebuie să scapi de maşină, George. 

Bulman dădu afirmativ din cap. 

— Da, ştiu. Cineva ar putea s-o recunoască. Poate reuşesc să o vând piesă 
cu piesă. 

— Poate, dar fără gaura de glonte din geamul din spate. 

— Gaura de glonte? Bulman se întoarse repede şi văzu gaura din spatele 
lui. Nu era convins că fusese provocată de un glonte, dar ştia că la plecare 
nu fusese acolo. N-am auzit nimic, spuse el moale. 

— Va trebui să ducem maşina la ţară, să-i scoatem numerele, să ştergem 
seria motorului şi să-i dăm foc. Pe urmă o declari furată, dacă nu vrei să o 


înlocuieşti pe cheltuiala ta. 

— Nu, nu pot să merg atât de departe. Nu-mi ard maşina. O să o ţin în 
garaj. 

— Faci o greşeală. E o maşină deosebită; cineva ar putea s-o recunoască. 
Dacă o găsesc pe ea, găsesc şi resturi din pătura lui Cernov în portbagaj. 

— Îmi asum riscul. Nu vreau s-o ard. 

Scott se dădu jos la câţiva paşi de casă. Bulman se duse în garaj şi încuie 
maşina. Când ajunse în apartament, era sleit de puteri. Cernov dispăruse, 
dar umbra lui rămăsese în fiecare colţ al casei. Singur în apartamentul 
pustiu, Bulman revăzu în minte felul în care scăpaseră de Cernov. Tot ce se 
putea spune era că rusul ajunsese destul de departe de locul în care fusese 
omorât, dar trebuia să fie şi mai departe. 

După ce îşi pregăti o masă uşoară, se instală în sufragerie, văzu 
numeroasele pete de sânge şi se gândi că, oricât le-ar spăla, nu aveau cum 
să se curețe de tot. Urmele aveau să rămână acolo în aşteptarea unui 
detectiv atent. Luă două covoare micuţe de lângă pat şi le aruncă peste pete. 
Nu păcălea pe nimeni în felul ăsta, dar măcar sângele nu se mai vedea. 

Deschise televizorul la ştirile prin satelit şi aparatul de radio pe postul 
local, sperând să audă ceva despre accidentul de maşină sau despre Cernov. 
Accidentele de maşină erau mult prea dese ca să mai fie menţionate, dar 
şoferul care îi urmărise era înarmat. Numai printr-o minune putea să scape 
dintr-o astfel de ciocnire. 

După un timp îşi încordă auzul, dădu radioul mai tare şi închise sonorul 
televizorului. Amănuntele accidentului erau destul de corect comunicate, 
mai puţin identitatea şoferului. Mai multe maşini fuseseră avariate. Femeia 
de la volan era înarmată şi poliţia încă ancheta cauzele accidentului. 

Bulman ştia procedura. Probabil că era atât de mutilată, încât nu reuşiseră 
să-i facă o fotografie, altfel ar fi arătat-o pe ecran dacă nu erau siguri de 
identitatea ei. Probabil că nu aveau nici cea mai vagă idee cine era. Nu 
putea să fie decât cea care-i urmărise. O femeie. Galina Guliev? 

Încă nu se ştia nimic despre Cemov. Cadavrele învelite în pături nu 
puteau fi un lucru atât de obişnuit. Poate că zăcea încă în nişte tufişuri, fără 
să-l vadă nimeni. 

În cursul zilei adormi şi se trezi de câteva ori, iar la ora opt seara sună la 
numărul unde nu răspunsese nimeni. O voce spuse: 

— Da? 


Bulman se încordă. 

— Bob e acasă? Bob Clifford? 

— Ce număr aţi format? 

Bulman repetă numărul, schimbând între ele prima şi ultima cifră. 

— Cred că aţi greşit numărul. 

Bărbatul închise, iar Bulman scoase caseta şi o puse la loc. Vocea nu-i era 
deloc cunoscută. Rămase cu privirea pe telefon, simțind că era important să 
afle cu cine vorbise. După un timp sună la Scotland Yard şi ceru să 
vorbească cu comisarul adjunct John Cordell. Nu se aştepta să-l găsească 
acolo, dar află că trebuia să vină a doua zi, la nouă dimineaţa. Refuză să 
lase un mesaj. Sună din nou la celelalte numere de telefon şi obţinu acelaşi 
rezultat. Era convins că acestea nu erau decât telefoane pentru înregistrat 
mesaje, lăsând destul timp pentru ca vorbitorul să fie verificat. 

Până dimineaţă nu mai avea ce să facă. Deschise televizorul şi îi păru rău 
că Scott nu mai era alături de el. Scott era o figură deosebită şi se ţinea 
întotdeauna de cuvânt, lucru uneori greu de înghiţit la un fost spărgător. 
Urmări ştirile de la zece pe ITN, fără să le dea prea mare atenţie, dar deveni 
numai urechi când vestea despre Cernov apăru, în sfârşit. 

Cadavrul învelit în pătură fusese găsit în nordul Londrei de către o femeie 
care ieşise cu câinele la plimbare în grădină. Examenul medical constatase 
moartea prin lovire brutală. Cadavrul nu fusese încă identificat. Bulman 
închise televizorul. Ştirile îl aduseseră pe Cernov înapoi în casă şi, odată cu 


el, coşmarul. 
* 


Michael Sealy puse telefonul jos, îngrijorat din cauza individului care 
greşise numărul. Dacă în ultima vreme presiunea crescuse enorm, asta nu 
însemna că începuse să-şi piardă memoria. Îşi notă numărul la care Bulman 
pretindea că sunase şi îl formă. Răspunse o doamnă care nu ştia nimic 
despre Bob Clifford. Sealy îşi ceru scuze şi închise. 

Era furios pe el însuşi. N-ar fi trebuit să angajeze pe cineva ca Cernov, 
dar nu avusese altă soluţie. Nu putea să folosească oameni de-ai lui fără să 
stârnească bănuieli şi să ridice întrebări. Era norocos să aibă oameni ca 
Cernov la dispoziţie. Erau bine antrenați în ceea ce făceau şi putea să se 
dispenseze de ei oricând. Dar metodele lor nu erau ale lui, iar 
comportamentul lor era foarte diferit. Ştia că Cernov dispreţuia în sinea lui 


scrupulele pe care patronii lui ruşi nu le-ar fi avut niciodată. Avertismentele 
erau o metodă de convingere slabă şi ineficientă dacă nu era dusă până la 
capăt. Dacă l-ar fi lăsat pe Cernov să acţioneze după capul lui, acum n-ar 
mai fi existat nici un Bulman şi, prin urmare, nici o problemă. 

Dar Cemov era mort şi, după cum abia aflase, tot aşa era şi Galina 
Guliev, care îşi depăşise cu mult ordinele pentru a impresiona şi plătise cu 
viaţa. Era adevărat că îi spusese Galinei să se ocupe de fetele de la agenţie, 
pentru că îl arătau cu degetul pe Cernov care începuse să atragă atenţia, dar 
ea preferase să se dea în spectacol printr-o descindere sângeroasă, în loc să 
le omoare prin mijloace aparent naturale. Şi nu putuse să stea departe de 
Cernov, ca şi cum ar fi reprezentat o provocare personală pentru ea; îl ura şi 
voia să arate că era mai bună decât el. Era o încurcătură stupidă... 
copilărească, dacă n-ar fi fost atât de sângeroasă. Era uşor să spună că n-ar 
fi trebuit să-i angajeze pe cei doi ruşi, dar avuseseră şi ei rolul lor. În plus, 
erau uşor de înlocuit. 

Între timp, Bulman angajase o persoană mult mai eficientă. Sealy 
studiase dosarele şi Willie Scott „Păianjenul” se dovedise puternic. Cu ani 
în urmă intrase prin efracţie în Consulatul Chinez din Portland Place şi 
scăpase, fiind angajat de Stuart Halliman care pe vremea aceea conducea 
MI5. Scott fusese şantajat ca să facă acest lucru şi supravieţuise. Bulman 
avea noroc cu asemenea prieteni în momentele de criză. Bulman fusese cel 
care tocmai sunase la telefon. Era sigur de asta. Probabil că luase numărul 
din apartamentul lui Cernov din blocul-ascunzătoare, folosindu-se de 
ajutorul lui Scott. Poate că era mai bine că Cernov şi, în mod sigur, Galina 
erau morţi. Dar rămânea problema lui Bulman care nu voia să renunţe şi al 
cărui dosar de la poliţie sugera că avea să continue până va fi oprit. 

X 

Bulman îl căută pe John Cordell a doua zi la nouă şi jumătate şi îşi spuse 
numele. Spre mirarea lui, i se făcu legătura imediat. 

— George! De când n-am mai vorbit! Ce mai faci? 

Era adevărat că lucraseră împreună o vreme şi Bulman fusese chiar 
superiorul lui Cordell, dar nu fuseseră niciodată prieteni în adevăratul sens 
al cuvântului, iar amabilitatea lui îl surprinse pe Bulman. Nici măcar nu 
fusese sigur că aveau să-i facă legătura, deşi sperase din tot sufletul. Aşa că, 
în loc să se bucure, deveni dintr-odată suspicios. 


— Mă descurc. Mă bucur că tu ai ajuns atât de bine, John. Mă gândeam 
să luăm masa împreună o dată. Prânzul sau ceva. Ştiu că trebuie să fi ocupat 
până peste urechi, dar nu durează mult. Am ceva important de vorbit cu 
tine. 

Cordell spuse cu acelaşi ton prietenos: 

— Astăzi am o întâlnire de afaceri la prânz, dar pot să mă eschivez. Ştii 
localul de pe Victoria Street? Ăla mic cu ceapă artificială şi bere cu malţ? E 
tot acolo. La douăsprezece şi jumătate? Mă bucur foarte tare că o să te văd 
din nou. 

— Şi eu. Ne vedem acolo. 

Fusese prea uşor şi Bulman, care avea mare nevoie de această întâlnire, 
nu ştia ce tactică să adopte. Nu avea nici o altă soluţie. 

Cordell era deja acolo când Bulman intră în holul îngust. Era aşteptat şi 
se lăsă condus cu mare pompă, ca şi cum ar fi fost personalitatea zilei. 
Cordell se ridică şi îl întâmpină cu atâta efuziune, încât Bulman începu să 
se întrebe dacă nu cumva fuseseră prieteni mai buni decât ţinea el minte. 

— Whisky cu apă, din câte-mi aduc aminte, spuse Cordell şi Bulman se 
gândi că asta, cel puţin, era adevărat, deşi gusturile lui în privinţa băuturii 
erau probabil trecute la dosar. 

Cordell purta un costum gri elegant, cu cravată de un roşu deschis, iar 
părul grizonat era pieptănat pe spate şi la fel de des cum şi-l amintea 
Bulman. Şedeau singuri într-un separeu şi Bulman era sigur că John Cordell 
insistase asupra intimităţii. 

Vorbiră despre vremurile de altădată şi aveau într-adevăr câteva amintiri 
plăcute. Cordell insistă ca totul să fie trecut în contul lui pentru cheltuieli. 

— Prefer să-i cheltuiesc cu un copoi bătrân ca tine decât să-i înghită 
corupţia. Eşti un tip deosebit, George şi un copoi al naibii de bun. N-am 
înţeles niciodată de ce ţi-ai dat demisia. Acum puteai să fi în locul meu. 

Bulman acceptă curtoazia surprins. 

— Nu mă văd pe mine comisar adjunct. Uită-te la mine. Nu-mi place să 
port costum şi cu atât mai puţin uniformă. De-asta am preferat CID; pot să 
port şi zdrenţe şi nu mă întreabă nimeni nimic. E bună mâncarea. Mai bună 
decât înainte, dar eu, oricum, nu pot să-mi permit decât foarte rar. 

— Doar nu era să te invit într-o speluncă. Deci, care-i problema, George? 

Bulman reflectase de mai multe ori la ce trebuia să spună şi Cordell îi 
făcea treaba mai uşoară. Se hotărî să pornească de la presupunerea că John 


Cordell ştia că lucra pentru Marvin Hayes. Dacă nu aflase direct, în mod 
sigur aflase până acum de la Ministerul de Interne sau de la SIS. 

— M-am gândit mult înainte de a mă hotărî să iau legătura cu tine. Am 
ajuns într-un punct în care nu mai am nici o alternativă şi părerea ta e 
singura sănătoasă pe care o pot obţine. E vorba despre uciderea Paulei 
Smith, fata de la Secţia Specială care lucra la Oxford. Am înţeles că fiul 
ambasadorului american, Don, e principalul suspect. 

— Cine ţi-a spus? Eşti pe teren periculos, George. 

Tonul prietenos nu dispăruse, dar în el se strecurase o undă tăioasă care îl 
avertiză pe Bulman să nu meargă mai departe. 

— Excelenţa sa Marvin Hayes, ambasadorul Statelor Unite... 

— Ce de titluri! Continuă. 

— Încercam să scot în evidenţă importanţa acestei probleme. Nu avem 
de-a face cu simpli politicieni meschini, presupunând că există şi altfel de 
politicieni. 

— A luat legătura cu tine şi ţi-a spus? 

— M-a angajat. Motivul pentru care a apelat la mine e că are impresia că 
e ceva putred la mijloc. Poţi să-mi spui câte ceva? 

Cordell îşi umezi buzele. 

— Dacă nu-ţi spun eu, oricum o să afli singur. De fapt, nu ştiu prea 
multe. Dacă ambasadorul te-a angajat, în mod sigur ţi-a spus că s-a întâlnit 
cu mine în prezenţa lui Stuart Wilson, secretar de stat la Ministerul de 
Interne. l-am spus că amprentele de pe pistolul cu care a fost ucisă Paula 
Smith sunt ale fiului său. Aceasta este realitatea. 

— Şi sunt într-adevăr amprentele lui pe pistol? 

— Eşti impertinent, George. Bineînţeles că sunt. 

— Atunci de ce n-a fost arestat? 

Cordell îşi împinse farfuria într-o parte. Devenise foarte precaut, dar o 
urmă de prietenie tot rămăsese. 

— Acum ai intrat în arena politică şi ţi-ai depăşit atribuţiile. Nici măcar 
eu nu cunosc răspunsul. 

Bulman aruncă o privire galeşă paharului gol şi trase concluzia că fondul 
de cheltuieli al lui Cordell se epuizase sau fusese dintr-odată tăiat. 

— Singura mea atribuţie e să aflu adevărul. 

— Tocmai ţi-am spus adevărul, George. Cred că toată lumea încearcă să-i 
dea o mână de ajutor ambasadorului şi să nu strice o valoroasă prietenie 


internaţională. 

— Prostii. Tipul e distrus. Marvin Hayes şi soţia lui sunt într-o stare 
cumplită, ca să nu mai vorbim de fiul lor. Cineva încearcă oare să-l întoarcă 
pe tânăr la droguri? Sau să nenorocească familia? Şi cum rămâne cu Paula 
Smith? Cred că Secţia Specială e gata să explodeze. Sunt sigur că şi ţie ţi se 
pare al naibii de ciudat, John. Poliţia a fost dată la o parte? Dacă da, ar face 
bine să stea pe poziţie măcar o dată. Cine de la SIS se ocupă de afacerea 
asta? 

— N-am spus nimic despre SIS, iar tu abuzezi de ospitalitatea mea. 

— Dar ţi-am cerut să ne întâlnim şi ţi-am spus că e important. Înţeleg că 
nu poţi să-mi spui anumite lucruri, dar, dacă îţi dau o casetă, poţi să 
identifici vocea pentru mine? 

Cordell medită câteva secunde. 

— Ar fi uşor să spun da, dar presupun că, până la urmă, depinde a cui e 
vocea. Asta dacă reuşesc s-o identific. 

— Vrei să încerci? 

Înainte ca John Cordell să poată răspunde, Bulman se aplecă peste masă 
şi spuse cu toată sinceritatea: 

— John, ai reputaţia celui mai cinstit om din lume. Aşa te ştiu eu şi nu 
pot să cred că te-ai schimbat. Dar înţeleg că, atunci când serviciile speciale 
intră în joc, calcă în picioare principiile tuturor celorlalţi şi reuşesc să-i 
atragă pe principalii oameni politici de partea lor. Sunt gata să pun pariu că 
nici tu nu eşti mai mulțumit decât mine de situaţia asta. 

— Înainte nu erai atât de vorbăreţ, George. Nu spuneai patru cuvinte 
dacă-ţi ajungeau două sau chiar un semn foarte sugestiv. Zâmbi, iar Bulman 
îi urmă exemplul. Nu pot să adaug la ceea ce am spus dacă sunt sau nu 
mulţumit. Dar sunt dispus să iau caseta, să o ascult şi, dacă e. Posibil, să-ţi 
spun a cui voce cred că este. Evident, tu crezi că e cineva pe care-l cunosc. 
Dar dacă nu reuşesc să-l identific sau nu pot să-ţi dezvălui cine e, îţi dau 
caseta înapoi. 

— Pot să vin şi eu când o asculti? 

— Nu. Ar însemna să vii la Scotland Yard şi asta ar putea da naştere la 
suspiciuni. 

— Nu vrei să vii tu la mine şi să o ascultăm împreună? Sunt doar câteva 
cuvinte. 


— Nu. Am impresia că nu eşti convins că ţi-o voi da înapoi. Trebuia să 
faci nişte copii, dacă eşti atât de neîncrezător. 

— Ştiu, dar nu sunt decât un fost poliţist amărât şi nu pot să-mi permit 
luxul unui astfel de echipament. În plus, nu vreau să mă încurc cu străini. 

— Cum vrei. Poate că nu sunt dispus să-ţi dau unele informaţii, dar asta 
nu înseamnă că ţi-aş juca vreo festă urâtă. 

Bulman împinse caseta micuță pe masă. 

— S-ar putea să fie nevoie s-o asculţi de mai multe ori, e foarte scurtă. Pe 
de altă parte, s-ar putea s-o recunoşti de prima dată. 

Cordell se uită după chelner şi, spre bucuria lui Bulman, mai comandă un 
rând de băuturi. 

— Asta e tot, George? Nu mai e nimic? 

— Încă ceva. Ştii probabil că am vorbit cu studenţii de la Oxford care au 
fost implicaţi. Singurul pe care nu-l găsesc e unul, Walter McQueen. A 
dispărut. Ştii cumva unde e? 

— Nu. Şi noi îl căutam. Cordell îşi bău cafeaua. Ar trebui să-ţi explic că 
eu nu sunt direct implicat în ancheta asta. Am fost pus la curent doar pentru 
că Ministerul de Interne a considerat că Marvin Hayes n-ar fi convins de 
implicarea fiului său decât dacă ar auzi de la un ofiţer superior de poliţie. 
Aşa că, nefiind dispus să joc rolul de marionetă, am fost nevoit să studiez 
mai întâi cazul. Am văzut puţinele dovezi care există, am citit declaraţiile 
studenţilor şi am vorbit cu vreo doi poliţişti de la Oxford care s-au ocupat 
de acest caz. Dar asta e tot ce ştiu. 

— Poţi să-mi dai numele poliţiştilor de la Oxford? 

— La ce bun, George? Paula Smith era ofiţer la Secţia Specială. În 
momentul în care au aflat, au luat cazul din mâinile poliţiei locale, 
indiferent dacă acestora le-a plăcut sau nu. Şi am impresia că Secţia 
Specială, la rândul ei, a predat imediat ştafeta celor care trag sforile în acest 
caz şi acolo a rămas până acum. A fost o acţiune incredibil de rapidă. 
Cineva a stat la pândă şi n-a pierdut nici o secundă. Asta e tot ce pot să-ţi 
spun. 

— Ştii ce făcea Paula Smith acolo? 

— Chiar dacă aş şti, nu ţi-aş spune. Era sub acoperire. Cordell ridică din 
umeri. Drogurile sunt o problemă generală. Universitățile sunt departe de a 
fi ferite de ele. 


— Droguri? Ce legătură au cu Secţia Specială? Sunt sigur că asta e de 
competenţa Brigăzii Antidrog. 

— Nu dacă implică şi terorismul. Teroriştii câştigă o mulţime de bani din 
afaceri cu droguri. Mai sunt şi alte ramuri ale serviciilor de securitate care 
se ocupă de această problemă. Dar tu ştii toate astea. 

— Crezi că o să-l găsească pe McQueen? 

Cordell îl privi impasibil pe Bulman. 

— Cât de lung poate fi un lanţ? M-am uitat, de curiozitate, prin dosarul 
lui. În afara faptului că susţine orice fel de cauză militantă sau violentă, o 
mulţime de bănuieli planează asupra lui. Şi află că sunt nişte scandaluri 
foarte urâte. Totuşi, n-a fost niciodată la închisoare, dar pare de-a dreptul 
nebun. El e unul dintre marile semne de întrebare care ne apasă. Te face să 
te întrebi cum a reuşit să intre la Oxford, dar presupun că la admitere nu se 
cere cazierul şi, chiar dacă s-ar fi cerut, în acest caz n-ar fi descoperit nici o 
dovadă solidă. 

Apoi Cordell căzu parcă într-o stare de reverie, cu ochii închişi şi mâinile 
odihnindu-se pe masă. Trecu un timp înainte de a vorbi din nou şi Bulman 
nu îi întrerupse tăcerea, dându-şi seama că se lupta cu o problemă. Cordell 
deschise ochii şi spuse: 

— Ştii că eşti urmărit? 

— O, da. Am ştiut aproape de la început şi am primit chiar şi 
avertismente. Cum Cordell se arătă surprins, adăugă: Foşti asasini sovietici. 
Se opri la timp înainte de a adăuga că erau morţi. Poliţia conducea propriile 
ei investigaţii. 

Cordell păru mult mai îngrijorat decât se aşteptase Bulman. Un timp 
vorbi despre mărunţişuri, ca şi cum conversaţia serioasă ar fi luat sfârşit, dar 
Bulman văzu că se gândea la ceva şi nu putea să se hotărască. Bulman îşi 
jucă rolul în continuare, susţinând conversaţia uşoară şi sperând că în acest 
timp Cordell avea să ia o decizie utilă pentru el. Când, în sfârşit, se hotărî, îl 
luă prin surprindere pe Bulman: 

— În august demisionez, spuse Cordell. Mi s-a oferit ceva mai bun. Nu 
vreau să încurc lucrurile înainte de a pleca. Zâmbi. Asta nu înseamnă că 
până atunci o să mă eschivez de la orice îndatorire. Chiar şi aşa, la nevoie 
am să neg tot ceea ce vreau să-ţi spun acum. Înţelegi? 

Bulman înclină afirmativ din cap. 


— Vrei să-mi spui ceva pe încredere. N-o să te dezamăgesc, John. De la 
mine nu va afla nimeni. 

— Nu cred că-l vom găsi pe McQueen. Cred că a fost deja găsit. 

— Omorât? 

— Răpit. Asta e ceea ce cred, nu ceea ce ştiu. Nu cunosc motivul şi habar 
n-am ce se întâmplă cu el. S-ar putea să mă înşel total. Nu, nu ştiu unde. 
Dacă aş şti asta, aş şti şi ce s-a întâmplat cu el. McQueen a fost scos din joc, 
George. Dacă descoperi de ce, s-ar putea să afli şi celelalte răspunsuri. Dar 
fi foarte atent. 

Când se despărţi de Cordell, Bulman era mai îngrijorat decât la venire. Se 
întoarse acasă deprimat, fiindcă nu vedea nici o soluţie. Ideea acestei 
întâlniri fusese impecabilă. Cordell era mai îngrijorat decât voia să 
recunoască şi vorbise mai mult decât sperase Bulman. Acum era sigur 
asupra sursei generale a problemelor sale, dar nu ştia dacă lupta împotriva 
întregii organizaţii sau numai a unui individ care juca de unul singur. 

Bulman era sigur că John Cordell nu era deloc mulţumit de situaţie, altfel 
n-ar fi scos nici un cuvânt. La un moment dat se gândi să ceară o 
întrevedere cu Stuart Wilson, secretarul de la Ministerul de Interne, dar 
ajunse la concluzia că nici el nu ştia mai mult decât Cordell şi că fusese 
păcălit ca şi acesta. Chiar şi aşa, până acum ar fi trebuit să se întrebe unde 
duceau toate astea. 

Bulman ajunse acasă, văzu sclipirea becului verde al robotului telefonic 
şi derulă banda. Spider Scott sunase ca să vadă cum se simţea. Şi mai era un 
mesaj. O voce înăbuşită spuse: „Bulman, sunt Bob Clifford. Am vrut doar 
să-ţi întorc mesajul”. 

Nu era de mirare că persoana care răspunsese la telefon ştia cine era, 
având în vedere că atrăsese atenţia unor oameni care, în consecinţă, 
sfârşiseră morţi. Ceea ce îl îngrijora era faptul că, oricine ar fi fost cel cu 
care schimbase câteva cuvinte, nu acceptase povestea cu numărul greşit, 
apoi urmărise firul şi se asigurase că Bulman îşi cunoştea gradul de 
dezavantaj. Mesajul rece îi strecură un fior, era un avertisment dur, care-i 
spunea că tot ce făcea era supravegheat. Îl făcu să se întrebe când avea să 
intre, alături de Cernov, în rândurile oamenilor uşor de înlăturat. În acelaşi 
timp, însemna, totuşi, că era mai aproape. 

X 

— A fost minunat. Se pare că englezii voştri au acaparat spectacolele de 
revistă. 

Cele două femei stăteau într-o parte a valului de oameni care ieşeau de la 
teatrul din Shaftesbury Avenue. Când ajunse în stradă, mulțimea încetini, ca 
şi cum unicul lor scop ar fi fost să scape din atmosfera închisă a teatrului şi 
apoi să stea unul în calea celuilalt, fără să se grăbească. 


Era o seară caldă şi oamenii erau îmbrăcaţi uşor. Anna Brus şi Connie 
Taylor formau o pereche destul de atrăgătoare şi erau ţinta privirilor multor 
bărbaţi, dar fiecare suferea în felul ei, cel puţin deocamdată şi preferau să-şi 
ţină companie una alteia. Taxiul închiriat ajunse la destinaţie şi cele două 
femei intrară în apartamentul Annei de pe Gloucester Road. 

La cafea, Connie spuse: 

— Am încercat să-l conving pe şeful meu să meargă la un spectacol, m- 
am oferit chiar să-l duc eu. Nu ştiu ce s-a întâmplat, dar se apropie 
comemorarea fiului şi a soţiei lui şi sunt foarte îngrijorată. 

— Au murit în acelaşi timp, deci? 

Anna ştia despre moartea lor. 

— Aproape în aceeaşi zi, la diferenţă de doi ani. Fiul s-a dus primul. 
Şeful meu parcă se cufundă treptat într-o mare de tristeţe. Nu se mai poate 
concentra. 

Anna înţelegea preocuparea prietenei sale, dar îşi dădea seama că era mai 
mult decât atât şi asta o intriga. 

Connie îşi încrucişă picioarele. 

— Atunci ar trebui să-şi lase serviciul. 

— Nu vrea. 

— Şi nici tu nu vrei, nu-i aşa? 

— Nu-i adevărat. Connie îşi dădu seama că îşi dezvăluise prea mult 
sentimentele. Clătină din cap. Cred că nu se simte bine. Ar trebui să se 
odihnească un timp, dar dacă cineva i-ar sugera aşa ceva, s-ar ambiţiona să 
dovedească contrariul. 

Anna o privi pe Connie pe deasupra ceştii de cafea. 

— Să ştii că nu eşti singura. Ambasadorul e negru la faţă zilele astea. 
Pare foarte îngrijorat. Şi nu vrea cu nici un chip să-mi spună din ce cauză. 
Dar mă preocupă. Deodată zâmbi şi când Anna făcea acest lucru, camera se 
lumina. Poate că aşa sunt bărbaţii în anotimpul ăsta. Apoi se încruntă. Crezi 
că ar putea fi vreo legătură? 

Connie ridică privirea. 

— Vrei să spui că s-ar putea să aibă aceeaşi problemă? E o presupunere 
cam trasă de păr. 

— Toţi bărbaţii au aceeaşi problemă, dragă. Mă gândeam şi eu. 

— Nu văd cum ar putea. Nici măcar nu se cunosc. 


— Haide... Bineînţeles că se cunosc. Treaba şefului meu e să cunoască 
pe toată lumea care e cineva, iar treaba şefului tău e să se asigure că face 
parte din această categorie. Era prima oară când Anna sugera că ştia unde 


lucrează Connie. 
x 


În aceeaşi seară, John Cordell luă acasă caseta pe care i-o dăduse 
Bulman. Soţia lui plecase la o întrunire a Institutului Femeilor şi îi lăsase 
cina în cuptorul cu microunde ca s-o încălzească. Aceasta era una dintre 
puţinele seri în care reuşea să plece mai devreme de la Yard şi ironia făcea 
ca soţia lui să nu fie acasă. 

Se duse în birou, scoase casetofonul, puse caseta lui Bulman înăuntru şi îi 
dădu drumul. Înregistrarea nu era extraordinară, dar suficient de bună. După 
cum spusese Bulman, era foarte scurtă: un singur cuvânt de la acea 
persoană ar fi fost de ajuns. O ascultă încă o dată, ca să fie sigur, apoi se 
întoarse în bucătărie ca să-şi încălzească cina. 

Semnalul sonor al cuptorului îi întrerupse meditaţia şi el se trezi la 
fereastra bucătăriei, uitându-se la grădina împrejmuită cu arbuşti. Din cauza 
vremii calde, peştii săreau deja în heleşteul ornamental, iar plantele acvatice 
începuseră să înflorească. Nu-şi amintea când venise la fereastră, nici măcar 
când plecase de lângă cuptor. 

Se aşteptase să recunoască vocea, dar asta complica foarte mult lucrurile. 
Sperase să fie altcineva, o voce necunoscută, ca să-i poată da un răspuns 
sincer lui Bulman. Acum nu mai putea să-i dea nici un fel de răspuns. 

Abia se atinse de mâncare, care în cele din urmă se răci şi o aruncă la 
gunoi. Fusese întotdeauna un om hotărât, dar acum se confrunta cu 
nehotărârea şi asta era suficient ca să-l indispună. Nu era genul care să stea 
degeaba, însă acum nu vedea nici o altă soluţie. Doar dacă nu făcea şi el 
anumite investigaţii, dar în poziţia lui asta însemna sinucidere curată. Ar fi 
fost mai bine dacă ar fi putut să-l consulte pe comisar a doua zi, dar acesta 
era plecat la Frankfurt pentru trei zile, la o conferinţă a Interpolului. Era 
singur într-o situaţie fără ieşire. Legea lui Sod. 

Îl sună pe Bulman, dar găsi linia ocupată. Se aşeză pe un scaun cu 
privirea în gol şi aşteptă câteva minute înainte de a încerca din nou. Era 
dezorientat pentru că întâlnirea cu Bulman îl obligase să se confrunte cu 
anumite probleme care îl preocupaseră încă de la început. Desfăşurarea 


ulterioară a evenimentelor nu era de natură să înlăture aceste griji. 
Ambasadorul avusese noroc să-l angajeze pe Bulman, pentru că mulţi alţii 
ar fi preferat să spună tot ce ştiau presei, indiferent cât de mult rău i-ar fi 
făcut ambasadorului. N-ar fi făcut nici un rău buzunarului lor. Se întrebă 
cum reuşise ambasadorul să dea de Bulman, în primul rând, dar apoi îşi 
aminti că Bulman avea mulţi prieteni, acasă şi în străinătate. 

Îl sună din nou pe Bulman şi de data aceasta telefonul sună de câteva ori, 
dar trecu pe robot. Se pregătea să închidă, când auzi vocea lui Bulman. 

— Bulman. 

— Sunt Johnny. Johnny Cordell. Ţi-am ascultat caseta. N-ai noroc, 
George. Înregistrarea era proastă, dar, oricum, nu era o voce cunoscută. Am 
ascultat-o de mai multe ori, însă, cum ai spus şi tu, nu era mare lucru acolo. 
Poate că, dacă ar fi fost mai mult, aş fi descoperit ceva. Îmi pare rău, asta e. 

— Oricum, mulţumesc că ai încercat. Îmi dai caseta înapoi? 

— Sigur. i-o trimit mâine. 

— Am nevoie de ea mai devreme. Nu se poate să mi-o aducă un curier? 
Dacă nu sunt acasă, poate să mi-o lase în cutia de scrisori. 

— Întotdeauna ai fost nerăbdător, George. Bine, o să folosesc banii 
contribuabilului. Îmi pare rău că n-am putut să te ajut. 

Cordell se întoarse pe scaunul lui, întrebându-se de ce începuse să-şi 
mintă prietenii. Culmea era că, dacă ar fi ştiut, Bulman i-ar fi înţeles dilema 
şi poate ar fi făcut acelaşi lucru. 

După ce vorbi cu Cordell, Bulman îl sună acasă pe Marvin Hayes şi 
răsuflă uşurat când îi răspunse majordomul. Hayes veni imediat şi spuse: 

— Da, George. 

Însemna că era singur. 

— Pot să trec pe-acolo? 

— E târziu. Tocmai m-am întors de la un dineu sportiv: sunt murdar şi 
frânt. Grăbeşte-te cât poţi. 

Bulman avea mai multe întrebări de pus decât noutăţi de raportat, dar 
erau câteva probleme care nu mai puteau aştepta. Nimic nu mai putea 
aştepta. Îi dădea târcoale presimţirea că o criză era iminentă. 

Încuie uşa. Trebuia să ia un taxi dacă voia ca maşina lui să nu fie văzută. 
La piciorul scării deschise uşa grea de la intrare, ieşi afară şi trase adânc aer 
în piept, apoi expiră brusc într-un gâfâit puternic, când fu izbit în abdomen 
cu o armă. Se aplecă înainte şi simiti pe cineva apropiindu-se de el. Încercă 


să se îndrepte, dar durerea era prea puternică şi nu reuşi decât să alunece 
într-o parte. Încă. O lovitură în ceafa şi el căzu în genunchi, aproape 
inconştient. 

Din spate veni o nouă lovitură şi el căzu în faţă, rostogolindu-se pe 
treptele abrupte, apoi avu senzaţia că întreaga stradă încerca să-l omoare în 
bătaie. Durerea îl făcu să-şi piardă aproape complet cunoştinţa; nu mai 
putea să riposteze nici unei lovituri. Zăcea întins pe jos, cu braţele şi 
picioarele inerte, iar capul însângerat îi atârna în stradă. Ultimul lucru pe 
care îl auzi fu vocea cuiva strigând: 

— Nu uitaţi portofelul. 

Dar nu mai auzi paşii celor ce fugeau şi nici ţipetele unui martor 
îndepărtat. Totul se întâmplase la uşa casei sale. 

Îşi recăpătă cunoştinţa patru ore mai târziu, dar corpul îi era înţepenit. 
Avea senzaţia că cel care îl lovise în cap o făcea în continuare, iar coastele 
parcă îi erau strânse într-o menghină. Mult mai târziu reuşi să deschidă 
ochii, dar chiar şi atunci cu teamă de ceea ce avea să vadă. 

O mână moale îi prinse încheietura şi, prin ceața durerii, se întrebă ce se 
întâmpla. Deschise ochii. În lumina slabă văzu un chip perfect oval aplecat 
deasupra lui. Era negru şi tânăr, iar ochii erau strălucitori şi zâmbitori. 

— Văd că v-aţi întors printre noi. Staţi liniştit. 

Bulman se gândi că era o remarcă glumeaţă şi încercă să zâmbească, dar 
descoperi că şi faţa îl durea. Încercă să vorbească, însă nici un sunet nu ieşi 
de pe buzele care păreau prinse una de alta cu lipici. Încercă să-şi rotească 
ochii, dar chiar şi această mişcare necesită un efort uriaş; văzu însă destul 
ca să-şi dea seama că era singur în rezervă şi că el nu putea să-şi permită un 
asemenea lux. În acel moment realiză că nu era mort dacă începuse deja să 
se gândească la bani. Era, totuşi, într-o stare foarte proastă. 

— Sunteţi puternic, spuse infirmiera. 

Zâmbi cu toată faţa, dar Bulman nu-i răspunse. Dacă era în viaţă, era doar 
printr-o întâmplare. Îşi dădu seama că bătaia pe care o încasase i-ar fi 
omorât pe mulţi alţii. 


— I-au prins? 
Reuşi să rostească primele cuvinte atât de încet, incit abia le auzi şi el. 
— Pe hoţi? Nu ştiu. 


— Mi-au luat portofelul? 


— Nu e nici un portofel în hainele dumneavoastră. Nu mai puneţi 
întrebări şi odihniţi-vă. 

Portofelul furat era doar de ochii lumii, ca să pară un jaf. Nu avea 
niciodată mulţi bani lichizi la el, iar cărţile de credit erau separat, într-un 
buzunar de piele. Începea să gândească, dar durerea era greu de suportat. 
Mâinile i se odihneau deasupra cearşafului şi în fiecare braţ avea câte un 
tub, iar firele de pe piept îl legau de aparatul care îi monitoriza activitatea 
inimii. Era chiar atât de grav? Ridică cu grijă o mână la cap şi descoperi că 
era bandajat. Nu era uşor să-şi cerceteze corpul cu tuburile care îi stăteau în 
cale. Era dezgustat de sine însuşi. 

— Sunt prea bătrân pentru asta, mormăi el. 

Infirmiera îl auzi şi spuse: 

— Doar dacă vi se mai întâmplă o dată. 

Bulman începu să o placă din ce în ce mai mult pe soră, care avea exact 
umorul lui. 

Bulman nu fusese niciodată un pacient cuminte. La o oră după ce-şi 
recăpătase cunoştinţa, nu mai putea să stea locului şi voia să plece. Încercă 
să se ridice, dar plăti scump, prăbuşindu-se la loc de durere. Infirmiera, pe 
care nu mai putea s-o vadă, îl certă şi îi spuse să nu mai facă aşa ceva. După 
aceea, timp de mai multe ore, se zbătu între somn şi veghe, ajutat de 
calmante şi somnifere. Când se trezi din nou, pe deplin conştient unde se 
afla, era ziuă şi o altă infirmieră, mai formală şi mai serioasă, şedea lângă 
el. 

Îi aduseră masa şi abia atunci îşi dădu seama cât de foame îi era şi că nu 
putea fi atât de grav bolnav dacă era în stare să mănânce. Când uşa se 
deschise a doua oară, văzu un poliţist stând afară şi se întrebă dacă fusese 
acolo toată noaptea. De data aceasta intrară trei persoane: un doctor, o 
asistentă şi o infirmieră pe care n-o mai văzuse până atunci. 

Îi făcură o examinare completă şi dureroasă şi îl asigurară că nu avea 
nimic rupt; la venire îi făcuseră şi o radiografie. Dar avea capul spart şi mai 
multe vânătăi, externe şi interne. O parte din păr îi fusese rasă în timp ce era 
încă inconştient, pentru ca rana să poată fi tratată şi bandajată. Pierduse 
destul sânge, dar nu era nimic grav. Îi scoaseră contactele de la monitor şi 
unul dintre tuburi. 

— În ce spital sunt? Vreau un telefon. Anumiți oameni trebuie să ştie 
unde sunt. 


— Sunteţi la St. Peter's. Telefonul e deasupra capului. Formati nouă ca să 
aveţi linie cu exteriorul. Dacă aveţi nevoie de o soră, e şi un buton de 
alarmă. Pe masă aveţi radioul şi telecomanda televizorului. Dar ar trebui să 
staţi liniştit o vreme. Odihniţi-vă, domnule Bulman. 

Când asistenta termină de comunicat aceste informaţii, doctorul ieşise 
deja. 

— Cum am primit o rezervă particulară? Aici costă mai mult decât la 
Ritz şi pastilele mai mult decât icrele negre. 

— O să mă uit în registrul de intrare, dar sunt sigură că a fost deja plătit. 

De fapt, abia după patru ore Bulman fusese mutat dintr-un salon comun 
într-o rezervă particulară. 

În timp ce ziua trecea încet, Bulman se împacă treptat cu gândul că fusese 
bătut măr şi că aveau să-l ţină în spital mai mult decât voia. Nu telefonase 
nimănui, fiindcă mintea lui de detectiv voia să vadă cine avea să afle primul 
unde era şi ce avea să se întâmple după aceea. Se miră că poliţia, care era 
încă prezentă în faţa uşii, nu-l întrebase nimic. Răspunsul veni spre după- 
amiază, în timp ce el moţăia din nou. 

John Cordell stătea probabil de câteva minute lângă patul lui, când 
Bulman se trezi de-a binelea. 

— M-am gândit că ţi-ar face bine. 

Cordell puse pe masă un coş cu fructe minunat aranjate. 

— Mulţumesc, spuse Bulman. Aş fi preferat o sticlă de scotch. 

Cordell zâmbi şi îşi trase un scaun mai aproape. 

— Dacă ai voie să bei şi dacă o să mai fi aici şi mâine, îţi aduc una. 

Bulman se chinui să se ridice şi o infirmieră năvăli înăuntru ca să-l ajute 
cu o pernă. 

— Ar merita să rămân pentru asta, Johnny, spuse Bulman. Cum ai aflat că 
sunt aici? 

— Sunt poliţist, spuse Cordell sec. Supraveghez lucrurile de la distanţă. 

— Cred că ai aflat foarte repede, fiindcă soldăţeii de lemn de afară nu şi- 
au mai bătut capul să mă interogheze. 

— După ce te-am sunat aseară, am simţit că am o obligaţie faţă de tine. 
Am dat ordin să fiu imediat informat dacă ţi se întâmplă ceva. Deşi 
portofelul ţi-a fost furat, ţi-au rămas carnetul de conducere şi cărţile de 
credit într-un buzunar separat, aşa că n-a fost greu să se afle cine eşti. 
Spitalele sunt obligate să comunice poliţiei orice rănire gravă datorată 


violenţei. Sistemul a funcţionat şi eu am fost anunţat. Am vrut să te 
interoghez personal. 

— Asta nu mă încălzeşte prea tare, Johnny. Presupun că întrebările tale 
nu vor fi diferite. Ce zici dacă-ţi spun tot ce s-a întâmplat şi ne rezumăm la 
atât? 

Cordell îndepărtă celofanul de pe coşul cu fructe şi alese un măr. 

— Spune. 

— Nu e mare lucru de spus. Plecasem să mă întâlnesc cu clientul meu şi 
ei mă aşteptau în hol. Bum, bum, poc şi m-am trezit pe jos, ca papa când 
sărută pământul. 

— Asta e tot ce-ţi aminteşti? Mie mi se pare un jaf cinstit. 

— Ce? Aşteptându-mă aşa? Toată lumea care mă cunoaşte ştie că nu 
umblu cu mulţi bani lichizi la mine. Folosesc cărţi de credit peste tot, cu 
excepţia barurilor. 

— Dar ti-au luat portofelul. 

— Ca măsură de precauţie. În afară de paşii lor, ultimul lucru pe care l- 
am auzit a fost un strigăt: „Nu uitaţi portofelul”. Dacă erau hoţi, ar fi fost 
primul lucru la care s-ar fi gândit. 

— Atunci cine crezi că era? 

— Cel de pe caseta pe care ţi-am dat-o. Nu personal, dar el a organizat 
totul. În mod sigur ştie că m-am întâlnit cu tine şi începe să-şi iasă din fire. 
Am început să deranjez. Aş da orice să ştiu exact cât de mult îl deranjez, 
pentru că simt că sunt aproape, dar nu văd cum. Bulman se uită disperat în 
jur. Tu mi-ai plătit rezerva asta? 

— Nu. Cordell era puţin neliniştit. L-am informat pe clientul tău ce s-a 
întâmplat şi unde eşti. M-am gândit că ar trebui să ştie. Nu poate să-ţi facă o 
vizită, dar presupun că el a aranjat camera asta. Văzând încercările lui 
Bulman de a se împăca cu ceea ce aflase, Cordell adăugă: Nu, nu i-am spus 
cine e la telefon. Un anonim. Am folosit un accent scoţian. Ai fi fost 
impresionat dacă m-ai fi auzit. 

— Tu? Ai recurs la o minciună? De ce? Întotdeauna ai fost un tip cinstit. 

— Afacerea asta e prea puţin cinstită. N-am făcut decât să-l informez. Nu 
era nevoie să mă prezint şi, dacă aş fi făcut-o, i s-ar fi părut într-adevăr 
ciudat. Am făcut-o pentru tine, m-am gândit că-ţi datorez măcar atât. 

— Asta sugerează o conştiinţă încărcată, Johnny. Ai jucat cinstit cu mine? 


— Nu pui asemenea întrebări comisarului adjunct al poliţiei, chiar dacă 
am lucrat cândva împreună. 

— Deci, n-ai jucat cinstit. Mă dezamăgeşti, fiindcă tu ai fost întotdeauna 
unul dintre puţinii oameni de încredere. Nu începe să calci strâmb, Johnny. 

Cordell tresări, dar spuse: 

— N-am de gând să calc strâmb, însă anumite lucruri trebuie să le rezolv 
în felul meu. Suntem prieteni vechi şi colegi, dar tu ai ales să fi civil. Eu 
sunt încă poliţist. Ai încredere în mine. 

— Ai recunoscut vocea, nu-i aşa? La naiba, ştii cine m-a stâlcit în bătaie. 
Pentru Dumnezeu, Johnny, ticăloşii puteau să mă omoare. Şi încă mai pot. 
Bătaia asta n-o să mă oprească. 

— Ştiu că n-o să te oprească, de-asta nici nu ţi-am cerut sa te linişteşti. O 
să rezolv lucrurile în felul meu. Vrei să anunţi pe cineva unde eşti? Bulman 
era cât pe ce să spună „Spider Scott”, dar îşi dădu seama că era mai bine să 
nu-l amestece şi pe Scott. În timp ce el se gândea la acest lucru, Cordell 
adăugă: încă nu te-ai căsătorit? 

— Ce femeie ar fi nebună să mă ia? Sunt o pacoste. De vreo două ori am 
ajuns foarte aproape, totuşi. Bulman se strâmbă. Prea aproape. Apoi 
continuă cu o voce total schimbată: Dacă se mai întâmplă încă o dată, mă 
vor omorî, Johnny. Atunci cum rămâne cu deviza ta, să spălăm rufele în 
familie? Să ştii că nu vreau să fiu îngropat. Organele pot fi de ajutor altora, 
iar restul ca îngrăşământ. Dar orice are de gând, oricare i-ar fi scopul, acest 
maniac trebuie oprit înainte de a trage pe toată lumea după el în prăpastie. 
Tu ştii cine e, opreşte-l. 

Cordell se ridică şi împachetă cu grijă cotorul mărului într-un şerveţel. 

— Există oameni mai puternici decât şefii poliţiei, George. Aceştia nu 
răspund în faţa nimănui. Pot să-şi pună bărbia în piept şi să justifice tot ce 
fac atâta timp cât există un câştig la sfârşit şi chiar şi acesta poate fi 
exagerat. Pot să se pună; într-o lumină favorabilă pur şi simplu nefăcând 
nimic şi tratând pe toată lumea cu un aer superior. Nu e nevoie decât de 
unul ca să-i tragă pe toţi în jos. O să fac tot ce pot. 

Chiar când Bulman se gândi că John Cordell se pregătea să-i ţină o 
prelegere pentru a sta deoparte şi a nu se mai amesteca, acesta spuse: 

— Avem nevoie să te dai jos din patul acesta, George. Mai întâi fă-te 
bine, dar nu uita s-o ţii tot aşa. Ştii că nu pot să-ţi ofer protecţie oficială, 
pentru că n-avem nici o dovadă despre vreo conspirație. Pleacă de aici 


câteva zile. Acţionează din altă parte. Dădu din cap şi zâmbi. Noroc, 
George. Să nu te îneci cu fructele. 
X 

John Cordell se întoarse la Scotland Yard şi se schimbă în uniformă. 
Rezolvă câteva probleme urgente şi, la ora cinci după-amiază, plecă spre 
Century House pentru a se întâlni cu Michael Sealy. Era târziu pentru o 
audienţă, dar el insistase înainte de a merge să-l vadă pe Bulman şi obținuse 
ce voia. 

La intrare îi dădură un disc de identitate şi îl escortară cu liftul până sus, 
la ultimul etaj, unde îl aştepta Connie Taylor. Se prezentă, îl conduse la 
biroul lui Sealy şi bătu la uşă. 

Cordell preferase să se îmbrace în uniforma impresionantă pentru a 
scoate în evidenţă întreaga importanţă a poziţiei pe care o reprezenta şi 
pentru a arăta că întâlnirea era la cel mai înalt nivel. Sealy îl întâmpină 
călduros şi Cordell reflectă că avea o înfăţişare mult mai răvăşită decât 
atunci când îl văzuse ultima oară. Îşi strânseră mâinile şi se aşezară, iar uşa 
se închise în spatele lor. 

Cordell observă fotografia de familie de pe birou, deşi o vedea dintr-o 
parte. Ştia câte ceva despre tragedie. 

— Vrei un ceai sau o cafea? întrebă Sealy, observând direcţia privirii lui 
Cordell şi simțind faţă de el un resentiment inexplicabil. 

— Nu, mulţumesc. Tocmai am venit de la spital, l-am văzut pe George 
Bulman. A avut noroc că a scăpat cu viaţă. 

— Cine e George Bulman şi ce-a păţit? Vorbeşti de parcă l-aş cunoaşte. 

— Cred şi eu că îl cunoşti, chiar foarte bine. Zilele astea îţi e ca un spin 
în coaste. 

— Serios? Dacă ar fi aşa, n-ar trebui să ştiu şi eu? 

Sealy îşi împinse scaunul în spate, ca să se aşeze confortabil picior peste 
picior. 

Cordell ştia că Sealy putea să fie dur, nemilos, dedicat trup şi suflet atunci 
când se afla la datorie, dar ceea ce vedea acum era altceva, ca şi cum Sealy 
s-ar fi ascuns în spatele unui scut pe care îl ştia impenetrabil şi îl invita pe 
Cordell să încerce să-l străpungă. La vremea lui se confruntase cu mulţi 
criminali înrăiţi, unii dintre ei mincinoşi aproape desăvârşiţi, mai ales 
escrocii, dar ştia că în Sealy avea un adversar cu totul deosebit. După ce 


Sealy îi arătase cum intenţiona să joace, Cordell se simţi extrem de 
încrezător. 

— Haide, John, ce-i povestea asta cu Bulman? Sealy continuă înainte ca 
John Cordell să poată răspunde. Nu-ţi stă în fire să baţi câmpii. 

— Bine. Fie cum vrei tu. George Bulman, fost poliţist, unul dintre cei 
mai buni, de a cărui reputaţie măcar trebuie să fi auzit, a fost angajat de 
către Marvin Hayes să cerceteze problema acuzaţiei de crimă adusă fiului 
său. Presupun că de Marvin Hayes, ambasadorul Statelor Unite, ai auzit. 
Din moment ce a fost ideea ta să fie protejat de consecinţele greşelilor fiului 
său? 

— Lasă gluma, John. Vorbeam despre Bulman. 

— Vrei să spui că te-ai distanțat atât de mult de afacerile lui Marvin 
Hayes, încât nu ştii că l-a angajat pe Bulman? Crezi că l-aş pune în 
primejdie pe Bulman aducând vorba despre el dacă n-aş şti foarte bine că 
eşti deja la curent? Îşi deschise buzunarul de la piept şi scoase caseta, 
învârtind-o pe birou. Sunt două voci pe caseta asta: una a lui Bulman, 
cealaltă a ta. Mai sustii că nu-l cunoşti? 

Cordell se aşteptase la o reacţie din partea lui Sealy, dar nu era pregătit 
pentru ceea ce urmă. 

Sealy se holbă la casetă fără să se mişte. O serie de transformări subtile i 
se succedară pe chip, fiecare dezvăluind o nouă latură a personalităţii sale. 
Cordell avea senzaţia că privea scene de film suprapuse, dizolvându-se 
unele în altele. Fiecare latură se lupta pentru a le domina pe celelalte şi 
apoi, printr-o ultimă şi cea mai subtilă transformare, Sealy se relaxă 
deodată, ca şi cum nu s-ar fi întâmplat nimic, iar conflictul interior n-ar fi 
fost decât o mască. Zâmbi aproape cu căldură. 

— Eu sunt acela? Serios? 

Se aplecă şi luă caseta în mână. 

— Am făcut copii, spuse Cordell sec. 

— Bineînţeles. Chiar foarte bune. 

Sealy deschise uşa din mijloc de la birou şi scoase un casetofon portabil, 
apoi înlocui caseta dinăuntru cu cea de la Cordell. Aşeză casetofonul între 
ei pe birou şi îi dădu drumul, fonul grav al lui Bulman, care cerea să 
vorbească cu Bob 

Clifford, era inconfundabil. Cea de-a doua voce era rece, tăioasă şi 
Cordell n-avea nici o îndoială că era a lui Sealy. 

— Ăsta ar trebui să fiu eu? întrebă Sealy surprins. Chiar aşa vorbesc? 
Dacă sunt eu, ar trebui să ştiu cine m-a sunat? Ce fel de joc e ăsta, John? 

Cordell nu ştia nimic despre telefonul pe care Bulman îl primise de la 
Bob Clifford — Bulman fusese atacat imediat după aceea dar era convins că 
Sealy ştia cu cine vorbise pe casetă. 

— Bine, spuse el. Să consultăm un inginer de sunet. N-am absolut nici o 
îndoială că aceea e vocea ta şi cealaltă a lui Bulman. Mi se pare 
copilărească încercarea ta de a nega că îl cunoşti. N-am sugerat niciodată că 
l-ai fi întâlnit în persoană. 

Sealy se arătă jignit. 

— Ce rost au toate astea? Ne pierdem timpul amândoi. Ce importanţă 
mai are? 

Cordell ajunsese într-un punct din care nu mai era cale de întoarcere. Era 
perfect conştient că îşi asuma un risc teribil şi că putea oricând s-o încurce. 
Trebuia să creadă cu tărie în ceea ce spunea, dar îi era din ce în ce mai greu 
să reziste luptându-se cu afirmaţiile plauzibile ale lui Sealy. Nu era o 


problemă cu care poliţia se confrunta în fiecare zi, iar Sealy putea să se 
prefacă atât de bine, încât Cordell începu să se îndoiască de propria sa 
judecată. 

— Cred că tu l-ai bătut pe Bulman şi aproape l-ai omorât. 

Sealy izbucni în râs, dar lui Cordell nu-i scăpară sclipirile din ochii 
acestuia, pe care înainte nu le observase. 

— Vorbeşti despre el de parcă aţi fi amanți. Doamne fereşte, John. Ce 
Dumnezeu s-a întâmplat cu tine? 

Cordell îşi păstră calmul. Sealy putea s-o ţină în acest gen de dialog toată 
ziua, asta era meseria lui, dar reacţia lui nu era încă cea pe care o aşteptase. 
Nici furie, nici şoc, numai incriminări sarcastice. Se controla excelent şi 
acum îşi continua liniştit batjocura. 

— Să fim serioşi, John. Mi-e greu să cred că vorbesc cu comisarul 
adjunct al poliţiei. Recunosc că jocurile noastre nu sunt întotdeauna cinstite, 
dar tu mă acuzi că aproape am omorât un om. Şi, oricum, de ce aş fi făcut 
aşa ceva? Cordell întinse mâna după micul casetofon, dar Sealy îl apucă 
primul şi scoase caseta. Se jucă cu ea pe birou, cu un aer dispreţuitor. Mai 
ascult-o o dată. Ar trebui să raportez acest mic episod. Dar asta ţi-ar putea 
spulbera proiectele de pensie. 

Cordell îl privea atent, aşteptând să devină mai încrezător, dar Sealy îşi 
dădu seama deodată că întrecea măsura cu batjocura. 

— Uite ce e, John. Ştiu că metodele noastre par ciudate, dar te rog să mai 
ai puţină răbdare până când totul va căpăta un sens. Îţi înţeleg preocuparea, 
însă nu e nevoie să mă asaltezi în felul ăsta ca să mă pui în mişcare. 
Lucrurile s-au pus în mişcare de mult. Sper că întâlnirea ţi-a folosit într-un 
fel sau altul. 

— O, da. Cordell zâmbi. Am aflat o mulţime de lucruri ascultându-te. 

Pentru prima oară Sealy păru îngrijorat, neştiind cum să înţeleagă 
remarca. 

— Nu trebuie să uiţi că sunt membru al Consiliului Unit de Informaţii. 
Nu sunt sigur, dar cred că acea întâlnire depăşeşte atribuţiile comisarului 
adjunct al Poliţiei Metropolitane şi acest lucru se va vedea atunci când va fi 
prea târziu ca să mai schimbăm ceva. Ceea ce facem noi e un exerciţiu 
Politic şi faptul că te-am informat a fost un gest de politeţe, cu o obligaţie. 

— Pe naiba! S-a comis o crimă şi asta, în cele din urmă, e treaba poliţiei. 
Intenţia mea e să-l acuzăm pe Don Hayes de crimă şi să preluăm noi mai 


departe. Nu poţi să faci absolut nimic ca să mă opreşti. 

Sealy se alarmase evident. Se holba la Cordell şi nu reuşea să vorbească. 

— Pentru numele lui Dumnezeu, nu face asta, fiindcă vei strica totul. Mai 
avem nevoie de timp. 

— Ce voi strica? Nici până acum n-am reuşit să înţeleg. Tot timpul am 
cooperat cu voi împotriva voinţei noastre. Şi care e răsplata? Judecind după 
această întâlnire, numai dispreţ. Cordell se ridică încet şi îşi aranjă cu grijă 
chipiul. Nu trebuia să-l baţi pe George Bulman pentru că a încercat să-ţi 
descopere micile scheme. Puteai să vii la mine şi eu aş fi vorbit cu el. 

— Crezi că ar fi avut vreo importanţă în faţa unui asemenea om? 

— Probabil că nu. Dar mi se pare o remarcă interesantă: credeam că nu-l 
cunoşti şi nici n-ai auzit de el. 

Sealy se ridică. 

— Începem să ne pierdem controlul, John. Recunosc că am jucat 
periculos, dar aşa a fost necesar. Cred că ştii şi tu la fel de bine. Nimic nu s- 
a schimbat în această privinţă, cu excepţia faptului că ne apropiem de sfârşit 
şi atunci toată lumea va fi fericită. 

Cordell nu-l văzu pe Sealy când apăsă pe buton, dar uşa din spatele lui se 
deschise şi Connie Taylor îl aştepta zâmbitoare să-l conducă înapoi la lift. 
Cei doi bărbaţi nu-şi strânseră mâinile. Sealy zâmbi politicos, iar Cordell 
adoptă o ţinută demnă în timp ce traversă holul alături de Connie. 

Cordell încetini ritmul în mod intenţionat. Îşi asumase un risc calculat 
venind aici şi acum era pe punctul de a-şi mai asuma unul, fiindcă era puţin 
probabil să mai aibă o altă şansă. Când Connie îndreptă mâna spre lift, el 
acoperi butonul cu palma. 

— Nu-i nimic, spuse el. O să cobor. Dar vreau să vă întreb ceva şi aici nu 
e locul potrivit. Ştiţi cine sunt? 

— Da, bineînţeles. Comisarul adjunct al poliţiei, domnul Cordell. 

Cordell înclină afirmativ din cap. 

— De când lucraţi pentru domnul Sealy? 

— De vreo cinci ani. 

— Înseamnă că vă place, din moment ce l-aţi ajutat atât de bine un timp 
atât de lung. Cordell observă cum i se luminară ochii şi se întrebă dacă era 
bine să continue. Aţi face orice pentru el? 

— Bineînţeles. A fost foarte bun cu mine. 


— Şi eu vreau să-l ajut. Credeţi că e posibil să ne întâlnim undeva? La 
cină poate? Cred că toată lumea ar avea de câştigat. Dar trebuie să fiţi de 
acord să păstraţi secretul. Dacă vi se pare o condiţie imposibilă, atunci 
refuzati acum. 

Connie era nehotărâtă. La început bănuitoare, îşi alungă repede 
suspiciunile. De ce voia să se întâlnească cu ea? Nu avea decât o cale de a 
afla şi nu trebuia să spună nimic dacă nu voia. Cum răspunsul ei întârzia, 
Cordell adăugă: 

— Vă rog să nu vă simţiţi obligată. Nu trebuie să acceptaţi, dar, dacă o 
faceţi, să ştiţi că n-o să vin în uniformă. N-aş vrea să creadă lumea că v-am 
arestat. 

Cordell îşi pusese la bătaie tot farmecul, iar Connie izbucni în râs. 

— Atunci sunt de acord. Unde şi când? 

X 

Bulman devenise insuportabil pentru toată lumea. Durerile şi junghiurile 
erau încă puternice, dar descoperi că putea să se mişte şi asta era tot ce îşi 
dorea. De asemenea, putea să gândească şi, deşi avusese foarte mult timp la 
dispoziţie, nu ajunsese prea departe. 

Spider Scott veni în timpul serii, fiindcă auzise din cartier că cineva 
încercase să-i crape capul lui George Bulman. Se aşeză pe marginea patului, 
afişând un zâmbet uriaş pe faţa lui insuportabil de cinstită şi spuse: 

— Am venit să văd dacă cineva a reuşit până la urmă. Ai un cap atât de 
tare, că nu-mi vine să cred că cineva a fost atât de prost încât a încercat să 
ţi-l spargă. 

— Foarte amuzant, Spider. Trebuie să ies de aici şi n-ar fi indicat să mă 
duc acasă. Poţi să-mi împrumuţi nişte bani? Ştii pe cineva care are o casă de 
închiriat? Ştiu că la tine nu e loc, dar nu vreau să stau într-o cocioabă, am 
nevoie de libertate de mişcare. 

— O să mă interesez. Te sun aici. Scott îşi scoase portofelul şi extrase 
câteva bancnote. E un împrumut, spuse el. Îi vreau înapoi şi să nu-mi torni 
vreo poveste cu pierderea memoriei. 

— Mulţumesc, Spider. Vreau să ies de aici. Nu ştiu dacă mai suport încă 
o noapte. 

— Nu-ţi forţa norocul, George. Rănile de felul ăsta se vindecă greu. Mai 
ai nevoie de câteva zile, poate mai mult. 


— Nu mă enerva, Spider. Du-te şi caută-mi o casă. 

La şase şi jumătate sună telefonul şi Bulman recunoscu imediat accentul 
nord-atlantic. 

— Ce s-a întâmplat? întrebă Marvin Hayes. 

Bulman îi povesti, îl informă că voia să plece cât mai repede şi îi spuse să 
nu-şi facă griji. 

— Cred că v-aţi întrebat de ce n-am mai apărut la întâlnire. 

— La început m-am supărat, dar pe urmă mi-am dat seama că nu eşti 
omul care să lase pe cineva să aştepte. Apoi m-am speriat, însă n-am putut 
să fac nimic până am aflat unde eşti şi ce s-a întâmplat. Cineva a binevoit să 
mă anunţe. 

— Mulţumesc pentru rezerva particulară. E un lux. 

— Măcar atât să fac şi eu pentru tine. Uite ce e, nu pot să vin la spital, ca 
să nu mă recunoască cineva, dar ar trebui să limpezim anumite lucruri. Nu 
voiai să mă vezi dacă nu era ceva important. Presupun că ai făcut un 
oarecare progres. 

— Cam. Dar nu pot să vă spun la telefon. Aşa aş fi putut să vă spun de 
acasă şi nici n-aş mai fi încasat bătaie. Încerc să-mi găsesc o locuinţă 
temporară. Nu pot să mă întorc la mine, indivizii erau chiar la scara 
blocului. L-am rugat pe un prieten să mă ajute. 

— Spune-i să nu mai caute. Am eu un loc pentru tine. La un prieten de-al 


meu care acum e la Washington. Am o cheie. Ai un creion la îndemână? 
%* 


După ce plecă John Cordell, Sealy se lăsă pe spate în fotoliu, ud de 
transpiraţie. Ştia că se descurcase destul de bine, zăpăcise lucrurile, nu 
recunoscuse nimic şi rămăsese în limitele muncii sale, ceea ce îl ajutase să 
învăluie adevăratul motiv şi să dea explicaţii false. Şi Cordell ştia asta. Dar 
nu reuşise deloc să-l convingă pe Cordell şi acest lucru părea mai mult 
enervant decât îngrijorător. Aşteptase întrebări despre Walter McQueen şi 
răsuflase uşurat că acestea nu fuseseră rostite, dar nu se lăsă păcălit de 
absenţa lor. 

Cordell stătuse deoparte, îl lăsase pe Sealy să ducă tot greul discuţiei şi 
ascultase răbdător, ca orice poliţist bun. Dar era imposibil să nu se fi gândit 
la absenţa prelungită a studentului. Stând la birou, sprijinit de spătarul 
scaunului, Sealy începu să se întrebe dacă nu cumva oamenii nevinovaţi 


aveau cel mai mult de suferit. Bulman era ca un spin în coastă şi trebuia 
eliminat într-un fel sau altul pentru că, deşi nu avea alte arme în afara 
propriilor calităţi şi a instinctelor ascuţite, era mult mai periculos decât 
Cordell şi toată poliţia lui, fiind liber de orice responsabilităţi. 

Cordell era împiedicat de toată birocraţia, protocolul, implicaţiile politice 
şi secretul care înconjurau activitatea SIS. El nu era nici pe departe primul 
ofiţer superior al poliţiei care se simţea frustrat şi iritat de către serviciile de 
informaţii. Dar Cordell ştia cum să joace şi asta reprezenta un pericol. 

Sealy se gândi că planul lui se bucura de succes, deşi dura mai mult decât 
ar fi dorit. În orice caz, acum nu mai era cale de întoarcere. Ajunsese mult 
prea departe, mai ales în privinţa lui Bulman. Trebuia să meargă până la 
capăt şi febra puse din nou stăpânire pe el, uneori atât de puternică, încât i 
se făcea frică. 

X 

Pentru Don Hayes, nopţile deveniseră insuportabile. Rezultatele 
examenelor finale nu apăruseră încă, dar începuseră să se piardă în umbra 
altor lucruri mult mai importante. Amenințarea acuzaţiei de crimă care 
plana deasupra capului său devenise un coşmar îngrozitor. Aşa cum stăteau 
lucrurile, Don încerca în fiecare zi să ia legătura cu tatăl său, dar datoriile 
diplomatice îi ocupau toată ziua, iar el nu voia să sune la Ambasadă. Era 
nevoit să aştepte telefonul tatălui său şi nu ştia nici măcar la ce oră putea să 
vină. Când telefonul sună, totuşi, era limpede că nu se făcuse nici un 
progres spre dovedirea nevinovăţiei sale şi asta îl îngrijora cumplit. 
Lucrurile nu puteau să rămână aşa la nesfârşit. Cândva tot trebuia să-l 
aresteze sau să-l trimită acasă. Pentru el, ambele soluţii erau la fel de rele, 
fiindcă trimiterea acasă însemna căderea în dizgrație a tatălui său. 
Cunoscându-l foarte bine, era convins că, în oricare din aceste situaţii, tatăl 
lui şi-ar da imediat demisia, iar efectul asupra mamei sale ar fi devastator. 
N-ar mai putea să dea ochii cu prietenele ei. Familia ar fi distrusă. 

Pentru că miza era atât de mare, Don însuşi începea să cedeze. Totul 
atârna pe umerii săi şi greutatea responsabilităţii îl zdrobea. lar ceea ce era 
mai rău era faptul că el avea convingerea că nu împuşcase pe nimeni. Nu 
putea să creadă că era în stare de aşa ceva, indiferent dacă era treaz sau 
beat. Dar aspectul cel mai îngrijorător era că şi el şi ceilalţi fuseseră atât de 
inconştienţi, încât, de fapt, nimeni nu ştia ce se întâmplase. 


Şi apoi, mai erau amprentele. Nu înţelegea de ce nimeni nu-şi pusese 
problema că, fiind într-un asemenea hal, oricum n-ar fi putut să tragă atât de 
bine. Dacă era doar un accident nefericit, atunci nu mai era crimă. Şi totuşi, 
amprentele puteau să-l condamne. 

Oricare ar fi fost deznodământul — şi ceva trebuia să se întâmple până la 
urmă el trăia între timp sub o presiune insuportabilă şi începea să caute un 
sprijin. lar asta îl speria mai mult decât orice. Dacă ar recădea în vechea 
greşeală, oricât de puţin durase, mama lui extrem de sensibilă, dar foarte 
iubitoare, ar fi distrusă. Trebuia să încerce să reziste, ştiind că avea să fie 


din ce în ce mai greu cu fiecare zi ce trecea. 
%* 


Bulman îşi găsi hainele, se îmbrăcă şi ieşi din spital, însă nu în mod 
oficial. Folosi telefonul din cameră pentru a chema un taxi, aşteptă să vină 
personalul din tura de noapte şi — când spitalul se cufundă în linişte, plecă. 
Câteva sprâncene se ridicară în urma lui, fiindcă pacienţii nu erau externaţi 
de obicei seara, dar el le ignoră cu nonşalanţă, trecu prin salonul de la 
intrare şi se opri pe terasa din faţă, sperând că taxiul nu avea să întârzie prea 
mult. 

Când acesta sosi, Bulman se urcă şi îi dădu şoferului instrucţiunile exact 
în momentul în care siluetele în halate albe apărură în spatele uşilor de 
sticlă ale spitalului. Se lăsă pe spate uşurat, dar încordându-se de durere. 

Apartamentul era în Mayfair. Şoferul opri maşina, îl privi cu suspiciune 
pe Bulman şi luă banii, crezând că restul era bacşiş, dar Bulman aştepta cu 
mâna întinsă. Apoi păşi nesigur pe pavaj înspre uşile enorme de sticlă 
acoperită cu o reţea fină de fire de metal. Intră în holul vast, cu lespezi de 
marmură, în centrul căruia trona un candelabru strălucitor. Fiecare mişcare 
necesita un efort deosebit şi, pentru prima oară, se întrebă dacă plecarea 
precipitată din spital fusese o hotărâre înţeleaptă. 

Bulman traversă încet holul spre biroul de la recepţie, iar paznicul în 
uniformă îl privi cu o suspiciune crescândă. El reuşea foarte rar să arate 
elegant, chiar şi într-un costum nou, dar acum hainele sale, care purtau încă 
urmele atacului, erau şifonate şi murdare. 

— Sunt George Bulman. Chiar şi zâmbetul era dureros, dar obţinu o 
reacţie imediată din partea omului de după birou, a cărui suspiciune se 
transformă într-un salut călduros. 


— Nu vă aşteptam decât peste o zi, două. Căută cu mâna sub birou. 
Poftiţi cheile. Vreţi să vă conduc sus? Am impresia că nu vă simţiţi bine. 

— Am fost jefuit, spuse vesel Bulman. Mă descurc, mulţumesc. La ce 
etaj? 

— La ultimul. Apartamentul de sus. 

Bulman se urcă greoi în liftul cu lumini încorporate şi mochetă de lux. 
Ajunse la ultimul etaj. Văzu o singură uşă, care nu oferea nici un indiciu 
despre ceea ce se afla în spatele ei. Intră şi aproape se prăbuşi lângă uşă. 
Rămase acolo, sprijinit de ea, până când se simţi în stare să înainteze. 
Lumini ascunse în nişe se aprindeau deasupra lui pe măsură ce înainta; îşi 
dădu seama că erau acţionate de căldura corpului său. 

Ajunse în sufrageria spațioasă, al cărei capăt îndepărtat începu să se 
piardă în ceaţă. Se clătină zdravăn, dar se prinse de spătarul unui scaun şi 
reuşi să rămână în picioare. Era înconjurat de confort şi lux, dar în acel 
moment avea mari probleme cu echilibrul. Îşi simţi capul pulsând de durere 
şi, dintr-odată, nu se mai crezu atât de deştept pentru că ieşise mai repede 
din spital. Se uită în oglinda cea mai apropiată şi văzu un spectru de vârstă 
mijlocie, tras la faţă şi cu un turban alb pe cap. Imaginea puternic 
contrastantă cu decorul în care se afla îi aduse un zâmbet pe buze. Se aşeză 
în fotoliul cel mai apropiat şi îşi pierdu cunoştinţa. Telefonul sună cu un 
ţârâit plăcut însoţit de o lumină roşie, dar nu reuşi să penetreze leşinul lui 
Bulman. Zăcea într-o poziţie nefirească, însă era liber, iar somnul adânc şi 


sănătos îi alungă pentru moment durerea. 
%* 


În ziua următoare, Connie Taylor veni la birou ca de obicei. În mod 
inevitabil, petrecu un timp în compania lui Sealy şi observă că îngrijorarea 
îi sporise după ziua de ieri. Vizita comisarului adjunct avusese, aparent, un 
efect negativ asupra lui şi ea se sperie atât de tare, încât se gândi să 
contramandeze întâlnirea cu Cordell. Avusese prevederea de a păstra 
secretul, pentru că numai aşa putea să descopere de ce întâlnirea de ieri 
dintre cei doi bărbaţi avusese un asemenea efect. 

Câteodată avea impresia că Sealy uita de prezenţa ei lângă el şi se purta 
ca şi cum ar fi vorbit cu o maşină, mirându-se când aceasta îi răspundea. 
Această atitudine o întrista profund, dar o şi îngrijora. Sealy plecă după 
câteva ore, fără să-i explice de ce şi fără să-i spună când avea să se întoarcă. 


Ea nu ştia că plecase să-l vadă pe McQueen, pe care îl ţinea închis ilegal şi 
a cărui situaţie ar fi provocat un scandal public dacă ar fi ieşit la lumină. 

Când aruncă o privire peste birou, aproape temându-se ca el să nu-i 
surprindă îngrijorarea profundă, îi observă tremurul mâinilor, mâini care 
până atunci fuseseră tari ca piatra. Şi când, în cele din urmă, îşi adună 
curajul să-l privească în ochi, expresia lui o sperie, ca şi asprimea şi răceala 
care i se citeau pe chip ori de câte ori se gândea la Dumnezeu ştie ce. 

Pentru Connie era din ce în ce mai dificil să se poarte firesc, dar ceea ce o 
salva era tocmai concentrarea lui totală asupra luptei cu proprii demoni. Luă 
hotărârea de a vorbi cu el numai atât cât era necesar pentru îndeplinirea unei 
sarcini şi încetă să mai facă conversaţie. Aşa era mai uşor de suportat. 

X 

Bulman tocmai ieşise din baia somptuoasă, când auzi soneria. Se şterse 
repede, îmbrăcă un halat şi se duse la uşă. Se uită pe vizor şi se grăbi să 
deschidă. 

— Îmi pare rău că v-am lăsat să aşteptaţi, îi spuse el lui Marvin Hayes. 

Hayes intră în apartament şi spuse: 

— Mi-am închipuit că eşti aici. Credeam că o să te găsesc dormind. Uite 
în ce hal eşti. Trebuia să rămâi în spital. Îmi pare rău, George. Îmi pare rău 
de ceea ce ţi s-a întâmplat. 

Se lăsă într-un fotoliu. 

— Nici dumneavoastră nu arătaţi prea bine. Bulman îşi strânse halatul pe 
lângă corp şi se aşeză în faţa lui. Locul ăsta e al naibii de frumos şi 
confortabil. Mult mai frumos decât la spital şi nici nu trebuie să iau pastile. 

— Dar calmante? 

— Încerc să renunţ la ele. Mă doare un pic. Am două capete şi amândouă 
mă dor, dar aţi văzut ce colecţie de băuturi au aici? Sunt unele rare, de care 
n-am auzit niciodată. Mai bune de o mie de ori decât pastilele. 

— Nu pot să stau mult, George. A trebuit să amân o întâlnire ca să vin 
aici. Vreau să anulez contractul nostru. 

La început Bulman nu înţelese. Vedea că Hayes era obosit — mai mult, era 
sleit de puteri — şi mâinile-i nu-şi găseau locul, dar nu reuşi să priceapă 
imediat. 

— Nu se poate. 


— O să am grijă să fi pe deplin recompensat. O să mă ocup de tine, nu-ţi 
face griji. Dar nu pot cere nimănui să îndure bătaia pe care ai încasat-o tu. 

Lui Bulman nu-i venea să creadă. 

— Nu vreau nici o recompensă. Aici nu e vorba de bani. Recunosc că îmi 
place să mai beau câte un pahar, aşa e felul meu şi prietenii mei şi-ar face 
probleme dacă m-aş schimba. Sunt un subiect permanent de bârfa, o 
persoană pe care pot s-o numească ticălos şi nenorocit. Dar ei ştiu că la 
nevoie aş face orice ca să-i ajut. Totul e o glumă. Nu mă insultaţi spunând 
că o să aveţi grijă de mine. Credeţi că banii sunt singurul motiv pentru care 
am primit slujba? Aş fi luat-o şi pentru doi bani, odată ce am prins firul. 
Domnule ambasador, nu puteţi să-mi faceţi una ca asta. Niciodată în viaţă 
nu mi s-a luat un caz. 

Văzând indignarea lui Bulman, Hayes începu să zâmbească. 

— Mă tem pentru viaţa ta. Şi nu crezi că e timpul să-mi spui Marv? 

— Nu. Asta ar strica relaţia patron-client. Cum aş mai putea să mă 
târguiesc cu dumneavoastră dacă v-aş spune Marv? Aţi aştepta de la mine 
să mă port prieteneşte şi să reduc preţul. Nu puteţi să mă concediaţi acum. 
Bulman ştia că era în contradicţie cu ceea ce spusese mai devreme despre 
bani, dar încerca să ia în râs seriozitatea situaţiei. Îşi duse mâna la capul 
bandajat şi tresări. Suntem pe urmele ticălosului. 

— Ticălosului? E unul singur? 

— Cred că da. Restul au fost induşi în eroare. Inteligent, dar nu poate 
dura la nesfârşit. 

— Tot nu pot să te las să te expui astfel. A devenit prea riscant. 

Bulman se întrebă ce-ar spune Hayes dacă ar şti exact ce se întâmplase cu 
Cernov, cu Galina şi cu prostituatele, încă se mai simţea vinovat din cauza 
lui Julie Clarke. 

— Eu sunt cel care trebuie să cântărească pericolul, pentru că am fost 
neatent. Dacă mă concediaţi sau mă daţi afară, cum vreţi să-i spuneţi, o să 
vă dau în judecată pentru concediere fără preaviz. O să vă târăsc numele 
prin toate ziarele de scandal. 

— Ăsta-i şantaj curat, George. 

— Da. Încă ceva la care mă pricep. Haideţi să lăsăm prostiile şi să trecem 
la lucruri serioase. Din momentul în care l-am cunoscut pe Don, am fost 
convins că n-a omorât pe nimeni. Am câteva motive pe care nu e nevoie să 
le discutăm acum. Amprentele de pe pistol sunt într-adevăr ale lui Don, 


acesta e punctul lor forte, dar în rest nu mai au nimic. Aveţi vreun duşman 
la SIS? 

Hayes se uită la ceas, preocupat de trecerea timpului, dar curiozitatea 
învinse: 

— De unde să ştiu, dacă n-am o listă cu numele lor? Cunosc câţiva 
bărbaţi şi femei care bănuiesc că lucrează la SIS, despre vreo doi sunt chiar 
sigur, dar nici unul nu cred că îmi e duşman. Vrei să spui că eu sunt ţinta 
acestui atac? Că cineva vrea să-mi facă rău? 

— Poate întregii familii. 

— Eşti sigur? 

— Nu, dar dintre toate posibilităţile asta pare cea mai probabilă. 

— Ştii cine e? 

— Habar n-am. Dar e cineva suficient de puternic pentru a manipula 
oamenii politici şi poliţia. Pentru o vreme, cel puţin şi poate nici n-are 
nevoie de mai mult. 

— Atunci e timpul să mergem direct la primul-ministru. 

— Şi ce să-i spunem? Aparent, cineva încearcă să vă ajute, protejându-l 
pe fiul dumneavoastră. Avem de-a face cu un tip deştept. Vreau să aflu de 
ce face asta... şi când o să ştim, o să ştim şi cine e. 

— Pot să-i transmit ceva lui Don? Suferă cumplit şi mă tem pentru el. 

— Nimic absolut sigur. Puteţi să-i transmiteţi că eu cred în nevinovăția 
lui. Ne lovim tot timpul de amprentele alea nenorocite, dar încercaţi să-l 
liniştiţi. Problema e că, oricine ar fi în spatele acestei afaceri şi-a păstrat ca 
ultimă portiţă de scăpare posibilitatea de a lăsa poliţia să-l acuze pe Don. 
Amenințarea e prezentă tot timpul. E un ticălos foarte viclean. 

— Încă n-ai nici o idee cine ar putea fi nenorocitul? 

— La asta lucrez acum, cu puţin ajutor din partea poliţiei. Dar, în mod 
sigur, n-o să vină să se prezinte singur. 

— Un şobolan încolţit e periculos, George. Eu tot cred că ar fi mai bine 
să renunţăm. 

— Chiar dacă renunţăm, el n-o să ne creadă, mai ales că am ajuns atât de 
departe. Mă tem însă că s-ar putea să facă vreo prostie încercând să 
grăbească evenimentele. Băieţii voştri de la Companie care sunt pe-aici nu 
cunosc vreo ascunzătoare de-a noastră? Pun pariu că ştiu câteva. 

— Mi-e greu să-i întreb. Sunt cel mai important reprezentant al Statelor 
Unite în această ţară. Ar trebui să fiu undeva deasupra acestor lucruri şi, în 


general, sunt. S-ar putea să mi se pună întrebări la care nu sunt dispus să 
răspund. Deşi m-am adresat de la început FBl-ului, în felul în care decurg 
lucrurile, cu cât sunt mai puţini americani implicaţi, cu atât mai bine. 
Afacerea asta a devenit foarte delicată. La ce te gândeşti? 

— Avem două posibilităţi. Fie încercăm să-l scoatem din vizuină pe tipul 
care trage sforile, fie încercăm să-l găsim pe McQueen şi-i scoatem afară 
creierii ăia nenorociti. Cred că tipul din prima alternativă ştie al naibii de 
bine unde e McQueen. 

— Tu crezi aşadar că McQueen e în viaţă? 

— Deocamdată. Dar după ce se va obţine ceea ce se aşteaptă de la el, nu 
prea cred că mai are vreo şansă. Am nevoie de sprijinul dumneavoastră în 
continuare. Dacă mă părăsiţi acum, nu avem decât de pierdut: o să pierdem 
lupta, slujbele şi poate chiar minţile. Acest maniac are de gând să meargă 
până la capăt. Nu dă nici un semn că ar vrea să renunţe. Dacă vreţi ca 
familia dumneavoastră să supravieţuiască, nu mă scoateţi de pe lista de 
plată. Dacă nu reuşesc, cel puţin am încercat. De dragul lui Zoe, ce ziceti? 

Hayes tresări. 

— Uneori am impresia că eşti la fel de ticălos ca şi cel pe care îl căutăm. 


— Sper. Cui pe cui se scoate. 
X 


În ziua aceea Connie plecă de la birou la ora obişnuită, se duse acasă şi se 
pregăti fără grabă pentru întâlnirea cu Cordell. Nu era deloc liniştită în 
legătură cu această întâlnire, dar era dispusă să facă orice pentru Mike 
Sealy, care începuse să nu mai semene cu omul pe care îl ştia de atâţia ani. 
La şapte şi jumătate luă un taxi până la adresa din Chelsea pe care i-o 
dăduse Cordell, sună, se prezentă la microfon şi intră când uşa se deschise 
cu un bâzâit. Urcă două etaje cu liftul şi, când uşile se deschiseră, Cordell o 
aştepta. 

— Măcar atât să fac şi eu, zâmbi el. Şi tu m-ai aşteptat. 

O conduse spre uşa de la apartament. 

Connie deveni deodată precaută. 

— Mâncăm aici? Credeam că mergem la un restaurant. 

— Să riscăm să ne recunoască cineva? Aici suntem în siguranţă. Soţia 
mea ne-a pregătit masa, dar nu va fi aici. A ieşit cu o prietenă. 


— Trebuie să fie foarte înţelegătoare, spuse Connie când pătrunse în 
ambianța plăcută a apartamentului. 

— O dulceaţă, aprobă Cordell. Să-ţi iau haina. Ce vrei să bei? 

Când se aşezară, Cordell îşi dădu seama că era încă încordată. 

— Nu vrei, spuse el cu un zâmbet luminos, să rezolvăm întâi problemele 
oficiale şi pe urmă să luăm masa liniştiţi? 

— Şi eu prefer să terminăm cu asta cât mai repede. 

— Perfect. Cordell îşi scoase haina şi îşi aranjă cravata. E cald aici. Se 
uită la tânăra femeie aflată la numai câţiva paşi de el şi trase concluzia că 
era mult prea atrăgătoare ca să fie liberă. Se interesase în privinţa ei, ştia ce 
se întâmplase cu fostul ei soţ şi văzuse cum se purta faţă de Sealy. Dacă nu 
îl iubea, era, oricum, foarte ataşată de el şi trebuia să fie foarte atent. Mă 
îngrijorează sănătatea lui Mike Sealy şi mă întrebam dacă n-ai putea să mă 
lămureşti puţin. Acum, înainte de a mă întreba de ce naiba mă interesează 
pe mine, în loc să-l intereseze pe Sir Maxwell Swain de la Century House, 
trebuie să-ţi spun că lucrăm împreună la un proiect. De aceea am fost ieri 
acolo. De obicei nu mă amestec în treburile SIS. Dar asta e una dintre acele 
probleme în care am fost implicat cu forţa şi despre care nu te poţi aştepta 
să discut. Cred că nu se simte bine. 

Acum Connie era mult mai liniştită şi mai stăpână pe sine, însă nu ştia 
încă dacă trebuia să vorbească despre şeful ei. Vru să spună ceva, dar 
cuvintele i se opriră pe buze. 

— Unii spun, zise Cordell zâmbind, că sunt al doilea om ca importanţă 
din poliţie. Majoritatea detectivilor şefi ar contrazice foarte violent această 
afirmaţie şi eu sunt de acord cu ei, dar ocup o poziţie destul de înaltă ca să- 
ti spulbere orice îndoieli cu privire la credibilitatea mea. Înţeleg reţinerile 
tale şi îţi admir loialitatea, dar trebuie să te hotărăşti faţă de ce eşti mai 
loială: faţă de om sau faţă de situaţia generală, care e mult mai importantă? 
Ai jurat să-ţi serveşti ţara, nu un individ sau altul. Connie, dacă simţi că 
ceva nu e bine, trebuie să spui cuiva, dacă nu mie, atunci altcuiva în care ai 
încredere. 

— Înţeleg. De câteva zile e limpede pentru mine, dar asta nu mă linişteşte 
deloc. Am sentimentul că trădez. Chiar dacă datoria îmi cere s-o fac, acest 
sentiment nu dispare. 

— Atunci de ce ai venit? 


— Am sperat că îmi veţi spune dumneavoastră ceva care să mă ajute să 
înţeleg de ce starea lui se degradează pe zi ce trece. ÎI privi ferm pe Cordell. 
N-a fost o scăpare. Ştiu ce spun. 

— Deci, ai observat că s-a schimbat? 

— O, da. Ultimele zile au fost cele mai îngrijorătoare. 

Cordell observă neliniştea lui Connie. 

— Ai păstrat secretul pentru tine? 

— Da. 

Ezită puţin când îşi aminti de Anna Brus, dar discuţia cu ea fusese în 
termeni foarte generali. 

Lui Cordell nu-i scăpă ezitarea ei. 

— Ai încercat să afli care e problema? Poate munceşte prea mult sau ceva 
de genul acesta? 

— Cred că e o problemă personală. 

Cordell întrebă precaut: 

— Ce te face să crezi asta? 

Connie coborî privirea. Credea sau nu credea? Simţea că într-o zi tot ar fi 
trebuit să spună cuiva, dar voia ca acesta să fie Sealy. Însă asta nu era 
posibil, pentru că ar fi trebuit să-i spună cum aflase şi nu putea să facă aşa 
ceva. 

Cordell o urmărea fără să încerce să o grăbească. Vedea că în sufletul ei 
se dădea o luptă. Connie Taylor era o femeie inteligentă şi aproape demodat 
de loială, care în ultimii ani avusese o slujbă foarte importantă. Acum era în 
situaţia de a încălca toate regulile pentru a ajuta un om care, în ultimul timp, 
abia mai ştia de existenţa ei. 

Connie se uită la paharul de care nu se atinsese şi bău jumătate din el 
dintr-o singură înghiţitură. 

— Are o scrisoare pe care o citeşte mereu. O ţine în spatele unei 
fotografii de familie care stă pe birou şi pe care o ia acasă în fiecare seară şi 
o aduce înapoi a doua zi. 

— Am văzut fotografia. Întotdeauna a făcut aşa? 

— Dacă da, eu n-am observat decât în ultimele zile. Din când în când o 
scoate şi o citeşte. De fiecare dată, scrisoarea îl răvăşeşte şi îi ia mult timp 
ca să-şi revină. 

Cu un gest firesc, Cordell întinse mâna după pahar. Fără să o privească, 
întrebă cu o voce blândă: 


— Ai avut ocazia să o citeşti? 

Connie ştia că, oricum, avea să se ajungă aici. 

— Da. O dată, când a plecat la prânz, a uitat-o pe birou. Se hotărâse că 
avea dreptul la o minciună ca să se protejeze, înainte de a mă întreba ce 
conţine, o să vă spun eu. Până acum n-am mai spus nimănui. O fac acum 
pentru că mi-am ieşit din minţi de îngrijorare. 

Cordell ascultă relatarea amănunţită a scrisorii şi rămase aproape la fel de 
şocat ca şi Connie când o citise prima oară. Fără să-i tresară nici un muşchi, 
el întrebă brusc: 

— Crezi că poţi să mi-o aduci? Sau să faci o copie? 

Connie îngheţă, ca şi cum ar fi pozat pentru o fotografie. Apoi o cuprinse 
un tremur necontrolat. Se albi la faţă şi buzele i se mişcară fără să scoată 
nici un sunet. Era îngrozită. 

Cordell îşi dădu seama că îi ceruse prea mult. Nu crezuse în întregime 
povestea ei despre cum găsise scrisoarea pe biroul lui Sealy. Era sigur că nu 
fusese atât de uşor şi că Sealy nu fusese atât de neatent. Experienţa o 
speriase probabil foarte tare şi acum el îi cerea să o facă din nou; mai mult, 
să facă şi o copie. Dacă acum spunea o prostie, risca să piardă totul. Trebuia 
să o lase să se hotărască singură. 

Connie se cutremură amintindu-şi teama pe care o simţise data trecută. 
Clătină încet din cap. 

— Îmi cereţi prea mult. E foarte riscant. 

— Bineînţeles. Îmi pare foarte rău. E clar că ţi-am judecat greşit 
preocuparea pentru Mike Sealy. A fost o prostie din partea mea. 

— Sunt îngrijorată pentru el. Foarte tare. Dar nu cred că mai pot să trec o 
dată prin ce-am trecut. A fost cumplit. 

— Nu te mai gândi la asta. Îi umplu paharul. Să nu crezi că încerc să te 
ameţesc ca să te răzgândeşti; ar fi o prostie. E nevoie de luciditate şi 
devotament ca să faci aşa ceva, nu de ajutorul unei sticle. Cordell zâmbi. 
Cina e gata în câteva minute. Poate găsesc o altă cale de a vedea scrisoarea 
asta care pare să fie cheia transformării lui. Dacă continuă aşa, o să i se 
ceară demisia, fiindcă o să reprezinte un pericol atât pentru el, cât şi pentru 
SIS. Aşa ceva n-ar trebui să i se întâmple unui om de valoarea lui. 

Connie sorbi gânditoare din pahar. 

— Fireşte, dacă aş fi sigură că e plecat pentru un anumit timp, ar fi mai 
uşor, dar mişcările lui sunt imprevizibile. 

Cordell zâmbi. 

— Doar nu te mai gândeşti la ce ţi-am spus? Las-o baltă. Va trebui să se 
descurce singur. 

— Nu puteţi să stabiliţi o întâlnire cu el? Să-l invitaţi la masă sau ceva de 
genul acesta? 

Cordell chicoti. 

— În momentul acesta nu ne înţelegem atât de bine încât să-l pot invita la 
masă. Ne-am spus tot ce aveam de spus ieri. Nu te mai chinui, Connie. M-ai 
ajutat destul venind aici. Şi apoi, ca şi cum ideea i-ar fi surâs, continuă: Mi- 
ai dat o idee, totuşi. Aş putea să conving un secretar de la Ministerul de 


Interne să-l invite la masă sau să-i ofere căpşuni şi frişcă la Camera 


Comunelor. Vrei să mă ocup eu de asta în locul tău? 
X 


Până atunci Bulman nu spusese nimănui unde era, nici măcar lui Spider 
Scott şi începea să suporte consecințele. A doua zi după întâlnirea cu 
Connie Taylor, John Cordell îl sunase ca să afle unde era. 

În cele din urmă, Bulman îşi dădu seama că nu putea să continue fără 
ajutor, aşa că îl sună pe Scott la birou. 

— Am încercat să dau de tine, se plânse Scott. De ce naiba ai dispărut cu 
gaura aia în cap? 

— Ca să nu mai capăt una. Îţi dau un număr de telefon şi o adresă, dar nu 
le spune nimănui. Sunt bine, linişteşte-te. Câteva coaste rupte şi o nucă de 
cocos în creştet, dar unele părţi din mine încă funcţionează. Vreau să te duci 
la mine acasă şi să iei o casetă micuță. S-ar putea să fie în cutia de scrisori. 
Pe urmă iei caseta din robotul telefonic şi le aduci pe amândouă aici. N-aş fi 
în siguranţă dacă m-aş întoarce acasă, Spider. 

— Dar eu? Nu vreau să mănânc bătaie. 

— N-au nimic cu tine. Oricum, tu poţi să te aperi mai bine şi o să te duci 
acolo în plină zi. 

— Serios? Am şi eu o afacere, George. Nu pot să las baltă totul. 

— Dacă ţi-e frică, ia-l pe Knocker Roberts cu tine, dacă mai e pe-acolo. 
Faţa lui stâlcită ar băga groaza în oricine. Pe răspunderea mea. 

Închise înainte ca Scott să mai ridice şi alte obiecţii. 

Bulman se simţea singur şi izolat în apartamentul lui luxos. La început 
confortul îl cuceri, până la urmă, însă, se hotărî că nu era pentru el. Chiar şi 
whisky-ul cu malţ începuse să-l plictisească; era foarte bun, dar el era 
obişnuit cu Bell's şi îi păru rău că nu-l rugase pe Scott să aducă o sticlă. 
Ascultă muzică, se uită la televizor, se jucă cu telecomanda pentru draperii 
şi lumini, dar voia să iasă şi ştia că nu era încă în stare să meargă. Durerea 
era suportabilă, dar lipsa de activitate începea să-l enerveze. În cele din 
urmă recunoscu că ar fi trebuit să mai rămână în spital. 

Scott ajunse pe la prânz. Se opri în mijlocul sufrageriei şi se învârti încet 
în loc, umflându-şi obrajii şi fluierând. 

— Cum naiba ai ajuns aici? Înainte obişnuiam să înjur casele astea. Sunt 
aici câteva objets d'art care mă tentează. 


— Ai adus casetele? 

— Nu. În cutia de scrisori nu era nimic, iar caseta din robotul telefonic a 
dispărut. Ţi-au intrat în casă, George. Au umblat destul de curat, dar nu 
pentru un ochi experimentat. Erau, totuşi, două facturi. Scott i le întinse. 

Bulman se aşeză tăcut, arătând destul de caraghios cu pansamentul alb în 
jurul capului. Era îmbrăcat, dar costumul era la fel de şifonat şi pătat de 
sânge. Scott observă imediat. 

— Arăţi de parcă ţi s-au înecat corăbiile, spuse el. Înveseleşte-te, colega, 
nu poate fi atât de rău. 

— Ba poate. Tocmai am pierdut două dovezi, amărâte, dar erau singurele. 

— Evident că n-au fost atât de amărâte pentru individul care le-a şutit, 
altfel nu s-ar mai fi deranjat. 

— Cel puţin asta dovedeşte că am avut dreptate să nu mă întorc acolo. 

Bulman sună la Scotland Yard, îşi spuse numele şi ceru să vorbească cu 
Cordell. 

Scott tresări şi făcu ochii mari numai la auzul unui rang atât de înalt. 

Cordell răspunse şi repetă cuvintele pe care le spusese şi Scott mai 
devreme. 

— M-ai prins la fix. Am întârziat la o întâlnire la prânz. Spune-mi unde 
eşti, George. Trebuie să ştiu. 

Bulman luă repede o hotărâre şi îi spuse adresa, dar Scott se miră văzând 
că n-o făcuse din toată inima. Apoi întrebă grăbit: 

— Mi-ai trimis caseta? 

— Da, ţi-a adus-o un curier. Nu ştiam că peste puţin timp aveai să fi 
snopit în bătaie. 

— Cineva a intrat în casă. Caseta a dispărut, ca şi cea din robot, pe care 
aveam un mesaj. Tipul n-a rezistat şi mi-a întors telefonul sub numele dat 
de mine. 

— N-ai mai trecut pe acasă? 

— Nu, a trecut un prieten de-al meu. 

— După prima casetă am o copie. Dar a doua ar fi fost foarte utilă. 

— De ce? Parcă ziceai că n-ai recunoscut vocea. 

— Uite ce e, am întârziat foarte mult. Stai în casă şi nu te apuca de curse 
până nu te faci bine. O să te caut eu. 

— Ce-a fost asta? întrebă Scott, care nu suporta apropierea unui poliţist 
cu grad atât de înalt nici măcar prin firul de telefon. 


Bulman era foarte îngrijorat. 

— Aş vrea să ştiu. Habar n-am ce se întâmplă. 

— Trebuie să plec, spuse Scott. Se uită la Bulman, care în acel moment 
arăta amărât şi patetic. Dă-mi o listă cu hainele de care ai nevoie şi ţi le 


aduc mai pe seară. 
X 


Connie Taylor nu reuşea să se împace cu ideea de a copia scrisoarea lui 
Sealy. Acum, când se întorsese în biroul ei, nimic nu mai părea simplu. Era 
îngrozită de ceea ce o aştepta, iar sentimentul profund de trădare o hărţuia 
neîncetat. Nu considera că dădea dovadă de neloialitate, dar conştiinţa se 
aşeza mereu în calea logicii. Se convinse că ceea ce avea de gând să facă 
era spre binele omului pentru care avea sentimente din ce în ce mai 
puternice. Dacă ar fi ştiut că plecarea lui Sealy la masă fusese cea mai bună 
ocazie şi-ar fi alungat îndoiala şi ar fi rezolvat problema atunci. Dar ea 
continuă să aştepte veşti de la Cordell. 

Între timp, Sealy se duse să-l vadă pe Walter McQueen în celula sa 
specială. Tommy Wise, care era de serviciu, era la fel de plictisit ca şi 
McQueen, dar nici pe departe la fel de îngrijorat. De data aceasta, se asigură 
că pistolul era curăţat şi pus la locul lui în toc. 

Înainte de a pătrunde în celulă, îndepliniră aceeaşi procedură de 
securitate. McQueen stătea tot în capătul îndepărtat al celulei, dar aroganţa 
îi dispăruse aproape fără urmă. Era din ce în ce mai speriat. 

Wise rămase cu spatele la uşă şi cu pistolul în mână, iar Sealy se aşeză pe 
marginea patului şi îi spuse lui McQueen să nu se mişte din loc. Sealy nu 
scoase nici un cuvânt până când tăcerea deveni amenințătoare, iar McQueen 
începu să dea semne de nervozitate, trecând cu privirea de la unul la altul şi, 
deseori, la pistol. 

— Îţi calculezi şansele, Wally? îl provocă Sealy. Ne-ai scăpa de multe 
probleme dacă ai face-o. Dar nu putem să garantăm că îţi vom preda 
cadavrul la Scotland Yard. Nu că pentru tine ar mai avea vreo importanţă. 

— M-am născut în Anglia. Sunt scoţian, aşa cum toţi Murphy sunt 
irlandezi. Ce naiba urmăriţi? 

— E timpul să mărturiseşti. Vrem să ne dai o declaraţie scrisă. 

— Ce să mărturisesc? Că sunt nervos? Că am fost răpit de nişte nebuni? 
Du-te naibii! 


— Că ai omorât-o pe Paula Smith. 

— Omorât-o? Nu sunteţi în toate minţile. Cine naiba mai e şi Paula 
Smith? 

— Una dintre studentele de la petrecerea din noaptea examenelor. De 
parcă n-ai ştii. 

— Îmi aduc aminte de petrecere. Dar nu-i cunosc pe toţi cei care au fost 
acolo. Unde vrei să ajungi? 

— Deci, n-ai idee cine era Paula Smith? 

— Cred că erau şi vreo două puicuţe cu noi. Poate mai multe. Dar 
Dumnezeu ştie ce s-a întâmplat până la sfârşit. Eram duşi, beţi morţi. Pun 
pariu că mai erau şi alţii. Îmi aduc vag aminte că o fată s-a prăbuşit, dar nu 
ştiu cine era sau ce s-a întâmplat cu ea. Mi-am pierdut cunoştinţa şi apoi m- 
am trezit aici. 

Sealy clătină încet din cap. 

— Văd că omiţi multe lucruri, Wally. Cum ar fi faptul că erai perfect 
conştient şi ai ştiut tot ce s-a întâmplat. Şi, având în vedere vremea 
îngrozitoare, ai tras cu o precizie uimitoare, deşi cei de la Secţia Specială n- 
o să te laude prea tare pentru asta. Apoi ai profitat de câteva incidente 
favorabile care ti-au picat la ţanc. Ai gândit foarte rapid pentru un om 
presupus a fi beat mort. 

— Încerci să mă înfunzi. N-o să-ţi meargă. 

— Aşadar, nu ţii minte bătaia din faţa căminului tău? Bună manevră, să 
zaci acolo toată noaptea, dând impresia că eşti leşinat. Dacă te-ai fi repezit 
imediat acasă, ai fi pierdut totul. Dar manevra asta ne-a dat timp şi nouă să 
intervenim şi am ajuns direct la tine. Mi s-a spus că ai aranjat o bătaie în 
toată regula: un nas rupt, câteva vânătăi şi se pare că au fost nevoiţi să 
treacă peste tine ca să ajungă la maşină. 

— Parcă îmi amintesc o bătaie. Ploua cu găleata şi mi-a trecut prin cap că 
ceilalţi au renunţat. Pe urmă totul a dispărut în ceaţă. E o amintire foarte 
vagă. Eram beat mort, vă spun. 

— Nu miroseai deloc a băutură, Wally. Nici măcar de la ceilalţi. 

— La proces n-ai nici o şansă, ştii foarte bine. 

Cu o voce joasă, care îl sperie pe McQueen şi îl alarmă pe Wise, Sealy 
spuse: 

— N-o să ajungi la proces, Wally. Să nu crezi că asta te va salva. Nimic 
nu te poate salva. Pentru prima oară, McQueen rămase fără replică. Wise 


părea îngrijorat şi se uita neliniştit la Sealy, care adăugă cu un zâmbet uşor: 
De unde ai luat pistolul? 

— Nu încerca să mă duci. N-am avut niciodată pistol. Am numai 
cuvântul tău că cineva a fost într-adevăr omorât. 

McQueen îşi revenea încet. 

— Îţi dai seama că amprentele tale sunt pe pistol? Sealy îşi bătea joc. 
McQueen era pe punctul de a izbucni într-o negare vehementă, dar strânse 
din dinţi şi tăcu. Sealy îşi continuă batjocura în mod deschis. Era să spui că 
e imposibil, dar asta te-ar fi trădat, nu-i aşa? Nu trebuia s-o omori, Wally. 
Mai ales că nu descoperise mare lucru despre traficanţii de droguri şi 
legăturile lor cu teroriştii. Nu eraţi chiar atât de mulţi cum s-a crezut la 
început. Era necesar să fie tânără ca să poată trece drept studentă, dar s-a 
dovedit că era şi relativ lipsită de experienţă. Meseria ei trebuia s-o 
protejeze de maniaci ca tine. Presupun că ai intrat în panică atunci când ai 
aflat cine era şi te-ai convins că ştii să speculezi ocaziile. Eşti un ratat, 
Wally. Nu eşti nici pe departe atât de bun pe cât crezi. Eşti o javră fără 
importanţă şi vei plăti pentru că te-ai jucat cu pistolul. 

McQueen nu dădu nici un semn, nici un avertisment. Se aruncă direct 
spre Wise, în partea cealaltă a camerei, ca să pună mâna pe pistol. Wise, 
fascinat şi nu mai puţin îngrijorat de ceea ce spusese Sealy, îşi pierduse 
concentrarea, iar McQueen apucă pistolul înainte ca el să poată face ceva. 

Sealy se ridică în picioare, urmărind lupta dintre cei doi şi se îndepărtă 
spre colţul celulei. Când deveni evident că forţa brută a lui McQueen îl 
copleşea pe Wise, Sealy îl lovi cu latul palmei pe McQueen în ceafa o dată 
şi încă o dată, după ce acesta căzu. 

— Hai să ieşim cât e încă ametit, se răsti Sealy la Wise, care nu-şi 
revenise întru totul în urma încăierării. 

Wise se uită la corpul contorsionat al lui McQueen şi se grăbi să deschidă 
uşa. Era scuturat bine, dar uşurat că avea încă pistolul în mână. 

Wise încuie uşa şi cercetă dintr-o privire monitoarele. McQueen era încă 
la pământ. Sealy intră în camera de gardă, ca să urmărească în continuare ce 
se întâmpla în celulă. Voia să fie sigur că McQueen avea să-şi revină. Wise 
se duse la baie ca să-şi spele urmele de sânge de pe faţă, unde îl lovise capul 
lui McQueen şi să-şi aranjeze ţinuta. Îi era groază să dea ochii cu Sealy. 

— Ai fost moale, îl acuză Sealy când Wise se întoarse în cameră. Te uitai 
la mine în loc să te uiţi la McQueen. Cine naiba ţi-a dat slujba asta? 


— Spuneaţi nişte lucruri destul de grave, domnule. Începusem să cred că 
ne vom trezi cu un cadavru în braţe. 

— Nu trebuie să crezi tot ce auzi, Wise. Tipul e pe punctul de a ceda, iar 
noi nu ne-am atins de el decât în legitimă apărare. 

— În afară de atunci când l-am ridicat şi l-am adus aici, domnule. 

Wise întindea coarda, dar ştia că avea dreptate. 

Sealy zâmbi neaşteptat. 

— Mai există încă speranţă în privinţa ta. Mai rămân doar ca să fiu sigur 
că McQueen nu ne-a părăsit şi pe urmă plec. Uite că se mişcă. 

Îl urmăriră pe McQueen cum se ridică încet. Acesta se împiedică de pat, 
dar rămase în picioare şi apoi, fără nici un avertisment, urlă în microfon: 

— Nenorocitule! Vreau un avocat şi un telefon. 

— Tot timpul vorbeşte despre asta, comentă Wise, uşurat că McQueen nu 
păţise nimic. Cât putem să-l mai ţinem? 

— Atât cât e nevoie. Să nu începi să-i plângi de milă. Ar fi total deplasat. 
Are o inteligenţă deosebită, dar a preferat să o înghesuie pe toată în colţurile 
cele mai obscure ale minţii. Toată viaţa nu va provoca decât necazuri, 
pentru că e împotriva a tot şi toate şi ţine să o dovedească în modul cel mai 
barbar cu putinţă. Trăieşte din violenţă de orice tel şi, ca toţi golanii, 
protestează când i se aplică un tratament similar. E rău şi aşa va fi mereu. 
N-o să fie nici o pierdere pentru nimeni. Sealy îşi puse haina uşoară şi se 
pregăti să plece. Ştiu că munca asta nu e cea mai potrivită pentru tine. Dar e 
o experienţă pe care mai târziu o vei găsi utilă. Ţinem legătura. 

X 

Bulman motăi aproape toată după-amiaza, se trezi cu o durere de cap şi 
cu un gust neplăcut în gură şi îşi dădu seama că pansamentul trebuia 
schimbat; simţea presiunea care apăsa copcile. Îşi pregăti un ceai, se uită la 
ora copiilor la televizor, reflectând că, în parte, era mai bună decât 
programele pentru adulţi şi luă hotărârea ca de a doua zi să înceapă să se 
plimbe. 

Tocmai se adâncise într-un studiu atent al acelor objets d'art care îi 
atrăseseră atenţia lui Scott, când sună soneria. Scott îi adusese o valiză cu 
haine. 

— Mulţumesc, Spider. Ai fost urmărit? 


— Da. Şi încă foarte bine. Valiza m-a împiedicat, aşa că mi-a luat mai 
mult timp să-i fac să se urmărească unii pe alţii. 

— Aşadar, îmi supraveghează vechiul apartament? 

— Aşa se pare. Nu le-ar trece prin cap să caute în Mayfair. Ai prieteni 
sus-puşi. 

— Da, dar numai cei jos-puşi mă ajută cu adevărat. Vrei un ceai? 

— Să nu uit, am găsit asta în hol. Scott îi întinse un plic vechi, sigilat şi 
gol. 

— Cred că a căzut de undeva. 

— Nu, era chiar sub cutia ta de scrisori. 

— Dar nu e nimic în el. Bulman se mai uită o dată înăuntru şi îl întoarse. 
Cineva scrisese ceva cu creionul pe partea cu adresa. Când reuşi să citească 
literele şterse, descoperi că era un nume. Se uită mai de aproape. Scott îl 
văzuse deja, aşa că citi cu voce tare. Michael Sealy. Apoi i se adresă direct 
lui Scott: îţi spune ceva? 

— Nu. Scott se trântise într-un fotoliu adânc, cu picioarele atârnate peste 
unul din braţe. Michael Sealy. M-am întrebat şi eu după ce am văzut. Nu-l 
cunosc. Vrei să mă interesez? 

— Nu. 

Era o replică dură din partea lui Bulman şi Scott se miră. 

— Bine, bine. Nu te enerva. 

— Hai să zicem aşa: îmi pare rău că ai văzut numele. Ţine-l pentru tine. 

Scott rămase tăcut un timp, apoi spuse: 

— Crezi că cineva vrea să te ajute? 

— Posibil. E foarte ciudat. 

— Poate că a fost acolo tot timpul sau un curent l-a suflat de pe undeva. 
Vreau să spun că, dacă vrea să te ajute, de ce n-o face deschis? Apoi 
adăugă: Mi-am ieşit din mână. Ce întrebare tâmpită. Unde e cartea de 
telefon? 

Căutară, dar nu găsiră nimic. Aveau un nume, dar nici o adresă sau număr 
de telefon. Dintr-odată, Bulman spuse că nu se simţea prea bine, că trebuia 
să se întindă în pat şi îl rugă pe Scott să-l scuze. Acesta zâmbi, arătând că 
înţelege. 

— Dacă vrei să scapi de mine, spune-mi. Ţi-a venit o idee, nu-i aşa? 
Bine, înţeleg şi eu o aluzie. O să văd dacă mă urmăreşte cineva când ies. 
Chiar înainte de a deschide uşa, strigă: Ai grijă, George. Nu uita ce s-a 


întâmplat ultima oară când ai lucrat singur. Data viitoare n-o să mai dea 
greş. 

— Nu-ţi face probleme. Şi mulţumesc pentru haine. A fost foarte drăguţ 
din partea ta. 

După ce plecă Scott, Bulman cercetă plicul: era unul ieftin, folosit pentru 
facturi. Numele nu era însoţit de număr de telefon pentru că el avea deja 
numărul şi acum ştia cine îi trimisese mesajul şi de ce o făcuse într-un mod 
atât de misterios. Ridică receptorul, formă un număr şi vorbi la robotul 
telefonic. 

— Trebuie să vorbesc cu Wally McQueen. Dacă mai trăieşte. 

Închise telefonul şi se gândi că existau metode mai bune de a se sinucide, 
dacă adversarul lui ştia unde era. Trebuia să spere că nu. Dar telefonul putea 
să-l scoată afară din bârlog, pentru că acum ştia că Bulman îl cunoaşte. 
Acum trebuia să acţioneze în regim de urgenţă. 

Mai târziu se gândi că poate se crezuse prea deştept. Dar acum era prea 
târziu. Îl anunţase că era încă în joc, în ciuda bătăii pe care o încasase, dar 
nu mai putea să suporte ceva asemănător şi acum era singur. Juca un joc 
periculos. 

Sealy se întoarse la birou cuprins de o slăbiciune fizică. Nu mâncase la 
prânz, fiind prea ocupat cu McQueen. Era obişnuit să aibă de-a face cu 
oameni dificili, dar McQueen era deosebit de important şi apăruse o reacţie 
puternică. O sună pe Connie şi îi spuse că nu voia să fie deranjat şi nici să 
primească telefoane până la noi ordine. Se aşeză la birou, tremurând, 
leoarcă de sudoare. 

Deschise sertarul din mijloc şi scoase un flacon de co-codomal. Mestecă 
două pastile şi le înghiţi. Se sprijini de spătar şi închise ochii, sperând că, de 
data aceasta, atacul avea să-l ocolească. Dar nu-l ocoli. Simţi vibrații peste 
tot în jur şi auzi zgomotul motoarelor de avion huruind în depărtare, iar 
unul dintre ele se oprea din când în când şi scotea fum negru. Jungla fugea 
pe dedesubt, chiar sub aripile avionului, ca o înregistrare cu o cameră ţinută 
neîndemânatic, iar imaginea deveni din ce în ce mai tulbure şi mai ceţoasă. 
Aterizarea brutală nu produse, în mod miraculos, nici o stricăciune, apoi 
urmă un gol şi o linişte aparentă, iar durerea de cap începu să dispară. 

Focul aduse înapoi durerea, un vârtej uriaş de flăcări ieşind dintr-un 
cuptor încins, apoi începură urletele, mai puternice decât altă dată, mult mai 
puternice decât putea suporta, dar era prins în capcana lor, care se repeta la 
nesfârşit. Imaginea corpurilor contorsionate, mistuite de flăcări, deveni tot 
mai intensă pe măsură ce urletele se stinseră într-un horcăit, rămăşiţele 
negre semănând cu trunchiuri arse de copaci. 

Apoi totul se cufundă în beznă. Amintirea dispăru, fiindcă groaza se 
învăluia în propriul său scut de apărare împotriva durerii şi a fricii. Sealy 
leşină şi când se trezi era pe podea; alunecase de pe scaun în spaţiul gol de 
sub birou. 

Connie bătu încet la uşă ca să-i dea un mesaj urgent pe care nu voia să i-l 
transmită la telefon, din cauza ordinelor lui, dar, neprimind nici un răspuns, 
deschise uşa doar atât cât să arunce o privire înăuntru. Nu-l văzu pe Sealy şi 
îşi închipui că plecase de la birou. Se îndreptă spre masă, notă mesajul în 
agenda lui şi ieşi. 

Sealy tocmai îşi revenea când Connie intrase în birou. Instinctul îl 
îndemnă să rămână unde era. Văzu ca prin ceaţă picioarele ei apropiindu-se, 
dar nu făcu nici o mişcare. Nu putea să-i vadă decât gleznele când ea se 


aplecă peste birou. În cele din urmă, picioarele se îndepărtară din nou. Uşa 
se închise, dar el tot nu era în stare să se mişte. Înainte de a se ridica, îşi 
dădu seama că nu fusese văzut. Capul i se odihnea pe marginea scaunului, 
iar restul corpului era înghesuit sub birou. 

Pe măsură ce frisoanele dispăreau, îşi dădu seama că, printr-o minune, 
Connie nu-i văzuse picioarele. Era evident că nu-l observase. Ar fi trebuit 
să încuie uşa. 

Îi luă destul timp ca să-şi adune puterile şi, chiar când reuşi să se ridice 
pe scaun, se simţi sleit. Îşi frecă faţa: era uscată şi golită de sânge. Îşi puse 
coatele pe birou şi îşi îngropă faţa în mâini. Nu putea să continue aşa, îl 
consuma prea mult. Când va ajunge acasă, va rezolva lucrurile definitiv. 

Încercă disperat să se întoarcă la o stare cât de cât normală şi îşi aduse 
aminte de intrarea lui Connie. Găsi biletul şi înjură. Nu vedea ce rost avea 
să ia prânzul cu Stuart Wilson a doua zi. Ştia că Wilson avea să înceapă din 
nou cu văicărelile lui, aşa făcea întotdeauna. Dar avea nevoie de sprijinul 
lui, aşa că trebuia să facă un efort. 

Când ajunse acasă în acea seară, Sealy scoase maşina de scris şi bătu, în 
regim de urgenţă, mesajul scurt, apoi scrise adresa pe plic şi băgă hârtia 
înăuntru. Acum se simţea mai bine. Simţea că venise momentul să adune 
toate sforile într-o mână. 

Era vesel, atacul de după-amiază fusese uitat. Căută nişte mâncare 
semipreparată pentru microunde, văzu lumina verde a robotului telefonic 
clipind şi apăsă butonul de redare. Vocea lui Bulman căzu ca o lovitură 
aproape fizică. Tresări puternic, pentru că nu se aştepta. O clipă crezu că se 
apropia un alt atac, îşi reveni repede, dar rămase tremurând. 

Se calmă, îşi încălzi mâncarea şi o mâncă într-o tăcere meditativă. Din 
obişnuinţă, îşi turnă vin într-un pahar şi îl bău fără să-şi dea măcar seama 
dacă îi plăcea sau nu, dar avea nevoie de o băutură de orice fel. După ce 
termină mâncarea, care îşi pierduse orice gust, se aşeză şi privi lung 
fotografia de familie înrămată pe care o adusese ca de obicei acasă, 
observând că o pusese pe pian în loc de cămin, unde era locul ei. Rezistă 
tentatiei puternice de a o lua. Dacă citea scrisoarea, avea să se simtă şi mai 
rău. Trebuia să facă o copie. Poate a doua zi. 

Serile erau cele mai dificile pentru el. De obicei lucra, dar acum îi lipsea 
energia psihică. Criza de mai devreme îl sleise de puteri. Îi era din ce în ce 
mai greu să-şi menţină mintea ocupată pentru a ţine piept demonilor. Era 


perfect conştient de nebunia care punea stăpânire pe el şi, în momentele de 
luciditate, aproape reuşea să o ţină în frâu, să reconsidere întreaga 
problemă. Dar soarta îi servise cărţile şi nu putea să nege că avea o mână 
puternică. I se oferise totul, iar el se grăbise să acţioneze şi, din câte ştia, nu 
se făcuse niciodată vinovat de pierderea unei ocazii bune. 

Dar asta nu era în întregime adevărat. Pierduse o ocazie cu George 
Bulman, un nume pe care începea să-l urască. Acum una dintre priorităţi era 


să afle unde se ascundea Bulman. 
x 


Bulman încercase să obţină adresa lui Michael Sealy de la informaţii, 
dându-le numele şi numărul de telefon. Încercase de mai multe ori fără 
succes, dar credea că operatori diferiţi făceau, în general, lucruri diferite. 
Nu reuşi nici acum. Numele sau numărul, sau amândouă erau secrete. Dacă 
obținea adresa, spera să-l convingă pe Scott să acţioneze împreună cu el. 
Era convins că se afla în posesia numelui celui care provocase toate 
nenorocirile, dar ceea ce-i mai trebuia era un motiv şi unul foarte putemic. 
Renunţase de mult la ideea că ameninţarea care plutea asupra lui Marvin 
Hayes ar fi oferit vreun avantaj diplomatic. Se putea spune că era util pentru 
o ţară să-l aibă la mână pe cel mai important ambasador străin, dar pentru el 
argumentul nu mai era destul de puternic. Şi acum îi cunoştea destul de bine 
pe Marvin Hayes ca să ştie că nu s-ar fi vândut diavolului atât de uşor. Ar fi 
făcut-o poate pentru a o salva pe soţia lui, Zoe şi din dragoste pentru ea, dar 
avea sentimentul că n-ar fi făcut-o pentru fiul său care trebuia să lupte 
singur. 

La un moment dat, când Bulman consideră că Hayes ajunsese acasă, îl 
sună şi răspunse majordomul. Auzi clinchetul altui receptor care fusese 
ridicat şi îşi dădu seama că mai asculta cineva. Ceru să vorbească cu Hayes, 
dar i se spuse că era plecat şi avea să se întoarcă mai târziu. 

— Cât de târziu? 

— Imposibil de spus, domnule, dar uneori se întoarce după miezul nopţii 
de la aceste recepții. Vreţi să-i transmit un mesaj? 

— Nu. Poţi să-mi spui unde pot să-l găsesc? Nu vreau decât să-l întreb 
ceva. 

— Nu cred că se poate, domnule. E principalul vorbitor. 


Bulman închise. Îl sună pe Scott doar ca să vorbească cu cineva, dar nu 
răspunse nimeni. Toţi ieşiseră să se distreze, numai el stătea încuiat într-o 
închisoare luxoasă de o mărime ridicolă şi o singurătate cumplită. Se simţea 
mult mai bine în apartamentul lui modest şi, pentru câteva clipe, i se făcu 
dor de casă şi se simţi extrem de vulnerabil. Nu era autocompătimire, se 
simţea doar frustrat şi voia să-şi reia lucrul la rezolvarea cazului. Calea pe 
care reuşise să o deschidă era inutilă dacă nu putea să o urmeze. Din 
momentul în care prindea firul, Bulman nu mai avea răbdare. 

Găsi câteva somnifere în grămada de sticluţe, în una din băi şi luă două 


ca să mai treacă încă o noapte. 
X 


A doua zi, Connie era un pachet de nervi. Michael Sealy acceptase să ia 
masa cu Stuart Wilson şi ea ştia ce aştepta Cordell. Cu cât se gândea mai 
mult, cu atât devenea mai agitată, iar dispoziţia proastă a lui Sealy nu făcea 
decât să înrăutăţească situaţia. Amândoi erau obligaţi să facă ceva împotriva 
voinţei lor. 

Sealy plecă târziu, iar Connie nu ştia dacă din întâmplare sau intenţionat. 
Sperase că avea să plece mai devreme. 

Sealy chemă una din maşinile de serviciu, ca întâlnirea să pară oficială şi 
ajunse la Camera Comunelor, unde Wilson îl aştepta agitat în foaier. Îşi 
strânseră mâinile. 

— Te deranjează dacă intrăm direct? întrebă Wilson. Suntem în 
întârziere, nota poliţiei vine azi după-amiază. 

Intrară în restaurantul pentru vizitatori, unde îl întâmpinară figuri 
cunoscute, prieteni, zâmbete şi saluturi, Sealy făcu un efort şi îşi reveni la o 
stare relativ normală. Se aşezară şi comandară mâncarea, iar Sealy se 
convinse că întâlnirea era la fel de incomodă pentru Wilson ca şi pentru el. 
Şi nu se înşelase în privinţa lamentaţiilor lui Wilson. 

Trecură prin conversaţia obişnuită. Sealy îi oferi câteva răspunsuri şi 
explicaţii şi, în cele din urmă, se ajunse la aceeaşi problemă a timpului de 
care mai avea nevoie pentru a termina ceea ce începuse. Totul era lipsit de 
miez, deşi Sealy adoptase o poziţie bună şi convingătoare din pură 
necesitate. Mai avea nevoie de foarte puţin timp. Dar dacă înainte 
întâmpinase multă înţelegere, acum toleranța începea să dispară şi în locul 
ei apăreau resentimentele. 


Sealy obţinu ceea ce voia, însă acum exista clar o limită de timp. Spre 
sfârşitul mesei, o anumită iritare se strecură între cei doi şi Sealy, cu un gest 
nesăbuit, declară pe un ton îngheţat că trebuia să se întoarcă să-şi continue 
munca. Descoperi că exact acesta era modul în care trebuia tratat Wilson, 
care îi răspunse că înţelege. Dar ghimpele se aşezase între ei şi Sealy îl 
simţi înaintea lui Wilson. 

Nu voia decât să se întoarcă mai repede la birou, ca să se scuture de 
mrejele politice care amenințau să-l prindă. 

X 

Connie aşteptă un timp, ca să se asigure că nu era nici un pericol şi intră 
în biroul lui Sealy. Lăsă uşa întredeschisă pentru a putea auzi dacă se 
apropia cineva. Degetele îi tremurau în timp ce încerca să deschidă clamele 
ramei, dar reuşi să scoată scrisoarea, care i se păru mai subţire şi mai 
delicată decât prima oară. Împături cu grijă cele două foi şi le puse sub 
cămaşă, apoi aşeză rama la loc; dura mai mult, dar era mai sigur în cazul în 
care ar fi văzut-o şi alţii. 

Coborî în sala copiatoarelor şi descoperi că aparatul mai mic se stricase. 
Celălalt, imens, care făcea toată treaba, era în funcţiune, iar teancul de 
copiat era uriaş. O cunoştea pe fata blondă care lucra acolo şi spuse: 

— Când trebuie să fie gata, Susan? 

— Acum. Nici n-am apucat să iau prânzul, fiindcă le vor imediat. De ce, 
ai ceva de copiat? 

— Doar două foi, pe ambele părţi. 

— Nu-i nici o problemă. Dă-mi-le şi le bag acum. 

Ochii lui Susan căutau foile şi se miră când nu văzu nimic. 

— Sunt sus. Am venit doar ca să văd dacă e liber copiatorul. Connie era 
conştientă că sună ridicol. Se purta ca o şcolăriţă prinsă cu mâna în cutia de 
bani. Cât durează astea? 

— Vreo patruzeci şi cinci de minute, la randament maxim. Poate mai 
mult. Dar, după ce le bag, nu vreau să-l mai opresc. 

— Nu-i nimic. Vin mai târziu. 

Connie trecu pe lângă copiator, se întoarse în biroul ei şi se aşeză la masă. 
Nu ştia ce să facă. Ar fi vrut să pună scrisoarea la loc în ramă. Apoi se 
gândi să o trimită prin fax; dar cui? Nu putea să i-o trimită direct lui Cordell 
la Scotland Yard, pentru că, în mod sigur, exista o evidenţă a faxurilor: 


puteau fi urmărite. Oricum, nici nu ştia numărul. Se uita mereu la ceas. Era 
sigură că John Cordell avea să fie plecat în următoarele două ore, iar timpul 
trecea. Aşteptă treizeci şi cinci de minute, apoi nu mai rezistă. Se duse din 
nou în camera copiatoarelor, dar Susan era tot acolo, studiindu-şi unghiile, 
în timp ce foile ieşeau una după alta. 

— Am avut vreo două rateuri, aşa că durează mai mult decât credeam, 
spuse Susan. Trebuia să mi le dai când m-am oferit. Le-ai adus? 

Se uită curioasă la Connie, întrebându-se de ce nu avea nimic la vedere. 
Dar Connie avea o funcţie mult mai importantă, aşa că se abţinu de la 
comentarii. 

Connie nu avea decât două soluţii: să renunţe sau să aştepte. Aşteptă, iar 
camera se umplu treptat cu personalul care se întorcea de la masă. În cele 
din urmă, copiatorul se eliberă şi Connie aşteptă până când Susan îşi strânse 
teancul de foi, le aşeză pe un cărucior şi plecă. 

Connie scoase scrisoarea. Stătuse lângă piele atât de mult, încât se temu 
să nu se fi şters cerneala. Făcu două copii, ascunse originalul între ele şi se 
întoarse sus. Lăsă copiile în birou, le ascunse sub nişte hârtii, într-un sertar 
şi se duse la biroul lui Sealy. Încercă să descuie uşa şi o găsi deschisă. 

Se sprijini de perete, luptându-se să-şi ţină firea. Avea scrisoarea lui 
Sealy în mână, aşa că o ascunse imediat în cămaşă. Îşi luă inima în dinţi, 
bătu scurt la uşă şi intră. 

Sealy şedea la birou, studiind nişte acte. Îşi ridică privirea. 

— Bună, Connie. Tu ai încercat la uşă mai devreme? 

Connie se lupta cu tentaţia de a se uita la fotografia înrămată şi abia 
reuşea să-şi păstreze privirea îndreptată spre Sealy. 

— Da. Speram să nu fi aici. Am uitat să-ţi aduc aminte de întâlnirea de la 
prânz. Voiam să mă uit în agenda de întâlniri. Ţi-am lăsat un bilet ieri, nu-i 
aşa? 

Sealy reuşi să zâmbească puţin. 

— Da. Am fost. Şi m-am întors. 

— Am impresia că nu prea ţi-a făcut plăcere. 

— Nu mi-a făcut. Mai e ceva? 

— Nu. În ciuda tuturor eforturilor sale, privirea ei zăbovi o clipă asupra 
fotografiei, apoi se întoarse la Sealy. Până dimineaţă termin materialul 
pentru Malta. 


Nu îşi dădu seama cum o purtară picioarele până în biroul ei. De fapt, 
arătase mult mai liniştită decât credea. Dar scrisoarea era încă la ea şi spera 
să aibă ocazia să o pună la loc. 

Restul zilei nu fu altceva decât o aşteptare chinuitoare. Sealy o chemă de 
câteva ori şi de fiecare dată ea furişă câte o privire spre fotografie. Slujba ei 
îi cerea câteodată să lucreze până târziu, dar programul oficial se termina la 
cinci. 

La cinci şi cinci, Connie se duse în biroul lui Sealy, ca să vadă dacă mai 
avea nevoie de ceva înainte de a pleca. În sine, acest lucru era neobişnuit, 
pentru că el o anunţa întotdeauna când pleca. Uşa era încuiată. Connie bătu, 
apoi se întoarse după cheie pentru a deschide. Sealy nu mai era acolo. Şi 
nici fotografia de familie. 

X 

Bulman încercase toată ziua să-l prindă pe Cordell, dar comisarul adjunct 
era plecat, îi spusese secretara şi avea să se întoarcă abia spre seară. 
Continuă să-l caute până când îl găsi, puţin după ora şase. Nu avea timp să 
se plângă; Bulman trecu direct la subiect. 

— Mulţumesc pentru numele pe care mi l-ai dat. Nu cumva are şi o 
adresă? 

— Ce nume? George, am fost ocupat până peste cap toată ziua. Nu mai 
pot să-ţi acord atâta timp. 

— Nu mi-ai lăsat tu numele la cutia de scrisori? Chiar adevărat? 

— Nu ştiu despre cine vorbeşti. Dacă te referi la cazul tău, să ştii că n-aş 
îndrăzni să-ţi dau nume. Aş rămâne fără pensie. 

— Înţeleg. Atunci crezi că poţi să-mi dai o adresă pe care n-ai voie să mi- 
o dai, ca să se asorteze cu numele pe care nu mi l-ai dat? 

— Cum naiba ai ajuns detectiv şef? Eşti insuportabil. Poate că de-aceea 
ai plecat. 

— Bine. Mi-ai îngreunat situaţia, dar mulţumesc pentru ceea ce n-ai făcut 
încă. 

— N-ajungi nicăieri cu sarcasmul. Informaţia asta e mai scumpă decât 
slujba mea şi, oricum, n-o am. Îmi pare rău că nu pot să te ajut, însă ştiu pe 
cineva care ti-ar putea fi de folos. Tony Cooper. Înainte lucra prin cele mai 
întunecate colţuri, dar a avut un conflict de personalitate cu instituţia. Nu 


ştiu dacă mai e în ţară. Locuia în East Dulwich. Stai puţin, s-ar putea să am 
un număr de telefon, cam vechi, dar asta e tot ce pot să fac. Ai un creion? 

Bulman formă numărul imediat, sună, dar nu răspunse nimeni. Încercă 
mai târziu, gândindu-se că toată ziua dăduse telefoane fără nici un rezultat. 

— Cooper. 

— Sunt George Bulman. Un prieten comun mi-a spus că ai putea să mă 
ajuţi. 

— Am auzit de tine. La Yard. Cu mulţi ani în urmă. 

— Pe când lucrai la SIS? 

— Sună ca o companie aeriană. N-am fost niciodată pilot. Ce vrei de la 
mine? 

— O adresă. Bulman se întrebă dacă Cooper fusese deja anunţat că s-ar 
putea să primească un telefon de la el; nu părea deloc surprins. A unui tip, 
Michael Sealy. 

Urmă o tăcere lungă apoi: 

— Îţi dai seama că adresele acestor companii aeriene se păstrează în 
Arhiva Oficială Secretă toată viaţa? E un timp al naibii de lung, dacă-mi 
permiţi să cred aşa ceva... 

Bulman nu luă în seamă ironia. 

— Nu mă interesează secretele. Vreau doar o adresă ca să-i trimit tipului 
o felicitare de Crăciun. 

— Suntem abia în iunie. Trebuie să ai o listă imensă de Crăciun dacă vrei 
să te apuci de pe-acum. Dar, oricum, oricine poate să sune şi să spună că e 
George Bulman care, din câte-mi aduc aminte, avea reputaţia unui om 
integru. Dă-mi numărul tău şi te sun eu. 

— N-ai de ce să te temi. M-am dat pe brazdă. Poate lucrurile s-au mai 
schimbat de când ai plecat. Sunt dispus să mă întâlnesc cu tine. Unde vrei 
tu. 

— O, Doamne, sunt prea leneş pentru astfel de complicaţii. Pot să întreb 
pe cineva despre tine? Dă-mi un nume şi numărul de telefon. 

— Nu vreau să fac probleme nimănui. Dar pot să-ţi dau numele câtorva 
ticăloşi care ar jura pentru mine. 

Cooper izbucni în râs. 

— Îmi place stilul tău, George. Nu te-ai schimbat prea mult. Poate nu ţii 
minte, dar cu ani în urmă am lucrat împreună, foarte puţin. Dar pe atunci nu 


mă chema Cooper. Îmi place să-mi schimb numele după modă. Ce altceva 
poţi să-mi mai dai? 

— O factură de telefon grasă. Mă costă o avere. Poţi să mă ajuţi? 

— E mai ieftin decât să ne întâlnim undeva. Vrei să-i faci rău? 

Întrebarea părea inofensivă, dar Bulman îşi dădu seama că ascundea o 
capcană. Cum trebuia să joace? 

— Vreau să-l omor. Mi-a dat multă bătaie de cap. O spuse cu un aer 
ironic, ca să poată fi interpretată în ambele feluri. 

Dar răspunsul veni complet lipsit de umor: 

— Sper că vorbeşti serios, George. Ultima adresă pe care o ştiu — făcu o 
pauză — e un apartament în Sloane Square. Cooper îi spuse adresa. Acolo 
locuia când îi mai trăia soţia. 

— Ai cunoscut-o? 

— O, da, am cunoscut-o. Era ceva ciudat în felul în care vorbise, dar 
înainte ca Bulman să poată interveni, Cooper continuă: Ţinem legătura, 
dacă poţi. Noroc. 

Bulman se lăsă pe spate, zâmbind. Până la urmă nu fusese o zi pierdută. 

X 

Seara, când Anna Brus o sună pe Connie, o găsi într-o stare ciudată, 
agitată şi nerăbdătoare să închidă telefonul. Dându-și seama că nu va ajunge 
nicăieri, îi oferi ajutorul în toate felurile posibile şi închise. Ceva nu era în 
regulă şi Anna bănui că avea legătură cu serviciul. Şi ea avusese probleme 
cu şeful ei în ultimul timp, care dintr-odată parcă nu mai ştia în ce zi era sau 
ce întâlniri avea. 

Între timp, Connie încercă, fără succes, să dea de John Cordell. Într-un 
moment în care avea nevoie de tot sprijinul, se pomeni părăsită. Se întrebă 
dacă Sealy descoperise că scumpa lui scrisoare dispăruse şi gândul îi înmuie 
genunchii. Nu-i era foame, dar pregăti ceva de mâncare ca să mai treacă 
timpul. Îi părea rău că o supărase pe Anna, dar problema ei nu putea fi 
împărtăşită unei persoane străine. 

Soneria sună la opt şi jumătate, iar Connie văzu prin vizor chipul 
distorsionat al lui Cordell. Degetele îi tremurară când deschise lanţul ca să-l 
primească înăuntru. 

Când intră în sufragerie, Cordell observă agitația ei şi spuse: 


— Ce s-a întâmplat? Ea se duse să-i toarne ceva de băut. Lasă băutura, 
Connie. Spune-mi ce s-a întâmplat. 

Ea îşi turnă un pahar de gin şi sticla se ciocni de masă. 

— Calmează-te. Acum stai jos şi povesteşte-mi. 

Înainte de a începe, Connie se duse la birou, scoase o copie a scrisorii lui 
Sealy şi i-o întinse, spunând amar: 

— Asta voiai, nu-i aşa? 

Cordell n-o citi imediat, fiind mai preocupat de starea ei. 

— Hai, dă-i drumul. Dacă nu-mi spui mie, cui poţi să spui? 

— N-am apucat să pun scrisoarea la loc. Connie ridică din umeri. O ţine 
în spatele unei fotografii de familie. S-a întors de la masă înainte de a o 
pune înapoi. Am fost reţinută şi el s-a întors mai devreme decât mă 
aşteptam. 

— Atunci aşteaptă altă ocazie. Nu cred că durează mult. 

— Nu înţelegi. Şi-a făcut un adevărat ritual din a o scoate şi a o citi în 
fiecare zi; parcă îl consumă şi îi dă putere în acelaşi timp. Şi o ia acasă cu el 
în fiecare seară. Mi-e groază să mă duc mâine la serviciu. Nu cred că pot să 
dau ochii cu el. 

— Aşteaptă până mâine şi procedează în funcţie de situaţie. Dacă e rău de 
tot, va trebui să-i spui adevărul. 

— Că tu mi-ai cerut-o? 

— Absolut. În felul acesta, va fi obligat să mă acuze pe mine. 

— Dar eu tot vinovată sunt. Nu va înţelege. În cel mai bun caz, o să-mi 
pierd slujba. Ţin mult la el. Îmi pare rău că i-am făcut aşa ceva. 

— N-o să-ţi pierzi slujba, Connie. Poate la el, dar nu la SIS. Ai încredere 
în mine. 

— Am. Dar tot va trebui să dau ochii cu el. Şi mi-e groază. Connie se 
duse din nou la birou şi se întoarse cu scrisoarea. Ăsta e originalul. Copia e 
mai uşor de citit. 

Cordell le ţinu în câte o mână, puse jos originalul şi citi copia, aşa cum 
fusese sfătuit. Era o lectură sumbră şi, pe măsură ce înainta, buzele i se 
strângeau nervos. După ce o citea, punea de o parte fiecare pagină. Când 
termină, puse cele două foi una peste alta şi le îndoi de-a lungul liniilor pe 
care copiatorul le reprodusese după original. Le puse în buzunar, apoi ridică 
originalul şi examină fiecare foaie pe ambele părţi. Le lăsă jos. 

— Spui că, de câte ori o citeşte, are un efect dezastruos asupra lui? 


— Cumplit. ÎI distruge, dar vorbele mele nu sunt de ajuns ca să-ţi explic. 

— Nu mă mir. E îngrozitor. După cum ştii, e o descriere destul de 
amănunţită a felului în care fiul său a fost aruncat de viu într-un furnal. M- 
am cutremurat numai citind-o. Se uită la scrisoarea de lângă el. Belize. Se 
numea British Honduras înainte de a-şi câştiga independenţa. Cred că 
armata britanică e încă prezentă în zonă, pentru că localnicii se tem să nu fie 
cuceriţi de către Paraguay. Dar se pare că el a fost omorât în Columbia, ceea 
ce e cu totul altceva. Ce idiot insensibil, bine intenţionat, poate să trimită o 
asemenea scrisoare? Fără dată, cu numele indescifrabil şi adresa 
incompletă. E suficient ca să scoată pe cineva din minţi. Şi poate că tocmai 
asta a făcut. Dar e adevărat? Cordell ridică privirea şi zâmbi îndurerat. 
Acum poţi să-mi dai şi mie ceva de băut. Şi nu-ţi face probleme: Ai făcut 
ceea ce trebuia. 


— Poate. Dar tot trebuie să dau mâine ochii cu el. 
x 


A doua zi, la micul dejun, Zoe şi Marvin Hayes se aşezară la cele două 
capete ale mesei şi mâncară în linişte, cu gesturi mecanice. Încordarea 
dintre ei nu dispăruse şi nici nu avea cum până la rezolvarea problemei lui 
Don, iar asta putea însemna o veșnicie. 

Conversaţia se înfiripă cu greu, pentru că în minţile lor nu exista decât un 
singur subiect. Era uşor de spus ceea ce-i repeta Hayes în fiecare zi: „Nu te 
mai gândi la asta până nu ştim ceva sigur”. Dar cum ar fi putut să nu se 
gândească? Don era singurul fiu care-i mai rămăsese şi toată dragostea pe 
care o nutrise pentru amândoi copiii se revărsa acum asupra celui care 
supravieţuise. 

Zoe suferise din cauza plecărilor soţului ei, deseori în misiuni periculoase 
şi din cauza pierderii unui fiu, iar problemele lui Don o afectaseră 
considerabil, dar asta era prea mult. Şi asta nu va dispărea. Nu conta câte 
asigurări îi dădea Hayes, ea le vedea pe toate goale, fiindcă nu se schimbase 
nimic, cu excepţia faptului că acum era mai aproape decât oricând de o 
depresie nervoasă. Cât mai trebuia să suporte acest chin? 

— Aseară a sunat tipul acela, Bulman. Am ascultat la celălalt telefon. 
Fără îndoială că voia să-ţi raporteze încă un „nimic nou” şi să-ţi ia banii. 

— Tipul acela, Bulman, a fost aproape omorât şi băgat în spital din cauza 
noastră. Cred că şi-a câştigat banii. 


Ea se prinse de masă, palidă la faţă. 

— Îmi pare rău. De ce nu mi-ai spus? 

— Pentru că n-am vrut să te supăr. Dar nu pot să te las să faci o asemenea 
remarcă fără să-ţi atrag atenţia, aşa că acum ştii. 

Aproape îşi terminaseră a doua cafea, când majordomul aduse 
corespondenţa. Era singurul motiv pentru care i se permitea să deranjeze 
intimitatea celor doi la micul dejun. Cele mai multe scrisori erau pentru 
Hayes, dar Zoe se bucura când primea propriile ei prospecte şi scrisori de la 
prieteni. 

Hayes răsfoia corespondenţa, când o auzi pe Zoe suspinând îndurerată. 
Avea o paloare cadaverică: cu o mână strângea scrisoarea, cu cealaltă masa. 
Apoi scoase un alt geamăt îngrozitor şi se prăbuşi într-o parte, trăgând după 
ea faţa de masă. Vasele se prăbuşiră cu zgomot, iar Hayes înconjură speriat 
masa ca să vadă ce se întâmplase. 

Bulman se simţi mai rău a doua zi, poate ca urmare a ieşirii premature din 
spital. Se bărbieri şi făcu un duş, punându-şi o cască pe cap pentru a feri 
copcile de umezeală şi, după ce îşi făcu o cafea espresso, se simţi puţin mai 
bine. Se îmbrăcă în hainele pe care i le adusese Scott şi se hotărî să-l sune 
din nou pe Hayes, dezamăgit că acesta nu-l căutase până acum. 

Majordomul răspunse şi spuse că Hayes era plecat şi nu ştia când se va 
întoarce. Bulman stabilise un raport cordial cu majordomul şi se miră de 
tonul lui rece. Voia să iasă să facă nişte exerciţii, dar prefera să vorbească 
mai întâi cu Hayes. Aşteptă până la unsprezece şi sună la Ambasadă, deşi 
nu-i plăcea deloc, pentru că aducea problemele sub microscopul public. 
Ambasadorul nu avea să vină astăzi la serviciu. 

Bulman ghici că se întâmplase ceva şi se simţi complet străin şi 
neajutorat. Frustrarea avusese un rol important în acest caz, de la început. 
La unsprezece şi un sfert sună soneria şi Bulman se bucură văzându-l pe 
ambasador de partea cealaltă a uşii. 

Hayes intră cu o figură sumbră, încordarea citindu-i-se pe chip. Omul 
părea bolnav. Se aşeză, iar Bulman rămase în picioare, îngrijorat de ceea ce 
vedea. 

— Spuneţi-mi ce s-a întâmplat, zise Bulman şi se aşeză lângă el. 

Hayes scoase o hârtie, i-o întinse şi spuse: 

— Zoe a primit-o prin poştă azi-dimineaţă. 

Hârtia era făcută ghem, iar Bulman o întinse şi citi: „Ţi-a spus soţul tău 
că fiul vostru e un criminal? Amprentele lui sunt pe pistolul cu care a fost 
ucisă politista de la Secţia Specială. Nu poate fi protejat la nesfârşit”. 

— La naiba. Cum a reacţionat? 

— Tocmai am adus-o la London Clinic. E în stare de şoc şi nimeni nu 
poate să vorbească cu ea. Nu pot să fac nimic. Am venit la tine pentru că 
eşti singurul care ştie ce se întâmplă. Şi pentru mine eşti un adevărat 
prieten, George. Dar nu ajungem nicăieri, nu-i aşa? 

Bulman simţi că şi Hayes era cu nervii la pământ. 

— O să se facă bine? Ce spun doctorii? 

— E prea devreme ca să se pronunţe. După-amiază mă duc din nou la ea, 
dar cred că e o treabă de lungă durată. Istoria se repetă. De ce ar face cineva 


aşa ceva? 

— Ca să vă distrugă. Pe dumneavoastră, pe Zoe, întreaga familie. Dar 
mai întâi trebuie să suferiţi. Am, în sfârşit, un nume. Michael Sealy vă 
spune ceva? Gândiţi-vă bine. 

Hayes clătină din cap, dar nu răspunse imediat. 

— Nu-mi spune nimic. 

— Nu putem s-o întrebăm şi pe Zoe. Mâine îi spun lui Don, să vedem 
cum reacţionează. 

— Sealy e cel care ne face toate astea? 

— Posibil. Deocamdată merg pe pista asta. 

— Atunci de ce nu mergem să-l prindem? Să-l oprim? 

— Pentru că nu avem absolut nici o dovadă. Nici una. E doar o 
presupunere, nimic mai mult. Dar şi pentru că meseria lui, în sine, se 
bazează pe înşelătorie, minciună, obscuritate, cum vreţi să-i spuneţi. E un 
om foarte respectat, foarte important, foarte suspus, al cărui cuvânt a fost 
întotdeauna crezut timp de atâţia ani. Credibilitatea lui nu va fi pusă 
niciodată la îndoială. Faptul că abuzează în mod grosolan de puterea lui 
rămâne de stabilit. Avem un nume de la care să pornim, acum ne mai 
trebuie un motiv. Sunteţi dumneavoastră şi familia dumneavoastră ţinta 
acestui atac sau Statele Unite, al cărui reprezentant în această ţară sunteţi şi, 
prin aceasta, un obiect de ură? 

— De unde să ştiu eu? Cu tot respectul, George, nu crezi că e timpul să 
apelăm la Scotland Yard? Tu ţi-ai îndeplinit misiunea, ai găsit un suspect şi 
ai oferit o ipoteză. 

Bulman ridică din umeri. 

— Cum vreţi. Dar am mai vorbit despre asta. Depinde cât de repede vreţi 
să rezolvati problema şi cât rău vi se mai poate face, dumneavoastră şi 
familiei. Dacă ţinta este ţara dumneavoastră, tot familia dumneavoastră va 
avea de suferit. Bulman se ridică şi rămase în picioare în faţa lui Hayes. 
Tipul ăsta e foarte puternic şi are, fără îndoială, influenţă asupra legii şi 
ordinii atunci când îl priveşte personal. E în stare să ridice obstacole, să 
sape prăpăstii şi să pretindă nu numai că este dreptul său, dar şi că eo 
măsură de necesitate absolută. El şi oamenii ca el nu răspund în faţa 
nimănui. Ştiţi foarte bine cum e: ai voştri sunt mai răi decât ai noştri. Nu zic 
că e imposibil să-l prindem, dar, la început, va exista o reţinere din partea 
guvernului, mai ales dacă tipul e convingător şi se pare că până acum a fost. 


Celor de la SIS nu le place să se amestece străinii în treburile lor; mai 
degrabă ar fi de acord să tulbure apele şi, în final, să tragă capacul peste ele. 
Poate să ţină totul sub control până când îşi atinge scopul şi se pare că tipul 
nu e foarte departe. Din momentul în care obţine ce şi-a propus, nu-i mai 
pasă ce se întâmplă cu el sau cu ceilalţi. Apelează la poliţie, dar vor fi 
nevoiţi să acţioneze cu multă precauţie şi asta va încetini lucrurile. Eu, pe 
de altă parte, n-am nici o treabă. Deja a încercat să mă elimine. Sunt 
aproape, Marvin. Şi el o ştie al naibii de bine. 

Hayes era nehotărât. Avea încredere deplină în Bulman, dar gândea ca un 
american. Să arunce în joc puterea, să copleşească prin număr. Acum exista 
o ţintă. Să-l zdrobească. Englezii erau prea dispuşi să gândească cu 
picioarele pe masă şi să trimită pe cineva să tragă cu ochiul. lar acum se 
afla pe teren englezesc şi când se uită la Bulman — faţa colţuroasă încă plină 
de vânătăi şi pansamentul grosolan care arăta ca moda din anul anterior 
bărbia şi ochii acestuia avertizară că nu ar fi renunţat nici dacă ar fi rămas 
singur şi ar fi muncit pe degeaba. 

Hayes se relaxă treptat şi chiar reuşi să zâmbească stins. Bulman spuse: 

— Vă gândeaţi să aruncaţi în luptă artileria grea, nu-i aşa? Zâmbi. În 
locul dumneavoastră aş fi făcut la fel. Dar de ce să foloseşti o armată când 
un singur om e de ajuns? Se aşeză. Am ajutor oficial la un nivel extrem de 
neoficial. Omul meu mă poate ajuta până la un punct, ca să nu aterizeze şi 
el în mijlocul vârtejului. Vreau să mă consult cu el înainte de a face 
următoarea mişcare. Dar şi dumneavoastră puteţi face ceva: luaţi legătura 
cu prietenii de peste Ocean şi vedeţi dacă ştiu ceva despre Sealy. 

— O să vorbesc la Companie şi la FBI. 

— Perfect. Dar vorbiţi în special cu foştii colegi de la DEA. 

Nedumerit, Hayes rămase tăcut o vreme, apoi se ridică. 

— Bine. Îţi dau de ştire. Îndreptându-se spre uşă, adăugă: Sunt foarte 
îngrijorat pentru Zoe, George. E o femeie foarte sensibilă. Şi eu nu i-am 


adus decât necazuri. Merită mai mult. 
X 


A doua zi, Connie Taylor se duse la serviciu într-o stare foarte agitată. 
Sealy ajunsese deja, deoarece lumina verde de la linia telefonică internă era 
aprinsă, iar cu o seară înainte fusese stinsă. Avea două becuri, unul verde şi 
unul roşu: primul o chema în biroul lui Sealy, celălalt o avertiza că voia să 


vorbească cu ea la telefon. Îşi lăsă lucrurile şi îl sună. Când răspunse, ea nu- 
şi dădu seama cum reuşi să-şi menţină vocea calmă. 

— Bună dimineaţa. Vrei să-ţi aduc ceva? 

— Doar pe tine, Connie. A intervenit ceva. 

Se pregăti pentru ce era mai rău, îşi îndreptă fusta şi ieşi din birou. 
Scrisoarea lui Sealy se întoarse la locul ei, sub bluză. Bătu la uşă şi intră. 

Sealy nu-şi ridică privirea din rapoartele pe care le răsfoia. Apoi scoase 
două din teanc şi i le dădu lui Connie. 

— Foarte urgent. Poţi să trimiţi copii la secţiile respective şi să-mi aduci 
originalele înapoi? 

Rapoartele îi tremurară în mână când le luă, dar Sealy nu părea să fi 
observat. Îi adresă chiar şi un zâmbet, ceea ce nu se mai întâmplase de mult 
timp. 

— Asta e tot? 

Sealy se arătă surprins. 

— Bineînţeles. Doar dacă nu mai ai tu ceva să-mi spui. Apropo, pauza 
mea de prânz s-ar putea să se prelungească. 

— Dar nu e nimic în agendă. 

Începea să-şi recapete stăpânirea de sine. 

— Ştiu. A apărut ceva. 

Se purta aproape normal, spre deosebire de ultimele zile, dar exista ceva 
în privirea lui, ca şi cum în sinea lui râdea de ea. Făcea eforturi deosebite ca 
să se controleze. 

Connie se întoarse în biroul ei şi începu să tremure. Fotografia înrămată 
era la locul ei, pe birou. Ştia că o luase acasă cu o seară înainte. Încercase 
oare să scoată scrisoarea? Sau voia s-o scoată acum? Toată dimineaţa lucră 
fără să ştie ce face. Trebuia totuşi să pună la loc scrisoarea care parcă o 
ardea pe piele. 

Connie nu mai ştia cum îşi petrecuse toată dimineaţa şi nici dacă Sealy se 
juca cu ea în modul cel mai crud, dar ştia că nu putea să continue aşa; dacă 
încerca, avea să devină o epavă din cauza nervilor. Munci din greu la 
rapoarte şi îl returnă pe primul cu mult înainte de prânz, spre recunoştinţa şi 
amuzamentul aparent al lui Sealy. 

O sună înainte de a pleca la prânz şi o anunţă că nu ştia când se va 
întoarce, probabil mai târziu decât de obicei. Toată ziua aşteptase plecarea 
lui şi acum, când nu mai era acolo, abia se mai putea ţine pe picioare. 


leşi din biroul ei la un sfert de oră după ce plecase Sealy şi intră în biroul 
lui cu al doilea raport în mână, ca să aibă o scuză dacă i se întindea o cursă. 
Descuie uşa şi intră. 

Acum, că se afla înăuntru, acţionă cu multă repeziciune. Puse raportul pe 
birou şi se apucă imediat să desfacă spatele ramei fotografiei. Cu gesturi 
precise, puse scrisoarea la loc şi închise clamele. Aşeză fotografia exact 
cum o găsise, se uită înjur, ca să vadă dacă totul era la locul lui, ieşi din 
birou şi se întoarse în camera ei, încuie uşa după ea şi se prăbuşi, 
tremurând, pe scaun. 

Pe măsură ce ziua se apropia de sfârşit, nervii i se relaxară. Îşi terminase 
treaba; acum putea să se întoarcă la normal şi să uite acest episod urât. 

Pe Sealy nu-l mai văzu deloc şi nu ştia dacă se mai întorsese la birou, 
până când acesta o chemă, cu zece minute înainte de ora cinci. Când intră i 
se înmuiară picioarele văzând fotografia întoarsă, cu rama desfăcută şi 
scrisoarea împăturită, aşezată lângă ea. 

— Vrei să stai jos, Connie? 

Ştia că se juca cu ea. Se prăbuşi pe scaunul cel mai apropiat, bâjbâind 
după mânerele inexistente. Ochii i se lipiseră de scrisoare pentru că, pur şi 
simplu, nu putea să-l privească pe Sealy. 

— Când ai pus-o la loc? întrebă el cu un aer înţelegător. Ea nu reuşi să-i 
răspundă. Stătea împietrită, iar gura i se uscase. Mai tare, Connie. Nu te 
aud. 

— Am fost îngrijorată pentru tine, izbucni ea, în sfârşit. Foarte 
îngrijorată. Am văzut cum te-ai schimbat şi ce efect groaznic are blestemata 
asta de scrisoare asupra ta. 

Volumul şi ritmul vocii ei o împiedicară să tremure. 

— Dacă erai atât de îngrijorată, de ce n-ai venit la mine? De ce ai acţionat 
pe la spate? Cu cine ai vorbit despre asta, fiindcă aseară ai luat-o cu tine 
acasă? 

Nu avea nici un rost să mintă. Ascultă sfatul lui Cordell, dorindu-şi din 
toată inima să fi avut măcar un punct de sprijin. 

— Comisarul adjunct al poliţiei, John Cordell. 

— Mi-am închipuit. M-ai trădat, Connie. Mi-ai trădat încrederea şi ai 
încălcat jurământul de credinţă. Presupun că ai făcut copii? 

— Da. Ce rost mai avea să nege acum? Apoi adăugă cu încredere: Orice 
am făcut, am crezut că e spre binele tău. Mi-a fost imposibil să vin la tine, 


te-ai schimbat. Credeam că suntem destul de apropiaţi, dar în ultima vreme 
m-ai împins tot mai departe de tine. În sfârşit, îşi simţi lacrimile în ochi. 
Presupun că va trebui să-mi dau demisia. 

— Demisia? Sealy o privi din cealaltă parte a biroului, iar ea văzu din 
nou acea expresie pe care el şi-o ascunsese toată ziua în aşteptarea acestui 
moment. Lui Connie i se păru că se uită la ea ca la o insectă ciudată căreia îi 
studia forma şi alcătuirea. Demisia? Asta ar fi trebuit s-o faci de la început. 
Nu, Connie, vei fi suspendată şi se va deschide o anchetă care îţi va cerceta 
toate acţiunile, precum şi faptul că ai încălcat aproape toate regulile 
existente. Ceea ce ai făcut merită deschiderea unui proces şi pedeapsa cu 
închisoare. Pleacă acasă şi ia cu tine lucrurile personale. Dacă încerci să te 
muţi de la adresa actuală, pun să te aresteze. Dacă faci vreo prostie, te bag 
la închisoare. Şi nu te apropia de comisarul adjunct. Când Connie se ridică, 
tremurând, de pe scaun, Sealy adăugă brutal: în ultima vreme am avut multe 
îndoieli în privinţa ta. M-am gândit că, dacă îţi dau destulă frânghie, o să te 
spânzuri singură. Zâmbi, un zâmbet subţire, plin de satisfacţie. Şi aşa a fost. 
N-ai jucat prea inteligent. La revedere. 

Connie ajunse cumva până în biroul ei şi se lăsă moale pe scaun. 
Lacrimile i se iviră în ochi, nu violent, ci într-un flux liniştit, iar ea se 
întrebă unde greşise prima oară. De acum înainte viaţa ei nu va mai fi la fel, 
fiindcă fusese pătată de minciună şi trădare. 

X 

John Cordell avea întâlnire cu Stuart Wilson la Ministerul de Interne în 
acea zi. Întâlnirea fusese programată târziu, la patru şi jumătate, pentru că 
Wilson trebuia să ia prânzul cu cineva şi nu ştia cât avea să dureze. Cordell 
ajunse la patru şi douăzeci şi aşteptă încă o jumătate de oră. Când în sfârşit 
apăru, Wilson se scuză repetat, dar fără prea mare convingere. Amândoi 
renunţaseră la cordialitate, deşi îşi strânseră mâinile. După ce se aşezară, 
Wilson spuse: 

— Motivul pentru care am întârziat n-a avut nici o legătură cu întâlnirea 
de la prânz. A intervenit ceva la minister... 

— Nu-i nimic. Nu vreau să-ţi răpesc timpul, aşa că am să-ţi spun direct 
de ce sunt aici. O problemă delicată. 

Cordell ştia că Wilson era recunoscut pentru vorbăria lui şi voia să 
încheie întâlnirea cât mai repede. Se pregătea să continue, când Wilson 


ridică mâna să-l oprească. 

— Înainte de a-mi spune, zise Wilson, trebuie să-ţi spun eu ceva. 
Comisarul şef, la cerința Ministerului de Interne, ar fi trebuit să conducă 
această discuţie, dar e plecat din ţară. La întoarcere sunt sigur că va 
confirma ceea ce vreau să-ţi spun. 

Cordell era neliniştit: până acum Wilson nu spusese nimic care să 
sugereze ceva. Rămase tăcut, pentru că era singurul mod de a-l face pe 
Wilson să termine ce avea de spus. Se sprijini de spătar şi aşteptă ca bomba 
să explodeze. 

Wilson era la fel de încurcat, dar îşi pusese masca competenţei, pe care 
unii politicieni se pricep să o adopte în momente de mare nesiguranţă. 

— Nu văd cum aş putea să-ţi spun altfel decât direct şi, crede-mă, John, 
mă doare foarte tare. Mi s-a cerut să-ţi comunic că, din acest moment, eşti 
suspendat din funcţie, cu plată şi se va deschide o anchetă asupra anumitor 
aspecte ale comportamentului tău. 

Cordell se aşteptase la orice în afară de asta, dar, când se gândi mai bine, 
îşi dădu seama că făcuse o mare greşeală, îi luă un timp ca să-şi revină, dar 
nu dădu nici un semn de agitaţie. Se uită la Wilson, care era evident uşurat 
că rezolvase ceea ce avea de rezolvat. 

— E un şoc, spuse el în cele din urmă. Ce acuzaţii mi se aduc? 

Wilson arătă o hârtie pe care o avea în faţă. 

— Nu sunt acuzaţii, cel puţin deocamdată. Dar există câteva lucruri care 
trebuie investigate. E normal ca ofiţerii să fie suspendaţi într-o asemenea 
situaţie. 

— Eu nu sunt ofiţer, sunt comisarul adjunct al poliţiei. Acum spune-mi 
care sunt aceste lucruri care trebuie investigate. 

— Nu e nevoie să te superi pe mine. Nici mie nu-mi face plăcere. Dacă 
sunt... 

— Pentru numele lui Dumnezeu, spune-mi odată, omule! 

— Eşti acuzat de a fi sedus o membră a SIS şi, prin aceasta, de a fi 
convins-o să fure informaţii strict secrete privind o operaţiune de peste 
Ocean şi să le copieze ca tu să rămâi în posesia lor după ce originalul avea 
să fie returnat. Wilson ridică privirea. O acuzaţie foarte serioasă, John. 
Suntem obligaţi să te suspendăm. Cordell începea să-şi recapete calmul şi 
chiar să vadă latura amuzantă a lucrurilor. 


— Bine măcar că am sedus o femeie. Dumnezeu ştie ce-ai fi spus dacă ar 
fi fost un bărbat. Mai bine ascultă ce vreau să-ţi spun. 

— Nu. Wilson scutură puternic din cap. Nu vreau să ştiu şi, oricum, n-are 
nici un rost. Poţi să faci o declaraţie în cursul anchetei. 

— Atunci vreau să vorbesc cu ministrul de Interne şi repede. 

— Sunt sigur că o să fie de acord. Ar fi făcut-o chiar acum, dar a fost 
reţinut de o mulţime de angajamente. Asta n-o să schimbe însă cu nimic 
continuarea anchetei. Acuzaţiile au fost aduse de către un civil foarte 
important, trebuie să fie luate în considerare. Asta e tot ce pot să-ţi spun. 
Dacă lucrurile se vor întoarce în favoarea ta, nimeni nu va fi mai fericit 
decât mine, dar până atunci trebuie să respectăm procedura. 

— Deci nici ţie nu-ţi place de el? 

— Poftim? 

— Aproape că mi-ai urat noroc. Îţi dai şi tu seama, nu-i aşa, că cel care ar 
trebui suspendat e Michael Sealy? A întrecut măsura şi trebuie oprit. 
Cordell băgă mâna în buzunarul interior al hainei. Pot să-ţi arăt... 

Wilson se ridicase deja de pe scaun, cu mâna ridicată, ca şi cum s-ar fi 
ferit de o lovitură. 

— Nu vreau să ştiu. la-o de aici dacă nu vrei să mă implici şi pe mine. 
Orice ai de arătat trebuie pus la dispoziţia anchetatorilor. Eu nu trebuie să 
văd, ştii foarte bine. 

— Nu încerc decât să opresc tâmpenia asta. Când va avea loc ancheta? 

— Dumnezeu ştie. Chestiile astea durează. Săptămâni, luni. Dar ţi se vor 
plăti toţi banii. 

— Exact asta vrea şi el, Stuart. Timp. lar tu faci tot posibilul ca să-l 
obţină. Vrea timp ca să poată duce la îndeplinire tot ce şi-a propus mintea 
lui bolnavă, să distrugă câteva vieţi şi să creeze un conflict cu aliatul nostru 
cel mai puternic. Ştie că tu vei juca după reguli ca să-ţi scapi pielea. Acum 
stai jos şi ascultă-mă. 

— Nu, nu pot. Eu mi-am făcut datoria, restul se va desfăşura conform 
procedurii. Sunt nevoit să te rog să pleci. 

Cordell se întoarse la Scotland Yard, îl informă pe adjunctul său că va 
lipsi câteva zile şi îi ordonă să preia imediat comanda. Îşi ceru scuze pentru 
că îl lăsa cu multă muncă pe cap, dar nu avea ce face. Îşi dădu seama că, 
dacă nu-i oferea nici o explicaţie, plecarea lui bruscă avea să dea naştere 
multor zvonuri şi speculaţii, aşa că spuse: 


— Am avut un conflict cu SIS. Există un criminal între ei şi singura lui 
şansă de scăpare e să mă înlăture pe mine pentru un timp. Dar mă voi 
întoarce. Ai grijă să păstrezi secretul. Eşti singurul care mai ştie, în afară de 
mine. Noroc, Sam. 

Era o măsură de precauţie bună, pentru că nici adjunctul lui nu voia să 
aibă probleme cu SIS. Puteau să apară complicaţii şi, până la urmă, poliţia 
pierdea întotdeauna. 

Când se întoarse acasă, Cordell îi explică situaţia cum putu soţiei sale şi 
îşi dădu seama că, oricât i-ar fi spus să nu-şi facă griji, ea tocmai asta făcea. 

O sună pe Connie Taylor şi nu se miră când ea îi spuse că-i aştepta 
telefonul. Plângea, dar era calmă. Cordell spuse: 

— Nu te alarma, dar telefonul e probabil ascultat. Am putea să inventăm 
o metodă complicată de comunicare, însă nu cred că merită. Presupun că ai 
fost suspendată? Ei bine şi eu. Nu te supăra prea tare, Connie. Apropo, te 
vor acuza că te-am sedus ca să obţin informaţii. Şi vom spune că am fost 
singuri. Te-am anunţat ca să fi pregătită. Pot să te ajut cu ceva la anchetă? 

— Sunt doar puţin speriată. Orice s-ar întâmpla, mi-am pierdut slujba. 
Vor spune că ar fi trebuit să-i raportez lui Sir Maxwell Swain, pentru că el e 
singurul suficient de înalt în grad ca să rezolve problema asta. Dar unde 
crezi că aş fi ajuns? 

— O să primeşti altă slujbă, Connie. Încearcă să rezişti. Oricum, s-ar 
putea să reuşeşti să obţii o compensație de la ei. Voiam doar să ştii că nu 
eşti singură. A reuşit să scape de noi pentru un timp şi speră că birocraţia va 
întârzia destul lucrurile, ca să poată termina ce şi-a propus. I-ai cunoscut pe 
nevasta şi pe fiul lui? 

— Nu. I-am văzut doar în fotografia de pe birou, pentru că îşi păstrează 
viaţa personală pentru el. Pot să te sun dacă mă simt foarte rău? 

— Bineînţeles. Şi dacă nu sunt acasă, vorbeşte cu soţia mea. O să vezi că 
e foarte înțelegătoare, iar eu, între timp, o să-i povestesc ce s-a întâmplat. 

Cordell se simţi frustrat pentru că, dacă telefonul îi era ascultat, era 
riscant să-l sune pe Bulman sau să se întâlnească cu el. 

X 

Cordell nu era singurul care suporta urmările lipsei de comunicație. Don 
Hayes încercase toată ziua să dea de tatăl său şi când văzu că nu are nici o 
şansă, se hotărî să vorbească cu mama sa, fără să o îngrijoreze, doar pentru 


a afla unde era tatăl său. Dar nici ea nu era disponibilă. Don încercă să-l 
tragă de limbă pe majordom, dar nu reuşi să afle decât că mama sa era 
plecată pentru câteva zile, iar tatăl său era la o întâlnire prelungită, iar 
majordomul nu ştia dacă era încă la Londra. 

Asta îl îngrijoră foarte serios pe Don. În ultimele două zile fusese urmărit 
destul de grosolan, altfel n-ar fi observat. Dacă cel care-l urmărea se lăsase 
văzut în mod intenţionat, nu ştia. Dar ştia că această experienţă enervantă 
venea tocmai când nervii lui erau deja întinşi la maximum. 

Nu prea avea ce să facă. Nu putea să meargă la poliţie, erau ultimii 
oameni pe care ar fi vrut să-i vadă. Poate că erau chiar de la poliţie şi 
încercau să-l prindă pentru o crimă pe care credeau că el o comisese. Dacă 
încerca să se piardă în grupuri de studenţi, ceea ce oricum nu voia să facă, 
doi bărbaţi erau tot timpul lângă el, dar nu întotdeauna aceiaşi. 

Dacă intenţia lor era să-l chinuiască, reuşeau. Era deja la limita cea mai 
de jos. Avea nevoie de sprijin ca să reziste, iar singura la care putea apela 
era Tammy Rees. Când erau împreună, era o adevărată mângâiere pentru el, 
dar nu putea fi mereu alături de el şi singurătatea îi accentua problemele. 
Atârna de un fir de păr. Continuă să-l sune pe tatăl său la intervale regulate. 
Dacă majordomul ar fi făcut o greşeală şi i-ar fi spus unde era mama sa, 


probabil că ar fi cedat de tot. 
X 


Şi Bulman suferea din cauza lipsei de informaţii. Nu-l mai văzuse pe 
Hayes de la ultima lui vizită şi nu reuşea să dea de el la telefon. 
Deocamdată nu mai avea ce să vorbească cu Cordell, având în vedere că 
ajutorul poliţistului fusese neoficial şi, deci, de folosinţă limitată. Nu ştia de 
suspendarea lui Cordell şi era puţin probabil să afle din presă. lar de 
existenţa lui Connie Taylor nici nu auzise. Avea o casă pe cât posibil de 
sigură şi nu avea de gând să le comunice şi altora unde era. Singurii oameni 
care ştiau, în afara lui Hayes, care îi făcuse rost de apartament, erau Scott şi 
Cordell. 

Avea o singură sursă pe care o putea specula oricând şi instinctul îl 
avertiză să nu-şi anunţe vizita la telefon. Era ora opt seara când se hotărî să 
meargă la Tony Cooper, în East Dulwich. Sună la portar ca să cheme un taxi 
şi, zece minute mai târziu, era pe drum. 


leşea afară pentru prima oară după plecarea din spital şi aerul proaspăt îl 
ameţi puţin, iar picioarele nu îi erau atât de sigure pe cât sperase. Dar era 
afară şi asta, în sine, era o realizare. Ora era potrivită pentru plimbare, iar 
străzile erau destul de libere, aşa că ajunse la Cooper înainte de ora nouă. 

Bulman îşi scosese bandajul de pe cap pentru că i se păruse prea 
extravagant, dar simţea răcoarea aerului nopţii în locul în care părul îi 
fusese tăiat pentru cusături. Deschise poarta. Casa se înălța la capătul luxos 
al cartierului Dulwich, iar în mijlocul portalului atârna un felinar din fier 
forjat. Sună la uşă. 

O femeie atrăgătoare, de aproape cincizeci de ani, îi deschise, iar Bulman 
o întrebă politicos: 

— Aici locuieşte Tony Cooper? 

— Tot aici locuieşte şi Nancy Cooper. Dumneavoastră cine sunteţi? 

— Sunt George Bulman. Am vorbit ieri la telefon cu el. Pot să intru? 

— Numai dacă îmi arătaţi vreun act de identitate. Mă rog, oricum, n-ar 
avea rost. E la Swan, pe stradă în sus şi prima la stânga. Înalt, frumos, 
blond, cu ochi albaştri, pătrunzători. Zice că vă cunoaşte, aşa că o să vă 
vadă el primul. Vă aşteaptă. 

Nancy Cooper râdea de el. 

— N-avea cum să ştie că vin la el. 

— Şi-a închipuit că o să veniţi... într-o zi. A avut dreptate, nu-i aşa? Vreţi 
să vă duc eu? 

— Aţi făcut destul. Mulţumesc pentru ajutor. Pe stradă în sus şi prima la 
stânga. Swan. 

La Swan era o explozie de lumină şi râsete. Localul era plin şi Bulman îşi 
aminti deodată că era vineri. Pentru el zilele nu avuseseră prea mare 
importanţă. Intră şi aerul cald îl izbi, iar fumul forma un nor până la tavan. 
Se opri lângă uşă, încercând să se obişnuiască cu atmosfera barului în care 
se vedeau destule halbe de bere printre paharele mai mici. Se uită de-a 
lungul tejghelei în formă de L, căutând un bărbat înalt, blond, de vârstă 
mijlocie şi cu ochi albaştri, când se auzi o voce dintr-o parte. 

— George? George Bulman? 

Bulman se întoarse şi îl recunoscu imediat pe Cooper, deşi ultima oară 
când îl văzuse, în urmă cu câţiva ani, îl chema Thomas. 

— Soţia ta te mai vede încă prin ochelari roz, spuse Bulman zâmbind. Te- 
ai îngrăşat, dar e destul de aproape de adevăr în privinţa a ceea ce ţi-a mai 


rămas din păr, iar albastrul ochilor este cuceritor. Întinse mâna. Ce mai faci? 
Fred, nu-i aşa? Deci, care, Fred sau Tony? 

— Nu vorbi tu despre îngrăşat. E Tony. Cooper zâmbi uitându-se la talia 
lui Bulman. Hai să-ţi dau ceva de băut. Vince, strigă el chelnerului pe 
deasupra capetelor celorlalţi şi îşi făcu loc prin mulţime, spunându-i lui 
Bulman să rămână pe loc. Se întoarse cu două pahare mari de whisky. Mi- 
am adus aminte ce bei, fiindcă şi eu beau acelaşi lucru. 

Era imposibil de găsit un colţ liniştit, aşa că ieşiră afară, în ciuda aerului 
rece. La început tremurară, dar Cooper spuse: 

— Presupun că nu vrei să mai audă şi alţii ce ai de spus. În plus, aici e 
mai uşor să-i descoperi pe cei care trag cu urechea. Noroc. 

— Noroc. Nu ţi-ai pierdut simţul de prevedere, nu-i aşa? 

— Sunt chiar mai prevăzător de când am plecat de la Firmă. Nu cred că 
mai pot să adaug ceva la ceea ce ţi-am spus, dar mă cam aşteptam să treci 
pe-aici. 

— Mi-am dat seama. Bulman tremura. E frig. Mă deranjează pentru că 
am mâncat o bătaie de curând. Cred că omul tău, Sealy, mi-a făcut bucuria 
asta acum câteva zile. Câţiva indivizi dubioşi m-au burduşit în faţa propriei 
mele case şi mi-au spart capul. O treabă scurtă, care m-a băgat în spital. Am 
avut noroc. 

— Asta e tot ce are la îndemână: indivizi dubioşi, agenţi străini care caută 
de lucru şi o mică păcăleală pentru foştii lor patroni. Sunt destui pe-aici 
dacă ştii unde să-i cauţi, iar el îi cunoaşte încă dinainte de a-şi pierde 
slujbele. Nu poate să folosească oameni de la MI5, care cred că ar face o 
criză dacă ar afla cu ce se ocupă el pe terenul lor. Aşa că angajează oameni 
cu ziua. 

— Poţi să-mi spui ceva despre el? 

— Nu. Ceea ce ţi-am spus până acum e de bun simţ: există o ofertă de 
muncă ieftină, iar el ştie unde să-şi găsească oamenii şi cum să se 
descotorosească de ei. Nu pot să-ţi spun ce pune la cale, pentru că nu ştiu. 
Spune-mi de ce nu m-ai sunat înainte de a veni? 

— Eşti băiat mare. Am nevoie de informaţii, iar tu eşti un candidat serios. 

— Nu mi-ai răspuns. 

— Dacă bănuieşte că am apelat la tine, s-ar putea să-ţi urmărească 
telefonul. 


— Nu te-ai schimbat deloc, nu-i aşa? Cooper luă o înghiţitură mare de 
whisky. Tocmai din cauza asta nu pot să-ţi spun nimic. De când am plecat, 
n-am mai fost nici o clipă în siguranţă. Nu, am minţit, de când am fost dat 
afară. Dar, George, cu toată sinceritatea, n-am nici cea mai vagă idee ce mai 
pune la cale. Mai degrabă tu ar trebui să ştii. Orice ar fi, îţi urez noroc. O să 
ai mare nevoie, fiindcă e un ticălos viclean. Şi un agent extraordinar până 
nu demult. 

— De ce te-au dat afară? 

— Nu pot să-ţi răspund la întrebarea asta până nu-l văd mort sau 
discreditat. În lumina care venea din bar, Cooper îl privi ţintă pe Bulman. 
Vorbesc foarte serios. 

— Văd. Vrei să mai bei un whisky mai întâi? Mă duc să aduc. 

— Nu. Cooper îl prinse de braţ pe Bulman când acesta se pregătea să 
intre în bar. O să bem mai târziu. Era să îmi distrugă căsnicia. Soţia lui 
Sealy s-a dat la mine. Nu-mi fac iluzii. Nu eram nici pe departe primul, dar 
eram cel mai apropiat de Sealy, lucram cu el în fiecare zi. 

— Şi ai făcut-o? 

— Da. Aş putea să dau vina pe băutură, pe o slăbiciune de moment, dar 
adevărul e că ea voia încă un trofeu şi mi-a fost aproape imposibil să rezist. 
Bineînţeles că ar fi trebuit să rezist, din motive de siguranţă dacă nu pentru 
altceva. Dar era o doamnă foarte hotărâtă, pasionată şi sexy. De obicei, 
obținea ceea ce dorea. 

— Şi el a aflat? 

Zâmbetul amar al lui Cooper trecu aproape neobservat în lumina slabă. 

— Mai degrabă i-a spus ea. După felul în care îmi vorbea despre el, era 
clar că îi plăcea să-l vadă chinuindu-se. 

— Până la urmă, mi-ai spus destul de mult. 

Bulman îşi termină băutura. 

— Nu ţi-am spus decât o aventură personală. Acesta e motivul pentru 
care am plecat şi aici se opreşte ajutorul meu. 

Bulman privi cerul şi ameţi. Se sprijini de perete. 

— E din cauza rănii de la cap, explică el. N-ar trebui să fac mişcări 
bruşte. Oricum, e o întorsătură interesantă. Aşa era ea tot timpul? 

Cooper reflectă lung şi serios. 

— Era o mare pacoste. Dar el era mort după ea. O iubea la nebunie. Nu-i 
era deloc credincioasă, iar el, cu siguranţă, ştia. Poate că reuşea că treacă cu 


vederea aventurile ei. 
— Dar pe tine nu te-a uitat, nu-i aşa? 
— Nu. Câteodată aveam impresia că îl pedepsea pentru ceva ce făcuse. 

Cordell, obişnuit să-i găsească imediat pe oamenii de care avea nevoie, 
întâmpina acum greutăţi în a lua legătura cu orice persoană într-adevăr 
importantă. Îl sunase de mai multe ori pe Marvin Hayes, dar, de fiecare 
dată, era plecat, iar el nu voia să-i spună majordomului cine era. Insistă şi 
primi un răspuns chiar înainte de miezul nopţii. De data aceasta, se resemnă 
şi îşi spuse numele. 

— Spune-i domnului ambasador că sunt comisarul adjunct al poliţiei, că 
l-am căutat toată ziua şi că trebuie să vorbesc cu el urgent. 

— A venit acasă acum câteva minute, domnule. Îi spun imediat. 

Hayes veni la telefon. 

— Domnule Cordell, am avut o zi grea, dar presupun că nu m-aţi sunat la 
ora asta doar ca să mă întrebaţi ce mai fac. Cu ce pot să vă ajut? 

— Nu vă culcaţi încă, domnule ambasador. N-am încredere în telefon. 
Pot să ajung acolo destul de repede. 

Cordell era un om de cuvânt şi se urcă în maşina proprie. N-avea nici un 
rost să încerce să se ascundă dacă telefonul îi era ascultat. Ajunse după 
miezul nopţii, iar Hayes, care îl trimisese pe majordom să se culce, deschise 
uşa. 

Cei doi bărbaţi îşi strânseră mâinile şi intrară în birou, unde două pahare 
de coniac se aflau deja pe masă. Hayes îi întinse unul şi se aşezară, iar 
Cordell remarcă: 

— Nu arătaţi prea bine. S-a întâmplat ceva? 

— Un nebun nenorocit i-a trimis soţiei mele o scrisoare în care îi spunea 
că fiul meu a omorât o polițistă. Până atunci reuşisem să o protejez, dar asta 
a scos-o din minţi. Acum e la London Clinic, sub îngrijire psihiatrică. În 
acest moment e atât de ameţită de droguri, încât nici nu mă mai recunoaşte. 
Ce problemă aveţi, domnule Cordell? 

Cordell întinse mâna peste braţul fotoliului şi aşeză paharul pe covor. 

— Astăzi am fost suspendat din funcţie. Nu am posibilitatea să vă spun 
cine e responsabil pentru asta, dar sunt sigur că George Bulman vă va 
spune, dacă nu cumva a făcut-o deja. 

— Mi-a dat un nume, Michael Sealy. Cei din State fac cercetări pentru 
mine. Dar George s-a ferit să facă vreo acuzaţie directă. De ce sunteţi 


suspendat? 

— Din aceleaşi motive pentru care George s-a ales cu capul spart. 

— Deci, ne apropiem. Dar trebuie să fie cineva cu o putere imensă ca să 
obţină suspendarea unui ofiţer atât de important. 

— E mai simplu decât credeţi. Dacă un ofiţer este acuzat de ceva — 
acuzaţia poate să vină şi din partea unui ticălos — trebuie să se deschidă o 
anchetă. Dar dacă e din partea unui om cu relaţii înalte şi o lungă activitate, 
trebuie acţionat conform procedurii. 

— Vreţi să spuneţi că tipul acesta, Sealy, v-a făcut asta? 

— Nu vreau să spun nimic. Încă mai am o responsabilitate faţă de 
superiorii mei şi mă aflu sub jurământ. Eu nu v-am dat nici un nume, 
dumneavoastră mi-aţi dat unul, deşi, probabil, vă întrebaţi cum l-a 
descoperit George. Trebuie să fiu foarte atent şi, de aceea, dacă vreau să iau 
legătura cu George, trebuie să o fac prin dumneavoastră. Eu voi fi urmărit. 
Dumneavoastră probabil că nu, pentru că ar izbucni un scandal monstruos 
dacă s-ar afla. Nu vreau să-i conduc exact la uşa lui George. 

— O să vă ajut cât pot. Dar spuneţi-mi, tot mai credeţi că fiul meu a 
omorât-o pe fată? 

— Niciodată n-am fost foarte sigur, dar există o dovadă. Şi mai există 
încă. Cred că ştiu cine a omorât-o, dar e dat dispărut şi, de asemenea, cred 
că ştiu cine ştie unde se află. Altfel, de ce aş mai fi fost suspendat? Şi nu 
sunt singurul dat la o parte, că veni vorba, dar asta e altă poveste. 

Hayes închise ochii obosit. 

— Dacă ştiţi cine face toate astea, nu înţeleg de ce nu se poate face nimic. 

— O, ba da, se poate face. Şi chiar se face, dar, în afara lui George, care a 
avut întotdeauna metodele lui proprii, suntem obligaţi să acţionăm în 
limitele legii şi mereu apar unii care ştiu să folosească legea împotriva 
noastră. De fapt, am ajuns chiar foarte departe. 

— Între timp, familia mea se prăbuşeşte. Dacă în scurt timp nu se 
întâmplă nimic, tipul acesta îşi va fi atins scopul. Dumnezeu ştie ce alt rău 
mai poate face. 

— De aceea am nevoie să menţin legătura cu George. Acum nu vreau să-l 
sun sau să merg la el. 

Hayes arăta distrus şi mâinile îi tremurară când ridică paharul. Apoi zise: 

— V-am spus că sunt de acord să vă ajut. Mai greu va fi să mă găsiţi pe 
mine. 


— Puteţi să-i daţi asta? 

Cordell scoase o copie a scrisorii lui Sealy. Plicul e sigilat. Cordell i-o 
întinse. 

Hayes îl privi rece. 

— Credeţi că m-aş uita înăuntru? 

— Nu, domnule. N-am vrut să spun aşa ceva. Acum trebuie să plec. Soţia 
mea se întreabă ce naiba se întâmplă cu mine. 

— Urmările acestei afaceri sunt din ce în ce mai dezastruoase. Soţia mea 
a depăşit faza asta şi a ajuns în comă. 

X 

Bulman ascultă banda din robotul telefonic. Se întorsese în apartament 
abia pe la unu noaptea. Rămăsese cu Tony Cooper în bar până la ora 
închiderii, apoi Cooper îl dusese într-un mic club care, aparent, nu avea oră 
de închidere. Dar, beat sau treaz, Cooper nu-i mai dezvăluise nimic nou. 
Marvin Hayes îl căutase şi voia să-l sune din nou la orice oră. Bulman sună 
şi Hayes răspunse: 

— Sper că eşti tu, George. Te-am aşteptat. 

— V-am răspuns la mesaj. 

— Cordell mi-a făcut o vizită. A fost suspendat din funcţie şi crede că, de 
acum înainte, va fi urmărit. M-a rugat să fac legătura între voi. Se pare că 
telefonul lui s-ar putea să fie ascultat. Crezi că al meu este? 

— Cred că tentaţia există, dar, oficial cel puţin, e nevoie de permisiunea 
Ministerului de Interne, deşi motivele pentru care este cerută nu sunt 
întotdeauna cele adevărate. Cred că n-au curaj să facă aşa ceva... cineva ar 
putea să afle şi zvonul s-ar răspândi imediat. Gândiţi-vă cum ar reacţiona ai 
voştri dacă ar afla. 

— Cordell m-a rugat să-ţi dau o scrisoare. E sigilată, aşa că nu ştiu ce e 
înăuntru. Cel mai bine ar fi să vii aici ca s-o iei. O las la Harry, majordomul. 

— Vă găsesc acasă dacă am nevoie de dumneavoastră? 

— Am fost nevoit să-mi amân toate întâlnirile. Oficial, mâine şi poimâine 
n-o să fiu acasă. Dar dacă nu mă găseşti aici, caută-mă la London Clinic. 

— Aţi aflat ceva din State? 

— Ţi-aş fi spus. E prea devreme. 

— Fiţi tare. Suntem foarte aproape. De aceea Cordell a fost pus pe tuşă. 
Încearcă să mă izoleze şi până acum au reuşit al naibii de bine. Aproape i- 


am prins pe ticăloşi. 

— George, văd că vorbeşti numai la plural. Sunt mai mulţi? 

— Probabil că unul singur. Pluralul face parte din engleza mea. Dar 
suntem aproape. 

— Te cred. Mă întreb doar cât rău ne mai poate face între timp. Câte vieţi 
mai poate să distrugă? 

La opt şi jumătate dimineaţa, Bulman luă un taxi şi se duse în Regent's 
Park ca să ridice scrisoarea. Nu întrebă dacă ambasadorul era acasă, îi spuse 
doar majordomului ce voia şi acesta îi înmână scrisoarea. Se întoarse înapoi 
cu acelaşi taxi. 

Îşi găti un mic dejun copios în bucătăria uriaşă a apartamentului şi nu 
deschise scrisoarea până nu ajunse la a doua ceaşcă de cafea. O luă în 
sufragerie, unde se aşeză în fotoliul lui preferat şi rupse plicul alb. Citi 
scrisoarea, apoi o luă de la capăt, mai atent. Efectul era acelaşi asupra 
tuturor celor care o citeau: groază şi repulsie. Bulman rămase cu privirea 
pierdută în gol şi cu scrisoarea în mână, în timp ce cafeaua se răcea lângă el. 

Asta se întâmplase cu fiul lui Sealy? Fusese într-adevăr aruncat de viu 
într-un furnal? Îl afectase atât de puternic pe Sealy, încât acum era în stare 
să-i facă pe alţii să sufere? Fără discernământ? Adresa din partea de sus a 
scrisorii nu spunea decât Belize. Nici o dată, nici o adresă. Scrisul era destul 
de clar, iar copiatorul întărise cerneala. Belize. 

Bulman îl sună pe Hayes, dar ambasadorul plecase deja. Îl căută la 
London Clinic, dar nu era nici acolo. Probabil se afla undeva în drum spre 
clinică. Se simţi tentat să-l sune pe Cordell, dar renunţă, ca nu cumva 
telefonul lui să fie ascultat. Aşteptă până la prânz, pentru a-i lăsa timp lui 
Scott să facă ceva treabă, apoi îl sună la agenţie. 

— Ai putea să-mi faci o vizită astă-seară, Spider? A apărut ceva ce s-ar 
putea să te intereseze. Dacă ai putea să laşi totul baltă şi să vii chiar acum, 
ar fi nemaipomenit. Te aştept aici. Spider, ştiu că sunt ca puiul care învaţă 
găina să facă ouă, dar vreau să fiu absolut sigur că nu aduci pe nimeni cu 
tine. Situaţia e disperată, au început să-şi arate colții. 

După ce lăsă receptorul din mână, Bulman împături scrisoarea de-a 
lungul dungilor negre copiate de pe original, ca şi cum, dacă n-ar fi 
procedat aşa, s-ar fi sfărâmat în mâinile lui. Începea să-şi dea seama ce risc 
imens îşi asumase John Cordell. Ceea ce îi mai rămăsese din cariera de 
poliţist era deja în joc, dar, dacă era discreditat, îşi pierdea şi slujba pentru 


care voia să iasă din poliţie. Putea să-i distrugă întreaga viaţă. Şi, din câte 
vedea Bulman, asta era regula generală a jocului. Dar să fi ars de viu într-un 
furnal? Nu era greu să-ţi formezi o imagine, iar dacă Sealy făcea asta în 
fiecare zi, fără îndoială că o luase deja razna. Dar pe cine acuza el de fapt? 


Şi avea oare un motiv real? 
x 


Sealy era mulțumit că o suspendase pe Connie Taylor. O dăduse la o parte 
exact în momentul în care avea nevoie să nu-l mai deranjeze nimic. Fusese 
o vreme în care se gândise prea mult la ea. Observase de la început că era 
atrasă într-un fel de el şi poate că, dacă ar fi avut timp, i-ar fi răspuns, dar 
apoi Marvin Hayes fusese numit ambasador în Marea Britanie şi totul se 
schimbase. Întâmplarea îi adusese aminte de lucruri pe care se străduise să 
le uite de-a lungul anilor. Apoi începuse să le acorde din ce în ce mai mult 
timp, iar pe Connie o înlăturase din minte, mereu mai departe, până când 
dispăruse aproape de tot, rămânând doar ca o jenă ocazională. Oricum 
fusese o greşeală, pentru că nimeni nu putea să o înlocuiască pe Meg. 

Tommy Wise era de serviciu când Sealy ajunse la garaj. Wise avea 
impresia că singura lui sarcină rămăsese să facă pe dădaca lui McQueen şi 
începea să se revolte. Îl abordă pe Sealy imediat ce acesta termină 
inspectarea monitoarelor. 

— Asta o să rămână ocupaţia mea principală, domnule? Nu m-am angajat 
aici ca să fiu paznic pentru guvern. Nu s-ar putea măcar să am un om de 
schimb? 

— Sigur că nu pentru asta te-ai angajat, Tommy. Şi nici eu. Dar ai început 
să câştigi încrederea lui McQueen şi asta e foarte important. Ai îndeplinit 
bine o misiune extrem de dificilă şi îţi sunt foarte recunoscător. Te asigur că 
nu mai durează mult. De acum mai avem chiar foarte puţin. 

Sealy îşi perfecţionase un fel anume de a se uita la oameni care îi făcea să 
se simtă stânjeniţi. lar Wise mai învățase că, ori de câte ori Sealy, de obicei 
foarte oficial, îi spunea Tommy, însemna că voia să-l inducă în eroare într- 
un fel sau altul. Adevărul e că, în tot acest timp în care îl păzise pe 
McQueen, Wise aflase mai multe lucruri despre Sealy decât despre 
prizonierul său. Şi ceea ce aflase era destul de neliniştitor. Începuse să se 
simtă la fel de prizonier ca şi McQueen, pentru că era obligat să stea de 
pază lângă el tot timpul, în baza promisiunii că, după numai câteva zile de 


muncă, avea să beneficieze de un lung concediu. Uneori se întreba dacă 
acesta avea să mai vină vreodată. 

— Nu-mi stă în fire să stau închis atâta timp, domnule. 

— Ştiu că e greu, dar nu-ţi lipseşte confortul. Ţi-ar plăcea mai bine să 
lucrezi la SAS, îngropat zile întregi într-un cotet împuţit, suportând 
capriciile vremii, la un loc cu propria ta mizerie, înconjurat de câini şi vulpi 
dându-ţi târcoale ca să te trădeze? Asta nu e în firea omului, Tommy. lar 
asta înseamnă devotament. De aceea te-am ales pe tine; am ştiut că pot să 
contez pe discretia ta. Mai ai puţină răbdare, băiete. 

Wise ştia că nu putea s-o scoată la capăt cu Sealy, dar mai avea o ultimă 
replică. 

— Dacă aş fi vrut să lucrez la SAS, aş fi făcut o cerere, domnule. Nu cred 
că mai rezist mult. 

— Nici nu va fi nevoie. Hai să-i aruncăm o privire lui McQueen. 

McQueen era anormal de supus. Când intrară, se retrase în capătul 
îndepărtat al celulei. Era evident că, ori de câte ori venea Sealy, mintea lui 
începea să urzească planuri de evadare. Încă suferea din cauza ultimei 
tentative. 

Sealy spuse: 

— Presupun că te gândeşti la procesul care ţi se va intenta pentru 
omorârea poliţistei. 

McQueen se înghesuise în colţ, de parcă ar fi avut nevoie de un sprijin. 

— Te crezi foarte deştept. În primul rând, n-am omorât pe nimeni, aşa că 
nu mai încerca să dai vina pe mine. În al doilea rând, amândoi ştim că n-o 
să ajung la proces. Ori mă omori, ori îmi dai drumul. 

— Tu cum crezi că va fi, Wally? 

În timpul acestor schimburi de replici, Tommy Wise începu să se simtă 
tot mai neliniştit. Recunoscuse faptul că Sealy era un maestru al 
cacialmalelor şi al interogatoriilor, dar începea să se ivească un nou aspect 
care îl îngrijora destul de tare. Începea să creadă că ceea ce se întâmpla cu 
McQueen se va răsfrânge asupra a ceea ce se întâmpla cu el însuşi şi gândul 
nu-i dădea pace. 

— Ce zici, Wally? 

— Poate să fie una ori alta. Cred că nu te-ai hotărât încă. Tu eşti singurul 
care ştie de ce sunt aici. Pun pariu că nici el nu ştie. Îl privi pe Wise. Şi pun 
pariu că nici lui nu-i convine. Eşti un nebun nenorocit. 


— Foarte inteligent, pentru tine. Puteai să faci ceva mai bun cu viaţa ta, 
în loc să te amesteci în tot felul de cauze aiurite, droguri, violenţă şi 
asasinare de polițiste. De fapt, eşti chiar foarte prost şi acum ţi-a ajuns laţul 
la gât. 

— Du-te dracului! 

— O remarcă foarte profundă. Ei bine, în curând o să se termine calvarul. 
Dacă ai un Dumnezeu, e timpul să iei legătura cu el. E singurul care te mai 
poate ajuta. Dar mai există o posibilă sursă de ajutor. Sealy se uită la Wise, 
care părea plictisit şi nerăbdător să iasă din celulă. Gardianul tău îţi va da un 
creion şi hârtie ca să faci o mărturisire scrisă cu privire la fată. Ai avut 
destul timp de gândire; a venit momentul să-ţi descarci sufletul. S-ar putea 
să aibă mare importanţă pentru tine. 

McQueen clipi din ochi. Îşi pierdea coerenţa gândirii, pentru că îşi dădea 
seama că în spatele răpirii lui se afla ceva mult mai important decât moartea 
fetei. Asta nu era o celulă a poliţiei şi era sigur că nici nu avea să vadă 
vreuna. 

— Aş prefera o maşină de scris, spuse el ca o provocare. Dar tot n-o să 
primeşti mărturisirea unei crime comise de altcineva, dacă, într-adevăr, a 
fost comisă. Acum cară-te şi vezi un psihiatru. 

Sealy zâmbi, conştient că Wise îl urmărea atent. 

— La revedere, McQueen. Somn uşor. 

X 

Bulman sună la spitalul unde fusese internat, vorbi cu una dintre 
asistentele care îl îngrijiseră şi o întrebă când trebuia să se întoarcă pentru a 
i se scoate firele; începuseră să-l deranjeze. 

Scott veni la douăsprezece şi jumătate cu două pachete de mâncare 
chinezească, iar Bulman pregăti cafeaua. Mâncară înainte ca preparatele să 
se răcească, apoi Bulman îi dădu scrisoarea. 

Scott, mai sensibil decât Bulman, îşi exprimă deschis toată repulsia. 

— E cumplit, spuse el. 

Bulman îi comunică toate datele care apăruseră între timp şi încheie: 

— Tipul din scrisoare e, fără îndoială, fiul lui Sealy. Trebuie să fie el. 

— Sau prietenul lui. Ar putea să-l afecteze la fel de tare. 

Bulman nu acordă prea mult credit ideii. 


— Nu. E fiul lui. Uite ce e, trebuie să iau legătura cu John Cordell, dar e 
posibil să fie urmărit şi telefonul să-i fie ascultat. 

— Dar ambasadorul? Dacă e urmărit şi el? 

— Are o gardă de corp înarmată, antrenată să depisteze imediat orice 
problemă şi orice codiţă. Nu cred că Sealy e atât de prost. 

— Sealy poate să tragă sfori şi la Grupul de Protecţie Diplomatică. 

— Poate, dar MI5 sau Secţia Specială ar afla cu siguranţă şi atunci ar da 
de belea. Cea mai mare şansă a lui e Cordell. E sigur că John vrea să mă 
contacteze; a făcut-o deja prin Hayes. Trebuie să vorbesc cu Cordell şi pun 
pariu că Sealy ştie asta foarte bine. 

— Vrei să fiu eu curier? Pot să scap de ei pe drum. 

— Păi, eu sigur nu pot. Sealy m-a aranjat prin punctele esenţiale. 

— Va trebui să vorbeşti de la alt telefon sau de la o cabină publică. Dă-mi 
un număr şi când îl văd pe Cordell îi spun să sune la o anumită oră... 
trebuie să te hotărăşti unde şi când. După colţ e o cabină telefonică. 

Scott se lăsă pe spate şi-l urmări pe Bulman care se gândea la ideea 
sugerată, apoi spuse: 

— Doi afurisiţi de poliţişti nu ştiu cum să ia legătura sau cum să scape de 
codiţă! Nu-i de mirare că rata criminalităţii a crescut atât. 

La patru şi jumătate după-amiază, Bulman se afla în faţa cabinei 
telefonice, sperând că nu va veni nimeni să o folosească. Când văzu o 
femeie îndreptându-se spre ea, intră înăuntru şi ridică receptorul, ţinând 
mâna pe clapă. Femeia plecă, iar el închise. Aproape imediat telefonul sună, 
iar Bulman tresări violent şi răspunse: 

— Alo? 

— Tu eşti, George? 

— John. E al naibii de greu în felul ăsta, dar presupun că nu se poate 
altfel. Vrei să-mi spui ceva? 

— O să trec direct la subiect. Ai citit scrisoarea? Bine. Ai ghicit probabil 
că se referă la fiul lui Sealy. Sunt sigur că Sealy e cel pe care-l cauţi, dar nu- 
mi dau seama ce motive are. De ce l-a luat în obiectiv pe ambasador? Cred 
că numai el ştie. Connie Taylor era asistenta lui şi a fost suspendată odată 
cu mine. L-a văzut cum reacţionează când citeşte scrisoarea şi se pare că 
intră în stare de şoc; nici nu e de mirare. Connie i-a furat scrisoarea, a făcut 
copii şi mi le-a dat. Dar el şi-a dat seama ce urmărea. Connie nu i-a 
cunoscut nici pe soţia, nici pe fiul lui, dar ştie că îi iubea la nebunie pe 


amândoi. Se pare că ţinea scrisoarea în spatele unei fotografii cu el, soţia şi 
fiul lui, pe care o aducea în fiecare dimineaţă la birou şi o lua în fiecare 
seară acasă. Era nebun după nevastă-sa. 

— Mă mir. Din informaţiile mele reiese că soţia lui Sealy nu era prea 
fidelă. Am vorbit cu Tony Cooper, care a avut o experienţă personală şi din 
cauza asta a fost dat afară. Ciudat, nu? 

Urmă o tăcere prelungită şi Bulman crezu că pierduse legătura. Dar 
Cordell spuse: 

— Avem timp, nu-ţi face probleme. Vorbesc cu cartelă. Da, mi se pare 
foarte ciudat. Din ceea ce spune Connie — şi ea l-a urmărit foarte atent, 
fiindcă e îndrăgostită de el — era nebun după soţia lui. Poate că nu-i păsa ce 
făcea ea. 

— Chiar crezi? 

— Nu. Dar, pe de altă parte, dacă îi face plăcere să distrugă oameni, nu 
poate fi prea normal. 

— Crezi că această Connie Taylor ne poate ajuta mai mult decât mi-ai 
spus? 

— Nu cred. Eventual ar putea să mai aducă nişte amănunte, dar nu ştie 
nimic cu adevărat important. M-am gândit că vrei să ştii contextul în care 
apare scrisoarea. Acum ştim mai bine în ce stare se află şi avem o vagă idee 
asupra motivului. 

— Crezi că, în acest moment, ar trebui să te duci la Sir Maxwell Swain? 

Cordell izbucni în râs. 

— Sunt suspendat, pentru Dumnezeu. Mi-am câştigat o reputaţie proastă, 
cel puţin pe termen scurt, iar Sealy pare mulţumit şi cu atât. Nimeni nu e 
mai credibil decât un nebun atunci când îşi pune ceva în minte. 

— Vrei să spui că scrisoarea l-a înnebunit? Lovitura de graţie după 
moartea fiului şi sinuciderea soţiei? 

— Asta ar fi o concluzie logică, cu excepţia faptului că scrisoarea e în 
posesia lui de mult timp. De ce acum? Ce a produs scânteia? 

Îşi luară rămas-bun după ce căzură de acord asupra faptului că un simplu 
cod telefonic ar fi prea uşor de decodat de către un om ca Sealy, aşa că 
hotărâră să folosească în continuare metoda mai complicată, dar mai sigură, 
a utilizării lui Scott pe post de curier, însă numai în situaţii suficient de 
urgente. 

Înainte de a închide, Bulman spuse: 


— De data asta, chiar ai trecut de partea noastră, John. Mulţumesc. 

— Ce puteam să fac? Încerc să-mi salvez reputaţia. Acum sunt legat de 
mâini şi de picioare. Nu poţi să ai încredere în nimeni din anturajul lui 
Sealy. Stai naibii departe de el. 

Bulman izbucni în râs. 

— În felul ăsta nu mai rezolv nimic. 

Bulman aşteptă până se făcu târziu şi luă un taxi înapoi, în East Dulwich. 
De data aceasta, Cooper era acasă, îl invită înăuntru pe Bulman şi intrară 
împreună în sufrageria ai cărei pereţi erau împodobiţi cu afişe cu câini de 
vânătoare. 

Nancy aduse o sticlă de scotch şi pahare, turnă unul pentru ea, lăsându-le 
restul, apoi îi spuse lui Bulman, îndreptându-se spre uşă: 

— Nu-i nici o problemă, m-am obişnuit cu secretele astea, dar aş vrea să 
bem un pahar împreună înainte de a pleca. Poate mă bucur şi eu de un pic 
de conversaţie. 

Îi făcu cu ochiul şi plecă, iar Bulman îi spuse lui Cooper: 

— Îţi place deci vânătoarea? 

— Vânătoarea? O urăsc. Se uită pe pereţi. Vânătoarea e atunci când 
şansele sunt egale şi numai dacă e justificată de nevoile omului. Ai încercat 
vreodată să vânezi în miez de noapte un leu mâncător de oameni? Folosind 
o lampă de miner legată în frunte, ca raza să repereze ochii şi să lumineze 
înaintea ta. Asta, bătrâne, e într-adevăr înfiorător, iar riscurile cele mai mari 
sunt de partea leului. Nimănui nu i-a plăcut. 

— Atunci ce-i cu pozele astea? 

— Ca să-mi amintească cât de mult urăsc vânătoarea şi să-i determine pe 
fraierii ca tine să pună întrebări fără rost. 

— Bine. Aşadar, eşti împotriva sporturilor sângeroase. Bulman scoase 
scrisoarea şi i-o întinse. Ştiu că ai spus că nu mai vorbeşti deloc până nu-l 
vezi pe Sealy mort, dar a apărut chestia asta şi, din moment ce pare mai 
mult personală decât politică, sper să poţi să mă luminezi puţin. 

Cooper o citi fără să-i tresară nici un muşchi, o împături şi i-o dădu 
înapoi. 

— De unde a apărut? 

— N-ar fi mai bine să nu ştii? 

Cooper se întinse după sticlă şi îşi umplu pe jumătate paharul. Avea 
cravata lărgită şi nodul îi atârna pe piept. 


— Ştii, mi-ai adus aminte că i-am promis lui Nancy să dau jos pozele 
astea. 

Bulman nu spuse nimic şi aşteptă rotindu-şi privirea prin cameră, dar 
Cooper rămase tăcut. 

— De unde o ai? întrebă Cooper din nou. 

— Păi, e la mâna a treia. Nu ştiam de existenţa ei până azi-dimineaţă. 
Cred că o ţinea în spatele unei fotografii de familie. Dimineaţa o aducea la 
birou şi seara o lua acasă. În fiecare zi, fără nici o excepţie. 

— Nu mi-ai răspuns, George. 

— N-am fost acolo şi nu pot să fiu sigur, dar cred că cineva a prins o 
ocazie bună ca să o citească şi să facă o copie. Şi, ca să nu mai întrebi, 
aceeaşi persoană era foarte îngrijorată, pentru că, de câte ori o citea, Sealy 
se chinuia cumplit. 

— Prin urmare, e de la Sealy? 

— Asta tot încerc să-ţi spun. 

— Trebuia să fiu sigur, pentru că am mai văzut scrisoarea asta. 

— Credeam că nu te-a interesat prea tare. 

— Şi nu mi-a arătat-o el. Soţia lui mi-a arătat-o. Ei i-a fost trimisă. Toată 
noaptea a plâns pe umărul meu. 

Bulman se holbă la el. 

— De fiecare dată când te văd, reuşeşti să mă uimeşti. I-a fost trimisă ei? 
De ce? E cam ciudat să trimiţi aşa ceva unei mame. Oribil. Cine i-a trimis-o 
şi de ce nu a distrus-o? 

— Cred că n-a aflat niciodată cine i-a trimis-o. Poate că avea bănuielile 
ei, dar nu le-a spus nimănui. Ai dreptate însă în privinţa distrugerii, pentru 
că, în cele din urmă, scrisoarea asta a distrus-o pe ea. A crescut în mintea ei 
până când a înnebunit-o, a adus-o de mai multe ori în pragul sinuciderii 
până când, în sfârşit, n-a mai putut să suporte. 

— Şi acelaşi lucru se întâmplă acum cu el? 

— Sealy? Să se sinucidă? Poate numai după ce distruge pe toată lumea 
din jur. 

— Poate că tocmai asta face. Ceea ce mă nedumereşte e felul în care îşi 
alege victimele. 

— Şi pe mine mă nedumereşte; a ştiut despre scrisoare încă de la început. 
I-a luat cam mult timp să reacționeze. Ce l-a provocat, George? Ce se 
petrece în mintea lui sucită? 


— Poate că nu e atât de sucită pe cât credeam noi. Poate că privim 
lucrurile dintr-un unghi greşit. 
Cei doi bărbaţi se uitară tăcuţi unul la celălalt pe măsură ce implicaţiile 


Ca EI 


20 


Când se întoarse în apartamentul său, Bulman îl sună imediat pe Marvin 
Hayes. Harry, majordomul, îi spuse că era încă plecat, probabil la London 
Clinic şi că îi va transmite ambasadorului să-i telefoneze imediat ce se 
întoarce. Bulman începea să se plictisească, mijloacele sale de comunicaţie 
rezumându-se la telefon, dar ştia că, din momentul în care devenea 
imprudent, se expunea pericolului. Trebuia să aştepte. 

Se aşeză, citi din nou scrisoarea şi îşi turnă ceva de băut. Se gândi că 
Tony Cooper îi fusese de mare ajutor, dar, înainte ca Bulman să plece, se 
arătase foarte îngrijorat, dacă nu chiar speriat de ceea ce Sealy putea încă 
să-i facă. Fireşte, Bulman nu ştia exact ce se întâmplase atunci când Sealy îl 
dăduse afară pe Cooper; poate că fusese un episod foarte urât. Dar Cooper, 
în limitele pe care singur şi le impusese, îl ajutase extrem de mult şi 
aruncase o nouă lumină asupra acestor triste întâmplări. 

Când Hayes îi dădu telefon era aproape douăsprezece şi jumătate, iar 
Bulman îl întrebă fără nici o explicaţie: 

— Guvernul nostru v-a pus la dispoziţie o gardă de corp înarmată, nu-i 
aşa? 

— Da. Dar asta ştii şi tu, George. 

— E cu dumneavoastră ori de câte ori ieşiţi din casă? 

— De cele mai multe ori. Câteodată, însă, nu e bine să mă afişez cu el. 
Dar tipii ăştia sunt antrenați să fie discreţi şi ştiu când să se facă invizibili. 

— Fi bine, nu-l lăsaţi pe al dumneavoastră să se facă invizibil. Oricine ar 
fi, atrageţi-le în fiecare zi atenţia să nu se dezlipească de dumneavoastră 
până la noi ordine. Şi spuneţi-le să fie cu ochii în patru după codiţă. Ştiu că 
sunt deja, dar spuneţi-le să fie mai vigilenţi decât de obicei. 

— Te aştepţi ca tipul să încerce să mă atace? Nu crezi că îşi dă seama că 
aşa cum procedează face mai mult rău familiei mele decât dacă mă omoară 
pe mine? 

— Tortura psihologică a folosit-o încă de la început, dar s-ar putea să 
ajungă la concluzia că nu e suficient. E doar o măsură de precauţie, Marvin. 

— Ceva te-a provocat, probabil, ca să mă suni la ora asta. Pot să ştiu şi 
eu? 


— Nu pot să vă spun. Dar cred că în privinţa motivului ne-am înşelat 
amarnic. Vedeţi ce i-a făcut soţiei. De ce credeţi că vă urmăreşte? Cereţi 
protecţie dublă. 

— Am nevoie de un motiv solid, iar dacă le spun adevărul, ne întoarcem 
de unde am plecat, pentru că dovada împotriva lui Don încă există. Suntem 
pe punctul de a descoperi ceva? 

— Da. Şi acesta e un motiv pentru care s-ar putea să acţioneze disperat. 
Ar fi bine ca ai voştri să se grăbească şi să vină cu ceva concret. 

— Sunt sigur că fac tot ce pot. Dar nu prea ştiu nici ei ce caută. Altceva? 

— Doar să fiţi atent. 

X 

Tammy Rees reuşise până la urmă să se culce cu Don, iar el îi era 
recunoscător pentru grija din ce în ce mai atentă pe care i-o purta. 
Participanţii la petrecere trebuiau în continuare, să stea departe unii de alţii 
până când politia avea să ia o hotărâre, dar, pe măsură ce zilele treceau, 
avertismentul îşi pierdea din importanță. 

În acea zi, Don primi o scrisoare în care i se spunea că era un criminal şi 
că poliţia nu voia să-l aresteze datorită poziţiei tatălui său, dar el rămânea, 
oricum, ucigaşul tinerei polițiste şi ceva tot avea să se întâmple până la 
urmă. 

Scrisoarea venise într-un moment în care el era cu nervii la pământ. Îşi 
făcuse câţiva prieteni, dar era într-o ţară străină şi chiar de la început fusese 
foarte îngrijorat pentru părinţi, mai ales pentru mama lui, care suferise şi 
aşa prea mult acasă, la New York. Nu reuşise cu nici un chip să ia legătura 
cu tatăl său şi începea să creadă că îl evita în mod intenţionat, iar asta nu 
putea să însemne decât că se întâmplase ceva cu mama lui. Gândul 
sinuciderii începu să-i dea târcoale şi în această stare depresivă îl găsi 
Tammy. 

Suferinta care pusese stăpânire pe el o întristă şi, când văzu scrisoarea, se 
puse pe treabă, prezentându-i toate argumentele de bun-simt care îl 
avertizau să nu ia în seamă nimic anonim. Scrisoarea era în mod intenţionat 
atât de crudă şi scopul ei era să-l dezechilibreze, ceea ce şi făcuse. Tammy 
era conştientă că sentimentele ei pentru el erau din ce în ce mai puternice, 
deşi ei veneau din medii diferite şi că, în cele din urmă, nu aveau să ajungă 


nicăieri, dar nu rezistă impulsului de a-l proteja cu toată dragostea ei. Până 
la urmă, ajunse la concluzia că nu trebuia să-l lase singur în noaptea aceea. 

Se ghemui lângă el în pat, iar el o strânse în braţe, fiindu-i frică să-i dea 
drumul. N-o deranja faptul că Don o folosea ca stâlp de sprijin şi se hotărî 
să-l ajute să treacă peste această perioadă întunecată. Se temea ca el să nu 
facă vreo prostie şi voia să rămână lângă el. 

După miezul nopţii, încă ţinând-o strâns în braţe, Don zise: 

— N-are rost. Trebuie să mă duc la Londra să văd ce se întâmplă. Faptul 
că nu ştiu mă înnebuneşte. 

— Vin cu tine. 

El o privi cuibărindu-se la pieptul lui. 

— Nu. Nu vreau să ai şi tu necazuri. 

— Mai multe decât am deja? 

Don îşi dădea seama că deprimarea pusese stăpânire pe el şi că, dacă n-ar 
fi fost 'Tammy, ar fi încercat să-i pună capăt. Câteodată gândul îi mai dădea 
târcoale, dar acum groaznicul sentiment apărea intermitent, pe când înainte 
persista zi şi noapte, greutatea lui crescând cu fiecare gând sumbru care-i 
trecea prin minte. O sărută pe păr, ştiind ce făcea pentru el. 

— Vrei să-l cunoşti pe tata? 

— Vreau să fiu sigură că nu păţeşti nimic. Să ştii că toate astea o să se 
termine curând. E anormal, nu poate să dureze la nesfârşit. Dar mai aşteaptă 
o zi, două. Pentru mine. Între timp, se poate întâmplă ceva bun. Îşi dori să 
creadă şi ea ceea ce spunea. De fapt, se gândea că, dacă mergeau la Londra 
şi se întâlneau cu tatăl lui, acesta putea fi începutul sfârşitului pentru ei doi. 

Don o strânse încet. 

— N-are rost, Tam. Trebuie să mă duc mâine. 

X 

A doua zi în zori, Sealy plecă de acasă şi se duse direct la garaj. Intră şi îl 
găsi pe Wise treaz, dar încă în pijama. Sealy nu făcu nici un comentariu, 
spunând doar că voia să fie singur cu prizonierul. 

Wise deveni dintr-odată suspicios şi foarte îngrijorat; se şi vedea acuzat 
de tot felul de atrocități. 

— Credeţi că sunteţi în siguranţă singur cu McQueen? E puternic şi 
violent. Dacă intraţi, cred că ar fi bine să vin cu dumneavoastră, domnule. 


— Sunt înarmat, Tommy. Vreau doar să stau de vorbă în linişte cu el, fără 
să te implic şi pe tine. Poţi să specifici în agenda ta că am insistat să rămân 
singur, să zicem pentru o oră, deşi probabil că va dura mult mai puţin. 
Acum îmbracă-te. Ai mâncat de dimineaţă? 

— Nu. E încă devreme pentru mine. 

— Atunci mănâncă la un restaurant şi treci în contul de cheltuieli. Nu te 
grăbi. 

Sealy îi spusese „Iommy” şi se purtase foarte amabil. Un motiv în plus să 
fie suspicios, dar nu putea să facă altceva decât să protesteze şi asta nu-l 
ducea nicăieri. Se întrebă dacă la întoarcere avea să-l mai găsească acolo pe 
McQueen. Nu se grăbi cu îmbrăcatul, sperând că întârzierea îl va obliga pe 
Sealy să-i dea o explicaţie, dar acesta îl luă prin surprindere, apucându-se 
să-şi pregătească ceva de mâncare. După aceea, Wise se îmbrăcă şi plecă, 
nu înainte de a specifica instrucţiunile în agendă. 

Sealy nu se grăbi să-şi termine micul dejun. Apoi făcu ordine şi aruncă 
resturile. După ce termină, închise toate monitoarele şi se asigură că 
singurul ecran rămas deschis era cel de deasupra uşii celulei. 

Se opri în faţa uşii şi îl urmări pe McQueen care se foia în pat, treaz, dar 
fără nici un chef să se ridice. Sealy văzu în asta un semn bun pentru că, într- 
adevăr, ce rost avea să se mai ridice? Oricât de reticent, McQueen dădea 
semne că începuse să se resemneze cu situaţia sa inevitabilă. 

Fără să scape din ochi monitorul, Sealy vorbi în microfon cu o voce 
destul de blândă: 

— Bună dimineaţa, Wally. Vreau să vorbesc serios cu tine. Doar noi doi. 
Am o propunere. 

McQueen se întinse în pat, ca şi cum n-ar fi dat nici o atenţie vocii. Apoi 
se uită spre cameră. 

— E cam devreme pentru o discuţie serioasă, nu crezi? 

— Pentru mine nu e. Dar am vrut să fiu sigur că suntem singuri. Acum, 
dacă te-ai trezit de tot, du-te ca de obicei în capătul camerei şi eu voi intra. 
Sunt înarmat, aşa că n-are rost să încerci ceva. Chiar dacă reuşeşti să treci 
de mine, vei fi împuşcat înainte de a ajunge în stradă. 

McQueen se ridică din pat fără să se grăbească, întrebându-se ce se 
întâmplă. Se duse în capătul celulei, îmbrăcat doar în pantalonii de pijama. 
Braţele lui goale erau puternice şi netatuate. Pe drum apucă un scaun şi îl 
întoarse, aşezându-se cu braţele încrucişate pe spătar. 


Uitându-se în continuare la monitor, Sealy descuie uşa, făcu un pas 
înăuntru şi o închise după el, răsucind cheia pe la spate, în timp ce în mâna 
cealaltă ţinea un pistol Smith & Wesson, calibrul 38. 

— Arăţi jalnic, spuse Sealy. 

— Aşa ai arăta şi tu dacă ai fi închis aici ilegal de către nu ştiu ce 
departament guvernamental. Fără ferestre, fără mişcare. Ar trebui să încerci. 

— N-ai vrea să-ţi dau drumul? 

McQueen îşi frecă obrajii nebărbieriţi, apoi îşi trecu mâinile prin părul 
dezordonat. 

— Ce întrebare tâmpită! Dacă spun că da, presupun că mă aşteaptă o 
capcană. 

— Nu o capcană. Un preţ. Dar după ce îl plăteşti eşti liber. 

McQueen nu credea o vorbă. Afişă un zâmbet şi spuse: 

— Aici urmează glontele în cap. 

— Contul tău rămâne la fel. Nu primeşti nici un ban, doar libertatea. Ai 
destui bani din droguri, ascunşi pe undeva. Ce zici? 

— Nu mi-ai spus încă ce am de făcut. 

— Ceva la care te pricepi foarte bine. Să omori pe cineva. 

Zâmbetul îngheţă pe buzele lui McQueen şi el lăsă capul în jos, 
odihnindu-şi bărbia pe braţe. Ochii îl cercetau pe Sealy, care şedea pe colţul 
patului. 

— Nu ştiu să trag. S-ar putea să nu nimeresc. 

— N-am pomenit de nici un fel de armă, dar ai dreptate să aminteşti de 
cea pe care o foloseşti cel mai bine. Felul în care ai împuşcat-o pe Paula 
Smith, având în vedere vremea şi oamenii din jurul tău, a fost de-a dreptul 
remarcabil. În ultima vreme am fost nevoit să apelez la străini, din diferite 
motive şi uită-te la tine, unul de-al nostru, care elimină oameni dintr-o 
singură lovitură. Apoi să ai prezenţa de spirit să-i îngrozeşti pe ceilalţi şi să 
fugi cu americanul aproape leşinat, să-i dai una în cap la momentul potrivit 
şi să-i pui pistolul în mână, ca să-i iei amprentele. Apoi să arunci pistolul 
într-un tufiş, pentru a rămâne destul de uscat ca amprentele să nu se 
şteargă... e un plan excelent, în condiţii atât de nefavorabile. Sealy era 
foarte serios şi nu arăta nici o urmă de sarcasm. Ai lucrat ca un profesionist, 
Wally şi profesioniştii buni trebuie admiraţi în tot ceea ce fac. Desigur, în 
mare parte a fost premeditat: punerea drogurilor în băutură, alegerea 
participanţilor. L-ai ales pe tânărul Hayes încă de la început. Dar n-aveai 


cum să prevezi izbucnirea furtunii şi te-ai descurcat minunat, ba chiar ai 
întors situaţia în favoarea ta. Nu cred că vei întâmpina vreo problemă în 
ceea ce vreau să-ţi propun. 

McQueen era uluit. Nu se aşteptase la aşa ceva. Dar nu avea încredere în 
omul care îi făcea propunerea. 

— Şi după ce fac treaba primesc un glonte în cap. 

— Asta se poate aranja. Dar ar fi o mare prostie din partea mea. 
Subordonatul meu ştie că eşti aici şi ar da raportul imediat dacă ar afla că 
eşti mort. El trebuie să-şi apere pielea. Asta n-ar fi prea bine pentru mine şi 
nu suport închisorile. 

McQueen nu era convins. 

— Am impresia că te laşi cam descoperit. Şi cred că eşti prea deştept ca 
să faci aşa ceva. Nu se poate să n-ai tu o soluţie. 

Sealy se aşeză mai comod pe pat. 

— Fireşte, îmi dau seama că nimic nu te-ar putea împiedica să baţi în 
retragere şi să nu mai faci treaba deloc. Este foarte posibil. Ar fi primul 
lucru care ti-ar trece prin minte. Dar gândeşte-te puţin la ce-ţi spun. Dacă ai 
de gând să mă tragi în piept, am să conving poliţia să răscolească toată ţara. 
Îţi vor publica fotografia şi în câteva zile toată lumea te va cunoaşte drept 
asasinul Paulei Smith. Nu se poate să fi fost închis aici pentru că ar fi fost 
imposibil să evadezi. Şi nu va exista nici o dovadă scrisă că ai trecut pe aici. 
Practic, nu vei putea descoperi locul. Te vor prinde, chiar dacă pentru 
moment vei reuşi să te ascunzi şi vei fi condamnat pe viaţă pentru crimă. 

McQueen medită la cele auzite. 

— Te crezi isteţ, nu-i aşa? Poate că am nişte relaţii la care nici nu visezi. 
Dacă îmi pun mintea, aş putea scăpa. 

Sealy surise. 

— Bineînţeles că ai putea. Încerci să mă convingi pe mine sau pe tine 
însuţi? Te-ai putea ascunde un timp, Wally. Dar în tot acest timp va trebui să 
fi cu ochii în patru. Dacă reuşeşti să fugi în străinătate, va fi cu atât mai uşor 
ca una din agenţiile noastre de afară să-ţi vină de hac. 

McQueen ridică brusc capul, dar Sealy continuă: 

— Nu. Nu m-am hazardat când am pomenit de agenţiile din străinătate. 
Vreau să ştii exact cu ce ai de-a face. Se întrerupse, atât cât să-i lase timp de 
gândire, apoi adăugă: Am spus că nu sunt dispus să-ţi ofer bani. Dar îţi pot 
oferi ceva mai preţios, care ţi-ar schimba întreaga viaţă. O identitate nouă. E 


o procedură complicată, dar întotdeauna eficientă. Va trebui să-ţi rezolvi 
problemele financiare înainte de schimbare, altfel pierzi toţi banii, însă asta 
nu-i decât o chestiune de timp. Cu problemele pe care le ai, o nouă 
identitate este soluţia ideală. 

McQueen se arătă brusc interesat. 

— Şi dacă mă prind între timp? 

— Te putem ajuta să evadezi. În caz de forţă majoră, putem împiedica 
acţiunea poliţiei. Batem palma? 

— Trebuie să reflectez. Cât timp am la dispoziţie? 

Sealy îşi privi ceasul. 

— Cinci minute. 

— Nu e de ajuns. E viaţa mea în joc. 

— Viaţa ta e în joc din clipa în care ai împuşcat-o pe Paula Smith. Mi se 
pare interesant că, de când vorbim, nu ai negat, ca de obicei, că ai omorât-o. 

— Ce rost ar avea? Oricum nu m-ai crede. Nu am făcut-o eu şi tu ştii 
foarte bine asta. 'Ţi-am ascultat propunerea doar pentru că vreau să scap de 
aici. Dar cinci minute nu sunt suficiente ca să reflectez la ceva ce-mi va 
afecta tot restul vieţii. 

— Dă-mi voie să te conving de contrariul. Dacă refuzi, te omor chiar 
acum. Distrugem benzile şi înregistrările şi va fi ca şi cum nici n-ai fi 
existat vreodată. 

— M-am gândit la asta. Dar celălalt tip? 

— Care tip? Gardianul tău? Asta-i treaba mea. Hotărăşte-te Wally, până 
mai ai creierii intacţi. 

— E un argument foarte convingător. McQueen îşi schimbase brusc 
atitudinea. Era încă foarte tânăr, dar experienţa acumulată îşi spunea 
cuvântul acum, când nu avea decât o singură cale de scăpare. Nu mai avea 
rost să încerce să-l ducă de nas pe bărbatul ăsta. Poate că n-ar fi trebuit să o 
facă de la bun început. McQueen era bogat, inteligent şi nu avea nevoie 
decât de o diplomă universitară care să adauge o notă de respectabilitate şi 
veridicitate imaginii sale generale. 

La douăzeci şi trei de ani, McQueen era un bărbat dur şi răzbătător, 
implicat în tot ce era ilegal şi câştiga o groază de bani. Crescuse pe străzi de 
la vârsta de nouă ani, dar fusese suficient de isteţ încât să nu facă nimic 
pentru care i s-ar fi putut întocmi cazier. Era ceva foarte important pentru el, 
pentru încrederea excesivă în propriile sale capacităţi. O polițistă plătise cu 


viaţa pentru a proteja această încredere şi pentru a împiedica demascarea 
lui. Nu avea nici o remuşcare. Vaca aia proastă ar fi trebuit să se afle acolo. 

Şi cu toate acestea bărbatul aşezat pe pat ştia totul despre el şi îl 
îmbrobodise aşa cum n-ar fi crezut vreodată că e posibil. 

— Au trecut cele cinci minute, zise Sealy, sesizând parcă o frântură din 
ceea ce-i trecea prin minte lui McQueen. 

— N-am de unde să ştiu. Mi-ai luat ceasul. Pot afla ce mă aşteaptă? 

— Îţi rezerv elementul-surpriză. „Obiectivul” tău este păzit de un poliţist, 
dar dacă ripostează îl poţi elimina şi pe el. 

În ochii lui McQueen apăru o undă de panică. 

— Un poliţist? Pe post de bodyguard? Asta înseamnă că e înarmat. Ce ai 
de gând? 

— E puţin probabil că va avea un pistol în mână. Iu vei avea. Cu 
calităţile tale de trăgător de elită, o să dispari înainte ca bodyguardul să 
poată reacţiona. În orice caz, este mult mai probabil că se va repezi la 
victimă. Pentru un bărbat de calibrul tău, asta nu e o problemă. Sealy gâdila 
intenţionat orgoliul lui McQueen. Dacă vrei să-ţi petreci restul vieţii în 
libertate, să ştii că nu avem de gând să te menajăm. 

McQueen observă că bărbatul de pe pat ridicase pistolul şi îl ţinea 
îndreptat spre pieptul lui. 

— Asta ai urmărit tot timpul, nu-i aşa? Din prima zi. Este singurul motiv 
pentru care mă aflu aici? 

— Trebuia să fiu sigur că eşti omul potrivit pentru treaba asta. M-ai 
convins că am dreptate. 

— Cine-i tipul pe care vrei să-l lichidezi? 

— Ambasadorul american. 


21 


McQueen, până atunci perfect încrezător în sine însuşi, se trezi dintr- 
odată plin de îndoieli. 

— Ambasadorul american? 

— Metoda concretă pe care o s-o foloseşti ţi-o alegi singur. Dacă vrei un 
pistol, îţi fac rost de unul. Putem să te aşezăm într-o poziţie avantajoasă şi 
să-ţi dăm o maşină cu numere false, ca să dispari. De vreme ce nu arăţi ca 
un extremist arab, garda de corp nici n-o să te bage în seamă. Vei avea toate 
avantajele şi va fi mult mai uşor decât crezi. Ai ceva de spus? 

McQueen nu voia altceva decât să scape din celulă. 

— Nimic nu e atât de simplu precum spui tu. Dar, bine, nu prea am de 
ales. 

— Ți-am aranjat un loc unde să stai: la un mic hotel din centru. Sealy 
zâmbi scurt. Nu atât de luxos ca aici, dar destul de confortabil. Păstrăm 
permanent legătura. 

— Ai aranjat deja unde să stau? Erai destul de sigur, nu-i aşa? 

Sealy ridică din umeri, rămânând pe pat. 

— De fapt, nu prea ai avut de ales, dar ştiam că cererea n-o să întâmpine 
nici un fel de opoziţie de ordin moral. Cred că ar fi mai bine să te duc la 
hotel înainte de a discuta detaliile, îmbracă-te repede. Te bărbiereşti mai 
târziu. 

Pentru prima oară, McQueen observă o anumită agitaţie la Sealy, ca şi 
cum odată stabilită afacerea, voia să o vadă încheiată cât mai repede. 

Sealy se ridică şi descuie uşa. Îşi puse pistolul de-o parte şi se întoarse să- 
| privească în faţă pe McQueen. 

— Eşti mai mare, mai puternic şi mai tânăr decât mine, aşa că nimic nu te 
poate opri să mă ataci. Dar, dacă o faci, te expui la toate riscurile pe care ţi 
le-am arătat mai devreme. Nu mă subestima, McQueen. Într-un fel sau altul, 
tot o să te prind. Între timp, vei fi supravegheat foarte atent. O singură 
greşeală şi eşti terminat. Îţi ofer şansa de a scăpa de o crimă comiţând alta. 
Ce poate fi mai cinstit? Sealy scoase o carte de vizită cu numele hotelului. 
Pune asta în buzunar. 

Când McQueen fu gata de plecare, Sealy îl puse să facă ordine în celulă, 
să aranjeze păturile şi să adune orice obiect care îi aparţinea, ca să nu mai 


rămână nici un semn al prezenţei lui acolo. Apoi Sealy scoase o eşarfă cu 
care îl legă la ochi. 

Sealy îl conduse pe McQueen la uşile duble ale garajului, îi spuse să se 
aşeze pe scaunul din faţă al Jaguarului şi să stea cu capul sub bord. Sealy 
deschise poarta garajului, conduse până afară şi se opri doar ca să o închidă 
la loc. Apoi porni, avertizându-l pe McQueen să rămână cu capul în jos 
până când avea să-i scoată cârpa de la ochi. Conduse pe străzile Londrei 
aproape douăzeci de minute, apoi îi spuse lui McQueen să se ridice. 

Tânărul se ridică înţepenit şi orbit de lumină; nu mai văzuse lumina 
soarelui de mai multe zile şi, din întâmplare, era o zi senină. Nu spuse 
nimic. Totul i se părea ciudat, chiar şi după o absenţă atât de scurtă. Nu 
numai lumina şi mediul înconjurător se schimbaseră, însă ritmul activităţii 
oamenilor din jurul lui era ca o experienţă nouă. Dar şi sensul vieţii lui se 
schimbase dramatic: în acel moment nu era decât un asasin neplătit. 

Sealy opri pe una dintre străduţele din spatele străzii Oxford, scoase o 
sută de lire în bancnote de câte cinci şi i le întinse lui McQueen. 

— Asta ca să te aranjezi până diseară, când ne vedem. Poţi să iei un taxi 
de după colţ. Se uită înapoi peste umăr. Grăbeşte-te, o să înceapă să mă 
claxoneze. Ne vedem mai târziu. 

După ce McQueen coborî, Sealy plecă şi se întoarse direct la garaj. Nu 
prea mai avea timp, dar îi era imposibil să se grăbească din cauza traficului 
intens. Ajunse la garaj şi deschise uşile, lăsă maşina înăuntru şi se puse pe 
treabă. Adună toate casetele video şi audio într-o pungă de plastic pe care o 
adusese cu el şi o puse în portbagajul maşinii. Se asigură că nu mai 
rămăsese nici un semn al prezenţei lui McQueen acolo. Era imposibil să 
şteargă toate amprentele, dar dacă s-ar fi ajuns vreodată la aşa ceva, ceea ce 
era puţin probabil, până atunci asta n-ar mai fi reprezentat o problemă 
pentru el. 

Tommy Wise se întoarse târziu şi într-o dispoziţie rebelă, controlă 
imediat monitoarele şi le găsi albe, cu casete noi înăuntru. Zbură până la 
celulă, văzu monitorul alb şi se repezi înapoi la Sealy, care îşi bei liniştit 
cafeaua. 

— Ce s-a întâmplat cu McQueen? izbucni el. 

— l-am dat drumul. Nu reuşeam să scot nimic de la el. Sealy, cu un 
biscuit într-o mână şi cu ceaşca de cafea în cealaltă, se uită la Wise, care era 


nedumerit. Credeam că asta voiai şi tu. Nu că ar avea vreo importanţă. A 
plecat, Tommy. E liber. 

— Dar aţi spus că el a omorât-o. 

— Da şi cred în continuare. Dar n-avem nici o şansă să o dovedim, 
absolut nici o şansă. Ar fi trebuit să-l torturăm ca să scoatem ceva de la el, 
iar vremurile acelea au trecut... din păcate, în anumite privinţe. Sealy îi 
zâmbi lui Wise, care era încă uimit şi foarte suspicios. Am mers cât de 
departe am îndrăznit. Şi dă-mi voie să-ţi aduc aminte că am observat 
dezaprobarea ta faţă de unele din metodele mele. McQueen n-a fost 
niciodată aici, Tommy. Înregistrările au fost distruse. Casetele video, audio 
şi combinate, jurnalele scrise, tot. Renunţă la zâmbet şi îl înlocui cu o 
privire îngheţată. Conform procedurii obişnuite în astfel de cazuri. Nu 
putem să recunoaştem că l-am ţinut aici, iar el habar n-are unde a fost. Asta 
s-ar putea să-l înveţe minte, deşi mă cam îndoiesc. Sealy îşi termină cafeaua 
şi se ridică. Îl bătu pe Wise pe umăr. Sunt sigur că te simţi uşurat. A fost o 
afacere cam putredă. Buna dispoziţie aparentă îi reveni. N-am uitat că ţi-am 
promis o vacanţă după ce terminăm aici. la-ţi vreo două săptămâni, Tommy. 
Începând chiar de acum. Încui eu. 

X 


În aceeaşi zi, la ora trei după amiază, Marvin Hayes primi în sfârşit un 
fax de acasă. Era lung şi informativ. Tocmai se întorsese de la London 
Clinic, unde Zoe era încă în stare de inconștientă, probabil ca o formă de 
evadare din realitate, îl sună pe şofer să aducă maşina şi, când luă garda de 
corp din faţa uşii, îi spuse: 

— Fi atent dacă suntem urmăriţi, Charlie. 

Coborî din maşină în faţa blocului lui Bulman, îi spuse lui Charlie să 
aştepte în hol şi şoferului să parcheze maşina în garajul subteran care 
aparţinea clădirii cu apartamente de lux. Charlie se asigură că liftul era gol 
când intră Hayes, apoi îşi reluă paza la intrare. 

Hayes coborî din lift. Luxul de la ultimul etaj nu se reflecta numai în 
grosimea mochetei, ci şi în liniştea perfectă pe care parcă nimeni nu 
îndrăznea să o spargă. Chiar şi soneria sună încet şi departe. Nu răspunse 
nimeni. Sună din nou, aşteptă fără nici un rezultat, apoi scoase un set de 
chei pe care i le lăsase prietenul lui milionar. Deschise uşa. 


Trecu dintr-o cameră în alta; apartamentul era gol. Mai mult, nu exista 
nici un semn că ar fi stat cineva acolo. Era Bulman atât de ordonat? Sau 
mintea lui de poliţist îl sfătuia să nu lase nici un indiciu? Se aşeză cu faţa 
spre uşa de la hol şi, dintr-odată, îi păru bine că era singur. În casa lui auzea 
tot timpul foşnetul personalului, oricât de încet s-ar fi mişcat. lar Ambasada 
era ca un stup în care toţi murmurau şi telefoanele sunau, în timp ce liniştea 
de la clinică, unde îşi petrecuse cea mai mare parte a timpului în ultimele 
zile, era doar aparentă; forfota nu înceta nici o clipă. 

Când Bulman intră, Hayes dormea. Bulman îl văzu imediat de cum intră 
în sufragerie şi la început avu un şoc, dar apoi îşi dădu seama ce se 
întâmplase. Se strecură în bucătărie şi umplu ibricul pentru nişte ceai. Se 
întoarse în sufragerie, se aşeză şi îl aşteptă pe Hayes să se trezească, 
gândindu-se că era probabil prima oară când apuca să doarmă liniştit după 
criza soţiei sale. 

Când, în sfârşit, Hayes se trezi, Bulman era şi el aproape adormit, dar îşi 
scutură somnul şi spuse: 

— Chei de rezervă, nu? Mă duc să fac nişte ceai. 

Când Bulman se întoarse cu tava, Hayes era treaz de-a binelea. Luă 
ceaşca pe care i-o întinse Bulman şi o puse jos. 

— Am dormit mai mult de o oră. Bine că nu eram la un banchet. Se 
îndreptă şi scoase foile faxului. O să selectez părţile mai importante. Astea 
sunt de la vechii mei prieteni de la DEA. Au găsit ceva. Bău puţin ceai, apoi 
răsfoi paginile. De-a lungul anilor, DEA şi alte departamente antidrog au ars 
de mai multe ori recoltele producătorilor în încercarea de a opri drogurile 
încă de la naştere, uneori chiar la iniţiativa guvernelor respective. Alteori o 
făceam, pur şi simplu, când dădeam peste standarde duble. E vorba despre 
guverne care dau din gură despre abolirea traficului de droguri, dar 
beneficiază enorm de pe urma acestora. Hayes nu citea din fax aceste 
lucruri, ci încerca să-i ofere lui Bulman detalii de fundal pe care le cunoştea 
foarte bine. Unele operaţiuni erau încununate de succes, adică reuşeam să 
ardem suprafeţe mari de culturi, aruncând mici chestii incendiare. Dar asta 
nu însemna decât o încetinire a procesului, ştiam că victoria nu putea fi 
definitivă. Columbienii au de unde să suporte acest gen de pierderi, dar îi 
deranjează şi le stopează afacerile pentru un timp. Ei bine, acum câţiva ani a 
fost o perioadă dificilă. Aparent, panamezii făceau joc dublu şi nu le 
convenea să folosim bazele lor pentru a zbura în Columbia. Guatemala şi 


Nicaragua ne făceau necazuri, iar Costa Rica avea problemele ei. În acel 
moment, serviciile noastre de informaţii ne-au anunţat că un transport 
important trebuia să plece spre Statele Unite, dar nu se ştia cum şi când. 
Traficanţii de droguri nu se grăbeau şi făceau tot posibilul ca să ne încurce 
pe noi. Ca de obicei. Dar noi ştiam unde era stocată cea mai mare parte din 
marfă. Între timp, guvernul columbian încheia tranzacţii masive cu liderii 
cartelului drogurilor, aşa că nu puteam să ne bazăm pe ei. ii minte că 
liderul cel mai puternic al cartelului a fost închis în cea mai luxoasă 
închisoare şi de acolo şi-a condus afacerile până când s-a gândit că era 
timpul să evadeze. SIS avea o secţie la Bogota şi a confirmat informaţia pe 
care o primisem noi. Cum puteam să distrugem marfa înainte de a fi 
distribuită? Prin bombardament, bineînţeles. Dar de unde? Hayes îi aruncă 
o privire pătrunzătoare lui Bulman. Înţelegi tot ce-ţi spun? 

— Fiecare cuvânt. 

Acum Hayes începu să se refere parţial la fax. 

— Voi, englezii, le-aţi acordat independenţa celor din Hondurasul 
Britanic, acum Belize. Dar pentru că Belize se afla în umbra Guatemalei, 
care ameninţa să o atace imediat după plecarea voastră, noul regim a cerut 
ca englezii să rămână prezenţi în zonă, chiar şi numai sub forma unei mici 
forţe militare. Prin urmare, englezii s-au oferit ca zborurile noastre să plece 
din Belize. Hayes se întinse după ceaşca de ceai. A fost o idee nebunească 
chiar de la început. Dar pe atunci nimeni nu avea o soluţie mai bună. Era o 
distanţă de vreo trei mii de kilometri, aşa că nişte prieteni locali au găsit o 
bază aeriană veche, care le permitea avioanelor să aterizeze după aruncarea 
bombelor incendiare, să realimenteze şi să plece din nou. Chiar şi aşa, din 
cauza dimensiunilor mici ale avioanelor vechi, nemarcate, a fost nevoie de 
mai multe rezervoare de combustibil, pentru că ruta noastră trecea pe 
deasupra Caraibelor. 

Hayes clătină din cap, ca şi cum ar fi retrăit evenimentele. Bulman 
întrebă: 

— Ai fost acolo? 

— Doar la baza din Belize. Nu eram în pericol. Patru avioane au decolat, 
două s-au întors, unul a căzut în mare şi pilotul a dispărut, iar unul n-a mai 
reuşit să decoleze din nordul Columbiei. Pilotul acestui avion era englez. 
Era ultimul avion care plecase şi columbienii îl aşteptau. SIS insistase să 
aibă şi ei o oarecare contribuţie, poate pentru a împărţi gloria, de vreme ce 


ei ne oferiseră baza operaţională, deşi dintr-o ţară care nu se mai afla sub 
steagul lor. Numele pilotului era Ray Sealy. 

— Fiul lui Sealy? Atunci de ce nu ţi-ai adus aminte când te-am întrebat 
prima oară dacă numele îţi spune ceva? 

— Pentru că folosea alt nume. Toţi aveau nume false. Al lui era — Hayes 
se uită la fax — Johnny Osborne. Toată operaţiunea asta nenorocită a fost 
absolut inutilă. Mai târziu ne-am dat seama că am fost traşi pe sfoară, atât 
noi cât şi SIS. Din câte am aflat după aceea, raportul serviciului de 
informaţii fusese suspect încă de la început. A fost o acţiune complet ratată. 
Sealy a murit şi mai târziu s-a aflat că a fost aruncat de viu într-un furnal şi 
toată lumea a urmărit scena cu veselie până când urletele au încetat. Ştim cu 
toţii că, pe lângă cartelul columbian al drogurilor, Mafia e o joacă de copii. 
Atunci s-au dovedit, într-adevăr, la înălţimea reputației lor. 

Bulman se încruntă. 

— Vrei să spui că Michael Sealy te consideră vinovat pentru moartea 
fiului lui şi acum încearcă să se răzbune? 

— Cine ştie ce poate face o minte bolnavă? Eram, totuşi, conducătorul 
operaţiunii. 

— Dar asta a fost cu ani în urmă. A avut destul timp să se împace cu 
situaţia. De ce şi-a amintit tocmai acum? 

— Pentru că am venit ambasador la Londra. Dintr-odată am ajuns în 
atenţia lui, amintindu-i permanent de ceea ce s-a întâmplat. Presupun că 
mintea lui n-a mai rezistat. 

— Am înţeles, spuse Bulman, că din cauza morţii fiului său, mai târziu, 
soţia lui s-a sinucis. Reuşise să accepte moartea fiului ei, dar nu şi felul în 
care murise. Ar fi fost imposibil. lar din cenuşa fiului său — la propriu — au 
izvorât toate nenorocirile lui Sealy. Presupun că e posibil. Cei doi bărbaţi 
rămaseră tăcuţi, iar ceaiul se răci în cești. Apoi Bulman începu să clatine 
din cap. Ai descoperit, într-adevăr, un motiv. Unul puternic. E clar că Sealy 
n-a mai putut să reziste şi a înnebunit. Asta pot să înţeleg. Dar ceva lipseşte. 
Ceva nu se leagă. 

Hayes ridică din umeri cu amărăciune. 

— Mai mult de atât nu pot să fac. Fiul lui a murit în condiţii îngrozitoare, 
într-o misiune pe care am condus-o eu şi, drept urmare, soţia lui Sealy s-a 
sinucis, iar el încă suferă. Scopul lui e să provoace suferinţă şi familiei 
mele. 


— În acelaşi grad, Marvin? Ochi pentru ochi? Păi atunci înseamnă că nici 
n-a început. Trebuie să mai fie ceva. Cunosc un tip care s-ar putea să ştie 
ceva, dar e foarte zgârcit cu informaţiile şi se teme sincer de ceea ce Sealy 
ar putea să-i facă. El l-a dat afară, dar am impresia că asta nu e tot. Va trebui 
să merg să-l văd pe Sealy. Poate că o confruntare directă va lămuri lucrurile. 
Vezi, eu nu pot să dovedesc că Sealy v-a făcut vreun rău. Dacă aş putea, am 
merge direct la Ministerul de Interne. Vreau să mă întâlnesc mai întâi cu 
Sealy şi apoi ne hotărâm ce avem de făcut. 

— Nu-mi place deloc, George. Ai mare grijă. E posibil să ajungi până la 
el, dar trebuie să fi sigur că poţi să şi ieşi. E prea riscant. 

— Pentru asta mă plătiţi. O să-l iau cu mine pe Spider, un prieten bun, 
fost spărgător. Îl sun acum. Se uită la ceas şi îl sună la birou. Scott plecase, 
dar felul în care îi răspunse tânărul director, Joe Weller, îl îngrijoră pe 
Bulman. Îi spuse: 

— Haide, Joe, ne cunoaştem de atâta vreme. Ce mai pune la cale? 

— Poliţia a venit după el. L-au arestat. 

— Arestat? De ce naiba? 

— Nu ştiu. Au intrat în birou şi l-au luat cu ei. 

— Nu ştii unde? 

— Nu. La închisoare, presupun. 

— Soţia lui ştie? 

Bulman era negru din cauza acestei veşti. 

— Nu de la noi. Am vorbit despre asta şi am hotărât să o anunţe poliţia. 

— Bine, Joe. Îţi mulţumesc că mi-ai spus. Ai făcut bine că n-ai anunţat-o 
pe Maggie. Ţinem legătura. Şi ai grijă că el vrea să menţii afacerea în 
picioare, bine? 

Bulman lăsă, ameţit, receptorul din mână. Hayes, văzându-l atât de 
tulburat, spuse: 

— Ce naiba s-a întâmplat? 

— Scott a fost arestat. Trebuie să aflu de ce. Ridică din nou receptorul şi 
formă un număr; îi era groază de acest telefon. Maggie îi răspunse cu o 
voce calmă, iar el se întrebă dacă ştia. 

— Maggie, George la telefon. Ce faci... 

— Willie a fost arestat. De-asta m-ai sunat? 

Nu-i spunea niciodată soţului ei Spider, pentru că îi aducea aminte de 
trecutul lui. Maggie părea că acceptase liniştită situaţia, ca şi cum în toţi 


aceşti ani aşteptase să se întâmple aşa ceva şi acum, când se întâmplase, nu 
fusese nici o surpriză. Bulman simţi imediat că era încă sub influenţa 
şocului. 

— Tocmai am aflat, Maggie. Trebuie să fie o greşeală. De ce e acuzat? 

— De crimă. George, ce a făcut? 

Lacrimile erau acum aproape şi Bulman detectă primele semne ale 
isteriei. 

— De crimă? Pe cine se presupune că a omorât? 

Maggie ezită, ca şi cum s-ar fi gândit la ceva, apoi răspunse: 

— Pe un anume Charles Dubas. Dar el n-ar fi în stare să omoare pe 
nimeni. 

— Nici n-a omorât. Îl cunosc pe acest om şi n-are nici o legătură cu 
Spider. Nici una. Şi pot s-o dovedesc. Acum încearcă să fi tare. O să fie 
bine. S-ar putea să dureze vreo două zile, dar va fi eliberat. Crede-mă, draga 
mea. Ai încredere în mine. 

— Poţi să vii pe-aici? 

Avea nevoie de o consolare directă. 

— Nu chiar acum. Sealy pusese probabil pe cineva să supravegheze casa 
lui Scott. Nu pot nici să-ţi dau numărul meu de telefon, pentru că nu sunt 
acasă. Nu poţi să stai la cineva? 

Bulman ştia că ea nu voia să se ducă la mama ei, deoarece familia se 
împotrivise căsătoriei sale cu Scott. 

— Nu ştiu. Vreau să vină Willie acasă. 

— O să vină. Uite, o să te sun cât pot de des, dar nu-ţi face griji. Nu e 
deloc atât de grav cum pare şi poţi să fi sigură că nu el l-a omorât pe 
Charles Dubas. Acum trebuie să închid, dar te sun mai târziu. Închise şi 
rămase cu privirea în gol. O, Doamne! 

Hayes, care nu-l mai văzuse niciodată pe Bulman atât de tulburat, spuse: 

— Ce se întâmplă? Se pare că prietenul tău e închis pentru crimă. 

Bulman ridică îndurerat capul. 

— N-a făcut-o el. Aş putea să-l scot din închisoare chiar acum, dar am 
nevoie să fiu liber cel puţin două zile. 

— Pari destul de sigur, George. 

— Sunt. N-a făcut-o Spider, pentru că am tăcut-o eu. Charles Dubas e 
pseudonimul lui Aleksei Cernov, fostul asasin KGB. În acea clipă Bulman 
părea complet înfrânt. Ar fi bine să-ţi spun mai multe despre el, despre 


Galina şi despre cele trei femei pe care le-a omorât. Dar asta a fost greşeala 
fatală a lui Sealy. Ticălosul. Acum poate să-i facă lui Maggie ceea ce i-a 
făcut deja lui Zoe. Hayes se holbă la Bulman ca şi cum nu l-ar fi cunoscut, 
cu gura deschisă şi ochii măriţi de neîncredere. Bulman îl puse la curent cu 
tot ceea ce-i ascunsese până atunci ca să-l protejeze, fiindcă acum nu mai 
aveau timp pentru menajamente. Îi explică totul şi, în final, spuse: A fost 
legitimă apărare. Pur şi simplu. Tocmai se pregătea să mă împuşte. Lovitura 
mea a fost norocoasă sau ghinionistă, depinde cum priveşti. N-am avut 
intenţia să-l omor, ci să-mi salvez pielea. N-am putut să merg la poliţie, 
fiindcă părea prea cusută cu aţă albă. M-ar fi închis sau m-ar fi pus sub 
urmărire şi nu puteam să-mi permit aşa ceva. Sealy poate să dea lovituri 
foarte puternice. Tocmai a dat una. Cred că s-a dus la poliţie cu ceva foarte 
solid ca să obţină arestarea lui. L-a scos din scenă pe Scott, în speranţa că 
aşa mă va scoate şi pe mine din bârlog. Nu e sigur cât de mult am aflat, dar 
presupune că ştiu aproape tot. 

Hayes se străduia încă să-şi revină. 

— Habar n-aveam prin ce ai trecut. Nu poţi obţine permisiunea să porţi 
armă? 

Bulman ridică din umeri. 

— Aş avea nevoie de patru oameni cu stegulete roşii în jurul meu. Şi, în 
cel mai bun caz, m-aş împuşca în picior. 

Arma nu e soluţia pentru Sealy. Acum ar trebui să plec într-acolo. Se 
ridică şi întinse mâna să-l ajute pe Hayes. Dacă nu mă întorc, cel puţin 
dumneavoastră ştiţi unde am fost. Asta ar putea fi suficient ca să declanşaţi 
o anchetă oficială. 

Hayes îl privi pe Bulman. La fel de înalţi, amândoi erau solizi, dar aici se 
oprea orice asemănare dintre ei, poate cu excepţia încăpăţânării care li se 
citea în linia obrazului. 

— Mă tem pentru tine, George. Ai călcat peste cadavre peste tot şi până 
acum nu mi-ai spus niciodată tot adevărul. Rişti să ajungi printre ele. 
Trebuie să mai existe o cale. 

— Dacă Sealy ne va face favoarea de a-şi zbura creierii, asta ar rezolva 
toate problemele noastre imediate. Bulman zâmbi amar. Poate va fi 
influenţat s-o facă. Deocamdată e ceva dubios cu scrisoarea asta, iar Sealy 
ştie răspunsul. Ar fi o prostie să mă omoare chiar la el acasă. Haideţi s-o 
rezolvăm şi pe-asta. 


Se îndreptă spre uşă. Hayes spuse: 

— Jos mă aşteaptă maşina Ambasadei. Vrei să te conduc? Cei doi bărbaţi 
zâmbiră, dar sub masca umorului spontan se ascundea oboseala, frustrarea 
care îi însoţise la fiecare pas şi neputinţa de a crede că un singur om ar 
putea provoca atâta durere şi suferinţă. Merseră împreună până la lift, trişti 
şi tăcuţi, de parcă se pregăteau să intre în lumea necunoscută a unui om 
nebun, dar inteligent, care le ghicise fiecare mişcare, le anticipase fiecare 
pas şi câştigase fiecare rundă a acestui joc pe viaţă şi pe moarte. În timp ce 
coborau, Hayes răsfoi paginile faxului înainte de a le băga în buzunar. Ar fi 
trebuit să-ţi mai spun ceva. În timp ce conduceam operaţiunea columbiană 
de la capătul sud-american, SIS coordona acţiunea din Londra, iar în acest 
raport scrie că Sealy senior ocupa atunci postul de conducere. Nu vreau să 
arunc vina asupra altuia. Lucrurile au mers prost în partea noastră. E doar o 
coincidenţă ciudată. 

— Serios? Oare nu apare de aici posibilitatea ca Sealy să-şi fi trimis 
propriul fiu în această misiune? 

Avantajul maşinilor de la corpul diplomatic, deşi oficial ilegal, era că 
puteau parcă oriunde. Bulman şi Hayes şedeau pe scaunele din spate, iar 
Charlie şi şoferul în faţă. Înainte de a coborî din maşină, Bulman îi şopti lui 
Hayes: 

— Credeţi că şoferul ar putea să-mi împrumute un levier? Spider n-ar 
avea nevoie de aşa ceva, dar mie îmi lipseşte fineţea lui în a deschide uşi. 

Hayes ezită. Era pe punctul de a deveni complice la o spargere şi era, 
totuşi, cel mai important ambasador în această ţară. Dar se hotărî repede. Îi 
spuse lui Charlie să rămână în maşină, ieşi şi îl chemă pe şofer în spate. 

— Domnul Bulman vrea să împrumute nişte scule. Vrei să deschizi 
portbagajul? 

Bulman alese o cheie şi un patent. Îşi strecură cheia pe mânecă şi patentul 
în buzunar şi se duse la uşa din faţă ca să-i spună lui Charlie: 

— Mă duc să-l vizitez pe Michael Sealy în acest bloc. Vrei să te uiţi la 
ceas şi să notezi în carnetul tău ceea ce ţi-am spus şi ora exactă? S-ar putea 
să se dovedească important mai târziu. 

Se întoarse să-i strângă mâna lui Hayes şi se îmbrăţişară, ştiind că, într-un 
fel sau altul, ziua asta avea să fie hotărâtoare. Bulman aşteptă ca maşina lui 
Hayes să se îndepărteze înainte de a intra în holul principal. 

Îşi flutură legitimaţia veche la recepţie, luă liftul până la etajul al treilea şi 
urcă pe scări încă un etaj. Se aşteptase ca apartamentul lui Sealy să fie mai 
retras şi, într-adevăr, îl găsi la capătul unui coridor scurt. Sună la uşă, 
aşteptă şi mai sună odată. Când văzu că nu răspunde nimeni, scoase cheia şi 
o folosi pe post de pârghie pentru a forţa uşa. Era mai greu decât crezuse şi 
lemnul se sparse în mai multe locuri înainte ca uşa să sară în lături, cu 
broasca atârnând. Intră şi închise uşa. 

Era cinci şi jumătate. Nu ştia la ce oră trebuia să vină Sealy, nici măcar 
dacă avea să vină acasă în această seară. Se apucă să inspecteze 
apartamentul, începând cu biroul. Găsi ascunzătoarea din podea, dar nu 
avea mijloace ca s-o deschidă, însă mai făcu alte descoperiri. Sealy sosi 
după două ore şi îl găsi pe Bulman aşezat confortabil, cu un pahar în mână. 

Sealy intră în cameră cu un pistol în mână, iar Bulman spuse imediat: 

— Sper că ai permis pentru chestia aceea. Apropo, sunt George Bulman. 


— Ştiu cine eşti. Mi-ai spart uşa şi am tot dreptul să împuşc un intrus. 

— Atunci mai bine fă-o. Cred că îţi închipui că i-am informat şi pe alţii, 
inclusiv poliţia, unde mă aflu. Aşa că fi atent cu amenințările. Ai fost 
demascat, Sealy. Acum ştiu cine a provocat tot haosul acesta şi de ce. Şi 
apropo de asta, vei plăti pentru că l-ai băgat în închisoare pe Spider Scott 
pentru o crimă pe care n-a comis-o. Soţia lui e distrusă. 

— Ce trist! Presupun că tu ai făcut-o. Sealy ridică cu grijă un scaun, ca şi 
cum ar fi avut un scop anume şi se aşeză privindu-l pe Bulman dintr-o 
parte. Spune-mi ce anume crezi că ştii, Bulman şi între timp eu mă gândesc 
ce să fac cu tine. Sealy părea perfect relaxat, dar ochii îl trădau; erau ca 
nişte cărbuni, mocnind cu o sclipire dementă, dar în felul în care judeca nu 
era nimic incoerent. 

— De ce îl hărţuieşti pe Marvin Hayes şi familia lui? Ce ţi-au făcut? 

— Ambasadorul american? Nu eşti în toate minţile, Bulman. Ce 
Dumnezeu am eu cu el? Cred că ar trebui să-mi spui mie ce se întâmplă. 
Ascult. 

— Bine. Astăzi au sosit nişte faxuri de la DEA. Stai jos şi o să-ţi 
povestesc. 

Pe măsură ce Bulman relata conținutul faxurilor, făcând legătura între 
Sealy şi Hayes, îl urmărea atent pe Sealy. Detectă semne de nelinişte şi mai 
ales ochii care se învârteau agitaţi prin încăpere. Sealy nu ştia că Hayes 
făcuse legătura dintre ei. 

Sealy nu se obosi să nege şi se stăpâni suficient de bine ca să poată 
spune: 

— Dar asta a fost cu mulţi ani în urmă. Am uitat de mult. Lucruri din 
astea se mai întâmplă, nu toate misiunile au succes. De obicei, nu ne 
implicăm în problema drogurilor, dar mereu apar implicaţii politice pe care 
nu putem să le ignorăm. 

— Mi se pare interesant că n-ai folosit pretextul cu secretele de stat ca să 
negi că ai avut vreo legătură cu serviciile de informaţii. 

Sealy zâmbi, simțindu-se mai stăpân pe situaţie. 

— Să fim serioşi, Bulman, doar nu crezi că ţi-aş subestima inteligenţa? 
Ţi-ai făcut bine temele, dar nu ştiu cum ai reuşit să le pui cap la cap şi să 
aplici numai deducţii incorecte. 

— Probabil detectivul din mine e de vină. Noi facem mereu tot felul de 
încurcături. Tribunalele sunt pline de cazuri încurcate de către poliţişti şi de 


evidente probe de corupţie. Mă întreb ce ar spune juriul despre maşina de 
scris? 

— Maşina de scris? Ce aberaţii mai îndrugi acum? 

— Cea de sub biroul tău. Cea pe care ai folosit-o ca să scrii biletele alea 
urâte pe care le-ai trimis familiei Hayes. Bulman zâmbi, dar se simţea foarte 
obosit. Am bătut pe o hârtie toate caracterele maşinii ca să poată fi 
comparate cu cele din scrisori. Până atunci pistolul se odihnise liniştit pe 
genunchii lui Sealy. Mâna care îl ţinea se crispă în jurul lui şi Sealy îşi 
pierdu stăpânirea de sine. Preţ de o clipă păru incapabil să răspundă. 
Bulman fructifică avantajul. 'Treabă de rutină. Metode vechi şi plictisitoare. 
Nimic inteligent ca metodele tale. O şi copia pe care am făcut-o a fost 
transmisă unei surse externe. În eventualitatea că o iei razna şi încerci să o 
găseşti la mine. Pistolul s-ar putea descărca accidental. Eşti nebun de legat, 
Sealy. Locul tău e la ospiciu. Dar eşti şi foarte abil. De ce i-ai trimis soţiei 
tale scrisoarea aceea oribilă în care îi descriai cum a murit fiul tău? Şi pe el 
de ce l-ai trimis la moarte? 

Bulman nu observă nici o schimbare evidentă pe chipul lui Sealy, dar o 
simţi. O senzaţie puternică de răutate se răspândi în încăpere şi, în acel 
moment, Bulman ar fi putut să jure că îi simţea mirosul. Sealy nici măcar 
nu se uita la el. Bulman îşi dădu seama că trebuia fie să bată în retragere, fie 
să continue presiunea până când Sealy avea să cedeze. Înţelese că 
schimbarea se petrecuse în momentul în care îi povestise conţinutul 
faxurilor. Până atunci Sealy crezuse că avea avantaj deplin şi că era stăpânul 
jocului, dar, dintr-odată, ca şi când aroganta l-ar fi împiedicat să creadă în 
realitatea faptelor, se prăbuşise. 

Îi aruncă lui Bulman o privire sinistră, zbuciumată, iar capul îi rămase 
înclinat într-un unghi nefiresc. Ajunsese acasă şi văzuse uşa spartă, îşi 
dăduse seama cine o făcuse, dar îşi păstrase siguranţa de sine până când 
auzise acea remarcă despre scrisoare şi despre fiul său. 

— Eşti nebun. Mi-am iubit fiul. Am avut chiar şi coşmaruri. 

— Din cauza a ceea ce i-ai făcut? Sau din cauza felului în care a murit? 

Bulman se pregătise să sară, strângând cu mâna patentul greu din 
buzunar. 

— Dumnezeule, l-am iubit. Şi nimeni n-a iubit-o pe soţia mea mai mult 
decât mine. Era totul pentru mine. 

— Şi pentru alţii? 


Bulman era gata să sară. 

Sealy se înălță cu picioarele tremurânde. Rămase pe loc clătinându-se, 
mâna cu pistolul se zbătea prin aer în toate direcţiile, iar ochii îi străluceau 
în focul nebuniei intrate în panică. 

— Am iubit-o. Era un urlet, dar îi era adresat lui însuşi. Ceilalţi n-au 
însemnat nimic pentru ea. Nimic. 

— Şi ea l-a iubit pe fiul tău ca şi tine? 

Sealy se holbă în gol, apoi privirea rătăcitoare se întoarse spre Bulman. 

— Ce-ai spus? Era o acuzaţie şoptită, iar atenţia lui se concentră din nou 
asupra lui Bulman. Ce-ai spus? 

Bulman nu mai fusese niciodată atât de speriat şi totuşi nu putea să se 
oprească. Apăsase pe butonul de autodistrugere, dar viziunea cumplitului 
adevăr îi fusese dată, de fapt, de reacţia lui Sealy. Îi era teamă să se ridice ca 
nu cumva Sealy să tragă. Avu senzaţia că rostea ultimele cuvinte când 
spuse: 

— L-a iubit ca şi tine? Sau l-a iubit aşa cum ai iubit-o tu pe ea? Sealy 
părea paralizat, iar în colţul gurii îi apăruse un firicel de salivă. Bulman îşi 
dădu seama că nimerise adevărul şi continuă: De-asta l-ai omorât? Puteai să 
treci cu vederea peste celelalte aventuri, dar nu şi peste relaţia cu propriul 
tău fiu. lar ea nu te-a iertat niciodată. Te-a urât cu o intensitate distrugătoare 
tocmai când tu aveai nevoie de dragostea ei. Şi când s-a sinucis, după ce din 
dorinţa oarbă de răzbunare i-ai trimis scrisoarea aceea ca s-o torturezi, a 
trebuit să găseşti pe altcineva pe care să dai vina şi te-ai convins singur că 
fiul tău a murit într-o misiune inutilă condusă de Marvin Hayes. Sinuciderea 
soţiei tale a căzut tot pe umerii lui Hayes, pentru că totul era din cauza 
fiului său. Dumnezeule, în toţi aceşti ani te-ai înveninat pe dinăuntru până 
când Hayes ţi-a ieşit din nou în cale, iar rana s-a adâncit şi s-a tot adâncit şi 
iată-l pe cel vinovat pentru toată tragedia vieţii tale de ucigaş. 

Bulman se ridică din cenuşa propriului său dezgust. 

Rămaseră în picioare, faţă în faţă, dar, în acel moment, era limpede că 
Sealy nu mai ştia ce face. Bulman ştia că trebuia să plece pentru că imediat 
ce îşi va fi revenit din şoc, Sealy avea să caute un nou vinovat, iar pistolul 
era încă în mâna lui. 

Bulman se îndreptă spre uşă şi, după ce trecu pe lângă Sealy, auzi în spate 
cuvintele bolborosite: 

— Opreşte-te sau te împuşc. 


— Pe la spate? Ar fi exact în stilul tău, Sealy. Ai numai viermi în creier: 
curăţă-i cu un glonte. E singurul lucru care te mai poate salva. 

Bulman merse mai departe, simțind în ceafa privirea nebună şi pistolul 
îndreptat spre el şi îşi dori cu disperare să poată fugi. Auzi o împuşcătură, 
tocul uşii vibră lângă capul lui şi o aşchie îi căzu pe lângă ureche. Atunci o 
luă la fugă. Când ajunse la lift, Sealy strigă după el: 

— Nu s-a terminat! 

Bulman n-avea de gând să aştepte liftul; o rupse la fugă pe scări cu o 
viteză de care nu se credea în stare. 

X 

Don Hayes se opri la intrarea în London Clinic, alături de Tammy Rees. 
Sunând acasă, descoperise, în sfârşit, unde se afla mama lui. Tatăl lui era tot 
plecat, iar Don, disperat, îl ameninţase pe majordom că, dacă nu-i spune ce 
se întâmplă, se duce la Ambasadă şi face un scandal monstruos. 
Majordomul îi dezvăluise că mama lui era la London Clinic, că era în afara 
oricărui pericol şi că tatăl lui se afla, probabil, acolo; acesta încercase să-l 
cruţe într-un moment în care şi el era asaltat de o mulţime de probleme. 

Plecase direct la Londra împreună cu Tammy, care insistase să vină cu el, 
o văzu pe mama lui zăcând în pat fără să-l recunoască şi încercă să afle tot 
ce se întâmplase, dar nu reuşi să treacă dincolo de faptul că mama lui 
suferise un şoc foarte puternic. Tatăl lui nu era acolo, dar venea foarte des şi 
putea să-l aştepte dacă voia. 

Don o luă de mână pe Tammy, ieşi în Devonshire Place şi se întrebă ce să 
facă. Voia să-l aştepte pe tatăl său pentru că numai aşa putea să afle ceva. 
Traficul se aglomera pe măsură ce seara se apropia, iar ei rămaseră în piaţă, 
urmărindu-l. Era mai comod în clinică, dar el voia să vorbească cu tatăl său 
înainte ca acesta s-o vadă pe Zoe. 

După aproape patruzeci de minute, Don strigă: 

— Uite-i maşina. O remarcase imediat după steguleţul care flutura în 
faţă. Îl recunoscu pe şofer, garda de corp, ca un detaliu obişnuit şi, 
bineînţeles, pe tatăl său pe scaunul din spate. Se grăbi spre maşină, în timp 
ce aceasta oprea, iar şoferul şi garda de corp coborâră. Uşa se deschise 
pentru tatăl său, care se bucură să-l vadă pe Don, dar fără efuziuni, iar 
privirea lui alunecă spre fata pe care o ţinea de mână. Tatăl şi fiul se 
îmbrăţişară exact în clipa în care Tammy întrebă: 


— Acela nu e Wally McQueen? 

Don îi urmări privirea şi strigă: 

— Jos, tată! 

Se aruncă peste tatăl său când văzu pistolul din mâna lui McQueen, aflat 
în spatele unor maşini parcate de cealaltă parte a străzii. Tammy strigă când 
observă şi ea pistolul, iar Charlie îl ajută pe Don să-l acopere pe tatăl său 
aflat la pământ şi îşi scoase arma. 

Se auziră două focuri, iar Charlie se rostogoli lovit de gloanţe şi rămase 
întins pe pavaj, în timp ce pistolul îi alunecă în stradă. Maşinile frânară cu 
scârţâit de cauciucuri şi se izbiră una de alta cu zgomot de tablă îndoită, 
apoi se auzi sunetul paşilor lui McQueen care se repezise prin haosul de 
maşini să-şi termine treaba. 

Tammy, care înlemnise, strigă din nou: 

— Vine! 

Don se întinse după pistolul care alunecase lângă el, îl apucă, se ridică de 
lângă corpul paralizat al tatălui său şi se ascunse lângă maşina Ambasadei, 
la timp pentru a-l vedea pe McQueen ajungând în partea străzii unde se 
aflau ei. McQueen înconjură maşina, o împinse pe Tammy şi îndreptă 
pistolul spre Hayes. Avea o expresie dementă care nu i se şterse de pe chip 
nici când primi în piept cele două salve trase de Don cu pistolul poliţistului. 
McQueen căzu în genunchi, încercă să ridice din nou pistolul şi se prăbuşi 
înainte. 

X 

Se întâlniră la reşedinţa lui Marvin Hayes. Bulman, Tony Cooper, Sir 
Maxwell Swain, John Cordell, Marvin Hayes şi Don. Împreună puteau să 
construiască un tablou aproape complet al întâmplărilor. După plecarea lui 
Bulman, Sealy mai trăsese un foc, de data aceasta în propriul său cap, când 
îşi dăduse seama că nu mai avea nici o ieşire. Îşi distrusese familia, omorâse 
oameni, minase vieţile altora şi, în cele din urmă, aproape îşi atinsese 
scopul. 

Tony Cooper confirmă faptul că Sealy nu reuşise niciodată să-şi accepte 
vina şi că era singurul responsabil pentru plecarea fiului său în Belize şi 
participarea la acea misiune ratată. Avusese o carieră strălucită la SIS, care 
îl ajutase să ajungă atât de sus, dar în cele din urmă fusese distinsă de 
dragostea oarbă pentru soţia lui, care, la rândul ei, se bucurase de dragostea 


altora şi tocmai varietatea nefirească a acestor iubiri ucisese întreaga 
familie. 

Brigada de genişti fusese chemată pentru a dezamorsa bomba din maşina 
parcată ilegal, în spatele căreia se ascunsese McQueen, ştiind sigur că mai 
devreme sau mai târziu Hayes avea să apară. Maşina fusese aranjată ca să-l 
distrugă în cazul în care reuşea să-l omoare pe Hayes şi fusese programată 
să explodeze la jumătate de oră după ce el avea să pornească motorul, 
declanşând ceasul. Faptul că Tammy îl recunoscuse salvase, fără îndoială, 
viaţa ambasadorului şi îl zăpăcise, probabil, pe McQueen, determinându-l 
să traverseze strada ca să termine ce începuse. 

Spider Scott era încă la închisoare şi avea să rămână acolo până când 
Bulman avea să mărturisească omorul în legitimă apărare. Dar, în numai 
câteva ore, John Cordell trebuia să-şi reia funcţia şi avea să pună sistemul în 
mişcare. Zoe se afla încă la London Clinic, dar vocea lui Don reuşise să 
pătrundă până la ea şi, în sfârşit, începuse să creadă în nevinovăția lui. 

Mai erau încă multe de făcut, dar primejdia trecuse pentru Marvin Hayes 
şi familia lui, iar acesta era sigur că nu avea să uite niciodată rolul pe care îl 
avusese George Bulman. Uciderea Paulei Smith căzuse pe umerii lui 
McQueen, care era încă în viaţă şi mărturisise că fusese constrâns de Sealy 
să-l omoare pe ambasadorul american. Nu se grăbi însă să recunoască că o 
omorâse pe Paula Smith şi nici felul în care Sealy se folosise de această 
crimă. Dar Tommy Wise trecuse de partea bunului simţ şi, pentru a se 
proteja, relată numeroasele discuţii pe care Sealy le avusese cu McQueen şi 
care, în parte, se refereau la uciderea poliţistei. McQueen ajunsese şi el la 
capătul drumului. 

Când Scott fu eliberat, iar Bulman ieşi pe cauţiune până la clarificarea 
nefericitei întâmplări cu Cernov, cei doi, împreună cu Cordell şi Hayes 
făcură o mică petrecere acasă la cel din urmă. Cina nu se desfăşură într-o 
atmosferă exuberantă, dar umorul îşi făcu intrarea în scenă când Bulman 
întrebă dacă putea să rămână în apartamentul de lux până la întoarcerea 
proprietarului şi primi un răspuns afirmativ. Din acest moment, atmosfera 
se însenină şi trecutul apropiat începu să se piardă în negura uitării. Se 
terminase. 

